(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΟΓ΄

Παρασκευή 12 Φεβρουαρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ. Θ. Φορτσάκη, Γ. Κουμουτσάκου, Κ. Γαβρόγλου και Β. Κικίλια, σελ.
3. Ανακοινώνεται ότι τη συνεδρίαση παρακολουθούν μαθητές από το Γενικό Λύκειο Νέας Ιωνίας, τα Γυμνάσια Ρητίνης και Κάτω Μηλιάς Πιερίας, το 6ο Δημοτικό Σχολείο κορυδαλλού, το 2ο Γυμνάσιο Ιεράπετρας Λασιθίου και το Γενικό Λύκειο Δοξάτου Δράμας, σελ.
4. Επί διαδικαστικού θέματος, σελ.
5. Επί προσωπικού θέματος, σελ.
6. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και το ν. 3126/2003 περί «Ποινικής ευθύνης των Υπουργών, όπως ισχύει: Στις 11-2-2016 ποινική δικογραφία, που αφορά στον Υπουργό Περιβάλλοντος Ενέργειας και Κλιματικής Αλλαγής κ. Πάνο Σκουρλέτη. Στις 11-2-2016 ποινική δικογραφία, που αφορά: α) στον πρώην Υπουργό Ανάπτυξης, κ. Μιχαήλ Χρυσοχοϊδη και β)στους πρώην Υπουργούς Περιβάλλοντος, Ενέργειας και Κλιματικής Αλλαγής κ.κ. Γεώργιο Παπακωνσταντίνου, Ευάγγελο Λιβιεράτο και Ιωάννη Μανιάτη, σελ.
7. Αναφορά στις αγροτικές κινητοποιήσεις και το ασφαλιστικό, σελ.
8. Αναφορά στη συντριβή του ελικοπτέρου του Πολεμικού Ναυτικού AGUSTA BELL και συλλυπητήρια αναφορά για την απώλεια των τριών πεσόντων αξιωματικών του Πολεμικού Ναυτικού - μελών του πληρώματος του ελικοπτέρου, σελ.
9. Αναφορά στο προσφυγικό - μεταναστευτικό θέμα και την εμπλοκή του ΝΑΤΟ για το προσφυγικό, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 15 Φεβρουαρίου 2016, σελ.
2. Συζήτηση επικαίρων ερωτήσεων:
 α) Προς τον Υπουργό Οικονομίας, Ανάπτυξης και Τουρισμού:
 i. σχετικά με τους δανειολήπτες στεγαστικών δανείων με το νόμισμα του ελβετικού φράγκου, σελ.
 ii. σχετικά με την κατάργηση της υποπαραγράφου ΣΤ4) της παραγράφου Α του άρθρου πρώτου του νόμου 4254/07.04.2014 με τίτλο « Άρση εμποδίων στον ανταγωνισμό λιανικού εμπορίου -ρυθμίσεις διάθεσης βιβλίων» και επαναφορά σε ισχύ των καταργηθέντων παραγράφων 3 α έως 3 δ του άρθρου 1 του νόμου 2557/1997, σελ.
 iii. σχετικά με τις υψηλές χρεώσεις των Τραπεζών σε όλες τις συναλλαγές με χρήση χρεωστικών-πιστωτικών καρτών, σελ.
 iv. σχετικά με τις υψηλές τιμές των καυσίμων στη χώρα μας τη στιγμή που η τιμή του πετρελαίου διεθνώς είναι σε χαμηλά επίπεδα, σελ.
 β) Προς τον Υπουργό Υγείας, σχετικά με τη λειτουργία του υπολογιστικού τομογράφου (PET-CT) στο Πανεπιστημιακό Γενικό Νοσοκομείο Ιωαννίνων, σελ.
 γ) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης:
 i. σχετικά με το ασφαλιστικό των αγροτών, σελ.
 ii. σχετικά με την αντιμετώπιση των προβλημάτων των εργαζομένων στη Γενική Κλινική «Λυσίμαχος Σαραφιανός» στη Θεσσαλονίκη, σελ.
 δ) Προς τον Υπουργό Αγροτικής Ανάπτυξης και Τροφίμων:
 i. σχετικά με την πιθανότητα κατάργησης του αναγκαστικού χαρακτήρα της Ένωσης Μαστιχοπαραγωγών Χίου, σελ.
 ii. σχετικά με τις άδειες αλίευσης τόνου για το έτος 2016, σελ.
3. Συζήτηση επίκαιρης επερώτησης δεκαέξι Βουλευτών της Δημοκρατικής Συμπαράταξης ΠΑΣΟΚ - ΔΗΜΑΡ, προς τον Υπουργό Αγροτικής Ανάπτυξης και Τροφίμων, σχετικά με άδικα φοροεισπρακτικά μέτρα για τους αγρότες που προωθεί η Κυβέρνηση αντί για Εθνικό Σχέδιο ανάπτυξης και παραγωγικής ανασυγκρότησης, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Συζήτηση επί της αρχής, επί των άρθρων των τροπολογιών και ψήφιση στο σύνολο του σχεδίου νόμου του Υπουργείου Οικονομικών «Κύρωση: α) της από 24.12.2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Εσωτερικών και Διοικητικής Ανασυγκρότησης, Περιβάλλοντος και Ενέργειας, Ναυτιλίας και Νησιωτικής Πολιτικής, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Αγροτικής Ανάπτυξης και Τροφίμων και Οικονομικών» (Α' 182) και β) της από 30.12.2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Οικονομικών, Παιδείας, Έρευνας και Θρησκευμάτων, Εσωτερικών και Διοικητικής Ανασυγκρότησης, Περιβάλλοντος και Ενέργειας, Ναυτιλίας και Νησιωτικής Πολιτικής, Εργασίας, Κοινωνικής Ασφάλισης και Κοινωνικής Αλληλεγγύης, Εθνικής Άμυνας, Υγείας και Οικονομίας, Ανάπτυξης και Τουρισμού και της ΕΡΤ Α.Ε.» (Α' 184) και άλλες διατάξεις», σελ.

ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν. , σελ.
ΚΟΥΡΑΚΗΣ Α. , σελ.
ΚΡΕΜΑΣΤΙΝΟΣ Δ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΜΥΡΑΣ Γ. , σελ.
ΑΠΟΣΤΟΛΟΥ Ε. , σελ.
ΑΡΒΑΝΙΤΙΔΗΣ Γ. , σελ.
ΒΑΓΕΝΑ Ά. , σελ.
ΒΡΟΥΤΣΗΣ Ι. , σελ.
ΓΕΩΡΓΙΑΔΗΣ Σ. , σελ.
ΓΡΗΓΟΡΑΚΟΣ Λ. , σελ.
ΔΕΝΔΙΑΣ Ν. , σελ.
ΔΡΙΤΣΑΣ Θ. , σελ.
ΘΕΟΧΑΡΟΠΟΥΛΟΣ Α. , σελ.
ΚΑΚΛΑΜΑΝΗΣ Ν. , σελ.
ΚΑΡΡΑΣ Γ. , σελ.
ΚΑΤΡΟΥΓΚΑΛΟΣ Γ. , σελ.
ΚΕΓΚΕΡΟΓΛΟΥ Β. , σελ.
ΚΟΥΡΑΚΗΣ Α. , σελ.
ΚΟΥΤΣΟΥΚΟΣ Γ. , σελ.
ΚΡΕΜΑΣΤΙΝΟΣ Δ. , σελ.
ΚΩΝΣΤΑΝΤΙΝΕΑΣ Π. , σελ.
ΛΟΒΕΡΔΟΣ Α. , σελ.
ΜΑΝΙΑΤΗΣ Ι. , σελ.
ΜΑΝΤΑΣ Χ. , σελ.
ΜΠΟΛΑΡΗΣ Μ. , σελ.
ΠΑΝΑΓΙΩΤΟΠΟΥΛΟΣ Ν. , σελ.
ΠΑΠΑΔΟΠΟΥΛΟΣ Ν. , σελ.
ΠΑΠΠΑΣ Χ. , σελ.
ΠΑΦΙΛΗΣ Α. , σελ.
ΠΟΛΑΚΗΣ Π. , σελ.
ΤΖΟΥΦΗ Μ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

Β. Επί προσωπικού θέματος:
ΓΡΗΓΟΡΑΚΟΣ Λ. , σελ.
ΚΟΥΡΑΚΗΣ Α. , σελ.
ΚΡΕΜΑΣΤΙΝΟΣ Δ. , σελ.
ΚΩΝΣΤΑΝΤΙΝΕΑΣ Π. , σελ.
ΜΠΟΛΑΡΗΣ Μ. , σελ.
ΠΟΛΑΚΗΣ Π. , σελ.
ΤΖΕΛΕΠΗΣ Μ. , σελ.

Γ. Επί της αναφοράς στις αγροτικές κινητοποιήσεις και το ασφαλιστικό:
ΑΝΤΩΝΙΟΥ Μ. , σελ.
ΑΠΟΣΤΟΛΟΥ Ε. , σελ.
ΒΑΓΕΝΑ Ά. , σελ.
ΒΡΟΥΤΣΗΣ Ι. , σελ.
ΓΕΝΝΗΜΑΤΑ Φ. , σελ.
ΓΡΕΓΟΣ Α. , σελ.
ΔΕΝΔΙΑΣ Ν. , σελ.
ΘΕΟΧΑΡΗΣ Θ. , σελ.
ΘΕΟΧΑΡΟΠΟΥΛΟΣ Α. , σελ.
ΚΑΣΙΔΙΑΡΗΣ Η. , σελ.
ΚΕΦΑΛΙΔΟΥ Χ. , σελ.
ΚΟΥΤΣΟΥΚΟΣ Γ. , σελ.
ΛΕΒΕΝΤΗΣ Β. , σελ.
ΜΑΝΙΑΤΗΣ Ι. , σελ.
ΜΑΝΩΛΑΚΟΥ Δ. , σελ.
ΜΑΥΡΩΤΑΣ Γ. , σελ.
ΜΕΓΑΛΟΜΥΣΤΑΚΑΣ Α. , σελ.
ΠΑΝΑΓΙΩΤΟΠΟΥΛΟΣ Ν. , σελ.
ΠΑΦΙΛΗΣ Α. , σελ.
ΣΤΑΜΑΤΗΣ Δ. , σελ.
ΤΑΣΟΥΛΑΣ Κ. , σελ.
ΤΖΕΛΕΠΗΣ Μ. , σελ.
ΧΡΙΣΤΟΦΙΛΟΠΟΥΛΟΥ Π. , σελ.

Δ. Επί της αναφοράς στη συντριβή του ελικοπτέρου του Πολεμικού Ναυτικού και επί της συλλυπητήριας αναφοράς στην απώλεια των τριών πεσόντων αξιωματικών:
ΓΡΕΓΟΣ Α. , σελ.
ΔΡΙΤΣΑΣ Θ. , σελ.
ΚΩΝΣΤΑΝΤΟΠΟΥΛΟΣ Δ. , σελ.
ΜΑΝΙΑΤΗΣ Ι. , σελ.
ΜΑΝΤΑΣ Χ. , σελ.
ΤΑΣΟΥΛΑΣ Κ. , σελ.

Ε. Επί της αναφοράς στο προσφυγικό - μεταναστευτικό θέμα και την εμπλοκή του ΝΑΤΟ για το προσφυγικό:
ΒΡΟΥΤΣΗΣ Ι. , σελ.
ΓΕΩΡΓΙΑΔΗΣ Σ. , σελ.
ΓΡΕΓΟΣ Α. , σελ.
ΔΕΝΔΙΑΣ Ν. , σελ.
ΔΡΙΤΣΑΣ Θ. , σελ.
ΚΥΡΙΑΖΙΔΗΣ Δ. , σελ.
ΛΟΒΕΡΔΟΣ Α. , σελ.
ΜΑΝΤΑΣ Χ. , σελ.
ΣΤΑΜΑΤΗΣ Δ. , σελ.
ΤΑΣΟΥΛΑΣ Κ. , σελ.

ΣΤ. Επί των επικαίρων ερωτήσεων:
ΑΠΟΣΤΟΛΟΥ Ε. , σελ.
ΒΑΡΔΑΛΗΣ Α. , σελ.
ΒΡΟΥΤΣΗΣ Ι. , σελ.
ΓΡΗΓΟΡΑΚΟΣ Λ. , σελ.
ΚΑΤΡΟΥΓΚΑΛΟΣ Γ. , σελ.
ΚΕΓΚΕΡΟΓΛΟΥ Β. , σελ.
ΚΕΦΑΛΙΔΟΥ Χ. , σελ.
ΚΟΚΚΑΛΗΣ Β. , σελ.
ΚΡΕΜΑΣΤΙΝΟΣ Δ. , σελ.
ΜΗΤΑΦΙΔΗΣ Τ. , σελ.
ΜΙΧΑΗΛΙΔΗΣ Α. , σελ.
ΜΠΑΡΚΑΣ Κ. , σελ.
ΠΑΝΑΓΙΩΤΟΠΟΥΛΟΣ Ν. , σελ.
ΠΟΛΑΚΗΣ Π. , σελ.
ΣΤΑΘΑΚΗΣ Γ. , σελ.
ΤΖΕΛΕΠΗΣ Μ. , σελ.
ΤΖΟΥΦΗ Μ. , σελ.
ΧΡΙΣΤΟΦΙΛΟΠΟΥΛΟΥ Π. , σελ.

Ζ. Επί της επίκαιρης επερώτησης:
ΑΝΤΩΝΙΟΥ Χ. , σελ.
ΑΠΟΣΤΟΛΟΥ Ε. , σελ.
ΑΡΒΑΝΙΤΙΔΗΣ Γ. , σελ.
ΓΕΝΝΗΜΑΤΑ Φ. , σελ.
ΘΕΟΧΑΡΟΠΟΥΛΟΣ Α. , σελ.
ΚΑΣΙΔΙΑΡΗΣ Η. , σελ.
ΚΑΤΡΟΥΓΚΑΛΟΣ Γ. , σελ.
ΚΕΓΚΕΡΟΓΛΟΥ Β. , σελ.
ΚΟΥΤΣΟΥΚΟΣ Γ. , σελ.
ΚΩΝΣΤΑΝΤΟΠΟΥΛΟΣ Δ. , σελ.
ΛΑΖΑΡΙΔΗΣ Γ. , σελ.
ΛΕΒΕΝΤΗΣ Β. , σελ.
ΜΑΝΙΑΤΗΣ Ι. , σελ.
ΜΑΝΩΛΑΚΟΥ Δ. , σελ.
ΜΑΥΡΩΤΑΣ Γ. , σελ.
ΜΕΓΑΛΟΜΥΣΤΑΚΑΣ Α. , σελ.
ΜΠΟΛΑΡΗΣ Μ. , σελ.
ΠΑΠΑΔΟΠΟΥΛΟΣ Ν. , σελ.
ΣΙΜΟΡΕΛΗΣ Χ. , σελ.
ΣΚΑΝΔΑΛΙΔΗΣ Κ. , σελ.
ΤΖΕΛΕΠΗΣ Μ. , σελ.

Η. Επί του σχεδίου νόμου του Υπουργείου Οικονομικών:
ΑΜΥΡΑΣ Γ. , σελ.
ΑΝΤΩΝΙΟΥ Μ. , σελ.
ΒΑΓΕΝΑ Ά. , σελ.
ΒΑΡΔΑΚΗΣ Σ. , σελ.
ΓΕΩΡΓΙΑΔΗΣ Σ. , σελ.
ΓΚΙΟΛΑΣ Ι. , σελ.
ΓΡΕΓΟΣ Α. , σελ.
ΔΕΝΔΙΑΣ Ν. , σελ.
ΔΡΙΤΣΑΣ Θ. , σελ.
ΘΕΟΧΑΡΗΣ Θ. , σελ.
ΚΑΚΛΑΜΑΝΗΣ Ν. , σελ.
ΚΑΡΡΑΣ Γ. , σελ.
ΚΕΓΚΕΡΟΓΛΟΥ Β. , σελ.
ΚΟΥΤΣΟΥΚΟΣ Γ. , σελ.
ΚΩΝΣΤΑΝΤΟΠΟΥΛΟΣ Δ. , σελ.
ΛΟΒΕΡΔΟΣ Α. , σελ.
ΜΑΝΤΑΣ Χ. , σελ.
ΜΠΑΛΤΑΣ Α. , σελ.
ΞΑΝΘΟΣ Α. , σελ.
ΠΑΠΑΔΟΠΟΥΛΟΣ Ν. , σελ.
ΠΑΠΑΦΙΛΙΠΠΟΥ Γ. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΠΑΠΠΑΣ Χ. , σελ.
ΠΑΦΙΛΗΣ Α. , σελ.
ΣΚΟΥΡΟΛΙΑΚΟΣ Π. , σελ.
ΣΤΑΘΑΚΗΣ Γ. , σελ.
ΣΤΑΜΑΤΗΣ Δ. , σελ.
ΤΑΣΟΥΛΑΣ Κ. , σελ.
ΤΖΟΥΦΗ Μ. , σελ.
ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΟΓ΄

Παρασκευή 12 Φεβρουαρίου 2016

Αθήνα, σήμερα στις 12 Φεβρουαρίου 2016, ημέρα Παρασκευή και ώρα 9.47΄ συνήλθε στην αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ.**

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 11-2-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΟΒ΄ συνεδριάσεώς του, της Πέμπτης 11ης Φεβρουαρίου 2016, σε ό,τι αφορά στην ψήφιση στο σύνολό του σχεδίου νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Λευκορωσίας για τις διεθνείς οδικές επιβατικές και εμπορευματικές μεταφορές και άλλες διατάξεις.»)

Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση του σχεδίου νόμου: «Κύρωση: α) της από 24.12.2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Εσωτερικών και Διοικητικής Ανασυγκρότησης, Περιβάλλοντος και Ενέργειας, Ναυτιλίας και Νησιωτικής Πολιτικής, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Αγροτικής Ανάπτυξης και Τροφίμων και Οικονομικών» (Α΄182) και β) της από 30.12.2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Οικονομικών, Παιδείας, Έρευνας και Θρησκευμάτων, Εσωτερικών και Διοικητικής Ανασυγκρότησης, Περιβάλλοντος και Ενέργειας, Ναυτιλίας και Νησιωτικής Πολιτικής, Εργασίας, Κοινωνικής Ασφάλισης και Κοινωνικής Αλληλεγγύης, Εθνικής Άμυνας, Υγείας και Οικονομίας, Ανάπτυξης και Τουρισμού και της ΕΡΤ Α.Ε.» (Α΄184)» και άλλες διατάξεις».

Υπενθυμίζω ότι έχουν απομείνει για να μιλήσουν επτά συνάδελφοι ομιλητές Βουλευτές, έχουν μιλήσει τρεις Κοινοβουλευτικοί Εκπρόσωποι, επομένως είναι άλλοι πέντε Κοινοβουλευτικοί Εκπρόσωποι για να μιλήσουν και νομίζω ότι είναι και τρεις Υπουργοί. Σας προτείνω να ξεκινήσουμε με τους συναδέλφους Βουλευτές και μετά εναλλάξ να πηγαίνουμε Υπουργός- Κοινοβουλευτικός Εκπρόσωπος.

Ταυτόχρονα, επειδή επί του σχεδίου νόμου έχει γίνει η μεγάλη συζήτηση γιατί έχουν μιλήσει οι περισσότεροι, σας υπενθυμίζω ότι είναι και δύο τροπολογίες, η μία του κ. Σταθάκη, που νομίζω ότι δεν θα έχει πρόβλημα και η τροπολογία για το Μέγαρο Μουσικής. Και οι μεν συνάδελφοι επειδή ο χρόνος θα είναι λίγος, αν θέλουν μπορούν να τοποθετηθούν αλλά να τοποθετηθούν στην τροπολογία οι Κοινοβουλευτικοί Εκπρόσωποι πλην των ΑΝΕΛ.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Μη βιάζεστε, κύριε Κουτσούκο. Εσείς σήμερα, πρέπει να βοηθήσετε, γιατί έχετε και την επίκαιρη επερώτηση σας και να τελειώνουμε γρήγορα. Έτσι αντί να σηκώνετε τα χέρια πρέπει να βοηθήσετε.

**ΓΙΑΝΝΗΣ ΚΟΥΤΣΟΥΚΟΣ:** Να τα κατεβάζουμε τα χέρια!

**ΠΡΟΕΔΡΕΥΩΝ (Νικήτας Κακλαμάνης):** Εντάξει.

Για να ξέρουμε και πάνω κάτω …

**ΔΗΜΗΤΡΙΟΣ ΣΤΑΜΑΤΗΣ:** Κύριε Πρόεδρε…

**ΠΡΟΕΔΡΕΥΩΝ (Νικήτας Κακλαμάνης):** Ναι, κύριε Σταμάτη, κατάλαβα.

Διαφορετικά, στο τέλος, αφού ολοκληρώσουμε τη συζήτηση για δυο, τρία λεπτά, οι εισηγητές μπορούν να πάρουν τον λόγο επί της τροπολογίας για να κάνουν την τοποθέτηση τους και να ξεκαθαριστεί το τοπίο.

Επομένως, ξεκινάμε εκεί που σταματήσαμε. Πρώτη ομιλήτρια είναι κ. Μαρίου Αντωνίου.

Ορίστε, κυρία Αντωνίου, έχετε τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, με συγχωρείτε, αλλά αν έχετε την καλοσύνη, σας είχα ζητήσει τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Νόμιζα ότι ικανοποιηθήκατε από την απάντηση που σας έδωσα. Πείτε μου, ορίστε.

**ΓΙΑΝΝΗΣ ΚΟΥΤΣΟΥΚΟΣ:** Να με συγχωρέσει η κυρία συνάδελφος μισό λεπτό.

Είχαμε συμφωνήσει στην προεδρία σας χθες, ότι εφόσον οι τροπολογίες δεν αποσυρθούν –γιατί κάτι τέτοιο φάνηκε στην αρχή-, θα μας δώσετε τον λόγο ως εισηγητές.

**ΠΡΟΕΔΡΕΥΩΝ (Νικήτας Κακλαμάνης):** Δεν ακούσατε; Αυτό που είπα για τον κ. Σταμάτη, ισχύει για όλους.

**ΓΙΑΝΝΗΣ ΚΟΥΤΣΟΥΚΟΣ:** Το άκουσα. Ξέρετε ποια είναι η διαδικαστική μου πρόταση; Επειδή έτσι κι αλλιώς τώρα μπήκαμε στον δεύτερο κύκλο της συζήτησης, για να έχουν και μια εικόνα οι συνάδελφοι, να κάνουμε εμείς την ολιγόλεπτη τοποθέτησή μας και να προχωρήσει ομαλά η συζήτηση μετά. Αυτή είναι η διαδικαστική μου πρόταση.

**ΠΡΟΕΔΡΕΥΩΝ (Νικήτας Κακλαμάνης):** Άλλοι έχουν ήδη τοποθετηθεί. Επειδή εσείς δεν έχετε τοποθετηθεί…

**ΓΙΑΝΝΗΣ ΚΟΥΤΣΟΥΚΟΣ:** Ούτε εγώ ούτε ο κ. Σταμάτης ούτε ο συνάδελφος της Πλειοψηφίας έχουμε τοποθετηθεί.

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Εσείς τώρα λέτε να σας δώσω τον λόγο πρώτα. Αλλά πρώτα θα ολοκληρώσουν οι επτά συνάδελφοι και μετά πριν μπούμε στους Υπουργούς και στους κοινοβουλευτικούς, θα ρωτήσω τους εισηγητές ποιος θέλει να τοποθετηθεί.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, μισό λεπτό.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Καρρά.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, έχω υποβάλει ένα έγγραφο αίτημα στην Έδρα σχετικά με την τροπολογία για το Μέγαρο Μουσικής. Όταν κρίνετε εσείς, θα μου δώσετε τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Ναι, βεβαίως. Ούτως ή άλλως εσείς δεν έχετε μιλήσει και άρα στην τοποθέτησή σας που θα είναι αρκετά λεπτά, κάνετε και την τοποθέτηση επ’ αυτού.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ναι, δεν έχω μιλήσει. Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρία Αντωνίου, έχετε τον λόγο.

**ΜΑΡΙΑ ΑΝΤΩΝΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, ξεκινώντας σήμερα τη συνεδρίαση που διακόπηκε χθες στην Ολομέλεια για το νομοσχέδιο του Υπουργείου Οικονομικών, με το οποίο κυρώνονται και έχουν ισχύ νόμου οι από τις 24-12-2015 και 30-12-2015 σχετικές πράξεις νομοθετικού περιεχομένου, θέλω να αναφερθώ στη δεύτερη εξ αυτών και συγκεκριμένα στο άρθρο 4 αυτής.

Το άρθρο 4, αφορά τα ερευνητικά κέντρα και τα ινστιτούτα που εποπτεύονται από το Υπουργείο Παιδείας και Θρησκευμάτων, καθώς και το προσωπικό τους. Στο άρθρο 4, προβλέπεται ότι η προθεσμία των έξι μηνών της παραγράφου 1 του άρθρου 47 του ν. 4310 παρατείνεται, λέει, έως τις 31-7-2016. Να συμπληρώσω ότι με προηγούμενη ΠΝΠ –γιατί δεν ξέρουμε πόσες ΠΝΠ έχουν γίνει στον ένα χρόνο- έχει δοθεί παράταση έως το Μάιο του 2015. Άρα, παράταση στην παράταση. Αυτό είναι το επείγον. Και χωρίς αιτιολόγηση. Γιατί δίνετε παράταση στην ολοκλήρωση ενός έργου του νόμου;

Επιτέλους, πότε θα αρχίσετε να δουλεύετε εκεί στο Υπουργείο; Είμαι σίγουρη ότι σε λίγο θα έχουμε καινούργια ΠΝΠ, που θα παρατείνει άλλον ένα χρόνο την υλοποίηση ενός νόμου.

Στην παράγραφο 2 του ίδιου άρθρου προβλέπεται, επίσης, παράταση διαδικασιών κρίσης της παραγράφου 6 του άρθρου 47 του ν.4310 έως τις 31-7-2016. Το σημαντικό, λοιπόν, είναι ότι με την παράγραφο 6 του άρθρου 47 του τότε νόμου, του 2014, δίναμε τη δυνατότητα στα ερευνητικά κέντρα, τα ινστιτούτα και τους τεχνολογικούς φορείς, να κρίνουν το υπάρχον επιστημονικό προσωπικό που διέθετε τα απαραίτητα από τον νόμο προσόντα με σαφώς καθορισμένα κριτήρια, ώστε μετά την κρίση τους οι ως άνω εργαζόμενοι να λάβουν προσωποπαγή θέση ερευνητή ή ΕΛΕ -ειδικού λειτουργικού επιστήμονα- ανάλογα με τα προσόντα τους.

Οι διαδικασίες κρίσης με τον τότε νόμο θα ολοκληρώνονταν εντός έξι μηνών από τη δημοσίευση του ν.4310. Η ως άνω ρύθμιση δεν προκαλούσε πρόσθετη δαπάνη στον κρατικό προϋπολογισμό, καθ’ ότι αφορούσε ήδη απασχολούμενο προσωπικό και δεύτερον, δεν επέφερε πρόσληψη νέων υπαλλήλων. Αντιθέτως έδινε τη δυνατότητα περαιτέρω επιστημονικής εξέλιξης στο υπάρχον προσωπικό και προσέλκυσης ταυτόχρονα πόρων από χρηματοδοτούμενα προγράμματα προς όφελος πρωτίστως των ίδιων των ερευνητικών κέντρων και δευτερευόντως της χώρας. Αντ’ αυτού, η εφαρμογή των ως άνω ρυθμίσεων δεν πραγματοποιήθηκε με ευθύνη δικιά σας.

Αυτή η σημερινή ρύθμιση είναι πρόδηλα η συνέχεια της ίδιας παρελκυστικής πολιτικής που ακολουθείτε στο εν λόγω ζήτημα, όπως και σε άλλα πολλά ζητήματα σε αυτήν την Κυβέρνηση και η οποία –ακούστε- αποτυπώθηκε στην 81169 απόφαση γενικού γραμματέα ερευνας και τεχνολογίας, η οποία ζητούσε –άκουσον, άκουσον- την αναστολή των ως άνω διατάξεων εν όψει επικείμενης τροποποίησης.

Πώς είναι δυνατόν, κύριε Υπουργέ, μια απόφαση γενικού γραμματέα να σταματά και να παγώνει την υλοποίηση ενός νόμου; Ο νόμος μόνο με νόμο αλλάζει. Ή μήπως δεν το γνωρίζετε; Αλλά, αυτή είναι η λογική σας.

 Και ενώ στην πάνω αίθουσα συζητάμε, λέει, για τον εθνικό διάλογο για την παιδεία –φαντάζομαι για επικοινωνιακούς λόγους- εδώ περνάμε πράξη νομοθετικού περιεχομένου. Γιατί στην επικοινωνία δεν πιάνεστε. Όσον αφορά, λοιπόν, όσα ακούστηκαν από τον Υπουργό κ. Φίλη, ότι η Κυβέρνηση έπνιγε πρόσφυγες στο Φαρμακονήσι, το μόνο που μπορώ να πω είναι ντροπή, γιατί στο σπίτι του κρεμασμένου δεν μιλάνε για σχοινί, κύριε Υπουργέ. Γιατί μάλλον δεν είναι ενημερωμένοι οι Υπουργοί και δεν έχουν προφανώς τα αντίστοιχα στοιχεία.

Θα μου δώσετε ένα λεπτό ακόμα, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Δεν έχει ολοκληρωθεί ο χρόνος.

**ΜΑΡΙΑ ΑΝΤΩΝΙΟΥ:** Συνεχίζοντας, λοιπόν, το θέμα της πράξης νομοθετικού περιεχομένου, θα ήθελα να πω πως η αναφορά της αιτιολογικής έκθεσης του παρόντος νομοσχεδίου, ότι οι διαδικασίες κρίσης έχουν καθυστερήσει σε όλους ανεξαιρέτως, λέει, τους ερευνητικούς και τεχνικούς φορείς, δεν ανταποκρίνεται στην πραγματικότητα. Αρκετά ερευνητικά ινστιτούτα σε συμμόρφωση του νόμου προέτρεψαν τους απασχολούμενους να υποβάλουν το αίτημα κ.λπ., έτσι ώστε να γίνει η κρίση τους και να είναι εντός της προθεσμίας του νόμου.

Παρ’όλο, λοιπόν, που το απασχολούμενο επιστημονικό προσωπικό υπέβαλε εμπρόθεσμα το σχετικό αίτημα, η διαδικασία κρίσεως πάγωσε, όπως κάνετε σε όλα τα πράγματα. Συνεπώς οι όποιες καθυστερήσεις σημειώθηκαν, είναι προϊόν αποκλειστικής υπαιτιότητας και ευθύνης της Κυβέρνησης και των σκοπιμοτήτων που εξυπηρετεί, κρατώντας για πάνω από έναν χρόνο εγκλωβισμένους τους Έλληνες ερευνητές.

Και τελειώνοντας, απαντώντας στη χθεσινή τοποθέτηση του κ. Φίλη, ψάχνοντας να βρείτε ενόχους και υποκινητές για τον ξεσηκωμό, την αναταραχή και την κοινωνική έκρηξη όλων των φορέων, των αγροτών που σε λίγο γεμίζουν το Σύνταγμα, των ελεύθερων επαγγελματιών, των δικηγόρων, των μηχανικών, λέω ότι μάλλον όλοι αυτοί θα έπρεπε να σας κάνουν δώρο έναν καθρέφτη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Επειδή όλοι οι συνάδελφοι τυπικά έχουν πέντε λεπτά –εντάξει, θα δείξω μια ανοχή- μπορείτε και από τη θέση σας να μιλάτε.

Τον λόγο έχει ο κ. Γρέγος.

**ΑΝΤΩΝΙΟΣ ΓΡΕΓΟΣ:** Ευχαριστώ, κύριε Πρόεδρε.

Στη σκιά όσων συμβαίνουν και εντός και εκτός Κοινοβουλίου και δυστυχώς των όσων συμβαίνουν στο Αιγαίο, να αναφερθούμε λίγο στο νομοσχέδιο, το οποίο έχει κάποια άρθρα πάρα πολύ πονηρά.

Ακούσαμε και πάλι χθες ρατσιστικά παραληρήματα από τους Υπουργούς του ΣΥΡΙΖΑ, όπως το συνηθίζουν. Μορφή τέτοιου ρατσιστικού παραληρήματος θυμίζουν και τα άρθρα 8, 10, 11, 12 και 18. Ρατσισμός, όπως γνωρίζετε όλοι, υπάρχει μόνον εις βάρος των Ελλήνων, γι’ αυτό και φέρνετε τέτοια νομοσχέδια κάθε λίγο και λιγάκι. Φέρνετε νομοσχέδια, βέβαια, την ώρα που η Κυβέρνηση καταρρέει και που όπως μαθαίνω σε κάθε νομό ξεχωριστά, οι Βουλευτές του ΣΥΡΙΖΑ ενδέχεται να κηρυχθούν ανεπιθύμητοι από τους κατοίκους.

Αντιθέτως εμείς βρεθήκαμε δίπλα στον ελληνικό λαό και επειδή το θέλαμε αλλά κυρίως επειδή ο ελληνικός λαός μάς ζητά να είμαστε δίπλα του. Διότι, όπως έχουμε πει επανειλημμένως, η Χρυσή Αυγή είναι και θα είναι παντού, και στο Πέραμα και στο Κερατσίνι και στο Σχιστό και στα Διαβατά και στο Ωραιόκαστρο και όπου υπάρχει ανάγκη. Γιατί οι κάτοικοι των περιοχών αυτών όπως και πάρα πολλών άλλων στηρίζουν με πείσμα και επιμονή ξανά και ξανά τη Χρυσή Αυγή στις εκλογικές αναμετρήσεις.

Πάγια τακτική της Κυβέρνησης είναι η στήριξη των λαθρομεταναστών, όπως φαίνεται ξεκάθαρα και στα άρθρα του νομοσχεδίου. Όμως εκφράζοντας το αίτημα ολόκληρου σχεδόν του ελληνικού λαού, δηλώνω ότι ο ελληνικός λαός λέει «όχι» στα κέντρα προσφύγων, όπου και αν γίνουν αυτά.

Επαναλαμβάνω, το λέω εκπροσωπώντας το σύνολο σχεδόν του ελληνικού λαού. Να μη γίνει κανένα κέντρο πουθενά στην ελληνική επικράτεια. Αν είναι να τα κάνουν, να τα κάνουν στην Τουρκία, εκεί από όπου προέρχονται οι λαθρομετανάστες.

Πείτε επιτέλους ένα «όχι», όπως είπε και ο Μεταξάς που αναφέρθηκε και προχθές, γιατί κάποιοι αμόρφωτοι και ανιστόρητοι αμφισβητούν ακόμη και αυτό.

(Θόρυβος στην Αίθουσα - Γέλωτες από την πτέρυγα του ΣΥΡΙΖΑ)

**ΑΝΔΡΕΑΣ ΜΙΧΑΗΛΙΔΗΣ:** Ακριβώς! Ναι!

**ΠΑΝΑΓΙΩΤΗΣ ΣΚΟΥΡΟΛΙΑΚΟΣ:** Για τη ζάχαρη στον καφέ είπε «όχι», τον ήθελε σκέτο.

**ΠΡΟΕΔΡΕΥΩΝ (Νικήτας Κακλαμάνης):** Μην αρχίζουμε πάλι την κουβέντα για το ποιος το είπε.

**ΑΝΤΩΝΙΟΣ ΓΡΕΓΟΣ:** Δεν μπορείτε να παραποιείτε την ιστορία συνεχώς.

**ΠΡΟΕΔΡΕΥΩΝ (Νικήτας Κακλαμάνης):** Κύριε Γρέγο, συνεχίστε. Μην απαντάτε, συνεχίστε.

**ΑΝΤΩΝΙΟΣ ΓΡΕΓΟΣ:** Χρησιμοποιώ τον όρο «λαθρομετανάστες», γιατί ομοίως για εσάς θα πρέπει να χρησιμοποιώ και τον όρο «παράτυποι διακινητές». Μόνον αυτό δεν ακούσαμε.

Τα κέντρα αυτά προφανώς θα λειτουργήσουν με πενταπλάσιο αριθμό προσφύγων. Προφανώς θα έχουν μόνιμο χαρακτήρα. Και προφανώς θα βρίσκουν καταφύγιο εκεί κάθε μορφής παράνομοι και για οποιαδήποτε ενέργειά τους θα είστε υπεύθυνοι, κύριοι Υπουργοί. Και να ζητήσετε τη βοήθεια κι εκείνου του τύπου, του Μούιζνιεκς, πώς τον λέγανε.

Ενδεχομένως θα λειτουργήσουν και ως κέντρα εκπαίδευσης και στρατολόγησης τζιχαντιστών, οι οποίοι φυσικά είναι διψασμένοι για αίμα και είναι διψασμένοι να εισβάλουν στην Ελλάδα και την Ευρώπη με πλαστά χαρτιά. Περίπου το 25% αυτών των ανθρώπων που ελέγχονται όπως ελέγχονται, έχουν πλαστά χαρτιά.

Ακούσαμε ότι περίπου πενήντα χιλιάδες θα μείνουν στην Ελλάδα. Δέκα μόνο απ’ αυτούς, όπως έγινε στο Παρίσι, αρκούν για να αιματοκυλήσουν μια πόλη. Βεβαίως υπάρχουν και οι ΜΚΟ, οι γνωστές οργανώσεις, που κάποια στιγμή θα πρέπει να ελεγχθούν από κάποιον εισαγγελέα. Μαζεύουμε στοιχεία γι’ αυτές τις μη κυβερνητικές οργανώσεις και θα τα παραδώσουμε στον ελληνικό λαό. Και μετά θα δούμε εάν θα κινηθεί η δικαιοσύνη.

Όσον αφορά τις περιπολίες του ΝΑΤΟ στο Αιγαίο, απ’ ότι ακούσαμε μέχρι χθες, θα υπάρχει ένα ελληνικό σκάφος, ένα τουρκικό, ένα γερμανικό και ένα του Καναδά. Τα κυριαρχικά δικαιώματα της Ελλάδας φυσικά είναι στα δώδεκα ναυτικά μίλια. Λένε ότι το τουρκικό δεν θα επιχειρεί σε ελληνική περιοχή και αντίστοιχα το ελληνικό σε τουρκική περιοχή. Αυτά –επαναλαμβάνω- μέχρι χθες, γιατί όλα αλλάζουν σύμφωνα με τις εντολές. Θα έχουν αποστολή όχι την επαναπροώθηση ούτε να σταματούν τα προσφυγικά σκάφη αλλά την παρακολούθηση των διακινητών. Και δεν έχουμε δει δυστυχώς μέχρι τώρα αυτό που όλοι θέλουμε. Θέλουμε να δούμε νεκρούς διακινητές και όχι νεκρά παιδιά.

Η Τουρκία, ο παντοτινός εχθρός της Ελλάδος και της Ευρώπης συνεχίζει να απειλεί και να εκβιάζει χρησιμοποιώντας το μεταναστευτικό. Σε λίγο μπορεί να δούμε να διανέμεται δωρεάν και κάποιο κοράνι μεταφρασμένο στα ελληνικά. Ευτυχώς και ο ελληνικός λαός και οι λαοί της Ευρώπης έχουν καταλάβει αυτήν την απειλή, οργανώνονται και αντιστέκονται.

Αντί η Ευρώπη να δίνει χρήματα στους χρηματοδότες των τζιχαντιστών, θα έπρεπε να προκαλέσει οικονομικό στραγγαλισμό της Τουρκίας, για να μην πω να έχει μόνιμα στραμμένα τα όπλα προς Ανατολάς. Ο εποικισμός της Ελλάδας και της Ευρώπης από αλλόφυλους που ονειρεύεται η Μέρκελ, ο Γιούνγκερ και ο Ερντογάν, θα βρει ισχυρή αντίσταση και φυσικά δεν θα αφήσουμε την πατρίδα μας στα χέρια κανενός Τσίπρα και Μουζάλα. Θα συνεχίσουμε να καταγγέλλουμε τα σχέδιά τους.

Απαξιώ να αναφερθώ σε γραφικούς ψευτοσυνδικαλιστές αγροτών και αστυνομικών. Δεν εκφράζουν φυσικά τα συμφέροντα της πλειοψηφίας των κλάδων τους. Και αν αληθεύουν οι δηλώσεις κάποιου Μπαλάσκα, έχει υποπέσει σε πειθαρχικό παράπτωμα και ποινικό αδίκημα και θα ελεγχθεί.

Είναι γραφικό και τραγικό επίσης να ακούμε για δημοκρατία και Σύνταγμα από τη Νέα Δημοκρατία, το ΠΑΣΟΚ και τον ΣΥΡΙΖΑ. Οι δύο πρώτοι έχουν διαπράξει –το έχουμε πει και σε προηγούμενες συνεδριάσεις- το έγκλημα της κατάλυσης του Συντάγματος και της προσβολής του πολιτεύματος. Και να πω για τον κ. Κωνσταντόπουλο, που αναφέρθηκε σε εμάς χθες, ότι περιμένουμε να φέρει πίσω τα κλεμμένα.

Τελειώνω, κύριε Πρόεδρε.

Όσο αφορά για τον ΣΥΡΙΖΑ, τι σχέση μπορεί να έχει με τη δημοκρατία, όταν κυβερνάει αντίθετα με το συμφέρον του ελληνικού λαού, που βρίσκεται σύσσωμος πλέον απέναντί του και έχει στις τάξεις του Υπουργούς, όπως ο κ. Πολάκης, ο κ. Ξανθός, ο κ. Μουζάλας, που απαξιώνουν τον ελληνικό λαό.

Τέλος, πριν από είκοσι χρόνια σε ένα αντίστοιχο τραγικό περιστατικό το οποίο ήταν απόρροια μιας οργανωμένης προδοσίας από την κυβέρνηση Σημίτη –ο οποίος ακόμα κυκλοφορεί ελεύθερος, δεν του έχει ασκηθεί κάποια δίωξη- θρηνούμε και πάλι την απώλεια τριών στελεχών του Πολεμικού Ναυτικού.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε.

**ΑΝΤΩΝΙΟΣ ΓΡΕΓΟΣ:** Εκφράζω ως πρώην αξιωματικός του Πολεμικού Ναυτικού τα βαθιά μου συλλυπητήρια προς τις οικογένειές τους. Καθένας που πέφτει στο καθήκον είναι ήρωας. Αυτούς τους ήρωες εμείς θα τους τιμούμε.

 Ευχαριστώ, κύριε Πρόεδρε.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Έχουν μείνει να μιλήσουν ο κ. Σκουρολιάκος –ελάτε, κύριε Σκουρολιάκο-, ο κ. Δαβάκης, ο κ. Γεωργιάδης και ο κ. Τασούλας. Η κ. Βαγενά, ενημερωθήκαμε από τον ΣΥΡΙΖΑ, ζήτησε να διαγραφεί.

Επομένως επειδή βλέπω τον κ. Σκουρολιάκο παρόντα, τον κ. Τασούλα παρόντα, δεν θα πάω με τη σειρά. Ειδοποιήστε και τους δύο άλλους συναδέλφους.

Τον λόγο έχει ο κ. Σκουρολιάκος.

**ΠΑΝΑΓΙΩΤΗΣ ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, κύριοι Υπουργοί, πολύς λόγος έγινε χθες από Βουλευτές της Αντιπολίτευσης για τον τρόπο που νομοθετεί στην παρούσα φάση, συγκεκριμένα χθες και σήμερα, η Κυβέρνηση. Μιλάω για την πράξη νομοθετικού περιεχομένου.

Μία απάντηση υπάρχει και είναι μονολεκτική: Συντρίμμια, κυρίες και κύριοι Βουλευτές, αυτά κληρονόμησε η παρούσα Κυβέρνηση και με έναν τρόπο θα πρέπει να αντιμετωπίσει την κατάσταση. Θα πρέπει να προχωρήσει το παράλληλο πρόγραμμα, που είναι εδώ, που δεν φεύγει, που θα ολοκληρωθεί. Θα πρέπει να ανακουφιστούν οι ευάλωτες κοινωνικές ομάδες και να επιλυθούν προβλήματα από τη μακροχρόνια οικονομική κρίση.

Επιτρέψτε μου να μιλήσω αυτήν τη στιγμή για τη νομοθετική ρύθμιση που αφορά το Μέγαρο Μουσικής Αθηνών. Είναι σημαντική η ιστορία του και πολύ μεγάλη η προϊστορία του.

Το Μέγαρο Μουσικής Αθηνών δίχασε και ένωσε ταυτόχρονα εχθρούς και φίλους του. Δίχασε ως προς τη σκανδαλώδη λειτουργία και ίδρυσή του. Η κατασκευή του κτηρίου θεωρήθηκε οικολογικό σκάνδαλο και προκάλεσε –θυμίζω- κινητοποιήσεις κατά τη δεκαετία του ’80. Παρ’ όλα αυτά το κτήριο τελείωσε και άρχισε να λειτουργεί υπό την ευθύνη του Οργανισμού Μεγάρου Μουσικής Αθηνών. Ένωσε το κοινό με τις παραστάσεις του σε ένα περιβάλλον αναμφισβήτητα κόσμημα για τη χώρα μας και ως μη κερδοσκοπικός οργανισμός επιχορηγήθηκε από το κράτος και αποτέλεσε νομικό πρόσωπο ιδιωτικού δικαίου.

Σε περιόδους ευμάρειας ακόμη ακολούθησε μια κοστοβόρα πολιτική μετακλήσεων διάσημων ονομάτων από το εξωτερικό, ενώ υποβάθμιζε το γηγενές δυναμικό, οργανώνοντας λίγες δικές του αλλά πάντα πανάκριβες, πολυδάπανες παραγωγές.

Βεβαίως οι πόροι που του εξασφάλιζε η πολιτεία, το διευκόλυναν αποφασιστικά ως προς το έργο του. Ταυτόχρονα, όμως, αδυνάτιζαν την οικονομική ενίσχυση σε μια σειρά από άλλους φορείς, όπως η Κρατική Ορχήστρα Αθηνών, τα κρατικά θέατρα, η Λυρική Σκηνή ή άλλες κρατικές ορχήστρες κ.λπ..

Γιατί τώρα, λοιπόν, να αναλάβει αυτό το πολυδάπανο Μέγαρο Μουσικής Αθηνών το δημόσιο;

Το Μέγαρο Μουσικής, κυρίες και κύριοι Βουλευτές, δεν έμεινε στις αρχικές εγκαταστάσεις του, που είναι αναμφισβήτητα υποδειγματικές για τον τόπο και για τον πολιτισμό. Επεκτάθηκε κτηριολογικά, συνάπτοντας μεγάλα και δυσκόλως εξυπηρετήσιμα δάνεια.

Αυτή η φαραωνική επέκτασή του τετραπλασίασε τα ούτως ή άλλως πολλά χρέη του. Οι τράπεζες, όμως, που δεν είναι και οι πιο διακεκριμένοι φιλότεχνοι οργανισμοί, απαιτούσαν την εγγύηση των χρημάτων τους. Ποιος θα αναλάμβανε αυτή τη γενναία δέσμευση; Τη λύση έδωσαν εννέα Υπουργοί του ΠΑΣΟΚ, που δεκαπέντε μέρες πριν από τις εκλογές του 2012 βάζουν εγγυητή των δανείων το ελληνικό δημόσιο. Το ελληνικό δημόσιο, λοιπόν, γίνεται τριτεγγυητής σε αυτό με το απίστευτο ποσό των 420 εκατομμυρίων ευρώ.

Όπως και να έχει, κυρίες και κύριοι Βουλευτές, μπορούμε να απαλλαγούμε από το Μέγαρο Μουσικής; Όχι, αυτά τα χρήματα το δημόσιο θα τα πληρώσει ούτως ή άλλως. Τι θα μπορούσαμε να κάνουμε; Να το πουλήσουμε; Δεν νομίζω να βρεθεί αγοραστής για κάτι τέτοιο. Να το κλείσουμε; Όχι βέβαια, και για λόγους πολιτισμικούς αλλά κυρίως για λόγους πείσματος στα πολύ δύσκολα. Πρέπει, λοιπόν, να το αναλάβει αποκλειστικά το δημόσιο.

Με το παρόν νομοσχέδιο, λοιπόν, προβλέπεται ρητώς η πλήρης ανάληψη της υποχρέωσης αποπληρωμής από το ελληνικό δημόσιο των δανείων του Οργανισμού Μεγάρου Μουσικής Αθηνών και με το άρθρο 5 περιέρχεται η πλήρης κυριότητα στο ελληνικό κράτος με όλη του την περιουσία. Ανατίθεται επί τριακονταετία η χρήση του μεταβιβαζόμενου κτηριακού συγκροτήματος στον ΟΜΜΑ, εξασφαλίζοντας τη βιωσιμότητά του και ταυτόχρονα εξυπηρετούνται οι ανάγκες του δημοσίου για την παροχή πολιτιστικών αγαθών προς όφελος της κοινωνίας.

Πρέπει, λοιπόν, να συνεχιστεί το καλλιτεχνικό έργο του Μεγάρου Μουσικής Αθηνών με κοινωνικό προσανατολισμό, με όλους τους φορείς πολιτισμού στη χώρα μας, την Κρατική Ορχήστρα Αθηνών, τη Λυρική Σκηνή, την Ένωση Ελλήνων Μουσουργών.

Επιτέλους πρέπει να πούμε ότι στεγάζεται εκεί το Θεατρικό Μουσείο. Το Θεατρικό Μουσείο που πολλές κυβερνήσεις, πάμπολλοι Υπουργοί Πολιτισμού το άφηναν στη μοίρα του, άφηναν στο ισόγειο του Πνευματικού Κέντρου Αθηνών να σαπίζουν μέσα θησαυροί του ελληνικού θεάτρου.

**ΠΡΟΕΔΡΕΥΩΝ (Νικήτας Κακλαμάνης):** Στο υπόγειο.

**ΠΑΝΑΓΙΩΤΗΣ ΣΚΟΥΡΟΛΙΑΚΟΣ:** Ναι, θα ήθελα να το σημειώσω και εγώ, κύριε Πρόεδρε, όπως θέλω να σημειώσω ότι ήδη στεγάζεται στο μέγαρο και η Κρατική Ορχήστρα Αθηνών. Αυτά γίνονται τώρα.

Πρέπει, λοιπόν, να δοθεί έμφαση στη συνέχιση της λειτουργίας του μεγάρου, στην εκπαιδευτική του λειτουργία, στις εκπαιδευτικές συναυλίες, στα μουσικά εργαστήρια, τα masterclasses, τα συνέδρια, τις διαλέξεις κ.λπ..

Να σημειώσω, κυρίες και κύριοι Βουλευτές, ότι πάγια θέση του ΣΥΡΙΖΑ, από την αντιπολίτευση ακόμη, ήταν το μέγαρο να περάσει στο δημόσιο.

Πρέπει να διευρυνθεί, λοιπόν, το κοινωνικό του έργο, να έρθει σε μεγαλύτερη επαφή με τη ζώσα καλλιτεχνική παραγωγή του τόπου, με τους νέους, με κοινωνικά στρώματα που σήμερα δεν έχουν πρόσβαση στο μέγαρο, να λειτουργήσει με διαφάνεια, αξιοκρατία, ισονομία και πλουραλισμό στις επιλογές.

Το μέγαρο προκάλεσε τον θαυμασμό αλλά και τον θυμό του κοινού, σε μια περίοδο ανευθυνότητας, κοινωνικής αδικίας και χλιδάτης ξιπασιάς, κυρίες και κύριοι συνάδελφοι. Ελπίζουμε, λοιπόν, σε ένα Μέγαρο Μουσικής φιλικό σε αυτόν που το στηρίζει ηθικά και υλικά, στον ελληνικό λαό.

Χαιρετίζω, λοιπόν, αυτή τη νομοθετική ρύθμιση και σας καλώ να την ψηφίσετε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Έχουν μείνει ο κ. Τασούλας –ελάτε κύριε Τασούλα- ο κ. Γεωργιάδης και μιας και αυτοδιαγράφηκαν δύο συνάδελφοι, αμέσως μετά θα δώσω τον λόγο στον κ. Σταμάτη που είναι μέσα και σε όποιον ειδικό αγορητή ή εισηγητή για τρία λεπτά, για να τοποθετηθούν και επί της τροπολογίας και μετά ξεκινάμε, όπως είπαμε, με τους Υπουργούς και τους Κοινοβουλευτικούς.Εκπροσώπους

Ορίστε, κύριε Τασούλα, έχετε τον λόγο.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Κύριε Πρόεδρε, η σημερινή συζήτηση, όπως και η χθεσινή, διεξάγεται υπό την καταθλιπτική σκιά της τραγωδίας του Πολεμικού μας Ναυτικού και του χαμού τριών ανδρών αξιωματικών του Πολεμικού Ναυτικού στη θαλάσσια περιοχή μεταξύ Αμοργού και Καλύμνου.

Η καταθλιπτική αυτή σκιά η οποία δυστυχώς επαναλαμβάνεται, είναι το τίμημα των επικίνδυνων αποστολών των Ενόπλων Δυνάμεων ακόμη και σε καιρό ειρήνης. Η καταθλιπτική αυτή σκιά προφανώς δεν αίρεται με λόγια. Χρειάζεται, όπως ανακοινώθηκε από τη Νέα Δημοκρατία, να απαντηθούν τα ερωτήματα του δυστυχήματος, χρειάζεται να υπάρξει άμεση φροντίδα για τις πενθούσες οικογένειες των πεσόντων αξιωματικών και χρειάζεται, κυρίως, ακόμη περισσότερο το κράτος σε αυτές τις δύσκολες στιγμές να δείξει έμπρακτα, «έργω δηλούσθαι τας τιμάς», όπως έλεγε ο Περικλής στον Επιτάφιο. Δεν καλούσε τους Αθηναίους να δώσουν και να δηλώσουν τις τιμές προς τους πεσόντες με ψηφίσματα ούτε με λεκτικά παραληρήματα ούτε με φωνασκίες.

 «Έργω δηλούσθαι τας τιμάς» είπε ο Περικλής στον πιο σπουδαίο επικήδειο λόγο που εκφωνήθηκε ποτέ στην ιστορία της ανθρωπότητος. Έτσι πρέπει να δείξουμε και εμείς την τιμή στη μνήμη των πεσόντων αυτών αξιωματικών, οι οποίοι έπεσαν γιατί ήθελαν να δυναμώσει η ετοιμότητα των Ενόπλων Δυνάμεων και ειδικότερα του Πολεμικού Ναυτικού έναντι της αμφισβητήσεως των χωρικών υδάτων από την απειλή η οποία προέρχεται εξ ανατολών και είναι η Τουρκία.

Διεξάγεται αυτή η συζήτηση και υπό την περαιτέρω καταθλιπτική σκιά ενός κλίματος μέσα στη χώρα, το οποίο ζώνει τη χώρα, σφίγγει την Κυβέρνηση, δημιουργεί ανησυχίες για τη σταθερότητα της χώρας και επιβραδύνει την έξοδο της χώρας από την κρίση.

Η Κυβέρνηση ως απάντηση σε αυτό το ζοφερό κλίμα επιλέγει τη μέθοδο της ανόρθωσης δημιουργίας εχθρών. Καλλιεργεί μια δήθεν εχθροπάθεια, καλλιεργεί μια δήθεν ύπαρξη εχθρών –όποιος δεν είναι μαζί μας είναι εναντίον μας- γιατί η Κυβέρνηση προετοιμάζεται για τις πολιτικές εξελίξεις, να τις αντιμετωπίσει ως τάχα εμποδιζόμενη και όχι ως αποτυχημένη. Ενώ είναι αποτυχημένη, υψώνει την εικόνα της εμποδιζόμενης, της σαμποταριζόμενης, την υπονομευόμενης, μπας και πείσει κάποιους από τα απομεινάρια των ψηφοφόρων της, ότι εμποδίζεται να επιτελέσει το έργο της, άρα «αξίζει να μας στηρίξετε, ενδεχομένως και να μας ψηφίσετε» -ποτέ δεν ξέρεις, η επιπολαιότητα δεν είναι το αδύναμο σημείο σας- και έτσι χτίζεται μια τεράστια εκκρεμότητα μέσα στη χώρα, η οποία βασίζεται στον μοναδικό υπαρκτό εχθρό σας.

 Είναι ο εαυτός σας πριν τρεις, τέσσερις, πέντε, έξι μήνες. Ο μόνος εχθρός σας είναι τα θηριώδη, τα τερατώδη ψέματά σας αλλά και η έλλειψη φιλότιμου και ευθύνης να τα παραδεχθείτε.

Είπαμε για το νομοσχέδιο αυτό και πήραμε θέση και επί της συνταγματικότητος αυτής της πλησμονής των κυρώσεων, πράξεων νομοθετικού περιεχομένου. Εγώ θα σταθώ τα τελευταία δυο λεπτά της ομιλίας μου στην τροπολογία αυτού του νομοσχεδίου, που αφορά εις την περιέλευση του Μεγάρου Μουσικής πρακτικά εις το δημόσιο. Ως Υπουργός Πολιτισμού είχα εργαστεί προς αυτόν τον σκοπό και υπήρχε ένα νομοσχέδιο περίπου πανομοιότυπο με αυτή την τροπολογία η οποία κατατίθεται σήμερα.

Το κλειδί για να γίνει αυτό το νομοσχέδιο δεκτό, αυτή η τροπολογία δεκτή, είναι νομίζω η προσπάθεια η οποία κατεβλήθη το καλοκαίρι του 2014, ώστε το αντάλλαγμα για την αναδοχή των χρεών του Μεγάρου Μουσικής, να είναι και τα δυο κτηριακά συγκροτήματα και όχι ένα.

Και εξηγούμαι. Το σύνολο των υποχρεώσεων του Μεγάρου Μουσικής από δάνεια, τόκους, καταπτώσεις εγγυητικών επιστολών και υποχρεώσεις προς τρίτους είναι ακριβώς 390 εκατομμύρια ευρώ. Το σύνολο της αξίας των δυο κτηρίων, των δυο συγκροτημάτων, παλαιού και νέου -εκεί που είναι η αίθουσα Τριάντη και εκεί που είναι οι αίθουσες Λαμπράκη και Μητρόπουλου- και αυτής της τεράστιας οικοδομικής καλύψεως των εκατόν εβδομήντα χιλιάδων τετραγωνικών μέτρων, με βάση εκτιμήσεις δυο σοβαρών ελεγκτικών εταιρειών, αγγίζει τα 890 εκατομμύρια. Το δημόσιο το οποίο έχει εγγυηθεί –αυτή είναι η πραγματικότητα- τα δάνεια του Μεγάρου για την ανοικοδόμηση αυτών των συγκροτημάτων προς την Εθνική Τράπεζα και προς την Ευρωπαϊκή Τράπεζα Επενδύσεων, έτσι και αλλιώς είναι οφειλέτης ως εγγυητής και έτσι και αλλιώς από τη στιγμή που τα εγγυήθηκε, αυτά τα ποσά έχουν εγγραφεί στο δημόσιο χρέος, γι’ αυτό και τώρα αν αποδεχθούμε αυτήν την τροπολογία, δεν επηρεάζεται το δημόσιο χρέος είναι δημοσιονομικά ουδέτερη αυτή η πράξη.

Έναντι αυτής της αναδοχής η οποία έτσι και αλλιώς έχει γίνει με την εγγύηση το δημόσιο αποκτά δυο κτήρια, τα οποία μπορεί να αξιοποιήσει χάρη στην εμπειρία του μεγάρου αλλά και χάρη στις πρωτοβουλίες του Υπουργείου Πολιτισμού, ώστε να συνεχιστεί και να διευρυνθεί η πολύ αξιόλογη πολιτιστική προσφορά του Μεγάρου Μουσικής.

Συνεπώς είναι μια σωστή τροπολογία. Αντιμετωπίζει το πρόβλημα λύνοντάς το για το μέγαρο, για τους εργαζόμενους και για την υψηλή πολιτιστική αποστολή του μεγάρου. Και από την άλλη πλευρά φροντίζει για το δημόσιο συμφέρον και διασφαλίζει τα συμφέροντα του δημοσίου.

Κατόπιν αυτού θεωρώ ότι είναι εύλογο πως η Νέα Δημοκρατία θα στηρίξει και θα ψηφίσει αυτή την τροπολογία, γιατί –επαναλαμβάνω- φροντίζει έναν πολιτιστικό φορέα όχι μόνο των Αθηνών, της Ελλάδος αλλά και της Ευρώπης -θα έλεγα- και συγχρόνως υπηρετεί –επαναλαμβάνω- το δημόσιο συμφέρον.

**ΠΡΟΕΔΡΕΥΩΝ (Νικήτας Κακλαμάνης):** Και κλείνετε με αυτό, παρακαλώ, κύριε Τασούλα.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Βεβαίως, κύριε Πρόεδρε.

Όμως επειδή ακούστηκε εδώ ότι τάχα το μέγαρο υπήρξε ένας ασύδοτος μηχανισμός και ανεξέλεγκτος και επειδή συνέβη επί επτά μήνες να εποπτεύω το Μέγαρο Μουσικής, θέλω να πω ότι το Μέγαρο Μουσικής εποπτευόταν από το 1981 από το Υπουργείο Πολιτισμού. Υπέβαλλε κάθε χρόνο απολογισμούς στο Υπουργείο Οικονομικών και στο Υπουργείο Πολιτισμού και εκθέσεις ορκωτών λογιστών. Ποτέ δεν συνέβη αυτή η εικόνα ασυδοσίας που παρουσιάστηκε από ένα συνάδελφο εδώ χθες. Μπορούμε να συζητήσουμε για τη σκοπιμότητα ανεγέρσεως ή μεγέθους των κτηρίων αλλά αυτά τα κτήρια σήμερα υπάρχουν. Και όσον αφορά αυτά τα κτήρια έχει εγγυηθεί για τη χρηματοδότησή τους το ελληνικό δημόσιο.

Η απόκτηση αυτών των κτηρίων διά αυτής της τροπολογίας από το Ελληνικό Δημόσιο είναι η μεγαλύτερη και ασφαλέστερη εξασφάλιση των συμφερόντων του κράτους και για τον λόγο αυτό είναι σωστή η τροπολογία και εμείς θα τη στηρίξουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Νικήτας Κακλαμάνης):** Καλό θα ήταν να μάθουμε, βέβαια, και για το κόστος των κτηρίων και αν αυτό ανταποκρίνεται στις προδιαγραφές τους.

 Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθήτριες και μαθητές και τρεις εκπαιδευτικοί συνοδοί τους από το 1ο Γενικό Λύκειο Νέας Ιωνίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Γεωργιάδης.

Κύριε Γεωργιάδη, έχετε πέντε λεπτά με μία μικρή ανοχή όπως σε όλους τους συναδέλφους.

 **ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Ευχαριστώ πολύ, κύριε Πρόεδρε.

Θα ήθελα να θυμίσω στους παλαιότερους συναδέλφους αλλά και να γνωρίσω στους νεοτέρους συναδέλφους την τελευταία σχεδόν σκηνή της κοινοβουλευτική ιστορίας της κυβερνήσεως Σαμαρά-Βενιζέλου.

Έχει έρθει στην Ολομέλεια ο τότε Υπουργός Πολιτισμού, κ. Κώστας Τασούλας. Κατεβάζει, κύριοι Υπουργοί, ακριβώς αυτή την τροπολογία που φέρατε σήμερα –μα ακριβώς την ίδια! Η μόνη διαφορά είναι η υπογραφή του Υπουργού. Την ώρα που κατατίθεται η τροπολογία του κ. Τασούλα και προσπαθεί να μας εξηγήσει, γιατί είναι σημαντικό να περάσει και γιατί είναι επ’ ωφελεία του δημοσίου, όλη η πτέρυγα του ΣΥΡΙΖΑ και των Ανεξαρτήτων Ελλήνων σχεδόν χοροπηδούσαν πάνω στα έδρανα, για το «νέο δώρο που κάναμε στη διαπλοκή» -για να θυμίσω και τη χθεσινή συζήτηση- «για το νέο δώρο που κάναμε στον Ψυχάρη», «για το νέο δώρο που κάναμε στα μεγάλα συμφέροντα». Ωρύοντο! Και τότε ο κ. Τασούλας -ευγενής άνθρωπος, εγώ δεν θα το είχα κάνει στη θέση του- αποφάσισε να την αποσύρει.

Όπως απεδείχθη, κύριε Τασούλα, κακώς την αποσύρατε. Διότι έρχονται και την φέρνουν σήμερα. Φυσικά κανείς από αυτούς δεν θα απαντήσει, γιατί φώναζαν τότε. Θα κάνουν ότι δεν ακούνε τώρα και θα κοιτάνε δεξιά κι αριστερά και θα προσπαθήσουν να μας πείσουν, γιατί αυτό που ήταν προ ενός έτους «δώρο στη διαπλοκή», τώρα είναι μια καλώς καμωμένη συμφωνία επ’ ωφελεία του ελληνικού λαού.

Θα μου πείτε, αυτά είναι ψήγματα για την Κυβέρνηση ΣΥΡΙΖΑ-ΑΝΕΛ. Και λέω ότι είναι ψήγματα, γιατί τυγχάνει στην Αίθουσα να είναι ο καθόλα αξιοπρεπής και συμπαθής κ. Δρίτσας. Κύριε Υπουργέ, θα ήθελα πραγματικά το σχόλιό σας. Ήμασταν μαζί οι δυο μας σε αυτή την Αίθουσα το καλοκαίρι του 2014, κυρίες και κύριοι συνάδελφοι, εγώ Κοινοβουλευτικός Εκπρόσωπος της Νέας Δημοκρατίας και ο κ. Δρίτσας Κοινοβουλευτικός Εκπρόσωπος του ΣΥΡΙΖΑ.

Τότε ο κ. Δρίτσας είπε από του Βήματος της Βουλής, ότι ο ΣΥΡΙΖΑ επιθυμεί τη διάλυση του ΝΑΤΟ, γιατί θεωρούσε ότι το ΝΑΤΟ δεν έχει πλέον καμμία απολύτως χρεία. Τα θυμάστε φαντάζομαι, κύριε Υπουργέ. Δεν τα ξεχάσατε. Χθες, όμως, δεν σας είδα να απαντάτε στον κ. Καμμένο, τον συνάδελφό σας Υπουργό Εθνικής Αμύνης, ο οποίος επανηγύριζε, επειδή η Κυβέρνησή σας επέτυχε να αναλάβει το ΝΑΤΟ τη φύλαξη του Αιγαίου.

Θα ήθελα πάρα πολύ, κύριε Δρίτσα, να μην παρακάμψετε το σχόλιό μου και να απαντήσετε. Για ποιον λόγο προ ενάμισι έτους από αυτό το Βήμα ο ΣΥΡΙΖΑ έλεγε ότι πρέπει να διαλυθεί η Ατλαντική Συμμαχία και τώρα ο ΣΥΡΙΖΑ ζητάει από την Ατλαντική Συμμαχία να φυλάττει τα νερά του Αιγαίου; Τι άλλαξε; Έχει ενδιαφέρον να ακούσω και τη δική σας άποψη ως Υπουργού Ναυτιλίας, γιατί έχετε κάποιου είδους συναρμοδιότητα σε όλο αυτό που συμβαίνει. Δεν αναρωτηθήκατε; Ή γίνατε κι εσείς τώρα διαπρύσιος κήρυκας του ΝΑΤΟ;

Όμως θα μου πείτε, πώς να συνεννοηθεί κανείς μαζί σας; Τι να πρωτοπεί κανείς για αυτή την Κυβέρνηση; Βλέπω τον Υπουργό της Υγείας. Έχει φέρει το παράλληλο πρόγραμμα και διαφημίζεται στα κανάλια η κάλυψη -λέει- των ανασφαλίστων. Μα καλά δεν ντρέπεστε; Εσείς δεν ξέρετε ότι αυτό έχει γίνει εδώ κι ενάμιση χρόνο; Δεν το ξέρετε;

**ΣΩΚΡΑΤΗΣ ΒΑΡΔΑΚΗΣ:** Πού; Σε ποιο νοσοκομείο γίνεται;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Δεν το ξέρετε;

**ΜΕΡΟΠΗ ΤΖΟΥΦΗ:** Εσείς δεν το ξέρετε. Δεν ήσασταν μέσα στα νοσοκομεία.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Καλά.

**ΑΝΔΡΕΑΣ ΞΑΝΘΟΣ (Υπουργός Υγείας):** …(δεν ακούστηκε)

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, θα απαντήσετε με όποιον τρόπο θέλετε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Η ουσία παραμένει. Έχω καταθέσει στη Βουλή σε ένα χρόνο διακόσιες σαράντα χιλιάδες ονοματεπώνυμα από συμπολίτες μας που έχουν λάβει φαρμακευτική κάλυψη από τα ιδιωτικά φαρμακεία σαν να ήταν ασφαλισμένοι, έχουν κάνει εγχειρήσεις στα νοσοκομεία σαν να ήταν ασφαλισμένοι και έχουν κάνει διαγνωστικές εξετάσεις στο ΠΕΔΥ σαν να ήταν ασφαλισμένοι. Και έρχεστε και το παρουσιάζετε σαν κάτι καινούργιο.

 Επαναλαμβάνω, όμως –για να έρθουμε στο σημερινό- ένας από τον ΣΥΡΙΖΑ μας έχει εξηγήσει τι άλλαξε σε ενάμιση χρόνο; Γιατί πριν από ενάμιση χρόνο κατηγορούσατε τον κ. Τασούλα, ότι κάνει δώρο στη διαπλοκή για αυτό που φέρνετε σήμερα και σήμερα σας αρέσει; Έχετε να μας δώσετε μία απάντηση επί της ουσίας για το τι άλλαξε; Εάν δεν έχετε, πρέπει να σηκωθείτε με θάρρος και να πείτε: «Ζητούμε συγγνώμη. Αυτό που λέγαμε πριν από ένα χρόνο για το μέγαρο ήταν λάθος». Ο κ. Δρίτσας πρέπει να πει: «Συγγνώμη. Αυτό που λέγαμε πριν ένα χρόνο για το ΝΑΤΟ ήταν λάθος». Έτσι συμβαίνει στην πολιτική, όχι να τα έχετε όλα δικά σας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε, για να μην καταχραστώ τον χρόνο.

Εδώ, ήρθε χθες ο κ. Παππάς -το άκρον άωτον της αναισχυντίας!- και άρχισε να μας αναφέρει τα κανάλια σε διάφορες ευρωπαϊκές χώρες. Ομολογώ ότι όταν τον άκουσα κι εγώ εντυπωσιάστηκα, γιατί πίστευα ότι όταν ένας Υπουργός στη Βουλή καταθέτει έναν πίνακα με τα τηλεοπτικά δίκτυα σε άλλες ευρωπαϊκές χώρες, δεν μπορεί να λέει ψέματα σε αυτό.

Σήμερα έχουν δημοσιευθεί σε όλες τις εφημερίδες τα ονοματεπώνυμα των τηλεοπτικών σταθμών στα διάφορα ευρωπαϊκά κράτη. Παππάς: «Τέσσερις τηλεοπτικές άδειες στην Αυστρία». Στην πραγματικότητα έχουμε εννέα τηλεοπτικές άδειες στην Αυστρία.

**ΓΕΩΡΓΙΟΣ ΠΑΠΑΦΙΛΙΠΠΟΥ:** Τα ψηφιακά;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Ψηφιακά είναι όλα τώρα. Δεν υπάρχουν αναλογικά, κύριε. Ψηφιακά είναι όλα τα κανάλια. Τι λέτε; Ψηφίσατε χθες και δεν ξέρετε. Η αναλογική εκπομπή έχει καταργηθεί. Ψηφιακά είναι όλα τα κανάλια. Μιλάμε για τα εθνικής εμβέλειας μεικτού προγράμματος. Τέσσερα κανάλια έλεγε ο Παππάς χθες για την Αυστρία, εννέα είναι στην πραγματικότητα. Το καταλαβαίνετε;

Έρχεται στη Βουλή των Ελλήνων, κοροϊδεύει τους Βουλευτές, κοροϊδεύει τους Έλληνες που τον παρακολουθούν,χωρίς ίχνος ντροπής, χωρίς ίχνος «τσίπας», όπως λέει ο λαός, τον έχουν σήμερα σε όλες τις εφημερίδες με τους πίνακες, να λέει ένα-ένα τα κανάλια που υπάρχουν στην κάθε ευρωπαϊκή χώρα και εσείς που ψηφίσατε δεν ξέρετε ότι η αναλογική εκπομπή έχει καταργηθεί. Έτσι θα πάμε μπροστά;

Θα ήθελα, λοιπόν, κύριε Πρόεδρε, κλείνοντας ένας από τον ΣΥΡΙΖΑ να μας πει: Τι άλλαξε σ’ ένα χρόνο και αυτό που ήταν επί Τασούλα δώρο στη διαπλοκή, έχει γίνει τώρα επ’ ωφελεία του ελληνικού δημοσίου;

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Θα πάμε ως εξής τώρα: Επειδή είναι μέσα στην Αίθουσα και ο κ. Κουτσούκος και ο κ. Σταμάτης και όποιος άλλος εισηγητής έρθει, θα δώσω για τρία λεπτά τον λόγο στον κ. Σταμάτη για την τροπολογία, αν θέλει. Μετά θα δώσω τον λόγο στον κ. Κουτσούκο για το ίδιο θέμα. Μετά θα πάμε με τη σειρά. Επειδή ο κ. Δρίτσας ήταν ο πρώτος που ήρθε από τους Υπουργούς, θα του δώσω τον λόγο. Στη συνέχεια, θα περάσουμε εναλλάξ στους Κοινοβουλευτικούς Εκπροσώπους.

Εάν το πάμε ομαλά, θα έχουμε τελειώσει μέχρι τις 11.30΄ περίπου, γιατί έχει πολύ κοινοβουλευτικό έλεγχο στη συνέχεια.

Κύριε Σταμάτη, έχετε τον λόγο για τρία λεπτά, για το συγκεκριμένο θέμα.

**ΔΗΜΗΤΡΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Εισηγούμαι την υπερψήφιση των δύο τροπολογιών. Δράττομαι όμως της ευκαιρίας, να προσθέσω κι εγώ τις δικές μου παρατηρήσεις όσον αφορά την τροπολογία για το Μέγαρο Μουσικής.

Είναι αυταπόδεικτο ότι είναι προς το συμφέρον του ελληνικού δημοσίου -διότι είναι εγγυητής των χρεών του μεγάρου- και πρέπει να το πάρει το κτήριο και όλο το συγκρότημα. Είναι η ίδια τροπολογία που είχαμε φέρει εμείς το καλοκαίρι του 2014 και μας απειλούσατε ότι θα μας πάτε σε ειδικά δικαστήρια. Μία «συγγνώμη» την οφείλετε. Η «συγγνώμη» προσδίδει κύρος στον λόγο σας.

Κύριε Πρόεδρε, χθες μιλώντας από του Βήματος της Βουλής, ανέφερα ότι δύο Υπουργοί, ο κ. Μουζάλας και ο κ. Δραγασάκης, έκαναν αναφορές και επισημάνσεις για τον άμεσο, επικείμενο κίνδυνο να μας κλείσουν τα σύνορα. Δικαιολογημένα διερωτήθηκα από τη Βουλή για δύο πράγματα: Πρώτον, γιατί το διαπιστώνουν τώρα;

 Εάν διάβαζαν την επιστολή του κ. Γιούνκερ στον Σλοβένο Πρωθυπουργό πριν από είκοσι μέρες, αυτό έπρεπε ήδη να το έχουν επισημάνει και να έχουν αντιδράσει.

Και το δεύτερο που παρατήρησα είναι το εξής. Ωραία, κάνατε τη διαπίστωση και την παρατήρηση και λέτε ότι πρέπει να προετοιμαστούμε αλλά ποιες είναι οι προετοιμασίες στις οποίες θα προβείτε; Αυτά είπα όταν είχα μιλήσει χθές.

Στην συνέχεια παρακολούθησα με έκπληξη την πρωτοφανούς έκτασης αήθη επίθεση του Υπουργού κ. Φίλη, ο οποίος συκοφαντούσε τη Νέα Δημοκρατία σε δύο σημεία:.Πρώτον, ότι τάχα επί των ημερών μας πνίγαμε τους πρόσφυγες και δεύτερον, ότι εξαιτίας μας κλείνουν τα σύνορα, διότι εμείς εξωθούμε τους αγρότες να κλείνουν τους δρόμους.

Είναι γνωστό για το πρώτο θέμα, ότι ελάχιστοι –δυστυχώς πάλι- πρόσφυγες επί των ημερών μας πνίγηκαν στο Αιγαίο, ενώ σήμερα επί των ημερών του ΣΥΡΙΖΑ το να πνίγονται ημερησίως άτομα κάτω των πενήντα σε αριθμό, δεν αποτελεί πια δημοσιογραφική είδηση.

Όσον αφορά το δεύτερο για τις κινητοποιήσεις των αγροτών, ο Πρόεδρος του κόμματός μας προφανώς -σας το λέω κιόλας για να το γνωρίζετε- προκαλώντας και μία δυσφορία σε κάποιους Βουλευτές δικούς μας, που θα ήθελαν να πάνε στις επαρχίες τους, να συνομιλήσουν με τους αγρότες, δήλωσε δημόσια δύο πράγματα.Πρώτον, κάλεσε τους αγρότες -όσο δίκιο και να έχουν- να μην κλείνουν τους δρόμους και δεύτερον, δεν εμφανίστηκε δικός μας Βουλευτής σε καμμία κινητοποίηση. Από πού νομιμοποιείται ο κ. Φίλης να εκτοξεύει αυτή τη συκοφαντία;

Σήμερα το πρωί διαβάζοντας μία είδηση από τον δημοσιογράφο Τέλλογλου, κατάλαβα την πραγματικότητα. Στήνετε ένα σκηνικό. Τι έλεγε το δημοσίευμα; Έλεγε ότι η Κυβέρνηση έχει συμφωνήσει, με αντάλλαγμα να γίνει σκόντο στις απαιτήσεις των δανειστών κατά την επικείμενη αξιολόγηση, να μη διαμαρτυρηθεί για το κλείσιμο των συνόρων βόρεια, να μη διαμαρτυρηθεί για το κλείσιμο των συνόρων στα Δυτικά Βαλκάνια. Το δημοσίευμα είναι πάρα πολύ βαρύ και σοβαρό. Μέχρι αυτή τη στιγμή δεν υπάρχει αντίδραση της Κυβέρνησης.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, παρακαλώ, κύριε Σταμάτη.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Νουν έχετε.

**ΔΗΜΗΤΡΙΟΣ ΣΤΑΜΑΤΗΣ:** Κατ’ αρχάς θα πρέπει να το διαψεύσετε.

Δεύτερον, θα παρακολουθήσουμε με πολύ μεγάλη προσοχή τον τρόπο με τον οποίο αντιδράτε σε αυτό το επικείμενο, κατά την άποψη δύο Υπουργών, ή πιθανό κλείσιμο των συνόρων μας. Μου προκαλεί ιδιαίτερη εντύπωση, ότι μέχρι στιγμής δεν υπάρχει καμμία επίσημη διαμαρτυρία, καμμία επίσημη παράσταση.

Και για να κλείσω τον συλλογισμό μου. Μήπως γι’ αυτό ο κ. Φίλης προσπάθησε να ρίξει το βάρος του κλεισίματος των συνόρων σε εμάς, ισχυριζόμενος ψευδώς και συκοφαντικώς, ότι εμείς κινητοποιούμε τους αγρότες να κλείνουν τους δρόμους; Γιατί συνήθως ο κ. Φίλης δεν γίνεται αήθης επειδή έτσι είναι από χαρακτήρος αλλά όταν εκτελεί αποστολή από πολύ ψηλά.

**ΠΡΟΕΔΡΕΥΩΝ (Νικήτας Κακλαμάνης):** Κύριε Σταμάτη, σας παρακαλώ.

Ακούστε, κύριοι συνάδελφοι, την ελαστικότητα και την ανοχή δεν πρέπει να την εκμεταλλεύεστε. Δεν υπάρχουν δευτερολογίες απλά λόγω της φύσεως της τροπολογίας και επειδή δεν έχουν τοποθετηθεί όλα -όπως είπα- τα κόμματα, κατά παρέκκλιση δίνω σε όλους τον λόγο. Εντάξει, παλιός συνάδελφος είναι ο κ. Σταμάτης, δεν τον διέκοψα. Δίνω και στον κ. Κουτσούκο τον λόγο για να τοποθετηθεί επ’ αυτού, με τη σχετική ανοχή, αλλά δεν υπάρχουν δευτερολογίες, να το ξεκαθαρίσω. Θα μιλήσουν αυτοί που δεν μίλησαν εχθές, όπως μου παρεδόθη ο κατάλογος.

Κύριε Κουτσούκο, ορίστε, έχετε τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Κατ’ αρχάς αντιλαμβάνεστε ότι εμάς μας ενδιαφέρει να περάσουμε στην επίκαιρη επερώτηση που έχουμε καταθέσει,…

**ΠΡΟΕΔΡΕΥΩΝ (Νικήτας Κακλαμάνης):** Δεν υπαινίχθην τίποτα, απλά…

**ΓΙΑΝΝΗΣ ΚΟΥΤΣΟΥΚΟΣ:** …διότι οι αγρότες είναι στους δρόμους και πρέπει να ξέρουν τι λένε τα κόμματα και τι λέει η Κυβέρνηση.

Επίσης για να κερδίσω χρόνο, δεν θα σχολιάσω όσα έπρεπε να σχολιάσω. Θα το κάνει ο Κοινοβουλευτικός μας Εκπρόσωπος. Όμως, θέλω να σας παρακαλέσω, μια και συμφωνήσαμε χθες και έχουμε δύο σημαντικές τροπολογίες, να δείξετε μια μικρή ανοχή.

Η πρώτη τροπολογία, κυρίες και κύριοι συνάδελφοι, έχει να κάνει με την αλλαγή των προθεσμιών του ν. 3869/2010, του νόμου ΠΑΣΟΚ, που πολλοί αποκαλούν νόμο Κατσέλη, την προστασία του οποίου στην πρώτη κατοικία και στους δανειολήπτες άλλαξε η Κυβέρνηση. Είπαμε τότε ότι δεν φτάνουν οι προθεσμίες και ότι θα βρεθούν οι δανειολήπτες στον κίνδυνο των πλειστηριασμών. Και είδαμε τις ουρές στα ειρηνοδικεία παραμονές των εορτών.

Αντιλήφθηκε η Κυβέρνηση τώρα, ότι όντως δεν φτάνουν οι προθεσμίες και έρχεται να τις παρατείνει. Προφανώς θα ψηφίσουμε αλλά φοβόμαστε ότι ούτε και αυτές οι προθεσμίες θα φτάσουν.

Εν πάση περιπτώσει, προβλεπόταν ότι θα εκδώσει μια ΚΥΑ ο Υπουργός ο κ. Σταθάκης, για να αναφέρει τα χαρτιά που θα προσκομίζουν. Καλά,τόσον καιρό μια ΚΥΑ δεν μπορούν να βγάλουν; Τι κάνουν εκεί, σε αυτό το Υπουργείο;

Έρχομαι τώρα, κύριε Πρόεδρε, στο μείζον ζήτημα του Μεγάρου Μουσικής. Τι είναι το Μέγαρο Μουσικής, την κοινωνική και πολιτιστική του προσφορά την περιγράφει η αιτιολογική έκθεση καταλεπτώς, με ενάργεια και πληρότητα, θα έλεγα.

Εκείνο που δεν περιγράφει η αιτιολογική έκθεση του νομοσχεδίου που έχει κατατεθεί, είναι το ζήτημα της βιωσιμότητας, καθώς αναφέρεται σε ορισμένα οικονομικά στοιχεία και όχι σε όλα.

Και επειδή εδώ εχθές γίναμε μάρτυρες μια άθλιας πολιτικής επίθεσης από τον Πρωθυπουργό και τους Υπουργούς της Κυβέρνησης, ότι εμείς είμαστε που υποστηρίζουμε τα συμφέροντα, εμείς διαγράφουμε τα χρέη και τα δάνεια, πρέπει να απαντήσει σήμερα η Κυβέρνηση γι’ αυτή της την πράξη.

Διότι σας θυμίζω, αγαπητοί συνάδελφοι του ΣΥΡΙΖΑ, ότι όταν εμείς εδώ φέραμε την παράταση της φορολογικής και ασφαλιστικής ενημερότητας για να πληρωθούν οι εργαζόμενοι, μας λέγατε –διαβάζω επίσημη ανακοίνωση του ΣΥΡΙΖΑ- για «ένα διαχρονικό δικομματικό σκάνδαλο». Τώρα τι θα το κάνουμε, «διακομματικό»;

Και διαβάζω την ερώτηση είκοσι οκτώ Βουλευτών του ΣΥΡΙΖΑ, μεταξύ των οποίων το μισό Υπουργικό Συμβούλιο. Να μην τους αναφέρω όλους, να αναφέρω μόνο τον κ. Τσακαλώτο, τον Υπουργό Οικονομικών, ο οποίος έχει υπογράψει τη σύμβαση.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Τους αδικείτε τους άλλους!

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, δεν θα ολοκληρώσω την τοποθέτησή μου, εάν δεν έρθει εδώ ο εκπρόσωπος του Υπουργού Οικονομικών ο οποίος είναι ο κ. Αλεξιάδης, γιατί ο κ. Τσακαλώτος μας εξήγησε χθες ότι θα απουσιάζει, να μας εξηγήσει τα της υπογραφής του κ. Τσακαλώτου στη σύμβαση, με την οποία το ελληνικό δημόσιο κρατικοποιεί το Μέγαρο Μουσικής, κρατικοποιώντας τα χρέη και πιθανόν τα ελλείμματα. Διότι δεν έχει, όπως είπα, σχέδιο βιωσιμότητας.

Και θέλουμε να μας απαντήσει ο εκπρόσωπος του Υπουργείου Οικονομικών που υπέγραψε τη σύμβαση του κ. Τσακαλώτου, εάν αυτά που έλεγαν τότε οι Βουλευτές του ΣΥΡΙΖΑ στην ερώτησή τους έχουν ικανοποιηθεί, δηλαδή εάν έχει η Κυβέρνηση τις συμβάσεις, εάν έχει τις πράξεις της επιχορήγησης, πολύ δε περισσότερο εάν έχει τους ισολογισμούς, τους απολογισμούς και τις εκθέσεις των ορκωτών λογιστών.

Για να ξέρει το ελληνικό δημόσιο τι παραλαμβάνει, για να ξέρουν οι Έλληνες πολίτες τι θα πληρώσουν. Διότι, εδώ έγινε η μεγάλη πολιτική μάχη για τον λεγόμενο «τύπο» που θα περίκοπτε τις επικουρικές συντάξεις κατά 300 εκατομμύρια και το σύνολο των χρεών του Μεγάρου είναι 300 εκατομμύρια και ετήσια επιχορήγηση.

Εμείς, λοιπόν, έχουμε κάθε διάθεση να ψηφίσουμε αυτή την τροπολογία, διότι το Μέγαρο Μουσικής πρέπει να υπάρξει, πρέπει να συνεχίσει να προσφέρει και δεν μπορούμε να απολύσουμε τους εργαζόμενους.

Όμως οφείλουμε να ζητήσουμε εξηγήσεις και εγώ προσωπικά δεν είμαι διατεθειμένος να ψηφίσω, εάν ο εκπρόσωπος του Υπουργείου Οικονομικών δεν έρθει…

**ΠΡΟΕΔΡΕΥΩΝ (Νικήτας Κακλαμάνης):** Έγινε σαφές, κύριε Κουτσούκο. Δεν θα τους επιβάλουμε τι θα απαντήσουν.

**ΓΙΑΝΝΗΣ ΚΟΥΤΣΟΥΚΟΣ:** Όχι, δεν είναι έτσι, κύριε Πρόεδρε.Ακούστε,δεν είναι έτσι.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κουτσούκο, ωραία, δεν είναι έτσι. Εγώ έχω άλλη άποψη. Σας έχω δώσει τρία λεπτά επιπλέον. Ολοκληρώστε.

**ΓΙΑΝΝΗΣ ΚΟΥΤΣΟΥΚΟΣ:** Εγώ έχω τη δική μου άποψη.

Όταν, λοιπόν, εμείς κάνουμε δραματικές περικοπές εδώ, θα πρέπει να μας πει ο Υπουργός Οικονομικών αν δεσμεύεται.

**ΠΡΟΕΔΡΕΥΩΝ (Νικήτας Κακλαμάνης):** Ωραία, εντάξει, δεν θα του βάλουμε και το πιστόλι στον κρόταφο για να σας το πει. Αν θέλει, θα σας το πει.

**ΓΙΑΝΝΗΣ ΚΟΥΤΣΟΥΚΟΣ:** Να το ακούσει, γιατί τώρα το ζητάμε.

Να φέρει στη Βουλή των Ελλήνων τους ισολογισμούς, τους απολογισμούς και τις εκθέσεις των ορκωτών λογιστών για το Μέγαρο.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, παρακαλώ.

**ΓΙΑΝΝΗΣ ΚΟΥΤΣΟΥΚΟΣ:** Είναι σαφές, κύριε Πρόεδρε;

**ΠΡΟΕΔΡΕΥΩΝ (Νικήτας Κακλαμάνης):** Απολύτως.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ωραία, μπορούσατε να το είχατε πει σε ένα λεπτό.

Δίνω τον λόγο στον πρώτο εκ των Υπουργών –και ήταν και ο πρώτος που προσήλθε- στον κ. Δρίτσα για οκτώ λεπτά. Μετά θα δώσω τον λόγο εναλλάξ στους Κοινοβουλευτικούς Εκπροσώπους με την κοινοβουλευτική τάξη. Ο κ. Μαντάς μάλλον θα κλείσει, για να απαντήσει. Θα πάρει τον λόγο ο κ. Δένδιας, ο κ. Αμυράς και οι υπόλοιποι.

Έτσι, για να σας τσιγκλίσω λίγο, κύριε Υπουργέ, τώρα πρέπει να μας πείτε πώς, αντί να εθνικοποιήσετε τα λιμάνια, πουλήσατε τα λιμάνια και κρατικοποιήσατε το Μέγαρο. Έτσι, για να ελαφρύνω λίγο τη συζήτηση.

**ΜΕΡΟΠΗ ΤΖΟΥΦΗ:** Έτσι την επιβαρύνετε, κύριε Πρόεδρε!

**ΠΡΟΕΔΡΕΥΩΝ (Νικήτας Κακλαμάνης):** Να την αποφορτίσω λίγο ήθελα.

Ορίστε, κύριε Υπουργέ, έχετε τον λόγο για οκτώ λεπτά με σχετική ανοχή.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Αναγνωρίζω, κύριε Πρόεδρε, ότι διαθέτετε χιούμορ δοκιμασμένο σε μακρόχρονη διαδρομή και ως εκ τούτου ακριβώς έτσι το εκλαμβάνω και εγώ. Ευχαριστώ.

Κυρίες και κύριοι Βουλευτές, δεν θα σπεύσω να εμπλακώ στην τόσο ρηχή και εύκολη τακτική της αποδομητικής ατάκας που χρησιμοποιούν πάρα πολλοί πολιτικοί σε αυτήν την Αίθουσα αλλά και γενικά στον πολιτικό βίο.

Προέχει αυτήν τη στιγμή να αντιληφθούμε επί της ουσίας τι σημαίνει η απώλεια των τριών αξιωματικών του Πολεμικού Ναυτικού και μέσα σε ποιο περιβάλλον εντάσσεται αυτή η απώλεια. Προέχει να μείνουμε σε χαμηλούς τόνους με την οδύνη και τη λύπη, την οποία προφανώς και πρέπει να διαβιβάσουμε στους οικείους. Αυτό πρέπει να είναι το πνεύμα του ελληνικού Κοινοβουλίου και αυτής της Αίθουσας. Δεν είναι απλώς ένας συναισθηματισμός αυτός. Είναι η ουσιώδης λεβέντικη στάση του ελληνικού πολιτικού κόσμου σε τέτοιες στιγμές.

Φυσικά, θεωρώ βέβαιο -και εμπιστεύομαι και το Γενικό Επιτελείο Ναυτικού και το Γενικό Επιτελείο Εθνικής Άμυνας και το Υπουργείο Εθνικής Άμυνας- ότι η έρευνα θα γίνει με όλους τους όρους και τους κανόνες, ώστε να αποτυπωθεί η πραγματικότητα που οδήγησε σε αυτό το τραγικό συμβάν, γιατί αυτό δεν αποτελεί πεδίο μίας νέας περίεργης αναζήτησης αλλά ένα χρέος απέναντι και στην ελληνική πολιτεία, αλλά κυρίως –πρωτίστως- χρέος απέναντι στους τρεις απολεσθέντες, απέναντι στο Πολεμικό Ναυτικό, απέναντι στην προσπάθεια που οι Ένοπλες Δυνάμεις καταβάλλουν.

Θέλω με την ευκαιρία να εξάρω και τη συμμετοχή του Λιμενικού Σώματος στις προσπάθειες που από χθες το πρωί ξεκίνησαν για τη διερεύνηση, την έρευνα, τον εντοπισμό των απολεσθέντων, οι οποίες συνεχίζονται και σήμερα. Η συμμετοχή του Λιμενικού Σώματος σε συνεργασία με το Πολεμικό Ναυτικό μπορεί να καταγραφεί πάρα πολύ θετικά -δυστυχώς, στην τραγωδία αυτή- από αυτούς που την παρακολουθούν και γνωρίζουν τα πράγματα.

Κυρίες και κύριοι Βουλευτές, η αποδόμηση του αντιπάλου δεν είναι πολιτική. Είναι εξουσιομανία. Πολιτική είναι η αυστηρή κριτική του αντιπάλου με τις ανάλογες προτάσεις και την ανάλογη ανάληψη ευθύνης γι’ αυτές τις προτάσεις. Κάνουν μεγάλη προσπάθεια μερίδες της Αίθουσας αυτής να πουν ότι ο ΣΥΡΙΖΑ, ως αντιπολίτευση, έκανε τα ίδια πράγματα.

 Δεν έκανε τα ίδια πράγματα. Ναι, έκανε σκληρή αντιπολίτευση, σκληρή κριτική, ποτέ ή σχεδόν ποτέ προσωπική -εάν υπάρχουν κάποιες μεμονωμένες αρνητικές εξαιρέσεις, να το δεχθώ, αλλά ποτέ δεν έκανε προσωπική κριτική-, αναδεικνύοντας την εναλλακτική προοπτική για την οποία παλεύουμε.

Ακριβώς, κύριε Γεωργιάδη, ο προβληματισμός για το εάν συμμαχίες και αμυντικοί οργανισμοί, όπως το ΝΑΤΟ, εξακολουθούν να έχουν τον ίδιο χαρακτήρα σήμερα ή σε ποιο πλαίσιο εντάσσονται ή ποια είναι η προοπτική τους δεν είναι ζήτημα τι λέει ο Δρίτσας ή ο ΣΥΡΙΖΑ. Είναι ένα κορυφαίο, κεντρικό ζήτημα που πρέπει να απασχολεί τον ελληνικό πολιτικό κόσμο, τον ευρωπαϊκό πολιτικό κόσμο κάθε στιγμή και να τίθενται ζητήματα.

Ο κ. Γεωργιάδης σήμερα επέλεξε εμένα ως το υποκείμενο της ακατάσχετης ατακατολογίας του. Ήδη πριν έρθει εδώ, είχε πάει αλλού, σε άλλη εκδήλωση, για να πει το ίδιο. Τώρα έφυγε, μπορεί να έχει πάει σε κάποιους ραδιοσταθμούς, σε κάποια κανάλια, για να πει το ίδιο. Αυτό είναι πολιτική; Φτήνια είναι.

Για το ίδιο –σε πιο καλό επίπεδο, ομολογώ- θέλω, λοιπόν, να κριτικάρω τον τρόπο με τον οποίο μίλησε λίγο πριν ο κ. Σταμάτης.

Σοβαρά; Ο κ. Δραγασάκης και ο κ. Μουζάλας χρειάζονταν προχθές για να αναδείξουν στον δημόσιο διάλογο το πρόβλημα; Δεν αναφέρομαι στο να μας κλείσουν τα σύνορα. Δεν υπάρχει κανείς να μας κλείσει τα σύνορα.

Δεν γνωρίζουν, όμως, ότι μήνες τώρα στην Ευρώπη οι εξελίξεις μέρα με τη μέρα προσθέτουν εθνικούς εγωισμούς και πρωτοβουλίες εθνικών εγωισμών από πάρα πολλά κράτη της Ευρώπης;

Δεν γνωρίζουν ότι στην Ευρώπη έχει εγκατασταθεί ένας αριθμός που ήδη ξεπερνάει το ένα εκατομμύριο προσφύγων, περνώντας κυρίως από τη χώρα μας;

Δεν γνωρίζει ότι το προσφυγικό και το μεταναστευτικό, οι μετακινήσεις πληθυσμών για πολλούς ιστορικούς είναι η κύρια παράμετρος των εξελίξεων στην ιστορία της ανθρωπότητας;

Πρώτη φορά έχουμε ακούσει για τις μετακινήσεις των πληθυσμών και πόσο άλλαξαν τον ρου της Ιστορίας; Τόσο άσχετοι και αθώοι είμαστε;

Και είναι ζήτημα της ανικανότητας ή της αδυναμίας μίας κυβέρνησης; Μπόρεσε η Μέρκελ, η πανίσχυρη και πολύ καλά οργανωμένη Γερμανία, να αντιμετωπίσει το ζήτημα; Μπόρεσε η Γαλλία;

Η Ελλάδα μπόρεσε, κυρίες και κύριοι. Από την πρώτη στιγμή βάλαμε στόχο να κρατήσουμε ψηλά τη Συνθήκη της Γενεύης, όπως επιτάσσει η διεθνής συνθήκη, και ταυτόχρονα να κάνουμε τα πάντα, ώστε να μην υπάρχει ούτε ένας που να εισέρχεται στη χώρα μας και να μην καταγράφεται, με πολύ μεγάλες αδυναμίες, βέβαια, με πολύ μεγάλες ελλείψεις, οργανωτικές, τεχνολογικές, οικονομικές και άλλες. Αντί να στηριχθεί αυτή η Κυβέρνηση σε αυτήν την πανεθνική προσπάθεια, όπως το ζήτησε ο Πρωθυπουργός στο Συμβούλιο των Αρχηγών και για το προσφυγικό και για το ασφαλιστικό και για άλλα κορυφαία ζητήματα, η Νέα Δημοκρατία, κυρίως, αλλά και άλλα κόμματα επιλέγουν τη φθορά της Κυβέρνησης και ύστερα αναρωτιούνται εάν πραγματικά ισχύει ή δεν ισχύει ότι αυτήν τη στιγμή ένα ολόκληρο σύστημα οικονομικό, πολιτικό, διαπλεκομένων συμφερόντων, το μόνο που τους νοιάζει ανεύθυνα, εγκληματικά ανεύθυνα, είναι πώς θα ρίξουν αυτήν την Κυβέρνηση. Τίποτε άλλο δεν τους νοιάζει!

 Η εξέλιξη, λοιπόν, αυτή που παρακολουθούμε, κυρίες και κύριοι συνάδελφοι, στη γειτονιά μας είναι μια ιστορική εξέλιξη, κορυφαία και θα την αντιμετωπίσουμε έτσι; Και ακριβώς δεν είναι τυχαίο, όταν έγινε το μακελειό στο Παρίσι και οι Γάλλοι ζήτησαν στοιχεία για τους δύο που βρέθηκαν νεκροί και εντόπισαν περίπου τα αποτυπώματά τους και έστειλαν σε όλες τις υπηρεσίες, μήπως μπορεί να βρεθούν στοιχεία, μέσα σε ελάχιστο χρόνο η Ελληνική Αστυνομία και το Λιμενικό Σώμα είχε την πλήρη ταυτότητα και των δύο, άσχετα αν δεν είχαν αξιοποιηθεί αυτά τα στοιχεία από τις διεθνείς ευρωπαϊκές υπηρεσίες. Αυτό δεν είναι δείγμα γραφής ενός σοβαρού κράτους και μιας πολιτικής που προσπαθεί, με όποιο τρόπο μπορεί να κρατηθεί, σε αυτές τις τεράστιες δυσκολίες;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, θα ήθελα τον λόγο.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Θα μιλήσετε, κύριε Γεωργιάδη, εντάξει.

**ΝΙΚΟΛΑΟΣ ΔΕΝΔΙΑΣ:** Από τον Πρόεδρο ζητάει άδεια.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Από τον Πρόεδρο ζήτησα την άδεια, κύριε Δρίτσα.

**ΠΡΟΕΔΡΕΥΩΝ (Νικήτας Κακλαμάνης):** Το ποιος θα μιλήσει και δεν θα μιλήσει το αποφασίζω εγώ.

Ολοκληρώστε, κύριε Υπουργέ. Ήδη σας έχω δώσει δύο επιπλέον λεπτά.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ευχαριστώ κύριε Πρόεδρε.

Είναι, λοιπόν, πολύ σοβαρά αυτά τα ζητήματα και οι εξελίξεις με τη συμμετοχή του ΝΑΤΟ. Η έρευνα-διάσωση δεν ήταν ποτέ μόνο μία παράμετρος με την ανθρωπιστική της πλευρά. Ήταν πάντα –και όσοι γνωρίζουμε το έχουμε εντοπίσει αυτό- ένα πεδίο γεωπολιτικών και γεωστρατηγικών συγκρούσεων.

Ας κρατήσουμε ψηλά την ανθρωπιστική διάσταση. Οι εξελίξεις με τη συμμετοχή των δυνάμεων του ΝΑΤΟ στο Αιγαίο αλλάζουν σε πολύ μεγάλο βαθμό τους κανόνες. Είναι νωρίς για να μιλήσουμε με πληρότητα για όλα αυτά. Ας κρατήσουμε ανοικτή και όρθια τη Συνθήκη της Γενεύης.

Το Λιμενικό Σώμα είναι παρόν και σε ό,τι το αφορά θα συνεχίσει να ανταποκρίνεται στο καθήκον του και να εποπτεύει τα σύνορα και να σώζει ανθρώπινες ζωές όταν κινδυνεύουν. Προς αυτήν την κατεύθυνση θα πρέπει όλος ο πολιτικός κόσμος να ενεργοποιηθεί και να κρατηθούμε πραγματικά στο ύψος των περιστάσεων. Δεν είναι απλά τα πράγματα.

Αυτή η Κυβέρνηση σάς βεβαιώνω ότι δεν αντιμετώπισε ποτέ κανένα από αυτά τα ζητήματα με ρηχότητα…

**ΠΡΟΕΔΡΕΥΩΝ (Νικήτας Κακλαμάνης):** Κλείστε, σας παρακαλώ.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Τελείωσα, κύριε Πρόεδρε.

Δυστυχώς δεν μπορώ να απαντήσω, γιατί δεν έχω τον χρόνο, αλλά νομίζω ότι αυτά που είπα ήταν ακόμη πιο σημαντικά. Έχω όλες τις απαντήσεις και για τον κ. Κουτσούκο και τον κ. Σταμάτη για τις λεπτομέρειες και τα επιμέρους ζητήματα σχετικά με την πράξη νομοθετικού περιεχομένου.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Για ποιον λόγο ζητάτε να μιλήσετε, κύριε Γεωργιάδη;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Για προσωπικό ζήτημα.

**ΠΡΟΕΔΡΕΥΩΝ (Νικήτας Κακλαμάνης):** Δεν προέκυψε προσωπικό ζήτημα, κατά την άποψή μου. Εξηγήστε για τριάντα δευτερόλεπτα ποιο είναι το προσωπικό.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Όταν ο κύριος Υπουργός στο ερώτημά μου απαντά ότι αυτό που κάνω είναι φθηνό και ότι απλώς είμαι ένας ατακαδόρος…

**ΠΡΟΕΔΡΕΥΩΝ (Νικήτας Κακλαμάνης):** Πολιτικός χαρακτηρισμός ήταν.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Προσωπικός, όμως.

**ΠΡΟΕΔΡΕΥΩΝ (Νικήτας Κακλαμάνης):** Εγώ θα ζητήσω να δεχθεί να διαγραφεί από τα Πρακτικά. Δεν πρέπει να ακούγονται τέτοια πράγματα.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Τριάντα δευτερόλεπτα θέλω, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο για ένα λεπτό, κύριε Γεωργιάδη.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κύριε Υπουργέ, σας μιλώ με πολύ μεγάλο σεβασμό και το ερώτημά μου είναι καθαρά πολιτικό. Προ ενάμισι έτους από εκείνο το έδρανο είπατε εσείς σε μένα ότι το συνέδριό σας έχει αποφασίσει ότι πρέπει να φύγετε από το ΝΑΤΟ και εσείς πιστεύατε ότι το ΝΑΤΟ είναι ένας Οργανισμός που πρέπει να διαλυθεί. Εσείς το είπατε εδώ σε εμένα.

Αυτή η συζήτηση προκάλεσε, αν θυμάστε, περίπου επί τρεις με τέσσερις ημέρες αλλεπάλληλες τηλεοπτικές συζητήσεις και αντεγκλήσεις μεταξύ των δύο κομμάτων για το ποια είναι η θέση του ΣΥΡΙΖΑ για το ΝΑΤΟ. Όλα τα στελέχη σας παρήλαυναν στις τηλεοράσεις και εξηγούσαν ότι η προγραμματική σας θέση είναι εναντίον του ΝΑΤΟ.

Χθες η Κυβέρνησή σας, ο Πρωθυπουργός σας, ο Υπουργός Εθνικής Άμυνας και εσείς προφανώς, αφού είστε μέλος της Κυβερνήσεως, πανηγυρίσατε τη συμφωνία με το ΝΑΤΟ για τη φύλαξη των θαλασσίων συνόρων.

Σας ερωτώ ευθέως, ούτε ατάκα σας δίνω ούτε προσβολή σας κάνω ούτε τίποτε. Έχετε να πείτε κάτι στην Εθνική Αντιπροσωπεία ως προς την προηγούμενή σας θέση; Αυτό σας ρώτησα.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Πριν λίγο υποβάλατε εκ νέου το ίδιο ερώτημα. Αυτό είναι ένα πολύ ωραίο ερώτημα να κάνετε μία επίκαιρη ερώτηση στον κ. Καμμένο και να έρθει ο κ. Καμμένος…

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Ο κ. Δρίτσας μου το είχε πει, όχι ο κ. Καμμένος.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Δρίτσας είναι άλλος Υπουργός.

Θέλετε να μπούμε σε μία πολύ ενδιαφέρουσα επίκαιρη επερώτηση; Αν θέλετε, σταματήστε τα τερτίπια.

Είναι συγκεκριμένο –και απευθύνομαι παντού- αυτό το οποίο συζητάμε. Μέχρι στιγμής εγώ δεν άκουσα να έχουμε συζητήσει επί τους θέματος απ’ όλους, συμπεριλαμβανομένου και του Υπουργού.

Ορίστε, κύριε Δρίτσα, για ένα λεπτό.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Λιγότερο θα χρειαστώ, κύριε Πρόεδρε.

Κύριε Γεωργιάδη, επιβεβαιώνω απολύτως την αφήγηση που κάνατε πριν από λίγο. Δεν χρειάζεται τίποτα περισσότερο. Δημόσια έχουν γίνει αυτά εδώ, με ευθύνη του καθένα μας, σε κάθε στιγμή. Είχατε λείψει, μπήκατε και ίσως κάτι σας διέφυγε.

Θεωρώ ότι σε αυτό ακριβώς σας απάντησα με απόλυτη πληρότητα από το Βήμα λίγο πριν, γιατί δεν έχει σημασία ποια είναι η στόχευση μέσα από μια σοβαρή πολιτική μελέτη και συνεκτίμηση για τη στρατηγική προοπτική που πρέπει να οδηγήσουμε τα πράγματα. Έχει σημασία αυτή η στόχευση πώς σε κάθε συγκεκριμένη συγκυρία διαμορφώνει όρους, που πρέπει κανείς σε αυτούς να σταθεί και να τους αντιμετωπίσει όπως παράγονται από την ίδια τη ζωή.

Αυτή την απάντηση, με άλλα λόγια, σας έδωσα λίγο πριν. Μπορείτε να τη δείτε στα Πρακτικά.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Έχει ζητήσει και θα πάρει τον λόγο, γιατί το δικαιούται ο κ. Νικόλαος Δένδιας ως Κοινοβουλευτικός Εκπρόσωπος.

Μετά θα δώσω τον λόγο στον κ. Ξανθό, που είναι ο δεύτερος Υπουργός που ήρθε, και θα ακολουθήσει ο κ. Αμυράς και, εάν θέλει, ο κ. Παπαχριστόπουλος. Θα κλείσουμε με τους κοινοβουλευτικούς, για να ολοκληρώσει η τρίτη Υπουργός η κ. Φωτίου, μόλις προσέλθει.

**ΧΡΗΣΤΟΣ ΠΑΠΠΑΣ:** Είπαμε ότι θα μιλήσουν οι κοινοβουλευτικοί με την κοινοβουλευτική τάξη.

**ΠΡΟΕΔΡΕΥΩΝ (Νικήτας Κακλαμάνης):** Μιλήσατε εχθές εσείς, κύριε. Έχετε μιλήσει. Μιλάμε για πρωτολογίες.

**ΧΡΗΣΤΟΣ ΠΑΠΠΑΣ:** Θα μου δώσετε δύο λεπτά για την τροπολογία.

**ΠΡΟΕΔΡΕΥΩΝ (Νικήτας Κακλαμάνης):** Μετά την ολοκλήρωση των πρωτολογιών όλων. Δεν ήσασταν μέσα, κύριε Παππά. Τα εξήγησα αυτά και είπα ότι κατά παρέκκλιση της χθεσινής συμφωνίας, για δύο-τρία λεπτά, οι χθεσινοί κοινοβουλευτικοί, εφόσον θέλουν να δευτερολογήσουν, θα τους δώσω τον λόγο.

Επομένως, μη διακόπτετε και να ενημερώνεστε!

**ΧΡΗΣΤΟΣ ΠΑΠΠΑΣ:** Γιατί γίνεστε κακός, κύριε Πρόεδρε;

**ΠΡΟΕΔΡΕΥΩΝ (Νικήτας Κακλαμάνης):** Δεν γίνομαι. Εσύ είσαι πρακτικός άνθρωπος. Άσε να προχωρήσουμε.

**ΧΡΗΣΤΟΣ ΠΑΠΠΑΣ:** Για δύο λεπτά;

**ΠΡΟΕΔΡΕΥΩΝ (Νικήτας Κακλαμάνης):** Θα τα έχετε, μετά την ολοκλήρωση των πρωτολογιών.

**ΧΡΗΣΤΟΣ ΠΑΠΠΑΣ:** Είστε ωραίος!

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Δένδιας.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, σας ευχαριστώ.

Η συζήτηση εχθές στην Εθνική Αντιπροσωπεία είχε –και νομίζω και με ευθύνη του κυρίου Πρωθυπουργού- ένα στοιχείο έντονης οξύτητας. Αυτό είναι φυσικό, όταν κάποιος κατηγορεί το σύνολο των άλλων πολιτικών δυνάμεων για διαπλοκή, για κρυφές διαδρομές κ.λπ..

Νομίζω ότι είναι καλό, παρά το απαράδεκτο των υπονοουμένων και του κυρίου Πρωθυπουργού και του κ. Παππά, να επανέλθουμε σε έναν χαμηλότερο τόνο συζήτησης, που είναι συνήθως πιο ωφέλιμος.

Κυρίες και κύριοι συνάδελφοι, κατ’ αρχάς, εμείς στη Νέα Δημοκρατία παρέχουμε σήμερα έμπρακτα δείγμα πολιτικού ήθους. Με ποιον τρόπο; Εξηγήθηκε προηγουμένως από τον κ. Τασούλα και τον κ. Σταμάτη κατά την τοποθέτησή τους. Στηρίζουμε τροπολογίες και τοποθετήσεις, τις οποίες φέρνει η Κυβέρνηση του ΣΥΡΙΖΑ, για τις οποίες υποστήκαμε λοιδορίες εδώ και λίγους μήνες.

Και θα είχαμε κάθε ειδικό δικαίωμα, κυρίες και κύριοι συνάδελφοι της Πλειοψηφίας, όχι μόνο να μην σας στηρίξουμε, αλλά να σας λοιδορούμε κι εμείς και να γελοιοποιούμε τη στάση σας. Και παρά ταύτα δεν το πράττουμε. Γιατί δεν το πράττουμε; Γιατί η πατρίδα είναι σε μια δύσκολη συγκυρία και πρέπει να γίνει το σωστό, ανεξάρτητα από το ποιος το κάνει.

Και αυτή ήταν η πολιτική μας μέχρι τώρα και νομίζω ότι σε αυτό ο νέος Πρόεδρος της Νέας Δημοκρατίας Κυριάκος Μητσοτάκης έχει δείξει επαρκή δείγματα σοβαρότητας και γραφής, όπως, παραδείγματος χάριν, τη θέση του για το αγροτικό.

Διότι αυτό το οποίο είναι περίεργο, κυρίες και κύριοι συνάδελφοι, είναι ότι εδώ έχουμε μια νέα Κυβέρνηση η οποία έχει πάρει στην πραγματικότητα τρεις λαϊκές εντολές μέσα σε δώδεκα μήνες. Πρωτοφανές νομίζω στην ελληνική Ιστορία! Κι όμως, αυτή η Κυβέρνηση σήμερα στέκει αδύναμη, καταρρέουσα και με το σύνολο των κοινωνικών τάξεων εναντίον της. Πώς συμβαίνει αυτό; Είναι λογικά αδύνατον.

Πώς οι άνθρωποι αυτοί οι οποίοι προ τεσσάρων μηνών σας εμπιστεύτηκαν, τώρα είναι στο δρόμο και, απ’ ό,τι μαθαίνω –και με λύπη αναφέρω- έξω από το Υπουργείο Αγροτικής Ανάπτυξης γίνονται και έντονα επεισόδια. Γιατί οι αγρότες είναι εναντίον σας; Γιατί οι επαγγελματίες είναι εναντίον σας; Γιατί οι πάντες είναι εναντίον σας;

Είναι, κυρίες και κύριοι συνάδελφοι, εναντίον σας για έναν λόγο: Γιατί τους είπατε απόλυτα ψέματα και διότι κάνετε απολύτως τα ανάποδα από αυτά για τα οποία εξελέγητε.

Αυτή είναι η αλήθεια και την ξέρετε και εσείς και την ξέρουμε και εμείς. Μπορεί να μη σας αρέσει, μπορεί με διάφορες κορώνες να προσπαθείτε να την ωραιοποιήσετε, αλλά αυτή είναι η αλήθεια.

Θα μου επιτρέψετε να σας πω, κύριε Υπουργέ, με όλο τον σεβασμό -και αν μου επιτρέπετε και τη συμπάθεια που σας έχω, γιατί είστε ένας σοβαρός, μειλίχιος άνθρωπος- ότι αυτά που σας είπε ο κ. Γεωργιάδης είναι αλήθεια και αυτά που του απαντήσατε, πάλι με συγχωρείτε, αλλά είναι αέρας. Εσείς ο ίδιος δεν τοποθετηθήκατε μόνο γενικά για το ΝΑΤΟ, αλλά είπατε επί λέξει ότι λειτουργεί για τα συμφέροντα των ισχυρών δυνάμεων και μόνο. Έχω τη δική σας τοποθέτηση εδώ στα Πρακτικά.

Για τα συμφέροντα των ισχυρών δυνάμεων και μόνο, κυρίες και κύριοι συνάδελφοι, κατά την άποψη της Κυβερνήσεως, λειτουργεί το ΝΑΤΟ και επιδιώκει τους κανόνες επιβολής σε όλο τον κόσμο των συμφερόντων των Ηνωμένων Πολιτειών. Το καταθέτω ξανά στα Πρακτικά για να επικαιροποιείται η αντίληψη του κόσμου.

(Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με αυτούς, λοιπόν, έρχονται και συνεννοούνται. Θα μου πείτε ότι ο κ. Δρίτσας θα μπορούσε να εκφέρει μια προσωπική άποψη, διαφορετική από την Κυβέρνηση, σεβαστή για τον ίδιο. Να το δούμε έτσι. Όμως, έλεγε την αλήθεια. Έχω εδώ το πρακτικό του Συνεδρίου του ΣΥΡΙΖΑ του 2013, που εκφράζει ακριβώς την ίδια άποψη για το ΝΑΤΟ και προαναγγέλλει την αναχώρησή μας.

Κυρίες και κύριοι συνάδελφοι, δεν διοικείται έτσι μια χώρα. Αυτό, επίσης, το καταθέτω για τα Πρακτικά.

(Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Λυπάμαι που σας το λέω, αλλά δεν διοικείται έτσι μια χώρα. Καταλαβαίνω ότι, όταν είσαι 3%-4% -με πολλούς από εσάς έχω συναντηθεί στα πανεπιστημιακά αμφιθέατρα- μπορείς να λες ό,τι θέλεις, να κάνεις την άλλη μέρα μια τούμπα, να λες τα ανάποδα, αλλά όχι, δεν διοικείται έτσι μια χώρα. Διότι όταν διοικείς μια χώρα, έχεις ευθύνη για ανθρώπινες ζωές. Έχεις στα χέρια σου την ευθύνη για το αν κάποιος θα έχει την άλλη μέρα ψωμί για την οικογένειά του, αν θα είναι ανοικτό το μαγαζί του, αν θα μπορεί να σπείρει το χωράφι του.

Οι άνθρωποι αυτοί, που πετροβολούν έξω αυτήν τη στιγμή τους Έλληνες αστυνομικούς και το Υπουργείο Αγροτικής Ανάπτυξης, δεν το κάνουν, επειδή τρελάθηκαν. Το κάνουν, επειδή εσείς τους δώσατε συγκεκριμένες υποσχέσεις και τοποθετήσεις τις οποίες απολύτως αναιρέσατε. Δεν θέλω να σας επαναλάβω -τα έχω εδώ- τι τους έλεγε ο κύριος Πρωθυπουργός εδώ και έναν χρόνο και μάλιστα, όχι μόνο τους τα έλεγε, αλλά φρόντισε να υπάρχει και απόφαση του Συνεδρίου του ΣΥΡΙΖΑ για την αγροτική σας πολιτική, για να κατοχυρωθούν αυτά τα οποία προφανώς θα κάνετε. Το καταθέτω και αυτό για τα Πρακτικά.

(Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, αναφέρθηκε χθες το επεισόδιο του κ. Τσίπρα με τον αγρότη πάνω στο τρακτέρ, τον οποίο διαβεβαίωσε δύο φορές για την αρτιότητα της υπόσχεσής του και κάλεσε και τον αγρότη να πολεμήσουν μαζί το κατεστημένο. Να δούμε τι θα είχατε τώρα να του πείτε.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Και το ΝΑΤΟ.

**ΝΙΚΟΛΑΟΣ ΔΕΝΔΙΑΣ:** Και το ΝΑΤΟ μαζί.

Κυρίες και κύριοι συνάδελφοι, αντιμετωπίζετε το αγροτικό, το μεταναστευτικό, το ασφαλιστικό, το φορολογικό -για να πάρουμε τα πρώτα που έχετε μπροστά σας- και δεν έχετε καμμία απάντηση για οποιοδήποτε από αυτά. Καμμία σοβαρή απάντηση δεν έχετε για οποιοδήποτε από αυτά. Και δεν έχετε σε έναν μεγάλο βαθμό -και λυπάμαι που σας το λέω- γιατί και η διακυβέρνησή σας δεν είναι σοβαρή. Είναι μια διακυβέρνηση πρόχειρη, ερασιτεχνική, χωρίς καμμία αρχή και χωρίς καμμία ικανότητα.

Πόσα σας λείπουν, κυρίες και κύριοι συνάδελφοι, για το συνταξιοδοτικό; Πόσα πρέπει να καλύψετε φέτος; Θα σας πω εγώ. Πρέπει να καλύψετε 1,8 δισεκατομμύρια φέτος. Αυτή είναι η συμφωνία σας. Σε μας δεν είχε ζητηθεί κάτι τέτοιο, γιατί ήταν άλλοι οι ρυθμοί ανάπτυξης της οικονομίας. Εξαιτίας των λαθών σας καταλήξαμε και πρέπει φέτος και για άλλα δέκα χρόνια να κόβουμε 1,8 δισεκατομμύριο. Ακόμα είμαστε στον πρώτο χρόνο και δεν μπορούμε να τα βρούμε.

Γιατί σας τα λέω αυτά; Ο κ. Μουζάλας είπε χθες ότι το μεταναστευτικό θα μας στοιχίσει από εδώ και πέρα σε μας, στους Έλληνες, στο ελληνικό κράτος, στον προϋπολογισμό μας, περίπου 1 δισεκατομμύριο ευρώ ακόμα. Από το 1,8 δισεκατομμύριο, λοιπόν, το 1 δισεκατομμύριο πρέπει να το πληρώσουμε τώρα, τους επόμενους μήνες για τα λάθη τα οποία έχετε κάνει στο μεταναστευτικό.

Να σας πω και κάτι άλλο; Σας έχει ήδη κοστίσει το μεταναστευτικό, αν δεν το ξέρετε -και σας καταθέτω τη σχετική ερώτηση που έχω κάνει στις αρχές Φεβρουαρίου- άλλα 350 εκατομμύρια. Τόσα έχετε καταβάλει από την τσέπη του Έλληνα φορολογούμενου μέχρι τώρα, δηλαδή 1.350.000.000 ευρώ από το 1.800.000.000 ευρώ, για τα οποία γίνεται όλη η ιστορία.

Θα μου πείτε: Μπορούσαμε να κάνουμε αλλιώς για τα 350.000.000 ευρώ; Θα σας πω: Βεβαίως, μπορούσατε. Σας είχα καταθέσει και σχετική ερώτηση γι’ αυτό. Υπάρχουν 558.000.000 ευρωπαϊκά λεφτά από τα οποία δεν έχετε αγγίξει ούτε ένα ευρώ, τουλάχιστον εδώ και εικοσιπέντε ημέρες που έχω στοιχεία. Όταν είχα ρωτήσει στο τέλος του χρόνου τον αρμόδιο Υπουργό «γιατί δεν παίρνετε λεφτά από τους Ευρωπαίους, αλλά τρώτε από το υστέρημα του Έλληνα φορολογουμένου», ξέρετε ποια ήταν η απάντηση που είχα πάρει; Ότι θα υποβληθεί στο αμέσως επόμενο διάστημα αίτημα έκτακτης χρηματοδότησης. Σας την καταθέτω.

(Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στις 8 Δεκεμβρίου δεν είχατε υποβάλει αίτημα χρηματοδότησης για το μεταναστευτικό, κυρίες και κύριοι συνάδελφοι. Δεν ξέρετε πού βρίσκεστε και πού πατάτε. Δεν ξέρετε τίποτα. Οι προθεσμίες σάς ξεφεύγουν. Τα πράγματα φεύγουν τελείως από τον έλεγχό σας. Η Κυβέρνησή σας παραπαίει. Έρχεσθε εδώ και μας λέτε απίστευτα πράγματα περί πολέμου κατά της διαπλοκής, κατά εσωτερικών εχθρών, κατά εξωτερικών εχθρών.

Κυρίες και κύριοι συνάδελφοι, λυπάμαι που σας το λέω, αλλά η πραγματικότητα είναι ότι τα έχετε κάνει μαντάρα. Θυμηθείτε τι σας έλεγα, όταν εκλεγήκατε, πόσες φορές σας ευχήθηκα καλή επιτυχία και πόσες φορές σας πρόσφερα συνεργασία, είτε εμφανή είτε αφανή αν δεν θέλατε να εκτεθείτε στο όποιο κοινό σας. Τα έχετε κάνει μαντάρα. Δεν κρατιέται αυτή η ιστορία ούτε και η χώρα. Σας τα είπα και εχθές.

Όσον αφορά αυτήν την ιστορία με το ΝΑΤΟ, βγαίνει ο κ. Στόλτεμπεργκ εχθές και μιλά για κοινό αίτημα της Ελλάδας και της Τουρκίας. Ουδείς το γνωρίζει αυτό το αίτημα. Μου είπε εχθές ο κύριος Υπουργός Εθνικής Άμυνας ότι είναι απόρρητο. Εγώ θα το σεβαστώ. Θα φροντίσουμε ο αρμόδιος τομεάρχης μας να το δει. Όμως, σε ποια βάση η Ελλάδα ξαφνικά στρίβει κατά εκατόν ογδόντα μοίρες το τιμόνι της εξωτερικής της πολιτικής και υποβάλλει κοινό αίτημα με την Τουρκία, χωρίς να υπάρξει οποιαδήποτε συζήτηση γι’ αυτό σε οποιοδήποτε επίπεδο, χωρίς να κληθεί ο κ. Μητσοτάκης να εκφέρει την άποψή του και χωρίς να κληθούν οι άλλοι Αρχηγοί να εκφέρουν την άποψή τους; Πότε εσείς με το ΝΑΤΟ αποκτήσατε αυτήν την εγκαρδιότητα και την εμπιστοσύνη, που μπορείτε να κάνετε κοινό αίτημα με την Τουρκία και να είστε και σίγουροι για το αποτέλεσμα;

Ειλικρινώς σας λέω ότι αυτά δεν τα καταλαβαίνω, όπως δεν τα καταλαβαίνει κανείς σοβαρός σκεπτόμενος άνθρωπος.

 Επανέρχομαι στο θέμα του ασφαλιστικού και του φορολογικού, το οποίο εμπεριέχει και τα προβλήματα του αγροτικού.

Κυρίες και κύριοι συνάδελφοι, πιστεύετε ότι αυτές τις διατάξεις μπορείτε να τις περάσετε; Σας ρωτώ ειλικρινώς αν έχετε καμμία τέτοια ψευδαίσθηση. Να σας πω και κάτι άλλο. Ας υποθέσουμε ότι με κάποια μαγικά τις περνάτε. Έχετε την εντύπωση ότι μπορείτε να τις εφαρμόσετε; Έχετε δει τι σημαίνει για τον κάθε ελεύθερο επαγγελματία η φορολογική επιβάρυνση την οποία θέλετε να του επιβάλετε, μετατρέποντας και το ασφαλιστικό σε αναδιανεμητικό και όχι σε διανεμητικό;

Έχετε δει κανέναν άνθρωπο στην ιστορία του πλανήτη να δουλεύει για να φορολογείται και να επιβαρύνεται με ποσοστά της τάξεως του 90%, 95%, 78%, 83% σε μία χώρα σαν την Ελλάδα που το να επιχειρείς σημαίνει «ζειν επικινδύνως», που το να είσαι επαγγελματίας σημαίνει άγχος στη ζωή και επένδυση στην καρδιοπάθεια;

Πού νομίζετε ότι ζείτε; Σε ποια κοινωνία ετοιμάζεστε να ρυθμίσετε έτσι; Για ποιους ρυθμούς ανάπτυξης μας μιλάτε τα επόμενα χρόνια; Πώς θα γίνει αυτό το πράγμα; Θα γίνει με θεία επιφοίτησή; Αυτήν τη στιγμή, οι πάντες εγκαταλείπουν τη χώρα. Δεν υπάρχει ένας νέος άνθρωπος με ικανότητα και ελπίδα που να μη θέλει στα όνειρά του να ζήσει κάπου αλλού. Αυτό είναι δικό σας δημιούργημα. Η αντίληψή σας είναι ότι το κράτος και μόνο το κράτος –και ποιο κράτος, ένα κράτος άθλιο το οποίο λειτουργεί κατά τρόπο ανεκδιήγητο- μπορεί να δώσει τη λύση. Δεν μπορεί να δώσει τη λύση.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, σας λέω ξανά ότι εγώ δεν επιχαίρω για την αποτυχία σας. Δεν επιχαίρω καθόλου. Λυπάμαι βαθιά. Εδώ είμαι εγώ, εδώ είναι η περιουσία μου, εδώ είναι η οικογένειά μου, εδώ είναι τα παιδιά μου, εδώ είναι τα παιδιά όλων σ’ αυτήν την Αίθουσα. Για τα παιδιά μας λυπάμαι πάρα πολύ, γιατί θα πρέπει να ζήσουν πολύ πολύ δύσκολα χρόνια.

Όμως, σας παρακαλώ για ένα πράγμα. Σταματήστε τις τούμπες. Πρέπει να μιλήσουμε ειλικρινά και σοβαρά. Πείτε μας τι μπορείτε να κάνετε, για να βοηθήσουμε, αν μπορούμε. Αν δεν μπορείτε, φύγετε. Είναι προφανές ότι δεν θα μείνετε για πολύ καιρό. Νομίζω ότι το καταλαβαίνετε κι εσείς πολύ καλά. Φαίνεται στα πρόσωπά σας. Από εδώ επάνω δε, φαίνεται ακόμα καθαρότερα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όμως, εν πάση περιπτώσει, σταματήστε τις τούμπες και το δούλεμα του ελληνικού λαού. Να σας πω κάτι στο τέλος-τέλος; Έχω παρατηρήσει το σήμα του ΣΥΡΙΖΑ, αυτό με τις τέσσερις σημαιούλες. Ούτως ή άλλως δεν είναι πολύ ωραίο. Με την πολιτική που ακολουθείτε θα μπορούσατε να έχετε σαν ωραιότατο σήμα την Νάντια Κομανέτσι. Είναι ό,τι πρέπει για τις τούμπες που έχετε κάνει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κι εγώ ευχαριστώ γιατί επακριβώς τελειώσατε την ομιλία σας.

Επειδή βλέπω πόσοι Κοινοβουλευτικοί Εκπρόσωποι έχουν μείνει για πρωτολογία, θα δώσω τον λόγο σε άλλον έναν, μετά στον κ. Ξανθό και μετά θα κλείσουμε με τους άλλους τρεις Κοινοβουλευτικούς Εκπροσώπους.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, θα ήθελα τον λόγο.

 **ΠΡΟΕΔΡΕΥΩΝ (Νικήτας Κακλαμάνης):** Ένα λεπτό, κύριε Υπουργέ, επειδή τώρα μιλώ.

Για λόγους τάξης, παρότι ξέρω ότι του αρέσει να κλείνει, εγώ θα ρωτήσω τον κ. Μαντά αν θέλει να μιλήσει τώρα ή στο τέλος.

**ΧΡΗΣΤΟΣ ΜΑΝΤΑΣ:** Στο τέλος, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Εντάξει.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 15 Φεβρουαρίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ  Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 519/9-2-2016 επίκαιρη ερώτηση του Βουλευτή Ηλείας του Συνασπισμού Ριζοσπαστικής Αριστεράς κ. Γεράσιμου Μπαλαούρα προς τον Υπουργό Οικονομίας, Ανάπτυξης και Τουρισμού, σχετικά με το κόστος χρήσης των ηλεκτρονικών μέσων πληρωμής.

2. Η με αριθμό 512/9-2-2016 επίκαιρη ερώτηση του Βουλευτή Αργολίδας της Νέας Δημοκρατίας κ. Ιωάννη Ανδριανού προς τον Υπουργό Παιδείας, Έρευνας και Θρησκευμάτων, σχετικά με την ίδρυση και λειτουργία Ειδικού Επαγγελματικού Λυκείου στην Αργολίδα.

3. Η με αριθμό 509/9-2-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Παιδείας, Έρευνας και Θρησκευμάτων, σχετικά με την ανάγκη κάλυψης των αναγκών σε εκπαιδευτικό προσωπικό στα σχολεία της πρωτοβάθμιας εκπαίδευσης.

4. Η με αριθμό 525/9-2-2016 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Υγείας, σχετικά με τα προβλήματα λειτουργίας του Κέντρου Υγείας Παρανεστίου στην Περιφερειακή Ενότητα Δράμας.

5. Η με αριθμό 523/9-2-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας, σχετικά με τη μείωση των τιμών αποζημίωσης των Φωτοβολταϊκών Πάρκων.

6. Η με αριθμό 506/8-2-2016 επίκαιρη ερώτηση του Βουλευτή Λαρίσης της Ένωσης Κεντρώων κ. Γεωργίου Κατσιαντώνη προς τον Υπουργό Υγείας, σχετικά με τη συντήρηση των ακτινολογικών μηχανημάτων και την εύρυθμη λειτουργία του Νοσοκομείου της Λάρισας.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 520/9-2-2016 επίκαιρη ερώτηση της Βουλευτού Έβρου του Συνασπισμού Ριζοσπαστικής Αριστεράς κ. Αναστασίας Γκαρά προς τον Υπουργό Αγροτικής Ανάπτυξης και Τροφίμων, σχετικά με τη μείωση του πλαφόν παραγωγής βαμβακιού και την παράταση της προθεσμίας συγκομιδής για τα έτη 2014-2015.

2. Η με αριθμό 513/9-2-2016 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Περιβάλλοντος και Ενέργειας, σχετικά με την καταβολή οφειλών προς τους δήμους από πολίτες ιδιοκτήτες ακινήτων, λόγω προσκύρωσης ή ρυμοτομίας εκτάσεων για τη δημιουργία κοινόχρηστων χώρων.

3. Η με αριθμό 515/9-2-2016 επίκαιρη ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Γιάννη Κουτσούκου προς τον Υπουργό Οικονομικών, σχετικά με τα φορολογικά βάρη των αγροτών.

4. Η με αριθμό 524/9-2-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημήτριου Καμμένου προς τον Υπουργό Οικονομίας, Ανάπτυξης και Τουρισμού, σχετικά με το πακέτο Γιούνκερ.

5. Η με αριθμό 484/2-2-2016 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Μιλτιάδη Βαρβιτσιώτη προς τον Υπουργό Περιβάλλοντος και Ενέργειας, σχετικά με την απουσία της πολιτείας στα αναγκαία έργα για την προστασία του Υμηττού.

6. Η με αριθμό 408/18-1-2016 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με την πρόοδο των έργων αξιοποίησης του πρώην αεροδρομίου του Ελληνικού.

7. Η με αριθμό 429/19-1-2016 επίκαιρη ερώτηση του Βουλευτή Β΄ Αθηνών του Ποταμιού κ. Θεοχάρη Θεοχάρη προς τον Υπουργό Οικονομικών, σχετικά με την επίλυση του προβλήματος του Ομίλου «ΑΣΠΙΣ» και τον προσδιορισμό του χρονοδιαγράμματος της καταβολής των αποζημιώσεων των δικαιούχων ασφαλισμένων.

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 1730/8-12-2015 ερώτηση του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Οικονομικών, σχετικά με τις προμήθειες των τραπεζών για τις διατραπεζικές μεταφορές χρημάτων και χρήσης καρτών.

2. Η με αριθμό 745/38/2-11-2015 ερώτηση και αίτηση κατάθεσης εγγράφων του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Οικονομικών, σχετικά με την παραμονή του κ. Κιμ Γκλεν ως Συμβούλου της Κυβέρνησης.

Κυρίες και κύριοι συνάδελφοι, ο Βουλευτής κ. Θεόδωρος Φορτσάκης ζητεί άδεια ολιγοήμερης απουσίας στο εξωτερικό από 29 Φεβρουαρίου έως 1 Μαρτίου.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Η Βουλή ενέκρινε τη ζητηθείσα άδεια.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, γιατί θέλετε τον λόγο;

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Θα ήθελα να κάνω ένα σχόλιο αποσαφήνισης και ενημέρωσης αναφορικά με τα οικονομικά που έθεσε ο κ. Δένδιας.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, έχετε τον λόγο για ένα λεπτό.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Κύριε Δένδια, επιλεκτικά και με επαναλαμβανόμενους εντυπωσιασμούς μην τα αντιμετωπίζετε αυτά τα θέματα. Υπάρχει μία αντικειμενική πραγματικότητα για το προσφυγικό. Η κυβέρνησή σας από το 2014 όφειλε να είχε οργανώσει σε όλα τα νησιά κέντρα πρώτης υποδοχής. Δεν έγινε. Η Μόρια που ξεκίνησε, ήταν το μόνο…

 **ΔΗΜΗΤΡΙΟΣ ΚΥΡΙΑΖΙΔΗΣ:** Στις 15 Ιουλίου έγινε το πρώτο.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ακούστε με. Δεν…

**ΠΡΟΕΔΡΕΥΩΝ (Νικήτας Κακλαμάνης):** Κύριε Κυριαζίδη, υπάρχει Κοινοβουλευτικός Εκπρόσωπος ο οποίος θα απαντήσει. Ολοκληρώστε γιατί δεν θα ξαναδώσω τον λόγο άνευ αιτίας.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Δεν υπήρχε πρόνοια καμμία. Μόνο στη Μόρια υπήρχε πρόοδος, αλλά και αυτή όχι με αυτούς ακριβώς τους κανόνες που είχαμε δεσμευθεί. Και επί των οικονομικών, ίδρυση, συγκρότηση, νομοθέτηση διαχειριστικής αρχής…

**ΔΗΜΗΤΡΙΟΣ ΚΥΡΙΑΖΙΔΗΣ:** Τρεις!

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Τον Μάρτιο ξεκινήσαμε εμείς -δεν μπορούσε να ξεκινήσει νωρίτερα- να φτιάξουμε τη διαχειριστική αρχή για να εισπράττουμε τα χρήματα, που έπρεπε να τα είχατε έτοιμα από το καλοκαίρι του 2014.

Από εκεί και πέρα εμείς τριπλασιάσαμε τα κονδύλια στη Σύνοδο Κορυφής του Ιουνίου, ο Έλληνας Πρωθυπουργός, με την επέκταση και του «Τρίτωνα» αλλά και του «Ποσειδώνα». Η διαδικασία για να εισπράττεις αυτά τα ποσά –έχουμε ήδη εισπράξει από το Ταμείο Εξωτερικών Συνόρων και από άλλα-, όπως ξέρετε, είναι πολύ γραφειοκρατική στην Ευρώπη, πιο πολύ και από την Ελλάδα. Πρώτα ξοδεύεις, πρώτα τεκμηριώνεις και μετά εισπράττεις. Δεν βρίσκεις χρήματα διαθέσιμα για να κάνεις τη δουλειά σου.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Δρίτσα.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Λοιπόν, ας κάνουμε, για τον ελληνικό λαό, σοβαρή κουβέντα για όλα αυτά.

**ΠΡΟΕΔΡΕΥΩΝ (Νικήτας Κακλαμάνης):** Εντάξει! Πάντως, θα μου επιτρέψετε να σας πω για ένα λεπτό, πριν δώσω τον λόγο, ότι για αυτά τα ερωτήματα υπάρχουν διαφορετικές απαντήσεις σε Βουλευτές από διαφορετικούς Υπουργούς. Πρέπει να υπάρξει ένας συντονισμός για να μη φαίνεται ότι κακοπροαίρετα τοποθετείται κάποιος.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, ζητώ τον λόγο για ένα λεπτό.

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο, κύριε Δένδια, για ένα λεπτό.

**ΝΙΚΟΛΑΟΣ ΔΕΝΔΙΑΣ:** Κύριε Υπουργέ, ειλικρινώς σας είπα ότι και σας συμπαθώ και σας σέβομαι ως άνθρωπο -όχι τις αντιλήψεις σας- και γι’ αυτό λυπάμαι που μου είπατε ό,τι μου είπατε. Διότι αυτό, με όλο τον σεβασμό, σας λέω ότι δείχνει ότι η Κυβέρνησή σας –όχι εσείς, γιατί προφανώς κάποιος σας τα είπε αυτά- έχει παχυλή και πλήρη άγνοια για το θέμα. Και σας εξηγούμαι επί λέξει διότι, δυστυχώς για εμένα, το μεταναστευτικό το χειρίστηκα και το ξέρω καλά.

Πρώτον, στο action plan που είχαμε υποβάλει εμείς το 2012 στην Ευρωπαϊκή Ένωση είχαμε αντιμετωπίσει τις ροές και τα κέντρα αυτά που εσείς αναγκάζεστε να φτιάξετε ως hot spot δεν υπήρχαν. Υπήρχαν δύο κέντρα, ένα στον Έβρο και ένα στη Μυτιλήνη. Φτιάχτηκαν και τα δύο επί των ημερών μου, πριν φύγω. Το δεύτερο εγκαινιάστηκε από τον κ. Κικίλια. Το υπόλοιπο θα συστηνόταν με κινητές μονάδες πρώτης υποδοχής, οι οποίες επίσης ήταν έτοιμες, κύριε Υπουργέ.

Δεύτερον, ως προς τη διαχειριστική αρχή, αυτό που λέτε είναι χειρότερο και δείχνει επίσης ότι η Κυβέρνησή σας δεν ξέρει τι λέει. Η διαχειριστική αρχή που χειριζόταν τα ευρωπαϊκά κονδύλια ήταν η ΥΔΕΑΠ του Υπουργείου Δημόσιας Τάξης. Αποφασίζετε να την καταργήσετε τον Γενάρη. Σας είπα τότε ότι θα την πατήσετε, διότι δεν μπορείτε να φτιάξετε άλλη αρχή γρήγορα. Αργήσατε. Κάνατε επτά μήνες να φτιάξετε άλλη αρχή. Την φτιάξατε τον Ιούλιο με τον ν. 4332. Και επί επτά μήνες δεν είχατε καν αρχή, για να απορροφήσετε 1 ευρώ.

Σας είχα κάνει δεκαπέντε ερωτήσεις εδώ πέρα και σας έλεγα τι πρέπει να κάνετε και δεν ακούγατε. Και σας τα ψήφιζα –όχι σε εσάς προσωπικά, στους Υπουργούς σας- γιατί με πονούσε για την πατρίδα μου, αφού έβλεπα ότι δημιουργείται ένα τεράστιο επιπλέον πρόβλημα που δεν θα μπορούσε να λύσει. Και δεν με ακούσατε!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όμως, πέραν αυτού και πέραν όλων των υπολοίπων, γι’ αυτό που είπατε για τον τριπλασιασμό των κονδυλίων, θα σας στεναχωρήσω ακόμα περισσότερο. Ξέρετε που θα πάνε τα επιπλέον κονδύλια που ενέκρινε η Ευρωπαϊκή Ένωση; Θα σας πω! Θα πάνε στον κ. Ερντογάν, όπου θα δώσουμε 2,3 δισεκατομμύρια, από τα οποία καμμιά διακοσαριά εκατομμύρια θα είναι του Έλληνα φορολογούμενου. Και αυτό έρχεστε εδώ και μας το λέτε «επιτυχία της Κυβέρνησης»!

(Χειροκροτήματα από την πτέρυγα της Νέας Δημοκρατίας)

 **ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Παρακαλώ, κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, με συγχωρείτε! Δεν είναι επίκαιρη επερώτηση επί του μεταναστευτικού. Η ημερήσια διάταξη είναι άλλη. Κλείνει το θέμα της αντιδικίας σας με τον κ. Δένδια.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Δεν γίνεται, κύριε Πρόεδρε! Θα ήθελα τον λόγο, παρακαλώ. Είναι κρίσιμα ζητήματα.

**ΠΡΟΕΔΡΕΥΩΝ (Νικήτας Κακλαμάνης):** Με συγχωρείτε! Δεν είναι θέμα συζήτησης.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Πρέπει, όμως, ο ελληνικός λαός να ενημερώνεται.

**ΠΡΟΕΔΡΕΥΩΝ (Νικήτας Κακλαμάνης):** Θα απαντήσει ο Κοινοβουλευτικός σας Εκπρόσωπος.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Τι είναι αυτά τα πράγματα, κύριε Πρόεδρε; Δεν ισχύει αυτό που λέει ο κ. Δένδιας.

**ΠΡΟΕΔΡΕΥΩΝ (Νικήτας Κακλαμάνης):** Ωραία! Κατά την άποψή σας, δεν ισχύει. Θα κάνουμε κουβέντα για το μεταναστευτικό ή έχουμε συζήτηση για συγκεκριμένο σχέδιο νόμου;

**ΧΡΗΣΤΟΣ ΜΑΝΤΑΣ:** Κύριε Πρόεδρε, δώστε τον λόγο στον κύριο Υπουργό μόνο για ένα λεπτό.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Δώσατε, όμως, τον λόγο…

**ΠΡΟΕΔΡΕΥΩΝ (Νικήτας Κακλαμάνης):** Θα σας στεναχωρήσω, αλλά δεν θα γίνει.

Κύριε Αμυρά, έχετε τον λόγο για δέκα λεπτά.

**ΧΡΗΣΤΟΣ ΜΑΝΤΑΣ:** Δεν είναι δυνατόν!

**ΠΡΟΕΔΡΕΥΩΝ (Νικήτας Κακλαμάνης):** Με συγχωρείτε, αλλά δεν θα διολισθήσουμε σε επίκαιρη επερώτηση για το μεταναστευτικό.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Τώρα φεύγει ο κ. Δένδιας! Είπε πράγματα αναληθή και φεύγει!

**ΝΙΚΟΛΑΟΣ ΔΕΝΔΙΑΣ:** Με συγχωρείτε! Να μην πάω στη σύσκεψη με τον κ. Μητσοτάκη; Αν δεν τα ξέρετε, κύριε Υπουργέ, αν θέλετε, να σας κάνω κατ’ ιδίαν μάθημα!

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Σας παρακαλώ. Τα ξέρω πολύ καλά!

**ΠΡΟΕΔΡΕΥΩΝ (Νικήτας Κακλαμάνης):** Κύριε Δένδια, δεν είστε υποχρεωμένος να απαντήσετε γιατί αποχωρείτε.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Κύριε Δένδια, μην ανοίξω το στόμα μου και πω τι μου έχετε πει κατ’ ιδίαν! Σας παρακαλώ!

**ΜΕΡΟΠΗ ΤΖΟΥΦΗ:** Είναι κατάσταση αυτή, κύριε Πρόεδρε; Δεν είναι δυνατόν!

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, σας παρακαλώ!

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Σας παρακαλώ! Δεν ντρέπεστε!

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, σας παρακαλώ!

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Δεν μπορεί να είμαστε διπρόσωποι, κύριε Πρόεδρε!

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ!

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Δεν μπορεί να είμαστε διπρόσωποι!

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, είναι η τρίτη φορά που το λέω και το ότι είστε Υπουργός δεν σημαίνει ότι έχετε κανένα επιπλέον δικαίωμα από τους Βουλευτές! Μη με αναγκάσετε να κάνω εφαρμογή του Κανονισμού!

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Δεν μου δώσατε τον λόγο όμως, κύριε Πρόεδρε, και έτσι επιπλέουν οι αναλήθειες του κ. Δένδια!

**ΠΡΟΕΔΡΕΥΩΝ (Νικήτας Κακλαμάνης):** Τον λόγο θα τον πάρετε, αν θέλετε, για δύο λεπτά δευτερολογίας, αφού προηγουμένως ολοκληρωθούν οι πρωτολογίες.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Σας παρακαλώ, κύριε Πρόεδρε!

**ΠΡΟΕΔΡΕΥΩΝ (Νικήτας Κακλαμάνης):** Καθίστε κάτω, σας παρακαλώ!

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Αυτά είναι κρίσιμα θέματα, κύριε Πρόεδρε!

**ΠΡΟΕΔΡΕΥΩΝ (Νικήτας Κακλαμάνης):** Δεν θα παίρνει τον λόγο ο κάθε Υπουργός όποτε του καπνίσει!

**ΧΡΗΣΤΟΣ ΜΑΝΤΑΣ:** Δεν είναι έτσι, κύριε Πρόεδρε!

**ΠΡΟΕΔΡΕΥΩΝ (Νικήτας Κακλαμάνης):** Θα τελειώσουν οι πρωτολογίες όλων των συναδέλφων και για δύο λεπτά μετά, αν θέλετε, θα πάρετε τον λόγο.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Αυτό ήταν κρίσιμο! Είναι κρίσιμα αυτά τα θέματα, κύριε Πρόεδρε!

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Να γίνεται τώρα αυτό από παλιούς κοινοβουλευτικούς;

**ΓΕΩΡΓΙΟΣ ΑΜΥΡΑΣ:** Καλημέρα, κύριε Πρόεδρε!

Κυρίες και κύριοι συνάδελφοι, θα ήθελα πρώτα απ’ όλα να απαντήσω -και θα το κάνω- στον Υπουργό Παιδείας κ. Φίλη, ο οποίος χθες κατά την έναρξη της διαδικασίας προσπάθησε για άλλη μια φορά να «λερώσει» το Ποτάμι. Μίλησε πάλι για διαπλοκές, όπως ότι υποτίθεται ξένα κέντρα εξουσίας μας κατευθύνουν και διάφορες άλλα τέτοια, τα οποία δεν θέλω να χαρακτηρίσω.

Εάν θέλουμε να ψάξουμε, κύριοι συνάδελφοι, τη διαπλοκή, εδώ στην «ΑΥΓΗ», εδώ είναι η διαπλοκή! Και οφείλει ο κ. Φίλης να απαντήσει στη γραπτή κατηγορία της τέως Προέδρου της Βουλής κ. Ζωής Κωνσταντοπούλου, η οποία μίλησε για πακτωλό χρημάτων στο κομματικό έντυπο. Υπάρχει βρώμικο χρήμα;

**ΙΩΑΝΝΗΣ ΓΚΙΟΛΑΣ:** Με τι στοιχεία;

**ΓΕΩΡΓΙΟΣ ΑΜΥΡΑΣ:** Με τι στοιχεία; Να μας το πείτε, λοιπόν, εσείς! Σύντροφοι ήσασταν με την κ. Κωνσταντοπούλου. Κάτι θα ξέρει η κ. Κωνσταντοπούλου! Εγώ δεν υιοθετώ τον ορισμό, δεν υιοθετώ την κατηγορία της κ. Κωνσταντοπούλου, αλλά όταν λέει σε ένα περιθωριακό -όσον αφορά την κυκλοφορία του έντυπο, που δεν το διαβάζουν ούτε οκτακόσιοι άνθρωποι- έντυπο ότι κυκλοφορούσε πακτωλός χρημάτων, οφείλει…

**ΚΩΝΣΤΑΝΤΙΝΟΣ ΜΠΑΡΚΑΣ:** …(δεν ακούστηκε)

**ΓΕΩΡΓΙΟΣ ΑΜΥΡΑΣ:** Ως προς την κυκλοφορία! Να μάθεις Ελληνικά, κύριε συνάδελφε! Επιτέλους!

Οφείλει, λοιπόν, ο κ. Φίλης να έρθει εδώ και να μας απαντήσει για τον πακτωλό χρημάτων ο οποίος, σύμφωνα με την κ. Κωνσταντοπούλου, την πρώην σύντροφό του, κυκλοφορούσε στα ταμεία της «ΑΥΓΗΣ». Αυτό είναι το ένα κρατούμενο.

Πάμε να δούμε λοιπόν και κάτι ακόμα, γιατί χθες μιλάγαμε για τα κανάλια. Η Κυβέρνηση αποφάσισε να κλείσει κάποια κανάλια και να ανοίξει κάποια άλλα. Για να έρθουμε πάλι στην «ΑΥΓΗ»! Διαφημισούλα στην πρώτη σελίδα με κόκκινα «105,5 FM».

Κύριοι συνάδελφοι, ελάτε εδώ να δούμε: Σύμφωνα με το «LEFT MEDIA», ο τελευταίος ισολογισμός που το κομματικό ραδιόφωνο του ΣΥΡΙΖΑ –του κομματικού ΣΥΡΙΖΑ πλέον!- ανακοίνωσε και δημοσίευσε ήταν το 2013. Ας του ρίξουμε μια ματιά.

Το 2013 λοιπόν, σύμφωνα με τον ισολογισμό, ο κύκλος των εργασιών του κομματικού ραδιοφώνου του ΣΥΡΙΖΑ ήταν 86.587 ευρώ! Τα αποτελέσματα προ φόρων ήταν ζημιογόνα –«μπήκε μέσα», δηλαδή- κατά 1.013.522 ευρώ!

Και έρχομαι στα χρέη στους ασφαλιστικούς οργανισμούς. Το κομματικό ραδιόφωνο του ΣΥΡΙΖΑ έχει να πληρώσει εισφορές στο ΙΚΑ, στους εργαζόμενους, στους δημοσιογράφους, στους διοικητικούς, στους τεχνικούς, ποιος ξέρει πόσα χρόνια! Χρωστάει, λοιπόν, στα ασφαλιστικά ταμεία 974.915 ευρώ! Και το υπόλοιπο των ζημιών εις νέον ανέρχεται σε 5.639.076 ευρώ!

Αντιλαμβάνεστε, κύριοι συνάδελφοι; Χρωστάει στα ασφαλιστικά ταμεία, στο ΙΚΑ, στο «ΜΙΚΑ», δεν ξέρω εγώ πού! Μπαίνει μέσα, έχει ζημίες 5.500.000 ευρώ και κατά τα άλλα, ο λαλίστατος κ. Φίλης τσιμουδιά! Πάμε παρακάτω.

Κύριοι συνάδελφοι, έρχομαι στην τροπολογία για το Μέγαρο Μουσικής. Πρόκειται για τροπολογία εξήντα σελίδων, κύριε Μπαλτά και δεν μας έχετε καταθέσει τα ουσιαστικά στοιχεία. Πριν σας θέσω τα ερωτήματα για τα οποία θα περιμένω απάντηση, ας πούμε δυο κουβέντες γι’ αυτό το Μέγαρο Μουσικής το οποίο, κατά την άποψή μου, συμπυκνώνει την περίεργη σχέση πολιτικών δυνάμεων και εξωπολιτικών, επιχειρηματικών ή άλλων.

 H ουσία αυτής της σχέσης κατά την άποψή μου -όπως επίσης, μέχρι χθες ή μάλλον με συγχωρείτε, μέχρι πριν πέντε λεπτά, των υπολοίπων Βουλευτών κυρίως του ΣΥΡΙΖΑ- ήταν ότι εδώ κάτι βρωμούσε στη σχέση κομμάτων και Μεγάρου Μουσικής, Κυβερνήσεων και Μεγάρου Μουσικής.

Ακούστε, λοιπόν, η ουσία αυτής της σχέσης ορίζεται από το άρθρο 45 παράγραφος 11 του ν.3943. Τι έλεγε αυτός ο νόμος; Ότι το ελληνικό δημόσιο αναλαμβάνει την υποχρέωση να καταβάλει απευθείας και εμπροθέσμως στη δανείστρια τράπεζα το ποσό της εκάστοτε οφειλής χωρίς δικαίωμα αναγωγής και συμψηφισμού κατά του Μεγάρου Μουσικής και χωρίς εν γένει να διατηρεί αξίωση κατά του Μεγάρου, για την αναζήτηση οποιουδήποτε ποσού καταβάλλεται από το ελληνικό δημόσιο, προσέξτε, υπό την προϋπόθεση ότι η πλειοψηφία των μελών του Διοικητικού Συμβουλίου του Οργανισμού θα διορίζεται απευθείας από τους Υπουργούς Οικονομικών, Πολιτισμού και Τουρισμού. Αυτή είναι η ουσία της σχέσης.

Φτάσαμε, λοιπόν, τώρα στο εξής. Ανέλαβε το ελληνικό δημόσιο μέσω εγγυήσεων, στην ουσία το βάρος των δανείων του Μεγάρου. Πείτε μας, κύριε Μπαλτά, παρακαλώ: Αυτά τα δάνεια σε τι ποσό έχουν φτάσει; Στις εγγυήσεις αναφέρομαι και αντιστοίχως στην αντανακλασή τους στα δάνεια. Διότι άκουσα σε αυτήν την Αίθουσα πριν από λίγο -θα το ακούσατε και εσείς- ότι ο ένας ομιλητής μίλησε για 400 εκατομμύρια ευρώ δανεισμό του Μεγάρου που πλέον τα έχει φορτώσει στο ελληνικό δημόσιο, κάποιος άλλος μίλησε για 300 εκατομμύρια. Περιμένουμε από εσάς να μας πείτε το ακριβές ποσό των δανείων που έχει πάρει διαχρονικά από την πρώτη μέρα ίδρυσής του το Μέγαρο Μουσικής.

Και κάτι ακόμη. Να μας πείτε παρακαλώ, ποιο είναι το ετήσιο κόστος λειτουργίας; Ποιο είναι το ετήσιο κόστος συντήρησης των εγκαταστάσεων του Μεγάρου; Πώς διασφαλίζεται η βιωσιμότητα; Διότι, ναι μεν σε ένα βαθμό, εγώ εδώ συμφωνώ ότι, αφού έχει πάρει το ελληνικό δημόσιο και έχει φορτωθεί το άλγος, το βάρος των δανείων, ας μην μείνει με τα δάνεια μόνο, μια που το Μέγαρο είναι εξοφλημένο. αποφασίζουμε να κάνουμε αυτή την ανταλλαγή. Ξεφορτώσαμε το Μέγαρο από τα δάνεια, τουλάχιστον να πάρουμε την ακίνητη περιουσία σου.

Άκουσα τον κ. Τασούλα -και μου κάνει εντύπωση και ο κ. Τασούλας μάς έδωσε στοιχεία και όχι η Κυβέρνηση- κι έχουμε, λοιπόν, τις εξής ερωτήσεις, κύριε Μπαλτά. Να μας πείτε πώς εξασφαλίζεται η βιωσιμότητα. Θέλουμε να μας καταθέσετε όλους τους ισολογισμούς, όλους τους απολογισμούς και όλες τις εκθέσεις των ορκωτών λογιστών, από την πρώτη μέρα ίδρυσης του Μεγάρου μέχρι σήμερα. Εκτός εάν έχει ακολουθήσει και το Μέγαρο την ίδια τακτική του κομματικού σας ραδιοφώνου και δεν δημοσιεύει ισολογισμούς. Άρα, να σε κάτι που μοιάζει το Μέγαρο Μουσικής με το ραδιόφωνο του ΣΥΡΙΖΑ.

Επίσης, θέλω να πω κάτι. Δεν είναι δημοσιονομικά ουδέτερη αυτή η τροπολογία. Υπάρχει πρόθεση εφάπαξ δαπάνης ύψους 14,3 εκατομμυρίων για την εξόφληση των ληξιπρόθεσμων λειτουργικών υποχρεώσεων του Μεγάρου, άρα δεν μπορείτε να μου πείτε ότι είναι ουδέτερη. Υπάρχει επιβάρυνση.

Σας θυμίζω, αγαπητοί φίλοι και συνάδελφοι του ΣΥΡΙΖΑ κυρίως ότι, εάν είχαμε γυρίσει το χρόνο πίσω μισή ώρα πριν κερδίσετε τις εκλογές, θα φωνάζατε και θα λέγατε τώρα: Είναι δυνατόν να συμβαίνει αυτό που έγινε στην Ζάκυνθο, δηλαδή αυτή η κοπέλα, η Ντένια Παράσχη, την οποία όλοι θελήσαμε να βοηθήσουμε, άνοιξε κουμπαρά στο Facebook γιατί έχει μία σπάνια πάθηση, καρκίνο στην καρδιά, και έπρεπε να μεταφερθεί στο εξωτερικό και δεν είχε τα χρήματα;

Σας λέω, λοιπόν ότι η οικογένειά της προσπάθησε από τη Ζάκυνθο και βρέθηκαν τα χρήματα -70.000 ευρώ από όλους εμάς, από τον καθένα που έδωσε την οικονομική του βοήθεια- και την ίδια ώρα σήμερα το ελληνικό δημόσιο από την τροπολογία της Κυβέρνησης επιβαρύνεται 14 εκατομμύρια ευρώ. Άρα, αν έχουμε να επιλέξουμε μεταξύ μίας νέας κοπέλας που πρέπει να νοσηλευθεί και του Μεγάρου, εσείς αποφασίσατε: το Μέγαρο και όχι τα νοσοκομεία.

**ΧΡΗΣΤΟΣ ΜΑΝΤΑΣ:** Εντάξει…

**ΜΕΡΟΠΗ ΤΖΟΥΦΗ:** Για όνομα του Θεού!

**ΓΕΩΡΓΙΟΣ ΑΜΥΡΑΣ:** Πάμε παρακάτω.

Πάμε παρακάτω, Έρχομαι, κύριε Πρόεδρε, και σε άλλα δύο άρθρα που θέλω να σχολιάσω στο παρόν σχέδιο νόμου. Στο άρθρο 6 και στο άρθρο 12 για τις ανεξάρτητες αρχές είναι χαρακτηριστικό το πώς αυτή η Κυβέρνηση αντιλαμβάνεται την «ανεξαρτησία», δυστυχώς, των αρχών που έχουν έναν ειδικό σκοπό, για παράδειγμα η Εθνική Επιτροπή για τα Δικαιώματα του Ανθρώπου. Ακούστε τι λέει το παρόν σχέδιο νόμου με τις ΠΝΠ του, των οποίων από τα 59 άρθρα, τα 30 είναι παρατάσεις, επέκταση προθεσμιών και διάφορα άλλα. Η Εθνική Επιτροπή για τα Δικαιώματα του Ανθρώπου έχει είκοσι έξι μέλη. Εδώ, με την παράγραφο 1 του άρθρου 12 θεωρεί η Κυβέρνηση –και διά νόμου θα το περάσει- ότι η επιτροπή έχει μόνιμα συγκροτηθεί, εάν από τα είκοσι έξι μέλη της επιτροπής έχουν διοριστεί όλα και όλα -πόσα λέτε;- τα πέντε, από τα οποία τα μισά διορίζονται απευθείας από τον Πρωθυπουργό.

Πάμε παρακάτω. Ακούστε κι αυτό. Δείχνει το πώς αντιλαμβάνεστε το Ελληνικό Δημόσιο και τη δημόσια διοίκηση, κύριε Υπουργέ. Ακούστε: Γραμματέας της επιτροπής, σύμφωνα με το νόμο έως σήμερα, ο οποίος μετά την ψήφιση αυτού του σχεδίου νόμου θα αλλάξει, μπορούσε να είναι ένας υπάλληλος Υπουργείου με βαθμό Α’ ή Β’ εανεπιστημιακής εκπαίδευσης. Αυτό το καταργείτε. Και θέλω να ρωτήσω, γιατί; Ποιον έχετε κατά νου; Μήπως κανέναν ράπερ, καμμιά πεθερά που δεν έχει πτυχίο, δεν έχει τον αντίστοιχο βαθμό και κάπου θέλετε να τον χώσετε;

Κυρίες και κύριοι συνάδελφοι, περιμένουμε απαντήσεις. Και περιμένουμε από την κυβερνητική πλειοψηφία ΣΥΡΙΖΑ-ΑΝΕΛ να κρατάει τον πήχη χαμηλά. «Σεμνά και ταπεινά», όπως είχε πει κάποιος Πρωθυπουργός. Δεν γίνεται να δηλητηριάζετε επί μία πενταετία την ελληνική κοινωνία με προσβολές, με απειλές, με υποτιθέμενα σκάνδαλα ή υπαρκτά σκάνδαλα και όταν φθάνετε στην εξουσία, να ακολουθείτε το αλάνθαστο, δοκιμασμένο, το ελληνικό, παραδοσιακό «στρίβειν διά του αρραβώνος».

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθητές και μαθήτριες και τρεις εκπαιδευτικοί από τα Γυμνάσια Ρητίνης και Κάτω Μηλιάς Πιερίας.

Καλωσορίσατε στην Αθήνα και στη Βουλή των Ελλήνων.

(Χειροκροτήματα απ’ όλες τις πτέρυγες της Βουλής)

Επίσης, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και το ν.3126/2003: «Ποινική ευθύνη των Υπουργών, όπως ισχύει:

Στις 11-2-2016 ποινική δικογραφία, που αφορά στον Υπουργό Περιβάλλοντος Ενέργειας και Κλιματικής Αλλαγής κ. Πάνο Σκουρλέτη.

Στις 11-2-2016 ποινική δικογραφία, που αφορά: α) στον πρώην Υπουργό Ανάπτυξης, κ. Μιχαήλ Χρυσοχοϊδη και β)στους πρώην Υπουργούς Περιβάλλοντος, Ενέργειας και Κλιματικής Αλλαγής κ.κ. Γεώργιο Παπακωνσταντίνου, Ευάγγελο Λιβιεράτο και Ιωάννη Μανιάτη.

Έχοντας εμπιστοσύνη στο ήπιον του χαρακτήρα του κυρίου συναδέλφου κ. Μαντά για να υπερασπιστεί για το προηγούμενο θέμα τον ΣΥΡΙΖΑ και όχι για να τοποθετηθεί, θα ξαναπάρει τον λόγο για δύο λεπτά.

**ΧΡΗΣΤΟΣ ΜΑΝΤΑΣ:** Δεν θέλω, κύριε Πρόεδρε. Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Δεν θέλετε. Ευχαριστώ πάρα πολύ.

Το λόγο έχει τώρα ο κ. Ανδρέας Ξανθός για δώδεκα λεπτά.

**ΑΝΔΡΕΑΣ ΞΑΝΘΟΣ (Υπουργός Υγείας):** Ευχαριστώ, κύριε Πρόεδρε.

Δεν αμφιβάλλει κανείς ότι είμαστε σε μια δύσκολη και κρίσιμη καμπή, όχι για την Κυβέρνηση μόνο, αλλά για τη χώρα, για την κοινωνία και για την ίδια την Ευρώπη. Αυτό το οποίο προφανώς απαιτείται είναι σοβαρότητα από τις πολιτικές δυνάμεις, εναλλακτικό σχέδιο για το πώς, με δεδομένες τις συμβατικές μας υποχρεώσεις, μπορούμε να διαχειριστούμε με δικαιότερο τρόπο τις επιβαρύνσεις της συμφωνίας και να δημιουργήσουμε παρεμβάσεις με αντισταθμιστικό θετικό κοινωνικό ρόλο και πώς -το κυριότερο- θα προκαλέσουμε θεσμικές αλλαγές σε αυτήν τη χώρα που εκκρεμούν για δεκαετίες και που θα ενισχύσουν το αίσθημα αξιοκρατίας, δικαιοσύνης και ισονομίας σε αυτόν τον τόπο.

Χθες, λοιπόν, είχαμε μια σημαντική θεσμική τομή. Μπήκε η αρχή του τέλους ενός καθεστώτος ανομίας και ασυδοσίας, το οποίο κυριαρχούσε στον χώρο των τηλεοπτικών μέσων ενημέρωσης και το οποίο είχε δημιουργήσει το ευνοϊκό έδαφος διαπλοκών, συμπράξεων και πολιτικών επιρροών.

Βλέπω εντυπωσιασμένος ότι αυτή η παρέμβαση, που βάζει τάξη και κανόνες, που προσπαθεί να αναδιοργανώσει αυτό το τοπίο με βάση τα ευρωπαϊκώς ισχύοντα, οδηγεί ορισμένους κατά δήλωσή τους μεταρρυθμιστές και ευρωπαϊστές σε μια προκλητική προσπάθεια να υπερασπιστούν με παθιασμένο τρόπο και την αδιαφάνεια και τον ανορθολογισμό και την αναξιοπιστία και τη φαυλότητα που υπήρχε για δεκαετίες σε αυτόν τον χώρο.

Πραγματικά, αυτή η παρελκυστική τακτική της Αντιπολίτευσης το προηγούμενο διάστημα, που πιστεύω ότι με τη χθεσινή νομοθετική ρύθμιση θα πάρει τέλος, είναι ενδεικτική της πολιτικής ανευθυνότητας η οποία διέπει αρκετές δυνάμεις της Αντιπολίτευσης αυτήν την περίοδο.

Με την ίδια παρελκυστική και ανεύθυνη στάση είχαν δημιουργήσει ζήτημα, όταν κατατέθηκε τον Δεκέμβριο πριν τις γιορτές το νομοσχέδιο για την επιτάχυνση του κυβερνητικού έργου, στο οποίο συμπεριλαμβανόταν η πλειονότητα των άρθρων που υπάρχουν στις πράξεις νομοθετικού περιεχομένου. Αυτή η παρελκυστική τακτική φυσικά και η ανάγκη να δοθούν κάποιες κρίσιμες διευκρινίσεις απέναντι στους θεσμούς οδήγησε σε πάγωμα της διαδικασίας και στην ανάγκη να προωθηθεί με αυτόν τον κατεπείγοντα τρόπο η πράξη νομοθετικού περιεχομένου.

Όσον αφορά τον χώρο της υγείας, οι ρυθμίσεις, που είναι περίπου το 1/5 των συνολικών άρθρων των δύο πράξεων νομοθετικού περιεχομένου, αφορούσαν ρυθμίσεις που είχαν ανελαστικές προθεσμίες και που εάν δεν γίνονταν μέχρι 31 Δεκεμβρίου θα έθεταν σε διακινδύνευση την εύρυθμη λειτουργία κρίσιμων υπηρεσιών του δημόσιου συστήματος υγείας. Και αυτό αφορά τις υγειονομικές περιφέρειες, όπου παρατάθηκε η σημερινή μορφή τους και η γεωγραφική τους κατανομή.

Βεβαίως, κατά την άποψή μας, εδώ εκκρεμεί μια πολύ σοβαρή συζήτηση για τη διοικητική και χωροταξική αναδιοργάνωση του δημόσιου συστήματος υγείας. Θα κινηθούμε προς αυτήν την κατεύθυνση. Θέλουμε να αποκεντρώσουμε αρμοδιότητες στις περιφέρειες, να μπορέσουν πραγματικά να έχουν ένα ρόλο πολιτικής εποπτείας σε περιφερειακό επίπεδο του συστήματος υγείας και να αμβλύνουν τη γραφειοκρατική και συγκεντρωτική λειτουργία του Υπουργείου.

Υπάρχει το πρόβλημα της Επιτροπής Προμηθειών Υγείας, που και εκεί εκκρεμεί μια σοβαρή μεταρρυθμιστική παρέμβαση, την οποία προετοιμάζουμε, γιατί όντως ο τρόπος με τον οποίο είχε συγκροτηθεί το πλαίσιο των προμηθειών υγείας με τον τρόπο με τον οποίο λειτουργούσε η Επιτροπή Προμηθειών, με το Παρατηρητήριο Τιμών οδήγησε σε ένα απίστευτο μπλοκάρισμα κάθε διαγωνιστικής διαδικασίας στο σύστημα υγείας, οδήγησε σε τρομερές δυσκολίες εφοδιασμού των νοσοκομείων, όχι λόγω έλλειψης πιστώσεων, αλλά λόγω ενός γραφειοκρατικού και ανελαστικού συστήματος, το οποίο για προμήθειες ακόμα και φτηνών υλικών, που μπορούσαν πολύ εύκολα να διεκπεραιωθούν με βάση τα ταμειακά διαθέσιμα των νοσοκομείων, δεν ολοκληρώνονταν, προσβάλλοντας πολλές φορές και την αξιοπρέπεια των ασθενών, αλλά και την αξιοπιστία του συστήματος υγείας.

Είναι το θέμα των παρατάσεων των συμβάσεων των ιδιωτών παρόχων με τον ΕΟΠΥΥ. Κι εκεί δόθηκε μια εξάμηνη παράταση, αναγκαστική επίσης, γιατί είναι τώρα σε διαπραγμάτευση όλες οι συμβάσεις. Αυτές τις μέρες ήδη έχει υπογραφεί από το Υπουργείο Υγείας. Εκκρεμεί και η υπογραφή του Υπουργού Οικονομικών, ο οποίος είναι στο εξωτερικό. Τη Δευτέρα θα έχουμε και επιτροπή διαπραγμάτευσης του ΕΟΠΥΥ, η οποία θα ξαναδεί τους όρους και το περιεχόμενο όλων των συμβάσεων με τους ιδιώτες παρόχους και κυρίως θα διαπραγματευτεί την αποζημίωση ακριβών και καινοτόμων φαρμάκων και τεχνολογιών, που μέχρι τώρα έμπαιναν στο σύστημα υγείας και αποζημιώνονταν τα ασφαλιστικά ταμεία τελείως ανεξέλεγκτα.

Υπάρχει το θέμα της προκαταβολής ορισμένων ποσών από τον ΕΟΠΥΥ προς τις υγειονομικές περιφέρειες. Για πρώτη φορά, αγαπητοί συνάδελφοι, έγινε σύμβαση του ΕΟΠΥΥ με τις δομές πρωτοβάθμιας φροντίδας υγείας. Δεν υπήρχε μέχρι τώρα αυτό. Ο ΕΟΠΥΥ έδινε στο δημόσιο σύστημα υγείας ούτε το 1/10 του ετήσιου προϋπολογισμού ως καταβολή έναντι νοσηλίων για την εξυπηρέτηση των ασφαλισμένων στο ΕΣΥ. Ούτε το 1/10 δεν αποδιδόταν.

Και εδώ υπάρχει μια πολιτική επιλογή να επαναπροσανατολίσουμε για πρώτη φορά δημόσιους πόρους, πόρους του δημόσιου ασφαλιστικού συστήματος, όχι μόνο απέναντι στους ιδιώτες παρόχους που συμπληρωματικά λειτουργούν και που είμαστε προφανώς υποχρεωμένοι να συνεργαζόμαστε μαζί τους μέχρι να αυξήσουμε την αποδοτικότητα του δημόσιου συστήματος υγείας, αλλά και προς το δημόσιο σύστημα υγείας και τις δημόσιες δομές.

Υπάρχει σύμβαση, λοιπόν, του ΕΟΠΥΥ με τις δομές του ΠΕΔΥ και με τα κέντρα υγείας αγροτικού τύπου, όπου θα αποζημιώνονται οι ιατρικές πράξεις και οι εργαστηριακές εξετάσεις, που θα εκτελούνται εκεί και θα αυξηθούν τα έσοδα της δημόσιας πρωτοβάθμιας φροντίδας, έτσι ώστε να την αναδιοργανώσουμε και να προχωρήσει μια σοβαρή μεταρρύθμιση σε αυτόν τον τομέα που εκκρεμεί εδώ και δεκαετίες, από ιδρύσεως του ΕΣΥ.

Υπάρχει το θέμα της παράτασης του εφοδιασμού των κέντρων υγείας και των δομών της πρωτοβάθμιας υγείας του ΠΕΔΥ από διαγωνιστικές διαδικασίες που είναι σε ισχύ στα νοσοκομεία, από διαγωνισμούς, είτε πρόχειρους είτε κανονικούς, για να ομαλοποιηθεί ο εφοδιασμός τους με υγειονομικό υλικό, με φάρμακα, όπου όντως παρατηρήθηκαν προβλήματα την περσινή χρονιά.

Εμείς, λοιπόν, και με αυξημένη επιχορήγηση από τον κρατικό προϋπολογισμό που έχει γίνει -και το αποδείξαμε στη συζήτηση του προϋπολογισμού-, αλλά και με τη συνέργεια των πόρων της κοινωνικής ασφάλισης, που επίσης έχει αρχίσει ήδη να υλοποιείται και οι μεταβιβάσεις πόρων και τον Γενάρη από τα ασφαλιστικά ταμεία προς τον ΕΟΠΥΥ το αποδεικνύουν αυτό, θέλουμε να ενισχύσουμε τη λειτουργικότητα, την αποδοτικότητα και την αποτελεσματικότητα του δημόσιου συστήματος υγείας αυτήν την περίοδο, επειδή ακριβώς προχωρούμε την επόμενη εβδομάδα και θα έχουμε τη νομοθετική ρύθμιση της καθολικής κάλυψης των ανασφάλιστων ανθρώπων.

Εδώ ακούσαμε απίστευτες ειρωνείες, που προσβάλλουν τη νοημοσύνη κυρίως των ανασφάλιστων ανθρώπων, των δύο εκατομμυρίων ανασφάλιστων ανθρώπων, που ξέρουν πολύ καλά ότι ήταν ανοχύρωτοι και ευάλωτοι την ώρα της αρρώστιας και την ώρα του κινδύνου για τη ζωή. Ας πάει όποιος θέλει, ο κ. Γεωργιάδης ή οποιοσδήποτε άλλος, να κάνει μια βόλτα στα κοινωνικά ιατρεία και φαρμακεία όλης της χώρας.

Ας πάει να ρωτήσει τους ανασφάλιστους ανθρώπους, αυτούς που έχουν ιδιαίτερα σοβαρές παθήσεις, αν αισθάνονται ότι το σύστημα υγείας τους καλύπτει σήμερα. Ας πάει να ρωτήσει τους ανθρώπους που εξυπηρετήθηκαν μεν στα δημόσια νοσοκομεία, αλλά τους χρεώθηκαν τα νοσήλια, τους έβαλαν να υπογράψουν δήλωση αποδοχής χρέους και τώρα έχει επιβαρυνθεί η οφειλή τους στις ΔΟΥ. Αυτή, λοιπόν, ήταν η ρύθμιση για τους ανασφάλιστους;

Βγήκαν δύο κοινές υπουργικές αποφάσεις, αφού μας έκραξε όλος ο πολιτισμένος κόσμος, αφού μας έκραξαν οι επιστημονικές οργανώσεις, οι ανθρωπιστικές οργανώσεις, αφού υπήρχε βιβλιογραφία σε έγκυρα επιστημονικά περιοδικά που έλεγαν ότι στην Ελλάδα υπάρχει υγειονομική κρίση και υπάρχει υγειονομική φτώχεια και υπάρχει καταστροφή στο κομμάτι της υγείας, αφού το απαίτησε ο Παγκόσμιος Οργανισμός Υγείας για να εμπλακεί ως τεχνικός σύμβουλος στη χώρα. Τότε μόνο και όταν είχε δημιουργηθεί ένα τεράστιο κίνημα κοινωνικής αλληλεγγύης, αναγκάστηκαν πίσω από τις εξελίξεις οι προηγούμενες κυβερνήσεις να κάνουν μια ρύθμιση που αποδείχτηκε και αυτή προβληματική, που είχε φίλτρα, που είχε εμπόδια, που δυσκόλευε, που ταλαιπωρούσε. Αυτό, λοιπόν, εμείς το αντιμετωπίζουμε. Και θεωρούμε ότι ήδη από την προχθεσινή κουβέντα υπάρχει κλίμα ανακούφισης στην κοινωνία γι’ αυτή την εξέλιξη.

Και –τελειώνω, κύριε Πρόεδρε για να μην καταχραστώ την ανοχή σας- θέλω να επισημάνω στον κ. Δένδια ότι εγώ δεν μπορώ να έχω εικόνα για τη συνολική κυβερνητική απόδοση στο κομμάτι της άντλησης πόρων από την Ευρώπη για την αντιμετώπιση του προσφυγικού.

Το δικό μας Υπουργείο με συστηματική δουλειά μηνών κατάφερε να πάρει ένα κονδύλιο ύψους 3,3 εκατομμυρίων ευρώ από ένα ειδικό ευρωπαϊκό Ταμείο, από το ISF, με το οποίο προκηρύξαμε, έγινε η κρίση και αυτές τις μέρες τοποθετούνται εκατόν σαράντα ένας γιατροί, νοσηλευτές, άλλοι επαγγελματίες υγείας και διασώστες του ΕΚΑΒ, για να στηρίξουν τις δημόσιες δομές στα πέντε νησιά πρώτης υποδοχής, ενισχύοντας ταυτόχρονα και τον εφοδιασμό αυτών των περιοχών, με φάρμακα και υγειονομικό υλικό.

Άρα, κουβέντες ότι δεν έχετε πάρει ούτε ένα ευρώ από την Ευρώπη προσβάλλουν τη νοημοσύνη μας και αποδεικνύεται ότι απλώς και μόνο εξυπηρετούν μια ανεύθυνη αντιπολιτευτική ρητορεία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, παρακαλώ.

**ΑΝΔΡΕΑΣ ΞΑΝΘΟΣ (Υπουργός Υγείας):** Παρά τη δυσκολία, λοιπόν, της συγκυρίας, αγαπητοί συνάδελφοι, παρά την κοινωνική δυσφορία, η οποία υπάρχει, παρά το κλίμα χαμηλών προσδοκιών από πολλά κοινωνικά στρώματα, τα οποία συνεχίζουν να επιβαρύνονται από την μνημονιακή πολιτική, από τις περικοπές και τη λιτότητα, επειδή ακριβώς οι περισσότεροι σε αυτή τη χώρα έχουν καταλάβει ότι δεν υπάρχει σοβαρή εναλλακτική επιλογή, ότι δεν υπάρχει εναλλακτική πολιτική λύση, ότι δεν υπάρχει εναλλακτικό κοινωνικό σχέδιο, πέρα απ’ αυτό που προσπαθεί η Κυβέρνηση, δηλαδή να επιμερίσει βάρη, να τα κατανείμει δικαιότερα και να πάρει πρωτοβουλίες ανακουφιστικές για την κοινωνία, ακριβώς γι’ αυτό το λόγο οι πολίτες συνεχίζουν πλειοψηφικά να εμπιστεύονται αυτή την Κυβέρνηση και ακριβώς γι’ αυτό το λόγο αυτή η Κυβέρνηση και θα αντέξει και θα τα καταφέρει.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δεκαέξι μαθήτριες και μαθητές και δύο συνοδοί εκπαιδευτικοί από το 6ο Δημοτικό Σχολείο Κορυδαλλού.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τνο λόγο έχει ο κ. Αθανάσιος Παπαχριστόπουλος.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Εάν είχα ένα λόγο γι’ αυτά που είχα σκοπό να πω σήμερα για την τροπολογία που φέρνει η Κυβέρνηση, μετά την ομιλία του Υπουργού Υγείας έχω χίλιους λόγους, για να αναφερθώ σ’ αυτή την τροπολογία.

Θέλω, κατ’αρχήν, με ηρεμία να θυμίσω τα γεγονότα και να πω το εξής, ότι με απόφαση του Βαγγέλη του Βενιζέλου είχε διοριστεί για πολλά χρόνια στο ΔΣ του Μεγάρου Μουσικής ο διευθυντής ειδήσεων του «ΜΕGA», ο κ. Παναγιωτόπουλος. Επίσης, να θυμίσω ότι κάτω από τον αθώο τίτλο των «Φίλων της Μουσικής», που δεν είναι και τόσος αθώος, ήταν το γνωστό συγκρότημα και ο γνωστός εκδότης.

Χθες το βράδυ σκοτωθήκαμε εδώ στη Βουλή, χάλασε ο κόσμος -και δικαίως πιστεύω- γιατί κάποιοι εκδότες ούτε «πόθεν έσχες» δεν καταδέχονταν να κάνουν ούτε τους φόρους να πληρώνουν ούτε τα δάνεια που είχαν χρεωθεί -και μιλώ για τα επίσημα, για τα βεβαιωμένα- δεν τα πλήρωναν. Είναι σχήμα οξύμωρο.

Εγώ θέλω να πιστεύω –και μιλώ μόνο με γεγονότα, με τίποτα άλλο- ότι δεν ήταν σωστός ο τρόπος που διηύθυναν το Μέγαρο Μουσικής. Όλοι παραδεχόμαστε, κατ’αρχήν, ότι το Μέγαρο Μουσικής είναι κορωνίδα πολιτισμού. Έπρεπε πράγματι να γίνει.

Ο αγαπημένος φίλος μου, ο Γιώργος Βότσης, έκανε δίκαιο αγώνα για τον τρόπο που καταπατήθηκαν τότε τα οικόπεδα -δεν θέλω να αναφερθώ σ’ αυτές τις ιστορίες- και στον τρόπο που περιήλθε, που στην ουσία μόνο το δημόσιο πλήρωνε και ποτέ κανένας άλλος. Χρόνια έγραφε άρθρα που δεν υπολόγιζε κανένας, για το πώς πληρώθηκε το Μέγαρο αυτό. Όχι μια, όχι δυο, αλλά επτά φορές έχει εξοφλήσει ο Έλληνας φορολογούμενος αυτή τη λειτουργία, χωρίς κανέναν έλεγχο, έτσι, μεταξύ μας.

Καλούσαμε, πράγματι, διάσημα συγκροτήματα. Εγώ, για να σας πω την αμαρτία μου, επειδή ήταν ακριβές οι τιμές, μια ή δυο φορές πήγα. Είχε απίστευτα ακριβό εισιτήριο και δεν μπορώ να καταλάβω τι διαχείριση ήταν αυτή που τελικά το έριξε έξω αυτό το Μέγαρο, τη δραστηριότητά του.

Θέλω να πω ναι στον πολιτισμό -είμαι από τους τελευταίους που θα το αμφισβητούσα- αλλά πιστεύω ότι οι άνθρωποι που ανέλαβαν να αξιοποιήσουν αυτό το κόσμημα, αυτό το διαμάντι, δεν ήταν ικανοί, ήταν λάθος. Και καλά, το λάθος να το πληρώνεις εσύ που το κάνεις, αλλά να έρχεται να το πληρώνει ο Έλληνας φορολογούμενος δεν το καταλαβαίνω.

Θέλω ορθά-κοφτά με στοιχεία να πω τα εξής: Έχουν καταπέσει ήδη εγγυήσεις και έχει πληρώσει το ελληνικό δημόσιο γύρω στα 59 εκατομμύρια μέχρι τώρα που μιλάμε και επίκεινται και άλλες καταπτώσεις από τις εγγυήσεις, που φρόντισε κάποιος Υπουργός Οικονομικών ενός άλλου κόμματος να είναι το δημόσιο εγγυητής. Μπορεί κάποιος εδώ να πει: Πρέπει να υπάρχει συνέχεια στο κράτος. Και εγώ να το δεχθώ, δεν είπα τίποτα. Δεν απαγορεύει, όμως, το διαχειριστικό έλεγχο, να δούμε τι ακριβώς γινόταν, πώς διαχειρίζονταν τα χρήματα αυτοί οι άνθρωποι επί τόσα πολλά χρόνια. Δεν έγινε ποτέ. Ούτε ΦΠΑ, ούτε φόρους. Απίστευτα πράγματα!

Εάν διαβάσει κανείς την προτεινόμενη τροπολογία, δεν ξέρω, αλλά εμένα δεν με πείθει. Οι 360.000 ευρώ το χρόνο για το μισθό ενός καλλιτεχνικού διευθυντή -και διαψεύστε με, κύριε Υπουργέ, εάν κάνω λάθος- φαίνεται υπέρογκο ποσό. Δηλαδή, τι είναι αυτός ο καλλιτεχνικός διευθυντής; Γιατί πρέπει να τα πάρει αυτά τα χρήματα;

Ήδη, αυτή τη στιγμή που μιλάμε δεν είναι 245 εκατομμύρια, αλλά με τους τόκους έχουν φθάσει τα έξοδα γύρω στα 329 εκατομμύρια, την ίδια στιγμή που ακούσατε τι σας έλεγε πριν από λίγο ο Υπουργός Υγείας. Και λίγα σας είπε. Λίγα ακούσαμε από τον Υπουργό Υγείας και λίγα ακούσαμε για το τι έκαναν γενικώς οι άνθρωποι που ήταν ιδιοκτήτες των μίντια επί είκοσι πέντε χρόνια. Δεν είναι ώρα τώρα ούτε για κραυγές ούτε να κάνουμε ούτε για να φτιάξουμε.

Εμείς ως Ανεξάρτητοι Έλληνες, κύριε Υπουργέ, δεν έχουμε πειστεί γύρω απ’ αυτή την τροπολογία. Πιστεύω ότι αυτή η Κυβέρνηση –γιατί νιώθω κομμάτι της και το λέω με αγάπη- δεν έχει πολλούς άσους στο μανίκι της. Ένας απ’ αυτούς είναι το ηθικό πλεονέκτημα.

Αισθάνομαι ότι εγώ, που χθες το βράδυ έδινα αγώνα να αναδείξω πώς οι καναλάρχες είχαν μπερδευτεί σε όλες τις βρώμικες ιστορίες, πως ποτέ δεν έκαναν αυτό που θα έπρεπε να κάνει η τέταρτη εξουσία, αυτήν τη στιγμή έρχομαι να σιγοντάρω μια τροπολογία, που κάτι μου θυμίζει από το παρελθόν.

Δεν θέλω να πω περισσότερα, ούτε θέλω να πάρω τον χρόνο σας. Πιστεύω ότι θα ήταν σώφρον, κύριε Υπουργέ, να ξαναδείτε αυτήν την τροπολογία. Θέλω να πιστεύω ότι δεν υπάρχει κακή πρόθεση. Ξαναλέω ότι την έχει πληρώσει ο Έλληνας φορολογούμενος επτά φορές αυτήν την ιστορία.

Το ότι έρχεται στο δημόσιο, αφού την πλήρωσε εφτά φορές, δεν μου λέει τίποτα, όπως δεν θα μου λέει τίποτα αν δεν κερδίσει το κράτος απ’ αυτή την ιστορία. Ναι, είναι ο πολιτισμός. Σας λέω ότι εγώ έβλεπα ακριβά εισιτήρια, δηλαδή περίμενα κέρδη απ’ αυτή την ιστορία, όταν πραγματικά συρρέει ο κόσμος. Δείτε το.

Εμείς, ως Ανεξάρτητοι Έλληνες, αγαπάμε πάνω απ’ όλα το δίκαιο και έχουμε κηρύξει τον πόλεμο κατά της διαπλοκής χωρίς εξαιρέσεις. Ειλικρινά, δεν πιστεύω ότι εσείς έχετε αναστείλει τον πόλεμο κατά της διαπλοκής. Ίσως είναι επείγουσα ανάγκη, γιατί έχουν καταπέσει πάρα πολλές εγγυήσεις.

Εγώ επιμένω στον διαχειριστικό έλεγχο. Οι άνθρωποι που διαχειρίστηκαν το Μέγαρο, να λογοδοτήσουν. Αν δεν έχουν περιουσιακά στοιχεία, η δικαιοσύνη προβλέπει και γι’ αυτούς. Δείτε το. Με πολλή αγάπη σας λέω να ξανασκεφθείτε εάν πρέπει να επιμείνετε σ’ αυτήν την τροπολογία. Εμείς ως Ανεξάρτητοι Έλληνες θα την καταψηφίσουμε.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ, κύριε Παπαχριστόπουλε, για την εξοικονόμηση του χρόνου.

Ο κ. Γεώργιος-Δημήτριος Καρράς έχει τον λόγο. Μετά θα μιλήσει ο κ. Μαντάς, θα πάμε στη συνέχεια στις ολιγόλεπτες δευτερολογίες του κ. Παππά και του κ. Λοβέρδου, θα απαντήσει ο κ. Μπαλτάς επί της τροπολογίας για το Μέγαρο και θα υποβληθεί και μια παράκληση στο Σώμα για την κ. Βαγενά, όταν έρθει η ώρα και εάν το εγκρίνετε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Εγκρίνουμε, κύριε Πρόεδρε.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, σας ευχαριστώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, θα σας δώσω τον λόγο μετά.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Δεν θα επεκταθώ στα θέματα της κυρώσεως των δύο πράξεων νομοθετικού περιεχομένου, γιατί έχει αναφερθεί αναλυτικά ο κ. Σαρίδης από πλευράς της Ενώσεως Κεντρώων. Μου δόθηκε και εμένα η ευκαιρία να τοποθετηθώ επί της συνταγματικότητας ή μη του τρόπου νομοθέτησης.

Πράγματι, δεν δίδεται με τον τρόπο αυτό στη Βουλή η δυνατότητα να συζητηθούν επί της ουσίας. Ορισμένες διατάξεις των δύο πράξεων είναι χρήσιμες, αλλά σε πολλές δεν μπορούμε να σταθούμε και να τις υποστηρίξουμε. Ύστερα απ’ αυτό, θα επαναλάβω τη δήλωση ότι εμείς ως προς τον βασικό κορμό του νόμου θα ψηφίσουμε «ΠΑΡΩΝ».

Ως προς τις τροπολογίες, και την πρώτη και τη δεύτερη, που φέρνει ο κ. Σταθάκης, είναι πράγματι μια λύση ενός προβλήματος που δημιούργησε ο προηγούμενος νόμος, με την αισιοδοξία τότε της Κυβέρνησης ότι θα μπορούσε να θέσει υπό καθεστώς αποδόσεως τη δικαιοσύνη, θα μπορούσε να κινητοποιήσει τους ενδιαφερόμενους και να μπει σε ρύθμιση το ζήτημα των «κόκκινων» δανείων και το ζήτημα των υπερχρεωμένων νοικοκυριών.

Ανεξάρτητα, λοιπόν, από τα αίτια τα οποία οδήγησαν στην κατάθεση των δύο αυτών τροπολογιών, δηλώνουμε, κύριε Πρόεδρε, ότι εμείς τις υπερψηφίζουμε.

Μας προβληματίζει, όμως, κάτι άλλο. Μας προβληματίζει η τροπολογία του Υπουργείου Πολιτισμού και δεν βλέπω να είναι εδώ ο κ. Μπαλτάς, που θα ήθελα να είναι εδώ.

**ΠΡΟΕΔΡΕΥΩΝ (Νικήτας Κακλαμάνης):** Εδώ είναι. Κάποια στιγμή, για λόγους ανωτέρας βίας, μπορεί να εξέλθει για δύο λεπτά.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Θα σταθώ, όμως, σ’ αυτό και θα προσπαθήσω τον χρόνο μου να τον διαθέσω σε αυτό το ζήτημα. Και όσα θα πω δεν θέλω να παρεξηγηθούν. Εγώ είμαι φίλος και της κλασσικής μουσικής και του λυρικού θεάτρου, αλλά στη συγκεκριμένη περίπτωση έχουμε παρατηρήσεις και δη σημαντικές.

Πρώτον, όπως έρχεται η τροπολογία -ακούστηκε και είναι γεγονός ότι είναι εξήντα σελίδες όλο το σύνολο των διατάξεων, της αιτιολογικής έκθεσης, της σύμβασης- είναι ένα αυτοτελές νομοσχέδιο, για το οποίο έχω υποβάλει και έγγραφο αίτημα προς το Προεδρείο, κύριε Πρόεδρε, ότι θα έπρεπε να συνοδεύεται από την έκθεση της Επιστημονικής Υπηρεσίας της Βουλής.

Και γιατί το λέμε αυτό; Κυρώνουμε μια σύμβαση, ουσιαστικά εκ πρώτης όψεως ιδιωτικού δικαίου. Πήγαν σε ένα συμβολαιογράφο ο Υπουργός Οικονομικών και δύο σωματεία –θα πω περί αυτών στη συνέχεια- και υπέγραψαν μια σύμβαση, η οποία δεν είναι καν αμφοτεροβαρής –μια γνωστή νομική έννοια-, είναι μονομερής υπέρ του Μεγάρου Μουσικής.

Υπέγραψαν, λοιπόν, αυτή τη σύμβαση και καλούμεθα σήμερα η Εθνική Αντιπροσωπεία να την κυρώσουμε. Δεν έχει η Βουλή δυνατότητα τροποποιήσεων στη σύμβαση που έχει υπογραφεί, κύριε Πρόεδρε. Το επισημαίνω αυτό. Και έτσι, λοιπόν, θα μεταφερθεί ένα δυσβάσταχτο βάρος στο ελληνικό δημόσιο.Υπέγραψαν, λοιπόν, αυτή τη σύμβαση και καλούμεθα σήμερα η Εθνική Αντιπροσωπεία να την κυρώσουμε. Δεν έχει δυνατότητα τροποποιήσεων στη σύμβαση που έχει υπογραφεί, κύριε Πρόεδρε. Το επισημαίνω αυτό. Και έτσι, λοιπόν, θα μεταφερθεί ένα δυσβάσταχτο βάρος στο ελληνικό Δημόσιο.

Κύριε Υπουργέ, ευχαριστώ που ήλθατε. Επισημαίνω τα εξής: Δεν είναι περιουσία του Μεγάρου Μουσικής αυτό το οποίο σας μεταβιβάζει και θα εξηγήσω το γιατί. Από κάτω υπάρχει ένα Ίδρυμα, το Ίδρυμα Σταματίου Δεκόζη-Βούρου. Έλεγξε το Υπουργείο αν το Ίδρυμα αυτό, το οποίο έχει εγκριθεί με βασιλικό διάταγμα, είναι κοινωφελούς χαρακτήρα και δεν μπορούσε να μεταβιβάσει την περιουσία του ή αύριο, μεθαύριο θα έλθουν κάποιοι άλλοι και θα κλονίσουν αυτήν τη σύμβαση αμφισβητώντας την, ενώ το κράτος θα έχει διαθέσει πόρους;

Θυμίζω κάτι άλλο, το οποίο η Αίθουσα μπορεί να μην το γνωρίζει. Υπάρχει και αδελφό ίδρυμα, το Ίδρυμα Βούρου-Ευταξία –θα το γνωρίζετε, κύριε Υπουργέ- το οποίο παρέχει τεράστιο έργο. Διατηρεί το Μουσείο της Πόλεως των Αθηνών, το οποίο έχει διεθνή προβολή, έχει επαφές με όλα τα αντίστοιχα μουσεία των μεγάλων ευρωπαϊκών και παγκοσμίων πρωτευουσών και δεν έχει επιβαρύνει το δημόσιο ούτε με μία δραχμή.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Μη λέτε για δραχμή.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ο κληροδότης, ο Ευταξίας δημιούργησε, λοιπόν, ένα ίδρυμα για τη μουσική και ένα ίδρυμα για τον πολιτισμό, τα δε περιουσιακά στοιχεία τα οποία διέθεσε ήταν τεράστια.

Και διερωτώμεθα λοιπόν: Γιατί το ένα δεν έχει χτυπήσει ποτέ την πόρτα του δημοσίου, δεν έχει πάρει ποτέ μία δραχμή, δεν έχει ζητήσει ούτε ένα ευρώ; Όλοι αυτοί είναι προβληματισμοί.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Έτσι, ευρώ.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Αφήστε, κύριε Παπαδόπουλε, καλύτερα να πάτε στη Λάρισα, αν θέλετε, να δείτε και εκεί τι γίνεται.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Θέλετε να φύγω; Θα φύγω.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Προχωρώ τώρα επί της ουσίας. Το διάταγμα αυτό, το οποίο έχει ιδρύσει το ίδρυμα και έχει εγκρίνει το καταστατικό του, δεν μας το φέρατε, κύριε Υπουργέ, να δούμε τι λέει και αν είχαν τη δυνατότητα αυτοί που το εκπροσωπούν να υπογράψουν. Διότι περιορίστηκε το Υπουργείο Οικονομικών στο να φέρει ένα πρακτικό διοικητικού Συμβουλίου και να πουν ότι το διοικητικό συμβούλιο εγκρίνει την υπογραφή της σύμβασης. Ήταν εντός του σκοπού του ιδρύματος ή όχι;

Επαναλαμβάνω ότι εγώ είμαι φίλος και της κλασικής μουσικής και του λυρικού θεάτρου. Αλλά εδώ δεν μπορώ να μη σταθώ και να μην πω κάτι άλλο. Επικαλείται και επαίρεται η Κυβέρνηση ότι έχει μια αποτίμηση 800.000.000 ευρώ, ότι αυτό αποτελεί ένα ισχυρό πλεονέκτημα και μια φερεγγυότητα.

Να πω κάτι; Γιατί δεν κάνατε έναν διεθνή διαγωνισμό, να δούμε τι αξία θα είχε αυτό; Το Μέγαρο Μουσικής με τις εγκαταστάσεις του είναι ειδικού σκοπού κτήριο. Θα υπάρξει στην Ελλάδα, με ένα περιορισμένο κοινό, όπως είναι οι φίλοι του Μεγάρου, δυνατότητα επένδυσης των 800.000.000 ευρώ από ιδιώτη; Όχι. Συνεπώς, υφ’ οιανδήποτε εκδοχή η αξία είναι λογιστική.

Να προτείνω κάτι άλλο; Όπως γνωρίζετε υπάρχει η Metropolitan Opera της Νέας Υόρκης, υπάρχει το Ίδρυμα Βάγκνερ, υπάρχουν πάρα πολλά σημαντικά και πλούσια ιδρύματα σε όλον τον κόσμο, τα οποία ενδεχομένως θα μπορούσαν είτε να αναλάβουν το μάνατζμεντ του Μεγάρου Μουσικής είτε να συνεργαστούν μαζί του και να το εξυγιάνουν.

Τι κάνουμε τώρα; Είναι εξυγίανση αυτό; Λέμε ότι έρχεται το δημόσιο και λέει ότι έχει δώσει εγγυήσεις, εγγυήσεις χωρίς φερεγγυότητα από πλευράς των συλλόγων. Και τι κάνει τώρα; Δίνει και μια ασυλία, πολύ ωραία. Δεν ξέρουμε αν υπήρχε καλή ή κακή διοίκηση, αλλά με τη σύμβαση αυτή δίνεται και μια ασυλία και στα προηγούμενα διοικητικά συμβούλια, αφού το κράτος είναι πρωτοοφειλέτης. Και λέμε, ωραία, σώσαμε αυτούς που ενδεχομένως θα μπορούσαν να κληθούν να λογοδοτήσουν για τη διαχείριση, αλλά το πήρε το κράτος. Και τι θα κάνει το κράτος; Θα γίνει εκμεταλλευτής του Μεγάρου Μουσικής; Όχι, δηλώνει την ανικανότητά του. Μας λέει «μένω πίσω». Λέει ότι το αφήνει σε ένα διοικητικό συμβούλιο, το οποίο κατά πλειοψηφία θα είναι από μέλη που θα ορίζει το κράτος, η κυβέρνηση.

Να θυμίσω το Εθνικό Θέατρο, ένα πρόσφατο παράδειγμα, κύριε Υπουργέ; Ταλανιστήκατε να βρείτε μια λύση και δεν ξέρουμε αν δόθηκε τελικά λύση με τις επιλογές, τις οποίες κάνουν οι εκάστοτε Κυβερνήσεις.

Το Μέγαρο Μουσικής και όχι το Ίδρυμα Δεκόζη-Βούρου, δημιούργησε μια φαραωνική κατάσταση μέσα στην Αθήνα και έλαβε τελικά και ελιτίστικο χαρακτήρα. Δεν θέλω να μπω σε περισσότερες λεπτομέρειες.

Έρχεται σήμερα το κράτος να πει «όλα καλά, όλα ωραία, επιβαρύνω δημοσιονομικά τη χώρα». Άσχετα αν λέει η αιτιολογική έκθεση περί δημοσιονομικής ουδετερότητας, τα χρήματα έχουν εκταμιευθεί και θα εκταμιευτούν κι άλλα. Διότι εδώ μέσα δεν είδαμε αν υπάρχουν άλλα χρέη.

Πριν από τρεις μήνες εισηγήθηκε η Κυβέρνηση διάταξη νόμου και έδωσε τη δυνατότητα να λειτουργούν χωρίς φορολογική και ασφαλιστική ενημερότητα, που σημαίνει ότι υπάρχουν χρέη στο δημόσιο και προς την εφορία και προς τους ασφαλιστικούς οργανισμούς. Και μάλιστα, αυτήν την τροπολογία την ψηφίσαμε κι εμείς, διότι έδινε τη δυνατότητα να πληρωθούν οι εργαζόμενοι. Κύριε Υπουργέ, εγώ περνάω από εκεί. Δεν κατέβηκε, όμως, το πανό που λέει οι εργαζόμενοι ότι είναι επτά μήνες απλήρωτοι. Πού πήγαν τα χρήματα αυτά;

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΔΗΜΗΤΡΙΟΣ ΚΡΕΜΑΣΤΙΝΟΣ**)

Είναι δεδομένο ότι ένα τέτοιας μορφής, φαραωνικό, ίδρυμα θα είναι ζημιογόνο αιωνίως, θα είναι παθητικό για το ελληνικό κράτος, το οποίο αναλαμβάνει τέτοια διακινδύνευση σήμερα, και σε δύο χρόνια, όσοι παραμένουν σε αυτήν την Αίθουσα, θα κληθούν να ξαναψηφίσουν νέα λύση.

Κατόπιν αυτού, ζητούμε να επανέλθετε και να φέρετε έκθεση του Επιστημονικού Συμβουλίου, αποσύροντες την τροπολογία, να δούμε αν είναι κοινωφελές ίδρυμα. Μπορεί να μεταβιβαστεί; Δεν μπορεί να μεταβιβαστεί; Τι κρύβεται από πίσω; Μήπως κάνουμε μια τρύπα στο νερό;

Δεύτερον, αν δεν το κάνετε αυτό, είμεθα υποχρεωμένοι να δηλώσουμε ότι δεν θα ψηφίσουμε ούτε θετικά ούτε αρνητικά. Θα δηλώσουμε την παρουσία μας για έναν και μοναδικό λόγο. Συμπάσχουμε με την ταλαιπωρία που έχουν υποστεί οι πολλοί, οι εκατοντάδες εργαζόμενοι από τα διοικητικά συμβούλια, τα οποία σήμερα απαλλάσσετε, και θέλουμε να διατηρήσουμε μια ελάχιστη ελπίδα ότι αυτοί οι άνθρωποι, που φτάνουν πλέον έναν χρόνο απλήρωτοι, θα ανταμειφθούν για τον κόπο και τον μόχθο τους.

Τα σταθμίσατε αυτά στην Κυβέρνηση; Δεν θέλω να επεκταθώ παραπάνω, διότι μετά θα αναγκαστώ ίσως να μιλήσω και για έκταση σκανδάλου και δεν είναι η κατάλληλη ώρα.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ, κύριε Καρρά.

Κύριε Λοβέρδο, έχετε τον λόγο για τρία λεπτά.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε. Τώρα, τα τρία λεπτά, δεν ξέρω…

**ΠΡΟΕΔΡΕΥΩΝ (Δημήτριος Κρεμαστινός):** Είναι δευτερολογία.

**ΑΝΔΡΕΑΣ ΛΟΒΕΡΔΟΣ:** Το γνωρίζω και έχω συνεννοηθεί με τον κ. Κακλαμάνη και συμφωνώ. Δεν ξέρω αν θα τα καταφέρω, όμως, γιατί έχω μια σειρά από θέματα. Και ξεκινάω με ένα ζήτημα προσωπικό…

**ΠΡΟΕΔΡΕΥΩΝ (Δημήτριος Κρεμαστινός):** Να μας πείτε, όμως, πόσο θέλετε, για να μην διαμαρτύρεστε για το κουδούνι.

**ΑΝΔΡΕΑΣ ΛΟΒΕΡΔΟΣ:** Δεν διαμαρτύρομαι. Κατ’αρχάς, σας εκτιμώ και σας αγαπώ.

Κύριε Πρόεδρε, υπάρχει για μένα και για άλλους συναδέλφους της Αιθούσης ένα πάρα πολύ σοβαρό προσωπικό θέμα ηθικής, πολιτικής τάξης. Και απευθύνομαι σε όλους τους συναδέλφους της Βουλής, ανεξαρτήτως αν συμφωνούμε ή διαφωνούμε κι ανεξαρτήτως του βαθμού συμφωνίας ή διαφωνίας μας.

Υπάρχουν συνάδελφοι που είναι σε κόμματα από τα οποία μας χωρίζει πολύ μεγάλη πολιτική απόσταση και οι συγκρούσεις μας είναι καθημερινό φαινόμενο, αλλά εδώ τα ζητήματα της ηθικής και της εντιμότητας προηγούνται, κύριε Πρόεδρε. Για να συγκρουστείς με έναν άνθρωπο σημαίνει ότι τον αποδέχεσαι και ως αντίπαλο.

Εχθές, λοιπόν, αναπτύξαμε τα επιχειρήματά μας για ένα θέμα ακανθώδες, που όπως είχα προβλέψει –και θα δικαιωθώ- από σήμερα το πρωί η ημερήσια διάταξη, της Ελλάδας με τα τόσα βαριά θέματα το πήγε στην άκρη και που τελείως προσχηματικά έρχεται στην Αίθουσα αυτή μία ή δύο φορές την εβδομάδα για να αποπροσανατολίσει. Αναφέρομαι στο θέμα των αδειών.

Είπαμε τις απόψεις μας. Έγινε ψηφοφορία. Η Βουλή ολοκλήρωσε το έργο της. Σήμερα το πρωί μία εφημερίδα, η εφημερίδα «ΑΥΓΗ», έχει αυτόν τον τίτλο: «Συνήγοροι της διαπλοκής» και τέσσερις φωτογραφίες, μία εκ των οποίων είναι δική μου.

Και μετά την προηγουμένη συνεδρίαση παρόμοιας τροπολογίας της Κυβέρνησης για το ίδιο θέμα, την επομένη μέρα είχε πέντε φωτογραφίες, εκ των οποίων μία με τον δικό σας Πρόεδρο, κύριοι συνάδελφοι της Ένωσης Κεντρώων, και πάλι τη δική μου. Ο τίτλος ήταν: «Οι υπηρέτες της διαπλοκής».

Κατ’ αρχάς, πρόκειται περί δημοσιογραφικής αλητείας. Κατά δεύτερο λόγο –περισσότερο πολιτικός λόγος αυτός- πρόκειται για μια μέθοδο γνωστή από την Ασφάλεια, στα χρόνια που η Ασφάλεια ήταν απέναντί μας και μας κυνηγούσε. Αναφέρομαι στη Χούντα, στη μετεμφυλιακή περίοδο και κατά τη διάρκεια του εμφυλίου, όπου η άποψή σου, η δική σας, κύριε Πρόεδρε, ενδεχομένως, δεν αντιμετωπιζόταν ως άποψη με κριτήριο το σωστό ή το λάθος της, αλλά εξεταζόταν το κίνητρό σας, γιατί την είπατε και ποιος είναι από πίσω σας.

Θέλουμε να πιστεύουμε ότι οι ασφαλίτες είναι παρελθόν, σε ό,τι αφορά την ανάμειξή τους με την πολιτική. Κάνουν τη δουλειά τους. Κάνουν άλλη δουλειά. Οι μέθοδοι αυτοί, όμως, δεν μπορεί να αφορούν το Κοινοβούλιο, τις συγκρούσεις του, τις συμφωνίες του.

Διότι άλλο είναι να αντιμετωπίζεις μια άποψη και να συγκρούεσαι με αυτή επειδή διαφωνείς και άλλο να την εξορίζεις στον εξωπολιτικό χώρο και να την καταδικάζεις να είναι εκτός πολιτικής. Διότι αυτά, τα οποία γράφουν εδώ είναι η απόπειρα στοχοποίησης ανθρώπων. Και είναι υπεύθυνοι γι’ αυτή.

Η αλητεία αυτή και η ασφαλίτικη αυτή μέθοδος πρέπει να αποτελέσει παρελθόν για όλους μας, όπου και αν τη βλέπουμε, από όποιο έντυπο ή μέσο ενημέρωσης, από όποιον άνθρωπο. Πρέπει να της ασκούμε υπερβολικά αυστηρή κριτική, για να περιθωριοποιηθεί και για να μη μας απασχολήσει άλλη φορά.

Κύριε Πρόεδρε, συγγνώμη για την έκταση της τοποθέτησής μου επί αυτού του προσωπικού-πολιτικού θέματος. Εύχομαι να έχετε την κατανόηση που αρμόζει στην ένταση του θέματος. Και επιτρέψτε μου για δύο λεπτά να πω τις απόψεις μου επί θεμάτων πολιτικής που αφορούν και το σχέδιο νόμου.

Κατ’ αρχάς, σε λίγη ώρα θα συζητήσουμε τα θέματα του αγροτικού εδώ. Νομίζω ότι η συζήτηση θα είναι ολόπλευρη και η σύνδεσή της με τις κινητοποιήσεις τις σημερινές δίνει την ευκαιρία να μιλάμε, γνωρίζοντας ότι μας ακούνε. Και όχι μόνο μας ακούνε, αλλά επί του θέματος αυτού οι άνθρωποι είναι κινητοποιημένοι. Άρα, ως Κοινοβουλευτικός Εκπρόσωπος επιφυλάσσομαι σε αυτά που θα πει η Δημοκρατική Συμπαράταξη σε λίγη ώρα.

Για το ζήτημα του ΝΑΤΟ, που τέθηκε και σήμερα, εχθές η κ. Γεννηματά με την τοποθέτησή της ζήτησε ενημέρωση. Στη δευτερολογία μου το βράδυ αργά είπα ότι το επίπεδο της ενημέρωσης επαφίεται στον Υπουργό Εθνικής Αμύνης και στην Κυβέρνηση. Εμείς, όποιο επίπεδο κι αν είναι αυτό, θέλουμε ενημέρωση και θα συμμετάσχουμε.

Στη συνάντηση που είχα με τον κύριο Υπουργό εκτός Αιθούσης, μου είπε ότι θα καλέσει τους υπευθύνους αμύνης των κοινοβουλευτικών κομμάτων. Απήντησα θετικά, ότι εγώ θα προσέλθω. Από το έδρανο μετά, αντιπαρατιθέμενος με τη Νέα Δημοκρατία είπε ότι σήμερα θα γίνει αυτή η συνάντηση. Δεν έγινε.

Το θέμα δεν πρέπει να καθυστερήσει. Η ενημέρωσή μας πρέπει να είναι γρήγορη. Είμαστε εδώ για να συμμετάσχουμε. Το θέμα είναι πολύ, μα πάρα πολύ σοβαρό.

Σε ό,τι αφορά τα λεχθέντα για το προσφυγικό-μεταναστευτικό χθες από τον κ. Φίλη, ότι δήθεν οι προηγούμενοι έπνιγαν τους μετανάστες, νομίζω ότι αυτά πρέπει να τα ξεχάσει ο κύριος Υπουργός. Όσο κι αν θυμάται τα φοιτητικά του χρόνια και τα αμφιθέατρα, τώρα πρέπει να συνειδητοποιήσει ότι άλλος είναι ο ρόλος του. Είναι Υπουργός, είναι Βουλευτής και πρέπει να είναι σοβαρός. Και πρέπει να είναι σοβαρός, γιατί αυτά τα οποία λέει για ένα θέμα που η Κυβέρνηση παρόξυνε και έχει ξεπεράσει τα όρια της χώρας, της Ευρώπης –είναι διεθνές θέμα πια- καταγράφονται. Είπε ανοησίες εχθές. Θα πρέπει να το ξανασκεφθεί. Δεν είναι λόγια αυτά για εθνικό Κοινοβούλιο ούτε είναι μορφή αυτή πολιτικής αντιπαράθεσης.

Σε ό,τι αφορά το θέμα της τροπολογίας –γιατί κατά τα λοιπά ο κ. Κουτσούκος και στη Διαρκή Επιτροπή Οικονομικών, αλλά και εχθές και σήμερα μας έχει καλύψει απολύτως- η Δημοκρατική Συμπαράταξη δι’ εμού, του Κοινοβουλευτικού της Εκπροσώπου, τοποθετήθηκε χθες θετικά. Δεν αλλάζουμε γνώμη.

Είπε, όμως, κάτι ο κ. Κουτσούκος σήμερα και είδα ότι η Κυβέρνηση δεν αντιδράει και είναι λάθος της. Περιμένω από τον κύριο Υπουργό Πολιτισμού να αντιδράσει τώρα. Με την παρέμβασή σας, κύριε Υπουργέ, μεταφέρετε στον χώρο του δημοσίου –όχι του στενού δημοσίου, βέβαια- την εποπτεία της λειτουργίας του Μεγάρου, η οποία δεν είναι όπως στο παρελθόν, απλή μέριμνα, είναι εντονότερη.

Σας λέει, λοιπόν, ο κ. Κουτσούκος ότι επειδή ακούγονται διάφορα –και έχει δίκιο ο εισηγητής μας- είναι πολύ λογικό η Αντιπολίτευση να σας ζητάει να καταθέσετε, κύριε Υπουργέ –δεν σας είπε, μάλιστα, τώρα να το κάνετε, αλλά να δεσμευθείτε ότι θα γίνει αυτό- τους ισολογισμούς και όλα τα στοιχεία, τα οποία έχετε και τα οποία η διεύθυνση του Μεγάρου σας έχει αποστείλει. Στο πλαίσιο της Επιτροπής Μορφωτικών Υποθέσεων πρέπει να το δεχθείτε αυτό. Δεν σας είναι δύσκολο. Είναι και υποχρέωσή σας.

Αν σας ζητήσουμε επίσημη ενημέρωση βάσει του Κανονισμού της Βουλής με οργανωμένο τρόπο, δεν έχετε τρόπο να το αποφύγετε. Αλλά έχετε και τη διάθεση εσείς να το αποφύγετε; Φαντάζομαι πως όχι.

Άρα, λοιπόν, σας παρακαλώ, γιατί σε λίγο έχουμε και ψηφοφορία, πάρτε θέση επ’ αυτού. Είναι απλό το θέμα και νομίζω ότι η δικιά μας θέση είναι και πάρα πολύ καθαρή.

Κύριε Πρόεδρε, σας ευχαριστώ πάρα πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Ο κ. Σταθάκης, Υπουργός Οικονομίας, Ανάπτυξης και Τουρισμού, έχει τον λόγο για δύο λεπτά.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Επιτρέψτε μου, γιατί εντοπίσαμε κάτι.

Στην παράταση για επικαιροποίηση των στοιχείων των δανειοληπτών του παλιού νόμου Κατσέλη –όπως ξέρετε, δίνουμε παράταση μέχρι τις 3 Μαΐου μετά από κοινό αίτημα και των δανειοληπτών και των τραπεζών, που δεν προλαβαίνουν να παράξουν τα σχετικά χαρτιά που προβλέπει ο νόμος– εκ παραδρομής υπάρχει μία μικρή υποκατηγορία αυτών που έκαναν αιτήσεις την τελευταία στιγμή, κοντά στα Χριστούγεννα, οι οποίοι αδικούνται από την ισχύουσα παράταση ή μάλλον δεν εμπίπτουν στην παρούσα παράταση.

Εκεί που υπήρχε στον νόμο ένας μήνας, δίνονται δύο μήνες για να εξομοιωθούν πλήρως με όλη τη μεγάλη συντριπτική πλειοψηφία των δανειοληπτών, που με την παρούσα σημερινή τροπολογία καλύπτονται πλήρως. Αυτήν, λοιπόν, την υποκατηγορία αυτών που έκαναν αιτήσεις πρακτικά το Δεκέμβρη πριν κλείσει ο παλιός νόμος, την εξομοιώνουμε με όλες τις άλλες κατηγορίες του παλιού νόμου. Κάνουμε δηλαδή την παράταση από έναν μήνα δύο στον σχετικό νόμο. Αυτό βελτιώνουμε με την παρούσα νομοτεχνική βελτίωση.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, η νομοτεχνική βελτίωση να κατατεθεί στα Πρακτικά και να διανεμηθεί.

(Στο σημείο αυτό ο Υπουργός Οικονομίας, Ανάπτυξης και Τουρισμού κ. Γεώργιος Σταθάκης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 122α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Δημήτριος Κρεμαστινός):** Ο κ. Παππάς έχει τον λόγο.

**ΧΡΗΣΤΟΣ ΠΑΠΠΑΣ:** Κύριε Πρόεδρε, κωδικά και σύντομα θα αναφερθώ στις τροπολογίες, αφού πρώτα οφείλω να δώσω κάποιες απαντήσεις από τη χθεσινοβραδινή συνεδρίαση.

Πρώτον, ο κ. Δένδιας ανεβαίνοντας στο Βήμα είπε ότι δεν θα πρέπει να χαρίζουμε το Μεταξά –δεν θέλω να γίνω κουραστικός με το θέμα του Μεταξά, αλλά θέλω να δώσω μια απάντηση στον κ. Δένδια- στους νεοναζιστές της Χρυσής Αυγής. Και ανάφερε και είπε ότι τους χαρίζουμε τον Τσολάκογλου.

Αλήθεια, κύριε Δένδια, για ποιον Τσολάκογλου μιλάτε; Μιλάτε για τον παλιό κατοχικό Πρωθυπουργό ή τον πάλι ένστολο Τσολάκογλου, κολλητό φίλο του Σαμαρά; Το «τρενάκι» της Νέας Δημοκρατίας είναι πολύ μεγάλο και να ξέρετε ότι ξέρουμε πολλά και πολλές ιδιαιτερότητές σας και πολλές αδυναμίες σας.

Επίσης, δεν έχετε το ηθικό δικαίωμα, να το πω έτσι, να ομιλείτε, διότι τα γραφεία τα δικά σας κοσμεί η φωτογραφία του υιού του δωσιλόγου Πρωθυπουργού Ιωάννη Ράλλη, του Γεωργίου Ράλλη, που διετέλεσε Αρχηγός της Νέας Δημοκρατίας. Εσείς στηριχθήκατε στους οικονομικούς δωσιλόγους –και θα αναφερθώ και στην σχετική επιτροπή για τις γερμανικές αποζημιώσεις επ’ αυτού- ό,τι ονομασία και να είχε το κόμμα σας, της Δεξιάς, είτε Ελληνικός Συναγερμός ήταν είτε Λαϊκό Κόμμα είτε ΕΡΕ είτε Νέα Δημοκρατία. Εσείς είστε οι υποστηριχτές, λοιπόν, οι γερμανόδουλοι και του τότε και του σήμερα.

Αυτά για τον κ. Δένδια, για να μην μας παριστάνει εδώ με τη γνωστή δικολαβίστικη τακτική του o γνωστός και ως δικηγόρος των Ρόθτσάιλντ – συγχαρητήριά του- τον τιμητή και να μην μας κάνει μαθήματα. Θα μπορούσε να πει μια μεγάλη συγγνώμη, όχι σε μας για την ταλαιπωρία που έχει υποστεί ο καθένας εξ ημών και η οικογένειά του, να δώσει μια μεγάλη συγνώμη στον ελληνικό λαό.

Σε ό,τι αφορά τώρα τον κ. Παφίλη, ο οποίος ύβριζε τον ομιλούντα και την Χρυσή Αυγή από πρωίας στο συστημικό «MEGA», εγώ, κύριε Παφίλη, δεν έχω τη δυνατότητα να μιλήσω στο «MEGA», δεν με καλούν στο «MEGA». Εσάς τον επαναστάτη και τον λαϊκιστή, τον λαϊκό αγωνιστή καλούν στο «MEGA».

Να μεταφέρω και στην Αίθουσα, που το γνωρίζετε, αλλά πιο πολύ για τον κόσμο που μας ακούει, ότι τον Νοέμβρη του 2012, όταν εδώ δινόταν μια μάχη για τα προαπαιτούμενα, βγαίνω για μια στιγμή στο περιστύλιο και τι να δω; Βλέπω εναγκαλισμένο τον κ. Παφίλη με ποιον; Με τον κ. Στουρνάρα. Και μόλις χθες -οι διάφοροι εδώ φωτογράφοι που βγάζουν τα διάφορα ενσταντανέ δεν το έβγαλαν ακόμα- βλέπω επί ένα τέταρτο να ομιλεί ο κ. Βορίδης και να χαριεντίζεται με τον κ. Παφίλη.

Δεν τον πείραξε και δεν τον πειράζει τον κ. Παφίλη που ο κ. Βορίδης φωτογραφιζόταν με τη φωτογραφία του Παπαδόπουλου ή γινόταν κουμπάρος με τον Ζαν Μαρί Λεπέν ή που κυκλοφορούσε με τα τσεκούρια και τον πειράζει η Χρυσή Αυγή;

Να θυμίσω και ένα τελευταίο, κύριε Πρόεδρε, ότι είναι αυτό το κόμμα που πριν από λίγο καιρό ψήφισε υπέρ του να δίδεται φορολογική ενημερότητα στο Μέγαρο Μουσικής. Ποιοι ομιλούν, λοιπόν; Το κόμμα το οποίο είναι κατ’ ουσίαν μια οικονομική επιχείρηση και μια «ουρά» της Νέας Δημοκρατίας;

Σχετικά με τις τροπολογίες, κύριε Πρόεδρε, θέλω να πω τα εξής: Πρώτον, για την τροπολογία του Μεγάρου Μουσικής, ως πότε θα πληρώνει ο ελληνικός λαός τις ιδιαιτερότητες, τα βίτσια και τις καλλιτεχνικές αναζητήσεις του συγχωρεμένου Λαμπράκη ή και του κάθε Ψυχάρη;

Να κλείσει το Μέγαρο Μουσικής και να παραμείνει ένα κουφάρι, για να πηγαίνει ο ελληνικός λαός και να το βλέπει ως μνημείο της ρεμούλας και της κλεπτοκρατίας της Μεταπολίτευσης! Γιατί είναι ένα σκάνδαλο που κρατάει πάρα πολλά χρόνια, αρχής γενομένης –όπως είπαν οι προλαλήσαντες πολύ σωστά- από το Ίδρυμα Ευταξία. Και ο νους μας πάει κατ’ ευθείαν και στον Κωνσταντίνο Καραμανλή, τον παλαιό.

Να κλείσει, λοιπόν, και να μην δοθεί ούτε ένα σεντ για το Μέγαρο Μουσικής!

Σε ό,τι αφορά στις τροπολογίες, κύριε Σταθάκη, γνωρίζετε τι σημαίνει «κατοικία» και πρώτη και δεύτερη και τρίτη και ων ουκ έστιν αριθμός! Έχετε, λοιπόν, την ευαισθησία. Γιατί δεν κάνετε το εξής, που είναι πολύ σοσιαλιστικό; Μην γελάτε! Λείπει ο κοινός νους και η κοινή λογική από την Κυβέρνηση. Αντί να δώσετε μια παράταση ενός μηνός για να πάρουν τα σπίτια των Ελλήνων και τα δάνεια τα διάφορα funds, γιατί δεν επιβάλλετε στις τράπεζες την τιμή που θα δώσουν στα funds να τη δώσουν στον δανειολήπτη; Και ξέρετε πώς θα ανταποκριθεί ο δανειολήπτης. Στην Ελλάδα υπάρχει η αλληλεγγύη της οικογένειας με την ευρύτερη έννοια. Θα τρέξει και θα πληρώσει! Εσείς τους κάνατε –και η Δεξιά και η Αριστερά- να μην μπορούν αυτοί οι άνθρωποι να πληρώσουν και να χάσουν τα σπίτια τους.

Τελειώνω, κύριε Πρόεδρε, γιατί ήδη στους δρόμους των Αθηνών γίνονται «μάχες». Ήδη οι ηρωικοί Κρήτες αγρότες αγωνίζονται και αντιμετωπίζουν μισθοφόρους του τυραννικού καθεστώτος, που είναι ίδιο τυραννικό καθεστώς οικονομικών δωσιλόγων με το προηγούμενο.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Παππά, ολοκληρώστε.

**ΧΡΗΣΤΟΣ ΠΑΠΠΑΣ:** Ολοκληρώνω, κύριε Πρόεδρε.

Αυτοί, λοιπόν, οι αγρότες δίνουν έναν δίκαιο αγώνα για ψωμ,ί αλλά συγχρόνως με τις ελληνικές σημαίες δίνουν και έναν δίκαιο αγώνα για λευτεριά.

Σε όσους Έλληνες αγρότες, λοιπόν, έρθουν σήμερα στην Αθήνα και σε όσους δεν μπόρεσαν ή θα εμποδιστούν να έρθουν, έχω να πω μόνο τούτο: Καλή λευτεριά. Λαός-Αγρότες-Εθνικισμός!

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Κύριε Μαντά, έχετε τον λόγο.

**ΧΡΗΣΤΟΣ ΜΑΝΤΑΣ:** Θα είμαι εξαιρετικά σύντομος, προκειμένου να διευκολύνω και τη διαδικασία που θα ακολουθήσει στη συνέχεια.

Αφού εκφράσω και την προσωπική μου βαθιά οδύνη για το χθεσινό γεγονός με τους Αξιωματικούς του Πολεμικού Ναυτικού, θέλω να κάνω μόνο δύο-τρεις επισημάνσεις.

Μόνο τρία λεπτά χρόνο μου δώσατε, κύριε Πρόεδρε;

**ΠΡΟΕΔΡΕΥΩΝ (Δημήτριος Κρεμαστινός):** Η δευτερολογία είναι τρία λεπτά.

**ΧΡΗΣΤΟΣ ΜΑΝΤΑΣ:** Δεν έχω καν πρωτομιλήσει.

**ΠΡΟΕΔΡΕΥΩΝ (Δημήτριος Κρεμαστινός):** Έχετε πέντε λεπτά, λοιπόν.

**ΧΡΗΣΤΟΣ ΜΑΝΤΑΣ:** Νομίζω ότι δεν υπάρχει καμμία αμφιβολία, κυρίες και κύριοι Βουλευτές, ότι βρισκόμαστε σε ένα περιβάλλον και σε μία συγκυρία που προσδιορίζεται από πάρα πολλές ετερόκλητες δυνάμεις, από αστάθμητους παράγοντες, από μια ρευστότητα που δεν μπορεί να μην επηρεάζει και τη χώρα μας. Δεν μπορεί παρά να είμαστε σε μια ετοιμότητα και σε μια εγρήγορση γι’ αυτά που συμβαίνουν γύρω μας και στην περιοχή μας, αλλά και ευρύτερα.

Το λέω αυτό, διότι, κυρίες και κύριοι Βουλευτές, δεν μπορούμε να παραγνωρίζουμε ότι για μια ακόμη φορά, σε παγκόσμιο επίπεδο υπάρχουν σημάδια επαναφοράς περιόδων και στοιχείων παγκόσμιας κρίσης, δεν μπορούμε να μην βλέπουμε ότι σε αυτό το συγκεκριμένο πεδίο της Νοτιοανατολικής Μεσογείου για μία ακόμη φορά συγκεντρώνονται προϋποθέσεις και προβλήματα –θα έλεγα- που μπορεί, που ενδέχεται να δημιουργήσουν περαιτέρω θέματα, έστω και αν όλη αυτή η διαδικασία και η κάθοδος στο Αιγαίο δυνάμεων του ΝΑΤΟ γίνεται κάτω από συγκεκριμένες προϋποθέσεις και συνθήκες. Οφείλουμε να δούμε την εξέλιξη. Οφείλουμε να δούμε πάρα πολύ προσεκτικά και τις επόμενες μέρες.

Όμως, θέλω να πω ότι πρέπει όλες οι πτέρυγες της Βουλής να κρατήσουμε χαμηλούς τόνους, να παρακολουθήσουμε τις εξελίξεις, να μη βιαζόμαστε, να ενημερωθούμε έτσι όπως πρέπει να ενημερωθούμε, διότι αυτές οι στιγμές απαιτούν πράγματι και ψυχραιμία και σύνεση, έτσι ώστε να προσεγγίσουμε καλύτερα τα πράγματα.

Θέλω να πω ότι δεν υπάρχει αμφιβολία πως στο συγκεκριμένο θέμα που συζητάμε, δηλαδή όσον αφορά την κύρωση των ΠΝΠ, σε ένα πάρα πολύ μεγάλο βαθμό υπάρχει μία συμφωνία ότι πολλές από αυτές τις διατάξεις είναι διατάξεις οι οποίες λύνουν με τον ένα ή τον άλλο τρόπο εκκρεμή ζητήματα, αλλά ταυτόχρονα –και νομίζω ότι αναφέρθηκε ειδικότερα ο Υπουργός Υγείας που μίλησε, αλλά και στην Επιτροπή όλοι οι Υπουργοί και ο Υπουργός Ναυτιλίας και ο Υπουργός Οικονομικών- δίνουν στίγμα πολιτικής, διότι πολλές από αυτές τις διατάξεις –όχι όλες, βέβαια- αποτελούν και στοιχεία της νομοθετικής πρωτοβουλίας της Κυβέρνησης για την επιτάχυνση του κυβερνητικού έργου.

Νομίζω ότι είναι απολύτως σαφές –εγώ να αναγνωρίσω, αν θέλετε και λάθη και ανεπάρκειες και δυσκολίες και τα λοιπά- πως όλοι σε αυτήν την Αίθουσα αναγνωρίζουν πάρα πολύ καλά ότι η νομοθετική διαδικασία που είχε δρομολογήσει η Κυβέρνηση πριν από τις γιορτές, διακόπηκε όπως διακόπηκε. Δεν θέλω αυτήν τη στιγμή να βγάλω συμπεράσματα ή να πω άλλα πράγματα, διότι αυτό το οποίο έγινε φανερό ήταν σαφέστατα μία στάση από την πλευρά της Αντιπολίτευσης, η οποία δεν νομίζω τουλάχιστον ότι μπορεί να ισχυρίζεται πως βοήθησε στο να προχωρήσει αυτή η διαδικασία, έστω και αν αναγνώριζε ότι πολλές διατάξεις ήταν σε θετική κατεύθυνση. Γι’ αυτό, θα ήθελα να παρακαλέσω να λέμε, όταν συζητάμε, όλη την αλήθεια και όλη την πραγματικότητα η οποία έχει εξελιχθεί.

Θα πω δύο-τρία πράγματα ακόμη και θα σταματήσω. Θέλω να πω -επειδή αναφέρθηκε πολλές φορές εδώ σε σχέση με το μεταναστευτικό- για μία ακόμη φορά και από αυτό εδώ το Βήμα ότι είμαστε περήφανοι και οφείλουμε να είμαστε περήφανοι όλοι σε αυτήν τη χώρα, διότι η Ελλάδα έδωσε δείγματα γραφής αλληλεγγύης και ανθρωπιάς. Πρώτα απ’ όλα, οι κάτοικοι των νησιών μας, οι εθελοντές, αλλά και οι δυνάμεις του λιμενικού, όλες οι δημόσιες υπηρεσίες έδωσαν απέναντι σε αυτούς τους ανθρώπους τους ταλαιπωρημένους και διωγμένους από τους πολέμους, δείγματα γραφής αλληλεγγύης, ανθρωπισμού. Έδωσαν την κατεύθυνση και την προοπτική που θα έπρεπε να έχει μία ευρωπαϊκή πολιτική απέναντι σε αυτό το ζήτημα.Και δεν είναι αληθές ότι δεν κάναμε τίποτα ούτε για την είσπραξη κονδυλίων ούτε για τίποτα.

Ένα μόνο στοιχείο θα ήθελα να αναφέρω, το οποίο γνωρίζουν οι άνθρωποι που έχουν ασχοληθεί με αυτό το ζήτημα. Ήδη έχουμε δύο ταμεία, τα οποία αφορούν τη μεταναστευτική πολιτική και εκτείνεται η επιχορήγησή τους σε βάθος πενταετίας. Μόνο από το Ταμείο Ασύλου, Μετανάστευσης, Ένταξης, το οποίο έχει συνολικό ποσό 270 εκατομμύρια ευρώ, από τα οποία 20 εκατομμύρια ευρώ αφορούν δράσεις για τη νόμιμη μετανάστευση, έχουν ήδη δεσμευθεί 88 εκατομμύρια ευρώ από την αρμόδια υπηρεσία για να καλυφθούν κόστη επιστροφών των ετών 2015-2017. Αναφέρω μόνο ένα στοιχείο.

Είναι και πολλά άλλα ακόμα στοιχεία, που δείχνουν ότι έχει γίνει μία πολύ συστηματική δουλειά για κονδύλια που αφορούν τη μεταναστευτική πολιτική. Ήδη, όμως, βρισκόμαστε στην επόμενη ημέρα, με άλλες συνθήκες, με άλλη εικόνα και νομίζω ότι πρέπει να καταλάβουμε όλοι και να συμβάλουμε σε αυτήν την προσπάθεια που κάνει η Κυβέρνηση, η χώρα μας να παίξει έναν σημαντικό ρόλο με αυτές τις αρχές, τις αρχές της αλληλεγγύης και του ανθρωπισμού, σε αυτό το ζήτημα.

Δεύτερον και τελευταίο, γιατί δεν θέλω να αναφερθώ σε άλλα ζητήματα που έκλεισαν με τη χθεσινή ψηφοφορία στη Βουλή και άνοιξαν έναν σημαντικό δρόμο για να προχωρήσει επιτέλους με έναν νόμιμο τρόπο η διαδικασία της αδειοδότησης των τηλεοπτικών σταθμών και γιατί ήδη έχω εξαντλήσει τον χρόνο μου:

Μου έκανε πάρα πολύ μεγάλη εντύπωση ένα μόνο πράγμα και τελειώνω με αυτό. Θα σας διαβάσω ακριβώς τι είπε στη χθεσινή του παρέμβαση ο κ. Σταμάτης -γιατί μου έκανε πολύ μεγάλη εντύπωση και θα ήθελα να το σχολιάσω, πολιτικά και όχι προσωπικά, κύριε Σταμάτη, όπως καταλαβαίνετε- σε σχέση με τις πολιτικές εξελίξεις των τελευταίων ετών: Και όταν λέει –εννοεί την Κυβέρνηση- για διαπλοκή τι εννοεί; Ποιος μιλάει για διαπλοκή; Προσέξτε, η ιστορία γράφεται τώρα, αλλά διαβάζεται αργότερα και δεν θα αργήσει να αποκαλυφθεί η διαπλοκή στην πραγματική της διάσταση. Ποιοι και πόσοι έριξαν την κυβέρνηση Σαμαρά; Ποιοι και πώς μεθόδευσαν ένα κόμμα, που πριν από τρία χρόνια είχε 3% και δεκατρείς συνιστώσες, να γίνει μέσα σε τρία χρόνια 36%; Όταν τον ρώτησα «το μεθόδευσαν;», μου απάντησε: «Θα τα δούμε αυτά. Μην βιάζεστε. Η ιστορία γράφεται τώρα, αλλά διαβάζεται αργότερα».

Μία μόνο επισήμανση θα κάνω και κατεβαίνω από αυτό το Βήμα. Ακούστε, κύριε Σταμάτη και κυρίες και κύριοι της Αντιπολίτευσης που έχετε κυβερνήσει τη χώρα για πάρα πολλές δεκαετίες, σας κάνει πάρα πολύ μεγάλη εντύπωση -και δεν μπορείτε ακόμη να το συνειδητοποιήσετε και να το καταλάβετε- πώς ένας λαός σε μια συγκεκριμένη ιστορική συγκυρία μπόρεσε και είχε τη δύναμη να κάνει μία διαφορετική επιλογή που, παρ’ όλες τις δυσκολίες, παρ’ όλη την κοινωνική δυσφορία, ακόμα συνεχίζει να τη στηρίζει. Ακόμη δεν μπορείτε να το χωνέψετε και όλη η λογική σας και όλη η πολιτική σας και όλη η ανάλυσή σας, αυτόν τον πυρήνα έχει.

Μην ψάχνετε, λοιπόν, σε αυτόν τον χώρο ούτε για διαπλοκές ούτε για μεθοδεύσεις. Η λαϊκή εντολή μάς έδωσε αυτήν την δυνατότητα και κάνουμε ό,τι μπορούμε σε πολύ δύσκολες συνθήκες για να την τιμήσουμε.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Για ποιο θέμα;

**ΑΘΑΝΑΣΙΟΣ ΠΑΦΙΛΗΣ:** Για τα αστέρια! Για το θέμα που συζητάμε, κύριε Πρόεδρε. Για το νομοσχέδιο. Κοινοβουλευτικός Εκπρόσωπος είμαι.

**ΠΡΟΕΔΡΕΥΩΝ (Δημήτριος Κρεμαστινός):** Για τη δευτερολογία σας δηλαδή.

**ΑΘΑΝΑΣΙΟΣ ΠΑΦΙΛΗΣ:** Πρωτολογία είναι. Δεν έχω μιλήσει καθόλου.

**ΠΡΟΕΔΡΕΥΩΝ (Δημήτριος Κρεμαστινός):** Εντάξει. Γι’ αυτό σας ρωτάω. Μη μου λέτε γι’ αστέρια.

**ΑΘΑΝΑΣΙΟΣ ΠΑΦΙΛΗΣ:** Τι να πω;

**ΠΡΟΕΔΡΕΥΩΝ (Δημήτριος Κρεμαστινός):** Τι έπρεπε να πείτε; Αν έχετε προσωπικό θέμα, αν θέλετε να τοποθετηθείτε. Είναι λογικό. Γι’ αυτό σας ερωτώ.

**ΑΘΑΝΑΣΙΟΣ ΠΑΦΙΛΗΣ:** Δεν έχουμε τέτοια θέματα εμείς. Πολιτικά θέματα συζητάμε.

**ΠΡΟΕΔΡΕΥΩΝ (Δημήτριος Κρεμαστινός):** Πόσο χρόνο θέλετε, κύριε Παφίλη; Κανονικά είναι τρία λεπτά.

**ΑΘΑΝΑΣΙΟΣ ΠΑΦΙΛΗΣ:** Όσο δικαιούμαι.

**ΠΡΟΕΔΡΕΥΩΝ (Δημήτριος Κρεμαστινός):** Η δευτερολογία είναι τρία λεπτά.

**ΑΘΑΝΑΣΙΟΣ ΠΑΦΙΛΗΣ:** Δεν έχω πρωτολογήσει ακόμα. Μου λέτε για τη δευτερολογία;

**ΠΡΟΕΔΡΕΥΩΝ (Δημήτριος Κρεμαστινός):** Η Γραμματεία με ενημερώνει ότι έχετε μιλήσει δεκατέσσερα λεπτά. Πόσο χρόνο θέλετε; Θα σας δώσω πέντε λεπτά.

Κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Κατ’ αρχάς θέλουμε να χαιρετίσουμε τις σημερινές κινητοποιήσεις των αγροτών, να καλέσουμε τους εργαζόμενους και τα άλλα λαϊκά στρώματα να συμπαραταχθούν μαζί τους, να απομονώσουν όποιους επιχειρήσουν να προβοκάρουν –απ’ όπου και αν προέρχονται- τις κινητοποιήσεις τους και να τους καλέσουμε αύριο το απόγευμα στο συλλαλητήριο του ΠΑΜΕ, που είναι πιο έμπρακτη και πιο οργανωμένη εκδήλωση συμπαράστασης απέναντι στους αγρότες, αλλά και γενικότερα στα λαϊκά στρώματα.

Θα ήθελα να ξεκινήσω με την τροπολογία που αφορά το Μέγαρο Μουσικής. Σε αυτή θα ψηφίσουμε «παρών», για τους εξής λόγους. Κατ’ αρχάς το κράτος είναι εγγυητής για τα δάνεια του Μεγάρου. Θα πληρώσει έτσι ή αλλιώς, είτε κλείσει είτε δεν κλείσει. Έγιναν εδώ κάποιες συζητήσεις για το πόσα χρωστάει, τα οποία πληρώνει ο ελληνικός λαός. Είναι πάνω από 300 εκατομμύρια. Υπάρχει μία εκτίμηση, όπως ειπώθηκε –δεν είμαστε βέβαια εκτιμητές- ότι η αξία του είναι γύρω στα 990 εκατομμύρια.

Το δεύτερο που θέλουμε να πούμε είναι ότι τα χρήματα που επενδύθηκαν από τους ιδιώτες για την ανέγερση και τη λειτουργία του, έχουν εξοφληθεί και θα εξοφληθούν πολλαπλά από το δημόσιο. Μην μιλάμε λοιπόν για –εντός ή εκτός εισαγωγικών- αγαθοεργίες.

Εμείς δεν συμφωνούμε να δοθεί η ελεύθερη χρήση του Μεγάρου για άλλη μία τριακονταετία στον ΟΜΜΑ, έστω και αν έχει πλειοψηφία το δημόσιο. Γιατί δεν συμφωνούμε; Γιατί το Μέγαρο θα συνεχίσει να λειτουργεί με τους απαράδεκτους όρους που λειτουργεί και σήμερα, επιβάλλοντας ενοίκιο, παραδείγματος χάριν, στους δημόσιους φορείς όπως στην Κρατική Ορχήστρα Αθηνών. Λειτουργεί δηλαδή με τα ονομαζόμενα ιδιωτικοοικονομικά κριτήρια.

Και επειδή εδώ ακούμε διάφορα, επιτέλους, βάλτε και κάποιο όριο. Τίποτα δεν θα παρέχει αυτό το αστικό κράτος, έστω με καλύτερους όρους; Τίποτα, ούτε φιλότιμο γι’ αυτούς που δεν έχουν τουλάχιστον; Αυτό προσπαθούμε, όχι γιατί πιστεύουμε ότι μπορεί να αλλάξει ο χαρακτήρας. Εδώ έρχονται κάποιοι γιάπηδες, νεογιάπηδες που μιλάνε με αριθμούς και δεν ξέρουν ότι πίσω από τους αριθμούς κρύβονται οι άνθρωποι και η δυστυχία των ανθρώπων. Και καταγγέλλουν και από πάνω και τον Τόμσεν ότι είναι κυνικός. Τι θα είναι; Εκπρόσωπος του ΔΝΤ είναι. Με αίμα τρέφονται αυτοί, το αίμα των εργαζομένων. Με τι τρέφονται; Με τη δουλειά τους μόνο;

Τρίτο είναι το θέμα των εργαζομένων. Θα υπάρξουν μειώσεις μισθών, χωρίς να διασφαλίζεται η σταθερότητα της εργασίας. Τι λέμε εμείς; Ποια είναι η δική μας πρόταση; Άμεσα να περάσει στο δημόσιο με τη μορφή νομικού προσώπου δημοσίου δικαίου, να δώσει τη δυνατότητα στους δημόσιους φορείς να κάνουν απρόσκοπτα τη χρήση των πολύ καλών και σύγχρονων εγκαταστάσεων, εντάσσοντας όλους τους εργαζόμενους στο δημόσιο και προσφέροντας μαζική πρόσβαση των λαϊκών στρωμάτων στο σύνολο των δραστηριοτήτων του.

Αυτό το παλεύαμε και πριν και το προβάλλαμε συνέχεια, δηλαδή ότι έπρεπε να μπορούν να έχουν πρόσβαση όχι μόνο εκείνοι που έχουν –γιατί γνωρίζουμε τις τιμές των εισιτηρίων και τα υπόλοιπα- αλλά να έχουν ελεύθερη πρόσβαση και τα λαϊκά στρώματα.

Γι’ αυτούς τους λόγους, λοιπόν, ψηφίζουμε «παρών» στην τροπολογία.

Δεν ήθελα να αναφερθώ σε άλλα θέματα, όπως παραδείγματος χάριν στο θέμα του ΝΑΤΟ που είναι κρίσιμο, τεράστιο και μία επικίνδυνη εξέλιξη, την οποία θα βρούμε πολύ γρήγορα μπροστά μας. Τα αναλύσαμε χθες.

Ήθελα απλώς να απαντήσω στα –εντός εισαγωγικών- «πολιτικά» επιχειρήματα των ναζιστών της Χρυσής Αυγής. Βλέπετε, τον Γκέμπελς τον έχουν θεό, όπως είχαν και τον Χίτλερ και όλους τους ναζί εγκληματίες όλα τα χρόνια. Και τώρα ξέρετε τι παθαίνουν; Προσπαθούν να το αποτινάξουν, όχι επειδή δεν το πιστεύουν, να εμφανιστούν ως εθνικιστές και όταν τους αποκαλύπτεις –για να μην πω ότι τους ξεβρακώνεις- για το τι κρύβουν από μέσα, τότε καταφεύγουν στην γνωστή μέθοδο της λάσπης, της συκοφαντίας κ.λπ..

Δεν είναι προσωπικό το θέμα ούτε και με ενδιαφέρει -για να μην χρησιμοποιήσω τη λέξη «ξεκατίνιασμα» και προσβάλλω και τις γυναίκες, αλλά χρησιμοποιείται- αν λένε ότι μίλαγα εγώ με τον Στουρνάρα, με τον έναν ή με τον άλλον. Αυτά είναι επουσιώδη θέματα και δείχνουν την ένδεια των επιχειρημάτων.

Όμως στην ουσία, ποιοι είναι αυτοί που μιλάνε; «Δόξα και τιμή στους Χίτες και στους ταγματασφαλίτες» είναι το βασικό τους σύνθημα. Ναι ή ου; Ποιοι ήταν οι ταγματασφαλίτες; Συνεργάτες των Γερμανών. Ποιοι είναι οι πολιτικοί τους πρόγονοι; Πάνε να απαρνηθούν τον Τσολάκογλου τώρα και παίζουν μπάλα με τη Νέα Δημοκρατία. Δικός τους δεν ήταν; Δικοί τους πρόγονοι δεν ήταν αυτοί;

Και μιας και μίλησαν και για οικονομικά, να δούμε ποιοι βγήκαν ζάμπλουτοι μετά την Κατοχή: Οι μαυραγορίτες, οι ταγματασφαλίτες, εκείνοι που έβγαζαν και τα δόντια των εκτελεσμένων κομμουνιστών και αγωνιστών και τα πούλαγαν, εκείνοι που εκβίαζαν μέσω της συνεργασίας που είχαν με τους Γερμανούς ανθρώπους και έτρωγαν ολόκληρες περιουσίες για να μην εκτελεστούν οι άνθρωποι και έγιναν ζάμπλουτοι. Δικοί τους είναι. Πολιτικοί απόγονοί τους είναι. Να μην συνεχίσω για τη χούντα, να μην συνεχίσω για την «Καρφίτσα», να μην συνεχίσω για τη δολοφονία Λαμπράκη. Αυτοί οι βρωμεροί ήταν τότε. Το παρακράτος ήταν δικό τους όλο. Τους το χαρίζουμε! Τα λέω για να τα γνωρίζει η νεολαία αυτά τα πράγματα και να μην παρασύρετε από διάφορους φθηνούς λαϊκισμούς.

Λένε ότι το ΚΚΕ είναι οικονομική επιχείρηση. Μας γνωρίζει ο ελληνικός λαός εκατό χρόνια. Γνωρίζει πόσα παίρνουν τα στελέχη του ΚΚΕ και οι Βουλευτές και πώς ζουν οι περισσότεροι. Τους ζει κάθε μέρα. Δεν χρειάζεται να δώσουμε εμείς απάντηση γι’ αυτά.

Ωστόσο, ποιοι τα λένε; Αυτοί που κυνηγούσαν τους ξένους, τους εκβίαζαν και τους έπαιρναν χρήμα για να μην τους κάψουν; Όλα αυτά αποκαλύφθηκαν. Αυτοί που τους πούλαγαν ρούχα τα οποία τα μάζευαν υποτίθεται για να βοηθήσουν τους Έλληνες φτωχούς; Όλα αυτά έχουν αποκαλυφθεί. Ποιοι; Οι πορτιέρηδες της νύχτας; Πού είναι οι περισσότεροι; Να μην πω ονόματα. Δεν θέλω να πω ονόματα. Ποιοι τα λένε αυτά; Αυτοί που κινούνται τη νύκτα και σε δουλειές της νύκτας; Αυτοί μιλούν για τέτοια πράγματα;

Και τέλος, επειδή δεν πρέπει να ξεχνιόμαστε, στην τελευταία συγκέντρωση της Χρυσής Αυγής, αφού έκαναν τη συνάντηση με τους Γερμανούς ναζιστές, αφού χαιρέτησε ο Μιχαλολιάκος ναζιστικά, φώναζαν και ένα εκπληκτικό πολιτικό σύνθημα: «Τσεκούρι και φωτιά στα κόκκινα σκυλιά»! Αυτό φώναζαν. Τώρα το φώναζαν.

Όμως, ξέρετε, αυτό που λέτε εμείς το αντιλαμβανόμαστε, γιατί σας πιάνει μανία για τον Στάλιν και τους κομμουνιστές. Γιατί αυτοί σας τσάκισαν. Γιατί έβαλαν τη σημαία με το σφυροδρέπανο πάνω και ο αρχηγός σας αυτοκτόνησε. Αυτόν ονειρεύεστε. Δεν μπορείτε να το χωνέψετε ποτέ ότι συντρίφθηκε, με επικεφαλής τη Σοβιετική Ένωση και την πάλη των λαών, η απάνθρωπη, ό,τι πιο σκοτεινό έχει γνωρίσει η ιστορία της ανθρωπότητας, που είναι η ιστορία του ναζισμού την οποία την πιστεύετε, αλλά είστε κότες και δεν το λέτε, να πάρετε τις ευθύνες σας εδώ και να έρθετε να το προπαγανδίσετε. Γιατί φοβάστε τον λαό και καλά κάνετε και τον φοβάστε, γιατί θα σας στείλει εκεί που αξίζετε, στον σκουπιδοτενεκέ της ιστορίας.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ πολύ, κύριε Πρόεδρε.

Κατ’ αρχάς θα θέλαμε να αποδοκιμάσουμε τα επεισόδια που γίνονται σήμερα στο Υπουργείο Αγροτικής Ανάπτυξης με τους αγρότες και να καλέσουμε την Κυβέρνηση, έστω και τώρα, να κάτσει κάτω και να δει τα αιτήματα των αγροτών και να έρθει τουλάχιστον στο τραπέζι του διαλόγου, για να μπορέσει να έρθει σε μια συνεννόηση με τους αγρότες.

Ήταν καλά όταν ο Πρωθυπουργός κ. Τσίπρας ανέβαινε στα τρακτέρ. Τώρα που κατέβηκε από τα τρακτέρ δεν θέλει να ανεβαίνει κανένας άλλος. Όλα αυτά τα ψέματα που λέει κάθε πολιτική δύναμη στον ελληνικό λαό πληρώνονται πριν καν κλείσει εξάμηνο. Αυτό ισχύει για όλες τις πολιτικές δυνάμεις. Πήρε έξι μήνες για να αποκαλυφθούν τα ψέματα σε κάθε κυβέρνηση η οποία έχει μπλέξει με την κρίση και προσπάθησε να διαχειριστεί αυτή την κρίση δυστυχώς ανεπιτυχώς.

Ήθελα να πω ότι διάβασα σήμερα από μία εφημερίδα -η οποία στο όνομα της Ανανεωτικής Αριστεράς κάποτε είχε τον σεβασμό όλων, πραγματικά, όλου του πολιτικού φάσματος αλλά και των πολιτών ανεξαρτήτως πεποιθήσεων και τώρα έχει καταντήσει σταλινική- την «Πράβδα» του Κόμματος που μας κυβερνά, την «ΑΥΓΗ», όπου είδα να με στοχοποιεί μαζί με άλλους ως συνήγορο της διαπλοκής.

**ΒΑΣΙΛΕΙΟΣ ΚΕΓΚΕΡΟΓΛΟΥ:** …(δεν ακούστηκε)

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Δεν είμαι καν δικηγόρος, κύριε Κεγκέρογλου. Είμαι συνήγορος χωρίς πτυχίο.

Δεδομένου ότι χθες, σε αυτήν την Αίθουσα κάναμε κριτική στο προηγούμενο καθεστώς, κάναμε κριτική στην αλυσιτελή, ανύπαρκτη και υποκριτική στάση της Κυβέρνησης ότι, τάχα μου, κλείνει την πόρτα στη διαπλοκή, την ίδια στιγμή που ο κ. «Σουσλόφ» δέχεται τους καναλάρχες από την πίσω πόρτα του Μαξίμου, την ίδια στιγμή που κάνουμε και συγκεκριμένες προτάσεις, είναι μόνο τίτλος τιμής να βλέπω με αυτά τα χυδαία ψεύδη στην «Πράβδα», ξαναλέω, το πρόσωπό μου στο πρωτοσέλιδό της.

Ελπίζω, όμως, χάριν και της σοβαρότητας, την οποία έχει χάσει αυτή η εφημερίδα, αλλά και χάριν της χώρας στην πραγματικότητα -διότι μόνο ένα ομαλό πολιτικό κλίμα μπορεί να μας βγάλει από την κρίση- αυτός ο κατήφορος και του κυβερνώντος κόμματος αλλά και του οργάνου του να σταματήσει.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Θεοχάρη.

Κυρία Βαγενά, έχετε τον λόγο για τρία λεπτά.

**ΑΝΝΑ ΒΑΓΕΝΑ:** Ναι, γιατί δυστυχώς δεν μπορούσα να είμαι στην ώρα μου, κύριε Πρόεδρε. Ζητώ συγγνώμη.

Ευχαριστώ πολύ.

Θα ξεκινήσω από τον χαρακτηρισμό της «ΑΥΓΗΣ» για «Πράβδα». Δόξες και τιμή η «ΑΥΓΗ»! Δεν το φανταζόμασταν ότι θα είναι και «Πράβδα».

**ΓΕΩΡΓΙΟΣ ΑΜΥΡΑΣ:** Κατάντια της «ΑΥΓΗΣ» είναι!

**ΑΝΝΑ ΒΑΓΕΝΑ:** Όχι, η «ΠΡΑΒΔΑ» είναι μια ιστορική εφημερίδα. Τι κατάντια;

**ΑΝΔΡΕΑΣ ΛΟΒΕΡΔΟΣ:** Α, έτσι;

**ΑΝΝΑ ΒΑΓΕΝΑ:** Επειδή όλοι παρακολουθήσαμε αυτόν τον καιρό μια λυσσαλέα προσπάθεια να μην γίνει ποτέ αυτή η αδειοδότηση των καναλιών, θέλω, λοιπόν, να πω το εξής. Το είδαμε όλοι καθαρά, αυτή ήταν η λυσσαλέα προσπάθεια, να μην φτάσουμε εκεί. Χθες ψηφίστηκε μια τροπολογία που ανοίγει τον δρόμο και ελπίζω κάποτε να γίνει αυτή η αδειοδότηση σωστά και όπως πρέπει να γίνει, για το καλό αυτού του τόπου.

Θα μιλήσω στη συνέχεια για την τροπολογία που αφορά στο Μέγαρο Μουσικής. Εγώ βλέπω συνδεδεμένα αυτά τα πράγματα, γιατί στο Μέγαρο Μουσικής, στον ΟΜΜΑ δηλαδή, αφού κυριάρχησε ένα γνωστό συγκρότημα επί πολλά χρόνια στα μέσα μαζικής ενημέρωσης, θέλησε να κυριαρχήσει και στον χώρο του πολιτισμού, γιατί ο χώρος του πολιτισμού είναι πολύ σημαντικός και μπορεί να διεισδύει μέσα στον κόσμο με τον δικό του τρόπο. Το κατάφερε, λοιπόν.

Επί πάρα πολλά χρόνια, εμείς, οι άνθρωποι του πολιτισμού, ζήσαμε μία άσχημη κυριαρχία από τον χώρο του Μεγάρου Μουσικής. Ό,τι δεν περνούσε από το Μέγαρο Μουσικής δεν ήταν ευυπόληπτο, δεν ήταν καλό, δεν ήταν σοβαρό. Ήμασταν στιγματισμένοι όσοι δεν παίρναμε μέρος στις εκδηλώσεις του Μεγάρου Μουσικής.

Πιστεύω, λοιπόν, ότι το Μέγαρο Μουσικής και ο ΟΜΜΑ είναι μισητό στον πολύ κόσμο. Προσέφερε κάποια πράγματα, αλλά δεν προσέφερε στον ουσιαστικό πολιτισμό. Ο ουσιαστικός πολιτισμός έγινε στα Δημοτικά Περιφερειακά Θέατρα, στην επαρχία, στους μικρούς θιάσους που στήθηκαν με αγώνα και προχώρησαν το θεατρικό και πολιτιστικό τοπίο στον τόπο μας.

Διαφωνώ, λοιπόν, με αυτήν την ιστορία. Το εξέφρασα και άλλη φορά και πριν κατατεθεί αυτό. Δεν πιστεύω ότι έπρεπε εμείς να αναλάβουμε αυτή την ιστορία του Μεγάρου Μουσικής. Πιστεύω ότι έπρεπε να αξιοποιηθεί αυτή η περιουσία, να δοθεί προς αξιοποίηση και να υπάρξουν έσοδα στο δημόσιο από αυτό.

Βεβαίως, αυτή η ρύθμιση δίνει τη δυνατότητα στο να έχει την πλειοψηφία στο διοικητικό συμβούλιο το δημόσιο. Όμως, πιστεύω ότι για τριάντα χρόνια η παραχώρηση της χρήσης είναι απαράδεκτη, διότι δεσμεύει αυτό το τεράστιο περιουσιακό στοιχείο, που παίρνει πια το δημόσιο επάνω του όλα τα βάρη του, για συγκεκριμένο τρόπο. Δεν πρέπει να γίνει αυτό. Το έχω ζητήσει, έχω παρακαλέσει τον Υπουργό.

Τουλάχιστον, ας γίνει τριετής η παραχώρηση, όσο θα είναι και η διάρκεια…

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Δεν υπάρχει παραχώρηση, κυρία Βαγενά.

**ΑΝΝΑ ΒΑΓΕΝΑ:** Πώς δεν υπάρχει; Υπάρχει τριακονταετής παραχώρηση. Το είδα στη σύμβαση, κύριε Υπουργέ.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Δεν υπάρχει. Θα τα πούμε μετά.

**ΑΝΝΑ ΒΑΓΕΝΑ:** Υπάρχει. Έχω και τη σύμβαση. Μιλάμε για τριάντα χρόνια παραχώρηση. Παραχωρούμε τη χρήση στον ΟΜΜΑ.

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, ολοκληρώστε.

**ΑΝΝΑ ΒΑΓΕΝΑ:** Εγώ, λοιπόν, θέλω αυτό να αλλάξει. Θα το καταψηφίσω αυτό. Πρέπει να γίνει τουλάχιστον τριετής, όση είναι και η διάρκεια του διοικητικού συμβουλίου, διότι κάποια στιγμή μπορεί το κράτος να θέλει αυτόν τον χώρο να τον κάνει κάτι άλλο, να τον πουλήσει στην ανάγκη.

Τη στιγμή που δεν έχουμε να δώσουμε χρήματα για την ανθρωπιστική κρίση και δίνουμε αυτήν τη στιγμή 13.400.00 ευρώ από τον Κρατικό Προϋπολογισμό για τις έκτακτες ανάγκες του Μεγάρου, εγώ αυτό δεν το ψηφίζω.

Τη στιγμή που δεν μπορούμε να βγάλουμε και να δώσουμε 300.000 ευρώ, για να επιχορηγήσουμε δέκα θιάσους νέων ηθοποιών από 30.000 ευρώ στον καθένα, για να κάνουν κάτι τα νέα παιδιά, τη στιγμή που δεν δίνουμε στα δημοτικά περιφερειακά θέατρα παρά ελάχιστα χρήματα, δεν μπορούμε να δίνουμε από τον Κρατικό Προϋπολογισμό 13 εκατομμύρια ευρώ περίπου για τις έκτακτες ανάγκες του Μεγάρου.

Λέει, να πληρωθούν οι εργαζόμενοι. Κι αλλού υπάρχουν εργαζόμενοι. Τι εργαζόμενοι είναι αυτοί; Με τι μισθούς είναι αυτοί; Ποιοι άνθρωποι είναι αυτοί που πρέπει εμείς να μην τους πληρώνουμε μονίμως; Δεν έχω προσωπικά με τους ανθρώπους που εργάζονται στο Μέγαρο, αλλά επειδή ξέρω, έχω ζήσει την ιστορία αυτή είκοσι χρόνια, διαφωνώ, παρ’ όλο που στηρίζω την Κυβέρνηση με όλη μου την ψυχή σε όλα.

Επίσης, για τις κινητοποιήσεις των αγροτών, θέλω να πω επειδή με αφορά, ότι είμαστε μαζί με τους αγρότες αλλά με τους πραγματικούς αγρότες. Πρέπει να ξεκαθαρίσει κι αυτό το τοπίο.

Σας καταθέτω και εγγράφως την πρόθεση ψήφου μου επί της συγκεκριμένης τροπολογίας. Ευχαριστώ.

(Στο σημείο αυτό η Βουλευτής κ. Άννα Βαγενά καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Ο Υπουργός Πολιτισμός και Αθλητισμού κ. Αριστείδης Μπαλτάς έχει τον λόγο και ολοκληρώνουμε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, κι εγώ έχω ζητήσει τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Μα, δεν ζητήσατε από εμένα τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τον ζήτησα, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Από εμένα;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Από τον κ. Κακλαμάνη τον ζήτησα, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Από εμένα πάντως όχι. Εγώ τώρα το ακούω.

Ορίστε, κύριε Υπουργέ, έχετε τον λόγο και ολοκληρώνουμε με εσάς.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Θα μιλήσω πολύ σύντομα, πολύ στεγνά και πολύ στενά εντός του θέματος της ημερησίας διατάξεως και της τροπολογίας επί του Μεγάρου. Δεν θα μιλούσα δεύτερη φορά σήμερα, αλλά συνεχίζουν να υπάρχουν παρεξηγήσεις επί του τι είναι Μέγαρο και τι κάνουμε αυτή τη στιγμή.

Θα αναφέρω δύο αρχές για να δείτε σε ποιο πνεύμα θέλω να μιλήσω. Η πρώτη αρχή είναι ότι εδώ δεν κάνουμε ιστορία. Η Βουλή δεν καλείται να νομοθετήσει επί του ποια είναι η ιστορία ούτε να μεταφέρει πάθη και κριτικές του παρελθόντος στο σήμερα. Η Βουλή καλείται να αντιμετωπίσει ένα πρόβλημα, εξετάζοντας, βεβαίως, τα ιστορικά δεδομένα, αλλά εξετάζοντας ταυτόχρονα και το τι συγκροτεί το πρόβλημα ως πρόβλημα.

Η δεύτερη αρχή είναι ότι όσοι ασκούν κριτική σε κάποιο νομοθέτημα ή πρόταση, είτε της Κυβέρνησης είτε της Αντιπολίτευσης, οφείλουν να ξέρουν για ποιο πράγμα ομιλούν, να διαβάζουν τις εισηγητικές εκθέσεις και το περιεχόμενο του νομοσχεδίου και σ’ αυτή τη βάση να συζητάμε.

Αρχίζω με την κυρία Βαγενά. Δεν έχει καταλάβει η κυρία Βαγενά, παρά τις πολλές συζητήσεις που όντως κάναμε, ότι τα αρχικά ΟΜΜΑ, δηλαδή Οργανισμός Μεγάρου Μουσικής Αθηνών, είναι πλέον με αυτό το νομοθέτημα τα αρχικά ενός θεσμού που ανήκει στο δημόσιο.

**ΑΝΝΑ ΒΑΓΕΝΑ:** Αυτό είπα κι εγώ. Δεν χρειαζόμαστε ακόμα ένα θεσμό.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Είναι σαν να λέμε για το Εθνικό Θέατρο, σαν να λέμε για τη Λυρική Σκηνή, σαν να λέμε για τέτοια πράγματα. Με αυτήν την έννοια, δεν υπάρχει η έννοια παραχωρεί το δημόσιο στον ΟΜΜΑ για τριάντα χρόνια, όπως λέμε μέσα, τη διαχείριση ή το όποιο χαρακτηριστικό. Ο ΟΜΜΑ πλέον είναι οργανισμός εποπτευόμενος από το Υπουργείο Πολιτισμού, όπως είναι όλοι οι υπόλοιποι οργανισμοί που εποπτεύονται από το Υπουργείο Πολιτισμού.

Τα δε τριάντα χρόνια αφορούν ένα ιστορικό κατάλοιπο του τύπου ότι όταν έγινε η αρχική σύμβαση για το Μέγαρο, οι συμβαλλόμενοι ήταν το δημόσιο και ο Σύλλογος Φίλων της Μουσικής. Αυτός ο Σύλλογος συνέβαλε κομμάτι περιουσίας για να χτιστεί το Μέγαρο. Το δημόσιο έβαλε όσα έβαλε και είναι η παλαιά ιστορία του πόσο το πλήρωσε και ούτω καθεξής.

Όμως, τα τριάντα χρόνια αφορούν τα αποκλειστικά δικαιώματα στο Σύλλογο Φίλων της Μουσικής και συγκεκριμένα που είναι τα εξής δύο: πρώτον, να κρατήσει τον χώρο της Βιβλιοθήκης της Μουσικής για αυτά τα τριάντα χρόνια, που έχει και την ελεύθερη πρόσβαση εκεί, και, δεύτερον, να μπορεί σε συνεργασία με το διοικητικό συμβούλιο του οργανισμού, πλέον, να παράγει κάποιες συμφωνίες τον χρόνο.

**ΑΝΝΑ ΒΑΓΕΝΑ:** Όχι, κύριε Υπουργέ, με συγχωρείτε. Δεν λέει αυτό η σύμβαση! Λέει σαφώς: «τριάντα χρόνια παραχώρησης».

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Δεν γίνεται!

**ΑΝΝΑ ΒΑΓΕΝΑ:** Μα, δεν λέει αυτό που λέτε εσείς!

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Εξηγώ τι θα πει «τριάντα χρόνια».

**ΑΝΝΑ ΒΑΓΕΝΑ:** Εδώ η σύμβαση λέει σαφώς «τριάντα χρόνια παραχώρηση». Ορίστε!

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Άχρηστα μου είναι!

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε!

**ΑΝΝΑ ΒΑΓΕΝΑ:** Λέει «…ακίνητο επί τριακονταετίας…». Τριάντα χρόνια παραχώρηση! Είναι άλλο αυτό που λέτε.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Προσπαθήστε να καταλάβετε τι λέω και θα τα βρούμε.

**ΑΝΝΑ ΒΑΓΕΝΑ:** Καταλαβαίνω πάρα πολύ καλά.

**ΓΙΑΝΝΗΣ ΚΟΥΤΣΟΥΚΟΣ:** Δεν τα βρίσκετε στον ΣΥΡΙΖΑ αυτά;

**ΑΝΝΑ ΒΑΓΕΝΑ:** Να τα βρείτε ΠΑΣΟΚ και Νέα Δημοκρατία!

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Από εκεί και πέρα στον κ. Κουτσούκο να πω…

**ΑΝΝΑ ΒΑΓΕΝΑ:** Σας παρακαλώ πολύ, κύριε Κουτσούκο! Το ΠΑΣΟΚ τα έφερε αυτά. Εσείς δέχεστε χαριστικές διατάξεις!

**ΓΙΑΝΝΗΣ ΚΟΥΤΣΟΥΚΟΣ**: Ορίστε!

(Θόρυβος – διαμαρτυρίες από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΑΝΝΑ ΒΑΓΕΝΑ:** Σας παρακαλώ πολύ, να μην λέτε εσείς…

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ!

**ΑΝΔΡΕΑΣ ΛΟΒΕΡΔΟΣ:** Έξω από το γραφείο του Βενιζέλου…

(Θόρυβος στην Αίθουσα)

 **ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κυρία Βαγενά και κύριε Κουτσούκο! Παρακαλώ! Διακόπτετε τον κύριο Υπουργό και κάνετε συζήτηση μεταξύ σας; Παρακαλώ!

(Θόρυβος στην Αίθουσα)

Να μη γραφτεί τίποτα στα Πρακτικά.

Κύριε Υπουργέ, με συγχωρείτε.

Τι είναι τώρα αυτό; Διαλογική συζήτηση και διακόπτουμε τον Υπουργό; Δεν καταλαβαίνω, δηλαδή!

Παρακαλώ, συνεχίστε, κύριε Υπουργέ.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Ευχαριστώ.

Πρώτον, προς τον κ. Κουτσούκο. Κύριε Κουτσούκο, ελπίζω να θυμόσαστε ότι υπήρχε κάποιος Υπουργός του ΠΑΣΟΚ που λεγόταν Παπακωνσταντίνου. Ο Παπακωνσταντίνου έκανε το εξής: Επειδή ήταν τριτοφειλέτης το δημόσιο σε δάνεια που είχε συνάψει ο Οργανισμός Μεγάρου Μουσικής, ύψους συγκεκριμένου –διαβάστε τα συγκεκριμένα στοιχεία και, αν θέλετε, σας λέω τα νούμερα-, έκανε το δημόσιο πρωτοφειλέτη.

Από εκεί και πέρα είναι εγγεγραμμένα στον προϋπολογισμό όλα όσα αφορούν την εξυπηρέτηση των δανείων. Τελεία και παύλα! Είτε θέλουμε είτε δεν θέλουμε, αυτά τα δάνεια προς την Ευρωπαϊκή Τράπεζα Επενδύσεων και προς Εθνική Τράπεζα τα πληρώνει το ελληνικό δημόσιο. Θέλουμε δεν θέλουμε, τα πληρώνει. Με αυτήν την έννοια, δεν κάνουμε τίποτε άλλο παρά να αναγνωρίζουμε, ως οφείλουμε, γιατί σε αυτό το επίπεδο υπάρχει συνέχεια του κράτους, την υποχρέωση αυτή του δημοσίου.

Σε σχέση με τον κ. Λοβέρδο, συμφωνώ, προφανώς, απολύτως. Δεν έχουμε κανένα πρόβλημα να φέρουμε τους ισολογισμούς, τους απολογισμούς και λοιπά του Μεγάρου.

Τρίτον, προς τον κ. Γεωργιάδη. Ο κ. Γεωργιάδης μας είπε προηγουμένως ότι λαϊκίζαμε που μιλούσαμε για διαπλοκή σε σχέση με το Μέγαρο, και ότι τώρα ερχόμαστε να ενσωματώσουμε σε δικό μας νόμο αυτά που είχε κάνει ο κ. Τασούλας.

Υπάρχει μία λεπτή διαφορά. Και η διαφορά συνήθως σε αυτά τα πράγματα κρίνεται στις λεπτομέρειες. Ποια είναι η διαφορά; Το προηγούμενο διοικητικό συμβούλιο, όπως ήταν στην πρόθεση ρύθμισης του κ. Τασούλα, κρατούσε μια αναλογία έξι προς πέντε υπέρ του δημοσίου και το πέντε υπέρ του ομίλου του Μεγάρου «Οι Φίλοι της Μουσικής», με συγκεκριμένο δικαίωμα πρακτικού βέτο του Συλλόγου Φίλων Μουσικής.

Με αυτήν την έννοια, το πέρασμα στο δημόσιο ήταν λειψό, γιατί άφηνε σε έναν ιδιωτικό φορέα τη δυνατότητα να ασκεί πολιτική διά του βέτο σε προτάσεις του διοικητικού συμβουλίου. Αυτό καταργείται.

Τα έντεκα μέλη του διοικητικού συμβουλίου πλέον είναι τρία, που για ιστορικούς λόγους προτείνει ο όμιλος που λέγεται «Οι Φίλοι της Μουσικής» -έντεκα μείον τρία κάνει οκτώ-, και οκτώ του δημοσίου, εκ των οποίων δύο από το Υπουργείο Οικονομικών και έξι από το Υπουργείο Πολιτισμού.

Με αυτήν την έννοια, το διοικητικό συμβούλιο είναι ισορροπημένο και φαίνεται ο πολιτιστικός χαρακτήρας του Μεγάρου, που με την πλειοψηφία έχει μέλη οριζόμενα από το Υπουργείο Πολιτισμού.

Αυτό το διοικητικό συμβούλιο ασκεί πολιτική με την ίδια έννοια που ασκούν πολιτική όλα τα διοικητικά συμβούλια όλων των εποπτευομένων φορέων. Και με αυτήν την έννοια, ανοίγει καινούργια σελίδα για το Μέγαρο, γιατί περνάει πλήρως στη κυριότητα και την εποπτεία του δημοσίου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Επόμενο στοιχείο που είχε μια διαφορά πάλι με τη «ρύθμιση Τασούλα» είναι το εξής: Όλοι οι εργαζόμενοι, χωρίς καμμία απώλεια θέσεων εργασίας, εντάσσονται στο ενιαίο μισθολόγιο. Επιπλέον, τα διευθυντικά στελέχη που έπαιρναν «φλου» αμοιβές έως τώρα, με το σχέδιο νόμου που καταθέτουμε παίρνουν μέγιστο αμοιβής, όπως συμβαίνει παντού, αυτό του γενικού γραμματέα. Άρα, δεν υπάρχει κανενός είδους υπερπρονόμιο –ας το πω έτσι- προς τους διευθυντές, τα διευθυντικά στελέχη του Μεγάρου Μουσικής.

Περίπου αυτό είναι το περιεχόμενο. Η βασική τομή είναι ότι ολόκληρο το Μέγαρο Μουσικής περνάει στο δημόσιο.

Η άλλη λύση που θα είχαμε, αν θέλετε -την οποία θεωρούμε τραγική και γι’ αυτό δεν προτείναμε τίποτα- θα ήταν να το αφήσουμε να καταρρεύσει, ενώ συγχρόνως πληρώνουμε τα δάνεια που οφείλουμε να πληρώνουμε στην Ευρωπαϊκή Τράπεζα Επενδύσεων και στην Εθνική Τράπεζα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΑΝΝΑ ΒΑΓΕΝΑ:** Να το πουλήσουμε!

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Από εκεί και πέρα, η παραπέρα πορεία του Μεγάρου Μουσικής σε ευρύτερο πνεύμα –και εδώ θέλω να συμφωνήσουμε με την κ. Βαγενά- θα λάβει υπ’ όψιν του άλλες διαστάσεις του πολιτισμού που μπορούν να χωρέσουν εκεί, πάντα με έμφαση στην κλασική μουσική υψηλής ποιότητας. Όμως υπάρχουν και άλλων ειδών εκφράσεις όλων των ειδών της μουσικής, του θεάτρου και του χορού υψηλής ποιότητας, που μπορούν να φιλοξενηθούν εκεί.

Και από εκεί και πέρα, θα γίνονται προγραμματικές συμβάσεις, όπως γίνεται συνήθως με τους οκτώ εποπτευόμενους φορείς, ενώ θα δούμε τι δίνουμε και εμείς ως κρατική επιχορήγηση –θα πω μια λέξη επ’ αυτού- και τι μπορεί να βρει το ίδιο το Μέγαρο ως πόρους, χορηγίες, εισιτήρια, δικές του προγραμματικές συμβάσεις και λοιπά, ώστε να γίνει απολύτως βιώσιμο.

Ως προς τις επιχορηγήσεις, θα πω ένα απλό νούμερο. Το 2009 η επιχορήγηση του κράτους στον κατ’ ουσίαν ιδιωτικό φορέα, που ήταν το Μέγαρο, ήταν γύρω στα 19.000.000 ευρώ.

**ΑΝΝΑ ΒΑΓΕΝΑ:** Σκάνδαλο!

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Πέρυσι με δική μας Κυβέρνηση ήταν 2,8 εκατομμύρια ευρώ. Πρόκειται για μια μεγάλη διαφορά που αποτυπώνει και τη διαφορά της οικονομικής αίσθησης που υπήρχε κάποτε και της στενότητας που υπήρχε τότε.

Όμως, είπαμε εδώ ότι δεν συζητάμε τι συνέβαινε στο παρελθόν. Όποιος θέλει να κάνει στην ιστορία του Μεγάρου σε οποιοδήποτε επίπεδο, είτε οικονομικό είτε ισχύος είτε πώς έμπλεκε ο Χρήστος Λαμπράκης ή οποιοσδήποτε άλλος μέσα, να το κάνει. Όμως, αυτό δεν είναι αντικείμενο μιας νομοθετικής ρύθμισης, όπως είναι αυτή.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε και εμείς, κύριε Μπαλτά.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, με συγχωρείτε!

**ΠΡΟΕΔΡΕΥΩΝ (Δημήτριος Κρεμαστινός):** Τι θέλετε, κύριε Αμυρά;

**ΓΕΩΡΓΙΟΣ ΑΜΥΡΑΣ:** Με συγχωρείτε, κύριε Πρόεδρε, αλλά απλώς έχουμε θέσει μία σειρά ερωτημάτων στον κύριο Υπουργό και δεν έχουμε λάβει απάντηση. Να υπενθυμίσω στον κύριο Υπουργό τα ερωτήματα;

**ΧΡΗΣΤΟΣ ΜΑΝΤΑΣ:** Όχι! Γιατί να γίνει αυτό;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ! Η συζήτηση…

**ΓΕΩΡΓΙΟΣ ΑΜΥΡΑΣ:** Γιατί δυσφορείτε; Δεν καταλαβαίνω!

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Καθόλου δεν δυσφορούμε! Διαβάστε τα. Είναι εύκολο! Εάν τα διαβάσετε…

**ΓΕΩΡΓΙΟΣ ΑΜΥΡΑΣ:** Μια χαρά διαβάζω! Αποφεύγετε να απαντήσετε;

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Διαβάζουμε και συζητάμε!

**ΓΕΩΡΓΙΟΣ ΑΜΥΡΑΣ:** Σας ρώτησα πώς εξασφαλίζεται η βιωσιμότητα!

**ΧΡΗΣΤΟΣ ΜΑΝΤΑΣ:** Σελίδα 7, κύριε Αμυρά!

**ΠΡΟΕΔΡΕΥΩΝ (Δημήτριος Κρεμαστινός):** Κύριε Αμυρά, με συγχωρείτε…

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Ποια βιωσιμότητα;

**ΓΕΩΡΓΙΟΣ ΑΜΥΡΑΣ:** Ποιανού λέτε εσείς; Του γηπέδου του Παναθηναϊκού! Για τι μιλάμε τώρα; Για τον οργανισμό του Μεγάρου Μουσικής μιλάμε!

**ΠΡΟΕΔΡΕΥΩΝ (Δημήτριος Κρεμαστινός):** Κύριε Αμυρά!

**ΓΕΩΡΓΙΟΣ ΑΜΥΡΑΣ:** Για να μη βρεθούμε, λοιπόν, ξανά σε μια μαύρη τρύπα, ρώτησα πώς εξασφαλίζεται η βιωσιμότητα για τα επόμενα χρόνια, δεδομένου ότι το ελληνικό δημόσιο θα συνεχίσει να πριμοδοτεί, όπως μας είπε τώρα ο Υπουργός, με περίπου 3.000.000 ευρώ το χρόνο!

**ΧΡΗΣΤΟΣ ΜΑΝΤΑΣ:** Μην το κάνετε αυτό, κύριε Πρόεδρε, γιατί θα σηκωθούμε όλοι όρθιοι και θα μιλάμε!

**ΠΡΟΕΔΡΕΥΩΝ (Δημήτριος Κρεμαστινός):** Κύριε Αμυρά, η συζήτηση βλέπετε ότι…

**ΓΕΩΡΓΙΟΣ ΑΜΥΡΑΣ:** Με συγχωρείτε, κύριε συνάδελφε, αλλά χθες ως Κοινοβουλευτικός Εκπρόσωπος ζητούσα τον λόγο επί πέντε ώρες για το θέμα αυτό και δεν μου δόθηκε. Ερχόμαστε σήμερα, λοιπόν, στην κουβέντα και ζητάω κάποιες διευκρινίσεις. Αυτή είναι το νόημα της διαδικασίας.

**ΠΡΟΕΔΡΕΥΩΝ (Δημήτριος Κρεμαστινός):** Η συζήτηση διεξάγεται με βάση μια συμφωνία μεταξύ των κομμάτων. Ο Υπουργός είπε να υπάρχει οποιοδήποτε πρόγραμμα και θα κλείσει τη συζήτηση, αφού ακούσει τους πάντες.

Όταν, λοιπόν, κλείνει η συζήτηση και βάζουμε ξανά ερωτήματα…

**ΓΕΩΡΓΙΟΣ ΑΜΥΡΑΣ:** Σωστά, κύριε Πρόεδρε. Όμως, μέρος της διαδικασίας…

**ΠΡΟΕΔΡΕΥΩΝ (Δημήτριος Κρεμαστινός):** Με συγχωρείτε. Όμως, πρέπει να ξέρετε ότι επακολουθούν επίκαιρες ερωτήσεις των Βουλευτών και μετά επίκαιρη επερώτηση για το αγροτικό θέμα. Αντιλαμβάνεστε ότι αν ακολουθήσουμε…

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, το αντιλαμβάνομαι.

**ΠΡΟΕΔΡΕΥΩΝ (Δημήτριος Κρεμαστινός):** …αυτή τη διαδικασία, θα ζητήσει και ο κ. Μαντάς τον λόγο -έχει δίκιο-, όπως και ο κ. Βρούτσης και, βεβαίως…

**ΓΕΩΡΓΙΟΣ ΑΜΥΡΑΣ:** Το αντιλαμβάνομαι και το σέβομαι. Απλώς, κύριε Πρόεδρε, για να ζυγίσουμε την ψήφο μας, χρειαζόμαστε κάποια κρίσιμα στοιχεία.

**ΠΡΟΕΔΡΕΥΩΝ (Δημήτριος Κρεμαστινός):** Βεβαίως! Σύμφωνοι!

**ΓΕΩΡΓΙΟΣ ΑΜΥΡΑΣ:** Είναι πολύ απλό. Υπάρχει ή όχι σχέδιο βιωσιμότητας; Ποιο είναι το ετήσιο κόστος της βιωσιμότητας;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, εάν θέλετε να απαντήσετε, έχει καλώς. Εάν δεν θέλετε, θεωρούμε ότι περαιώθηκε η συζήτηση.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, με συγχωρείτε…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, θέλω κι εγώ τον λόγο!

**ΓΕΩΡΓΙΟΣ ΑΜΥΡΑΣ:** Με συγχωρείτε, κύριε συνάδελφε. Επίσης…

**ΠΡΟΕΔΡΕΥΩΝ (Δημήτριος Κρεμαστινός):** Μα, αυτή η διαδικασία δεν προβλέπεται από τον Κανονισμό.

**ΓΕΩΡΓΙΟΣ ΑΜΥΡΑΣ:** Ναι, αλλά εδώ πρέπει να κάνουμε μια σωστή δουλειά. Ζήτησα τους ισολογισμούς, τους απολογισμούς και τις εκθέσεις των ορκωτών λογιστών.

**ΠΡΟΕΔΡΕΥΩΝ (Δημήτριος Κρεμαστινός):** Τι να κάνουμε; Εγώ είμαι υποχρεωμένος να ρωτήσω τον κύριο Υπουργό εάν επιθυμεί να δώσουμε τον λόγο σε έναν ή δύο Βουλευτές και να απαντήσει ή να τελειώσουμε εδώ τη διαδικασία.

Απ’ ό,τι βλέπω, θέλετε να τελειώσουμε. Άρα, τελείωσε η διαδικασία. Τι μπορούμε να κάνουμε;

**ΓΕΩΡΓΙΟΣ ΑΜΥΡΑΣ:** Άρα να μη μάθουμε, λοιπόν!

**ΙΩΑΝΝΗΣ ΒΡΟΥΤΣΗΣ:** Πάλι, κύριε Πρόεδρε…

**ΠΡΟΕΔΡΕΥΩΝ (Δημήτριος Κρεμαστινός):** Τι να κάνουμε;

**ΙΩΑΝΝΗΣ ΒΡΟΥΤΣΗΣ:** Τελειώστε το, κύριε Πρόεδρε!

**ΓΕΩΡΓΙΟΣ ΑΜΥΡΑΣ:** Άρα, κύριε Πρόεδρε, με συγχωρείτε…

**ΠΡΟΕΔΡΕΥΩΝ (Δημήτριος Κρεμαστινός):** Με συγχωρείτε, αλλά δεν γίνεται!

**ΜΕΡΟΠΗ ΤΖΟΥΦΗ:** Γιατί να τον ξανακούσουμε, κύριε Πρόεδρε; Τον ακούσαμε!

**ΓΕΩΡΓΙΟΣ ΑΜΥΡΑΣ:** Άρα κύριε Πρόεδρε, με συγχωρείτε, εγώ σε είκοσι δευτερόλεπτα θα έχω τελειώσει, επαναδιατυπώνω τα ερωτήματά μου και εάν θέλει ο Υπουργός τα απαντάει.

**ΠΡΟΕΔΡΕΥΩΝ (Δημήτριος Κρεμαστινός):** Δεν θέλει ο Υπουργός να απαντήσει, σας το είπε.

**ΓΕΩΡΓΙΟΣ ΑΜΥΡΑΣ:** Δεν θέλει να απαντήσει;

**ΠΡΟΕΔΡΕΥΩΝ (Δημήτριος Κρεμαστινός):** Ναι. Θεωρεί ότι τελείωσε η διαδικασία.

**ΓΕΩΡΓΙΟΣ ΑΜΥΡΑΣ:** Δεν θέλει να απαντήσει, δηλαδή, για το ετήσιο κόστος λειτουργίας και συντήρησης; Δεν θέλει να απαντήσει για το αν υπάρχει σχέδιο βιωσιμότητας, ώστε να μην ξαναέρθουμε σε ένα, σε έξι μήνες, σε ένα χρόνο, για να ξαναδώσουμε στο Μέγαρο Μουσικής κάποιες διευκολύνσεις;

**ΠΡΟΕΔΡΕΥΩΝ (Δημήτριος Κρεμαστινός):** Θεωρεί ότι όλη η διαδικασία περατώθηκε.

**ΓΕΩΡΓΙΟΣ ΑΜΥΡΑΣ:** Δεν θέλει να τα απαντήσει αυτά;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ! Θεωρεί ότι περατώθηκε η διαδικασία!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, είμαι κι εγώ εδώ! Έχω ζητήσει να πάρω τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Για ποιο θέμα, κύριε Κεγκέρογλου, ζητάτε τον λόγο;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, στα συμπεφωνημένα, στα οποία αναφερθήκατε πολλές φορές, του Προεδρείου περιλαμβανόταν μια παρέμβαση της κ. Βαγενά, της οποίας εδόθη ο λόγος και μία δική μου μονόλεπτη. Αυτό θέλω να πω.

**ΠΡΟΕΔΡΕΥΩΝ (Δημήτριος Κρεμαστινός):** Κοιτάξτε, η κ. Βαγενά ήταν ομιλήτρια κανονική, η οποία ζήτησε, επειδή δεν μπορούσε να μιλήσει στην ώρα της, να μιλήσει λίγο αργότερα. Αυτό ήταν το θέμα, όχι παρέμβαση. Διότι, με παρέμβαση, θα μιλούσαν όλοι.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εάν, λοιπόν, απαντήσει ο κύριος Υπουργός, θα ήθελα να κάνω μια ερώτηση προς τον κύριο Υπουργό και εγώ.

**ΠΡΟΕΔΡΕΥΩΝ (Δημήτριος Κρεμαστινός):** Εάν θέλει ο κύριος Υπουργός να το πει, καλώς.

**ΧΡΗΣΤΟΣ ΜΑΝΤΑΣ:** Να την κάνει.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Συμπληρωματικά, κύριε Πρόεδρε, ακούστε, συζητάμε ένα πολύ σοβαρό θέμα. Έχει καταγγελθεί ως η άλλη πλευρά της διαπλοκής σε σχέση με τα χθεσινά, ο δεύτερος πυλώνας. Καταγγέλθηκε μόλις προηγουμένως από μέλος της κυβερνητικής πλειοψηφίας.

Εδώ βιώνουμε ένα κοινοβουλευτικό παράδοξο: Φέρνει μια τροπολογία ο κ. Μπαλτάς, την οποία…

**ΧΡΗΣΤΟΣ ΜΑΝΤΑΣ:** Η ερώτηση ποια είναι;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ναι, καταλήγω και σε ερώτηση, κύριε Μαντά. Λίγο υπομονή.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Φέρνει, λοιπόν, μια τροπολογία για την οποία δεν έχει τοποθετηθεί η Πλειοψηφία, εάν τη στηρίζει ή όχι. Ο ένας κυβερνητικός εταίρος είπε ότι δεν τη στηρίζει. Οι υπόλοιποι είπαμε ότι, ναι μεν, είμαστε θετικοί λόγω των εργαζομένων, αλλά θέλουμε ισολογισμούς, θέλουμε το ένα, θέλουμε το άλλο και θέλουμε και διευκρινίσεις για τις αναλήθειες, οι οποίες ειπώθηκαν. Και η ερώτηση είναι συγκεκριμένη: Θα τοποθετηθεί η Πλειοψηφία, για να μας πει εάν στηρίζει την τροπολογία ή όχι;

Και για τον κ. Μπαλτά, στο άρθρο 3, λέει ότι για όλες τις σημαντικές αποφάσεις χρειάστηκε πλειοψηφία των εννέα στους έντεκα, που σημαίνει βέτο των τριών. Και προηγουμένως απαντώντας στην κ. Βαγενά είπε άλλα. Είναι αλήθεια ή δεν είναι αλήθεια αυτό; Ψεύδεται ή δεν ψεύδεται ο Υπουργός, όταν μας λέει ότι έχει την πλειοψηφία το ελληνικό δημόσιο;

**ΠΡΟΕΔΡΕΥΩΝ (Δημήτριος Κρεμαστινός):** Δεν είναι ανάγκη να φωνάζετε, κύριε Κεγκέρογλου.

**ΜΕΡΟΠΗ ΤΖΟΥΦΗ:** Δεν είναι κατάσταση αυτή!

**ΧΡΗΣΤΟΣ ΜΑΝΤΑΣ:** Ο άνθρωπος πάντα αυτό κάνει.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είναι ανάγκη!

**ΧΡΗΣΤΟΣ ΜΑΝΤΑΣ:** Αρχίζει και φωνάζει στο τέλος πάντα. Τον πιάνει η αγανάκτηση.

**ΠΡΟΕΔΡΕΥΩΝ (Δημήτριος Κρεμαστινός):** Δεν είναι ανάγκη να φωνάζετε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Προσπαθούσα να πάρω τον λόγο. Για πέντε λεπτά ήθελα να μιλήσω. Με πιάνει αγανάκτηση.

**ΜΕΡΟΠΗ ΤΖΟΥΦΗ:** Δώστε του το βραβείο!

(Θόρυβος στην Αίθουσα)

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, παρακαλώ έχετε τον λόγο.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Θα απαντήσω πρώτα στον κ. Αμυρά.

Κύριε Αμυρά, δεν ξέρω ακριβώς τι εννοείτε «μελέτη βιωσιμότητας». Είναι ίδιου χαρακτήρα η βιωσιμότητα ενός τέτοιου οργανισμού με τη βιωσιμότητα της Λυρικής Σκηνής, του Εθνικού Θεάτρου και οποιουδήποτε εποπτευόμενου οργανισμού. Το είπα πολύ συγκεκριμένα και το καταλάβατε.

Λέω ότι η νέα διοίκηση και το Υπουργείο Πολιτισμού θα συνάψουν προγραμματική συμφωνία, έτσι ώστε η επιχορήγηση που θα τους δίνουμε, που θα δούμε πόση θα είναι, να μπορεί να αξιοποιηθεί με δικές τους παραγωγές και να πολλαπλασιαστούν τα έσοδα. Ως εκεί.

Τι παραπέρα μελέτη βιωσιμότητας θέλετε, δεν ξέρω, από τη στιγμή που αλλάζει πλήρως το καθεστώς του Μεγάρου σε σχέση με τα προηγούμενα. Και δεν μπορούμε να κάνουμε τίποτα, ως Κυβέρνηση, σε σχέση με τα παλιά χρέη των διακοσίων τόσων εκατομμυρίων.

Από εκεί και πέρα, ισολογισμοί και όλα τα αντίστοιχα χαρακτηριστικά του Μεγάρου και της διαχείρισής του μέχρι σήμερα, είναι στην απόλυτη διάθεσή σας. Μόλις μου το είπε ο κ. Αλεξιάδης ρητά. Είναι στο γραφείο του κ. Τσακαλώτου. Όποτε θέλετε τα έχετε.

**ΓΕΩΡΓΙΟΣ ΑΜΥΡΑΣ:** Τα θέλουμε.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Από εκεί και πέρα, δεν υπάρχει πλέον ούτε μυστηριώδες βέτο ούτε τίποτα τέτοιο.

Υπάρχουν τρεις άνθρωποι που ορίζονται από τους «Φίλους της Μουσικής». Οι «Φίλοι της Μουσικής» δεν είναι κανένας μυστηριώδης οργανισμός, ο οποίος θέλει να κάνει το οτιδήποτε ύποπτο. Αλλά και να θέλει να κάνει το οτιδήποτε ύποπτο, είναι έντεκα μέλη του διοικητικού συμβουλίου, ο καθένας έχει την ψήφο του και την άποψή του, όπως γίνεται παντού στον κόσμο.

Είναι σαν να μου λέτε ότι στο Εθνικό Θέατρο, επειδή υπάρχουν εκπρόσωποι των ηθοποιών, οι ηθοποιοί επειδή δεν ξέρουν τι μυστηριώδης συντεχνία είναι, θα έχουν μυστηριώδες βέτο –στον κ. Κεγκέρογλου απαντώ- σε σχέση με τη λειτουργία του Εθνικού.

**ΒΑΣΙΛΕΙΟΣ ΚΕΓΚΕΡΟΓΛΟΥ:** …(δεν ακούστηκε).

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, φτάνει!

(Θόρυβος στην Αίθουσα)

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, κύριε Κεγκέρογλου.

Παρακαλώ, συνεχίστε, κύριε Υπουργέ.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Δεν υπάρχουν πλέον αυτά. Ξεχάστε το παρελθόν, ή μάλλον μελετήστε το παρελθόν. Να το δούμε και να βγάλουμε συμπεράσματα τέτοια. Αλλά μην μπλέκετε το παρελθόν αυτό με μια καινούργια σελίδα ενός σημαντικού κτηρίου στο κέντρο της Αθήνας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ο κ. Μπαλτάς…

**ΙΩΑΝΝΗΣ ΒΡΟΥΤΣΗΣ:** Φτάνει, κύριε Πρόεδρε, γιατί το ανέχεστε αυτό;

**ΠΡΟΕΔΡΕΥΩΝ (Δημήτριος Κρεμαστινός):** Ε, τελειώνει τι να κάνουμε;

Κατόπιν τούτου, κηρύσσεται περαιωμένη...

**ΒΑΣΙΛΕΙΟΣ ΚΕΓΚΕΡΟΓΛΟΥ:** Η Πλειοψηφία πρέπει να απαντήσει.

**ΑΝΔΡΕΑΣ ΛΟΒΕΡΔΟΣ:** Η Πλειοψηφία πρέπει να τοποθετηθεί.

**ΓΕΩΡΓΙΟΣ ΑΜΥΡΑΣ:** Να απαντήσουν.

(Θόρυβος στην Αίθουσα)

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε,…

**ΠΡΟΕΔΡΕΥΩΝ (Δημήτριος Κρεμαστινός):** Μια στιγμή, γιατί δεν ακούμε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** …στον εθνικό φορέα…

**ΓΙΑΝΝΗΣ ΚΟΥΤΣΟΥΚΟΣ:** Περιμένετε, κύριε…

(Θόρυβος στην Αίθουσα)

Κύριε Πρόεδρε…

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κουτσούκο, τι θέλετε;

**ΓΙΑΝΝΗΣ ΚΟΥΤΣΟΥΚΟΣ:** Είμαι εισηγητής. Και πριν ολοκληρωθεί η συζήτηση και για να μην ταλαιπωρήσω το Σώμα και ζητήσω, σύμφωνα με τον Κανονισμό, τα τέσσερα λεπτά της δευτερολογίας μου, θέλω ένα λεπτό με τη μορφή παρατηρήσεων σε αυτά που είπε ο κύριος Υπουργός. Δεν το έχω; Έχω δευτερολογήσει; Αλλά δεν θέλω να κάνω χρήση αυτού του δικαιώματος. Δώστε μου ένα λεπτό.

**ΜΕΡΟΠΗ ΤΖΟΥΦΗ:** Έχει δευτερολογήσει.

**ΠΡΟΕΔΡΕΥΩΝ (Δημήτριος Κρεμαστινός):** Εδώ αναφέρεται ότι έχετε δευτερολογήσει. Δεν ήμουν εγώ τότε στην Έδρα.

**ΓΙΑΝΝΗΣ ΚΟΥΤΣΟΥΚΟΣ:** Τι λέτε τώρα; Μα, τώρα τελειώνει η συζήτηση, κύριε Πρόεδρε. Πώς δευτερολόγησα, δηλαδή;

**ΜΕΡΟΠΗ ΤΖΟΥΦΗ:** Εγώ δεν έχω πάρει τον λόγο, όμως, κύριε Πρόεδρε.

**ΓΙΑΝΝΗΣ ΚΟΥΤΣΟΥΚΟΣ:** Μίλησα, αλλά δεν δευτερολόγησα. Σας παρακαλώ, ένα λεπτό θέλω.

**ΠΡΟΕΔΡΕΥΩΝ (Δημήτριος Κρεμαστινός):** Μια στιγμή. Δευτερολογήσατε ή δεν δευτερολογήσατε;

**ΜΕΡΟΠΗ ΤΖΟΥΦΗ:** Βεβαίως, και δευτερολόγησε κατ’ εξαίρεση!

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, μίλησα ως εισηγητής χθες για την πράξη νομοθετικού περιεχομένου. Και μίλησα ως εισηγητής σήμερα για τις τροπολογίες. Έχω από τον Κανονισμό δικαίωμα δευτερολογίας. Και δεν θέλω να κάνω χρήση, για να μην ταλαιπωρήσουμε το Σώμα. Θέλω μόνο ένα λεπτό. Και πρέπει να το πάρω πριν ολοκληρωθεί η συζήτηση και μπούμε στις ψηφοφορίες.

**ΠΡΟΕΔΡΕΥΩΝ (Δημήτριος Κρεμαστινός):** Ένα λεπτό να σας το δώσουμε. Αλλά έχουμε τελειώσει. Αυτό θέλω να πω.

**ΓΙΑΝΝΗΣ ΚΟΥΤΣΟΥΚΟΣ:** Λέω λοιπόν ότι πάρχουν τα εξής παράδοξα κοινοβουλευτικά: Μου κάνει τεράστια εντύπωση, είναι πρωτοφανές, ότι η εισηγήτρια της Πλειοψηφίας δεν τοποθετήθηκε επί των τροπολογιών. Δεν τοποθετήθηκε ούτε και ο Κοινοβουλευτικός Εκπρόσωπος του ΣΥΡΙΖΑ. Και βλέπω και Βουλευτές της Πλειοψηφίας να διαφωνούν. Σε αυτό πρέπει να απαντήσει ο Κοινοβουλευτικός Εκπρόσωπος του ΣΥΡΙΖΑ.

**ΑΝΔΡΕΑΣ ΛΟΒΕΡΔΟΣ:** Έτσι.

(Θόρυβος από την πτέρυγα του ΣΥΡΙΖΑ)

**ΧΡΗΣΤΟΣ ΜΑΝΤΑΣ:** …(δεν ακούστηκε).

**ΓΙΑΝΝΗΣ ΚΟΥΤΣΟΥΚΟΣ:** Δεν θα αφήνετε, κύριε Μαντά, άλλους να βγάζουν το φίδι από την τρύπα. Θα παίρνετε την ευθύνη σας απέναντι στους συναδέλφους σας που τους καλείτε…

**ΜΕΡΟΠΗ ΤΖΟΥΦΗ:** …(δεν ακούστηκε).

**ΠΡΟΕΔΡΕΥΩΝ (Δημήτριος Κρεμαστινός):** Κυρία Τζούφη και κύριε Μαντά, μην απαντάτε. Όταν γίνεται διαλογική συζήτηση, δεν τελειώνουμε. Μην απαντάτε, σας παρακαλώ.

**ΜΕΡΟΠΗ ΤΖΟΥΦΗ:** Μα, δεν είναι έτσι! Αλλοιώνει τη διαδικασία!

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, προστατέψτε με!

(Θόρυβος από την πτέρυγα του ΣΥΡΙΖΑ)

Ακούστε τώρα, αγαπητοί συνάδελφοι του ΣΥΡΙΖΑ.

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώσατε, κύριε Κουτσούκο.

**ΓΙΑΝΝΗΣ ΚΟΥΤΣΟΥΚΟΣ:** Όχι, δεν ολοκλήρωσα, κύριε Πρόεδρε! Σας παρακαλώ πολύ!

**ΠΡΟΕΔΡΕΥΩΝ (Δημήτριος Κρεμαστινός):** Σας δώσαμε ένα λεπτό. Έχουν περάσει δύο λεπτά τώρα.

**ΓΙΑΝΝΗΣ ΚΟΥΤΣΟΥΚΟΣ:** Αφού δεν με αφήνουν! Κάνουν διακοπές!

Λέω, λοιπόν, ότι πρέπει να ξέρουν οι συνάδελφοι της Πλειοψηφίας και να μην στηρίζονται σε εμάς τι θα ψηφίσουν.

Κύριε Υπουργέ, με βάση αυτά που σας είπα, εγώ δέχομαι καλόπιστα ότι θα μας φέρετε ισολογισμούς-απολογισμούς και εκθέσεις ορκωτών. Προσέξτε! Μην μας υποκλέψετε την ψήφο.

Γιατί κουνάτε το χέρι απαξιωτικά, κύριε Υπουργέ; Προηγουμένως δεν μας είπατε ψέματα εδώ ότι δεν υπάρχει βέτο, όταν παίρνεις τις κρίσιμες αποφάσεις με εννιά; Και όταν οι «Φίλοι της Μουσικής» διορίζουν τρεις στους δώδεκα, έχουν βέτο. Δεν το είπατε προηγουμένως, απαντώντας στην πρόταση του κ. Τασούλα, ότι η σύνθεση ήταν έξι προς πέντε και είχαν βέτο; Και τώρα έχουν βέτο. Να το ξέρουν οι συνάδελφοι.

Μιλάμε για βιωσιμότητα, κύριε Υπουργέ. Δώστε την εισηγητική σας έκθεση. Δεν λέει ποια είναι τα σταθερά έξοδα. Πώς βγαίνει λειτουργικά, λοιπόν, αυτό το σύστημα και δεν θα μπαίνει μέσα κάθε χρόνο, ώστε να αναγκαζόμαστε να το ξαναεπιχορηγούμε;

Αυτά είναι τα δύο ερωτήματα. Πέστε τα στους συναδέλφους, που θα ψηφίσουν. Εμείς με καλοπιστία θα ψηφίσουμε, με τις αιρέσεις που έχουμε θέσει και ελπίζοντας ότι δεν θα υποκλέψετε την ψήφο μας.

**ΠΡΟΕΔΡΕΥΩΝ (Δημήτριος Κρεμαστινός):** Κατόπιν τούτου, κυρίες και κύριοι συνάδελφοι, κηρύσσεται περαιωμένη η συζήτηση.

(Θόρυβος στην Αίθουσα)

**ΓΕΩΡΓΙΟΣ ΑΜΥΡΑΣ:** Η Πλειοψηφία τι λέει; Σιωπά η Πλειοψηφία;

**ΑΝΔΡΕΑΣ ΛΟΒΕΡΔΟΣ:** Δεν τοποθετούνται, κύριε Πρόεδρε!

**ΠΡΟΕΔΡΕΥΩΝ (Δημήτριος Κρεμαστινός):** Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Οικονομικών: «Κύρωση: α) της από 24-12-2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Εσωτερικών και Διοικητικής Ανασυγκρότησης, Περιβάλλοντος και Ενέργειας, Ναυτιλίας και Νησιωτικής Πολιτικής, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Αγροτικής Ανάπτυξης και Τροφίμων και Οικονομικών» (Α΄182) και β) της από 30-12-2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Οικονομικών, Παιδείας, Έρευνας και Θρησκευμάτων, Εσωτερικών και Διοικητικής Ανασυγκρότησης, Περιβάλλοντος και Ενέργειας, Ναυτιλίας και Νησιωτικής Πολιτικής, Εργασίας, Κοινωνικής Ασφάλισης και Κοινωνικής Αλληλεγγύης, Εθνικής Άμυνας, Υγείας και Οικονομίας, Ανάπτυξης και Τουρισμού και της ΕΡΤ Α.Ε.» (Α΄184) και άλλες διατάξεις».

(Θόρυβος στην Αίθουσα)

Ερωτάται το Σώμα: Γίνεται δεκτό το νομοσχέδιο επί της αρχής;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΔΗΜΗΤΡΙΟΣ ΣΤΑΜΑΤΗΣ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΓΙΑΝΝΗΣ ΚΟΥΤΣΟΥΚΟΣ:** Κατά πλειοψηφία.

**ΙΩΑΝΝΗΣ ΔΕΛΗΣ:** Παρών.

**ΓΕΩΡΓΙΟΣ ΑΜΥΡΑΣ:** Κατά πλειοψηφία.

**ΙΩΑΝΝΗΣ ΣΑΡΙΔΗΣ:** Παρών.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το νομοσχέδιο του Υπουργείου Οικονομικών: «Κύρωση: α) της από 24-12-2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Εσωτερικών και Διοικητικής Ανασυγκρότησης, Περιβάλλοντος και Ενέργειας, Ναυτιλίας και Νησιωτικής Πολιτικής, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Αγροτικής Ανάπτυξης και Τροφίμων και Οικονομικών» (Α΄182) και β) της από 30-12-2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Οικονομικών, Παιδείας, Έρευνας και Θρησκευμάτων, Εσωτερικών και Διοικητικής Ανασυγκρότησης, Περιβάλλοντος και Ενέργειας, Ναυτιλίας και Νησιωτικής Πολιτικής, Εργασίας, Κοινωνικής Ασφάλισης και Κοινωνικής Αλληλεγγύης, Εθνικής Άμυνας, Υγείας και Οικονομίας, Ανάπτυξης και Τουρισμού και της ΕΡΤ Α.Ε.» (Α΄184) και άλλες διατάξεις» έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων και των τροπολογιών.

Εδώ, τώρα, εκφράζεται η απόφαση της Βουλής. Έγινε η συζήτηση για τα συν και τα πλην, άλλοι απάντησαν, άλλοι δεν ήθελαν να απαντήσουν. Εάν δεν θέλει ο Υπουργός να απαντήσει, δεν απαντά. Εάν δεν θέλει να μιλήσει ο Κοινοβουλευτικός Εκπρόσωπος του ΣΥΡΙΖΑ, δεν μιλάει. Τώρα γίνεται ψηφοφορία.

**ΜΕΡΟΠΗ ΤΖΟΥΦΗ:** Θέλω τον λόγο.

**ΧΡΗΣΤΟΣ ΜΑΝΤΑΣ:** Δεν ξέρετε τι θα πούμε; Γιατί κάνετε σχόλια;

**ΜΕΡΟΠΗ ΤΖΟΥΦΗ:** Κατ’ αρχάς, δεν έγινε έτσι η διαδικασία. Έγινε κατ’ οικονομία...

**ΧΡΗΣΤΟΣ ΜΑΝΤΑΣ:** Δεν ξέρετε τι θα πούμε στο άρθρο…

**ΠΡΟΕΔΡΕΥΩΝ (Δημήτριος Κρεμαστινός):** Αυτό είπα. Με συγχωρείτε, κύριε Μαντά, δεν καταλάβατε τι είπα. Είπα ότι έγινε η συζήτηση. Αν θέλετε να απαντήσετε σε αυτά που έθεσε ο κ. Κουτσούκος, απαντάτε. Εάν δεν θέλετε, δεν απαντάτε. Αυτό είπα. Είπα: «τώρα είναι η ψηφοφορία». Δεν έκανα κανένα σχόλιο.

Ερωτάται το Σώμα: Γίνεται δεκτό το άρθρο 1 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΔΗΜΗΤΡΙΟΣ ΣΤΑΜΑΤΗΣ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΓΙΑΝΝΗΣ ΚΟΥΤΣΟΥΚΟΣ:** Παρών.

**ΙΩΑΝΝΗΣ ΔΕΛΗΣ:** Παρών.

**ΓΕΩΡΓΙΟΣ ΑΜΥΡΑΣ:** Παρών.

**ΙΩΑΝΝΗΣ ΣΑΡΙΔΗΣ:** Παρών.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΔΗΜΗΤΡΙΟΣ ΣΤΑΜΑΤΗΣ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΓΙΑΝΝΗΣ ΚΟΥΤΣΟΥΚΟΣ:** Παρών.

**ΙΩΑΝΝΗΣ ΔΕΛΗΣ:** Παρών.

**ΓΕΩΡΓΙΟΣ ΑΜΥΡΑΣ:** Παρών.

**ΙΩΑΝΝΗΣ ΣΑΡΙΔΗΣ:** Παρών.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 2 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 174 και ειδικό 47, όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΙΩΑΝΝΗΣ ΔΕΛΗΣ:** Παρών.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς, η τροπολογία με γενικό αριθμό 174 και ειδικό 47 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 175 και ειδικό 48, που αφορά το Μέγαρο Μουσικής;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΓΙΑΝΝΗΣ ΚΟΥΤΣΟΥΚΟΣ:** Ναι, με τις δεσμεύσεις που ανέλαβε η Κυβέρνηση.

**ΙΩΑΝΝΗΣ ΔΕΛΗΣ:** Παρών.

**ΓΕΩΡΓΙΟΣ ΑΜΥΡΑΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Κατά πλειοψηφία.

**ΙΩΑΝΝΗΣ ΣΑΡΙΔΗΣ:** Παρών.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 175 και ειδικό 48 έγινε δεκτή κατά πλειοψηφία και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου του νομοσχεδίου.

Ερωτάται το Σώμα: Γίνεται δεκτό το ακροτελεύτιο άρθρο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΔΗΜΗΤΡΙΟΣ ΣΤΑΜΑΤΗΣ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΙΩΑΝΝΗΣ ΔΕΛΗΣ:** Παρών.

**ΙΩΑΝΝΗΣ ΣΑΡΙΔΗΣ:** Παρών.

**ΠΡΟΕΔΡΕΥΩΝ (Δημήτριος Κρεμαστινός):** Το ακροτελεύτιο άρθρο έγινε δεκτό κατά πλειοψηφία.

Συνεπώς το σχέδιο νόμου του Υπουργείου Οικονομικών: «Κύρωση: α) της από 24-12-2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Εσωτερικών και Διοικητικής Ανασυγκρότησης, Περιβάλλοντος και Ενέργειας, Ναυτιλίας και Νησιωτικής Πολιτικής, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Αγροτικής Ανάπτυξης και Τροφίμων και Οικονομικών» (Α΄182) και β) της από 30-12-2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Οικονομικών, Παιδείας, Έρευνας και Θρησκευμάτων, Εσωτερικών και Διοικητικής Ανασυγκρότησης, Περιβάλλοντος και Ενέργειας, Ναυτιλίας και Νησιωτικής Πολιτικής, Εργασίας, Κοινωνικής Ασφάλισης και Κοινωνικής Αλληλεγγύης, Εθνικής Άμυνας, Υγείας και Οικονομίας, Ανάπτυξης και Τουρισμού και της ΕΡΤ Α.Ε.» (Α΄184)» και άλλες διατάξεις» έγινε δεκτό κατά πλειοψηφία επί της αρχής, επί των άρθρων και επί των τροπολογιών.

Κυρίες και κύριοι συνάδελφοι, δέχεστε στο σημείο αυτό να ψηφίσουμε το νομοσχέδιο και στο σύνολο;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Ερωτάται το Σώμα: Γίνεται δεκτό το νομοσχέδιο και στο σύνολο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΔΗΜΗΤΡΙΟΣ ΣΤΑΜΑΤΗΣ:** Κατά πλειοψηφία.

**ΗΛΙΑΣ ΠΑΝΑΓΙΩΤΑΡΟΣ:** Κατά πλειοψηφία.

**ΓΙΑΝΝΗΣ ΚΟΥΤΣΟΥΚΟΣ:** Κατά πλειοψηφία.

**ΙΩΑΝΝΗΣ ΔΕΛΗΣ:** Παρών.

**ΓΕΩΡΓΙΟΣ ΑΜΥΡΑΣ:** Παρών.

**ΙΩΑΝΝΗΣ ΣΑΡΙΔΗΣ:** Παρών.

**ΠΡΟΕΔΡΕΥΩΝ (Δημήτριος Κρεμαστινός):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Οικονομικών: «Κύρωση: α) της από 24-12-2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Εσωτερικών και Διοικητικής Ανασυγκρότησης, Περιβάλλοντος και Ενέργειας, Ναυτιλίας και Νησιωτικής Πολιτικής, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Αγροτικής Ανάπτυξης και Τροφίμων και Οικονομικών» (Α΄182) και β) της από 30-12-2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Οικονομικών, Παιδείας, Έρευνας και Θρησκευμάτων, Εσωτερικών και Διοικητικής Ανασυγκρότησης, Περιβάλλοντος και Ενέργειας, Ναυτιλίας και Νησιωτικής Πολιτικής, Εργασίας, Κοινωνικής Ασφάλισης και Κοινωνικής Αλληλεγγύης, Εθνικής Άμυνας, Υγείας και Οικονομίας, Ανάπτυξης και Τουρισμού και της ΕΡΤ Α.Ε.» (Α΄184)» και άλλες διατάξεις» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου 182α)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Το Σώμα παρέσχε τη ζητηθείσα εξουσιοδότηση.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Η πέμπτη με αριθμό 507/8-2-2016 επίκαιρη ερώτηση πρώτου κύκλου του Βουλευτή Λάρισας της Ένωσης Κεντρώων κ. Γεωργίου Κατσιαντώνη προς τον Υπουργό Παιδείας, Έρευνας και Θρησκευμάτων,σχετικά με την παύση λειτουργίας των Κέντρων Δια Βίου Μάθησης στη Λάρισα δεν συζητείται λόγω κωλύματος του Βουλευτή.

Συνεχίζουμε με την τέταρτη με αριθμό 521/9-2-2016 επίκαιρη ερώτηση πρώτου κύκλου του Βουλευτή Λάρισας των Ανεξαρτήτων Ελλήνων κ. Βασιλείου Κόκκαλη προς τον ΥπουργόΟικονομίας, Ανάπτυξης και Τουρισμού, σχετικά με τους δανειολήπτες στεγαστικών δανείων με το νόμισμα του ελβετικού φράγκου.

Θα απαντήσει οΥπουργός Οικονομίας, Ανάπτυξης και Τουρισμού, κ. Σταθάκης.

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, όπως πολύ καλά γνωρίζετε, περί τους 82.000 δανειολήπτες στην πατρίδα μας έλαβαν δάνειο με το νόμισμα του ελβετικού φράγκου, πλην όμως λόγω της αλλαγής της ισοτιμίας υπέστησαν σοβαρή οικονομική ζημιά και βρέθηκαν σε δυσχερή οικονομική θέση.

Στο αυτό συμπέρασμα κατέληξαν δεκάδες δικαστικές αποφάσεις και στον πρώτο και στον δεύτερο βαθμό. Για το θέμα αυτό έχει γνωμοδοτήσει και η Επίτροπος της Ευρωπαϊκής Ένωσης για θέματα καταναλωτή.

Πρόσφατα, είχαμε μια εξέλιξη. Η Ανώνυμη Τραπεζική Εταιρεία με την επωνυμία «EUROBANK ERGASIAS» παραιτήθηκε του δικογράφου της αναιρέσεως κατά συγκεκριμένης απόφασης του Πολυμελούς Πρωτοδικείου Ρόδου καταστάσα της αποφάσεως αμετακλήτου και παρέχουσα η ως άνω απόφαση το δεδικασμένο. Ως καλά γνωρίζετε το δεδικασμένο, βέβαια, ισχύει μόνο για τον διάδικο, ο οποίος παρέστη.

Ερώτηση: Σε ποιες ενέργειες σκοπεύετε να προβείτε, προκειμένου να επιλυθεί το θέμα νομοθετικά αφ’ ης στιγμής υφίσταται το δεδικασμένο, το αναγνώρισε κι η τράπεζα προκειμένου να μην ταλαιπωρούνται χιλιάδες δανειολήπτες στις δικαστικές αίθουσες;

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Σταθάκη, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Όπως όλοι γνωρίζουμε, τα ενυπόθηκα δάνεια σε ελβετικό φράγκο έχουν συναφθεί φυσικά πριν από την παγκόσμια χρηματοπιστωτική κρίση του 2008 και είχαν συναφθεί εν μέσω μιας ελεύθερης αγοράς και επιλογών από την πλευρά των δανειοληπτών χωρίς να υπάρχει οποιαδήποτε μέριμνα για τον συναλλαγματικό κίνδυνο, το οποίο πολύ απλά σήμαινε ότι σε περίπτωση υποτίμησης του ελβετικού φράγκου η ωφέλεια πήγαινε στον δανειολήπτη, σε περίπτωση φυσικά υπερτίμησης του ελβετικού φράγκου οι συνέπειες είναι γνωστές.

Υπό τις δεδομένες συνθήκες, η υπόθεση, όπως προέκυψε μετά την κρίση, θέτει εκ των πραγμάτων θέμα ρύθμισης του συγκεκριμένου θέματος. Να υπενθυμίσω ότι η υπόθεση αυτήν τη στιγμή πέρα από την μεμονωμένη περίπτωση, την οποία επικαλείται η ερώτηση, βρίσκεται μετά από προσφυγή της Ένωσης Καταναλωτών, το οποίο θα καλύπτει το σύνολο των περιπτώσεων, σε διαδικασία δικαστικής απόφασης και μάλιστα στο υψηλότερο επίπεδο.

Συνεπώς, το ένα στοιχείο είναι ότι θα υπάρξει δικαστική απόφαση σύντομα, η οποία θα καλύπτει γενικά την κατηγορία αυτή και όχι μεμονωμένο δανειολήπτη.

Δεύτερον, υπάρχει πρόσφατη ευρωπαϊκή οδηγία για την ενυπόθηκη πίστη, στην οποία υπάρχει ειδικό κεφάλαιο, που ρυθμίζει τα δάνεια σε ξένο νόμισμα και τα δάνεια μεταβλητού επιτοκίου. Η κεντρική ιδέα της οδηγίας αυτής είναι να υπάρχει το δικαίωμα μείωσης του καταναλωτή να μετατρέπει τη σύμβαση πίστωσης σε εναλλακτικό νόμισμα, τηρουμένων κάποιων προϋποθέσεων, προκειμένου να μειωθεί ο συναλλαγματικός κίνδυνος στον οποίο είναι εκτεθειμένος ο καταναλωτής.

Η οδηγία αυτή εφαρμόζεται, όμως, σε συμβάσεις ενυπόθηκης πίστης που θα συναφθούν από τις 21 Μαρτίου του 2016 και μετά. Έχει, όμως, ορισμένο κανονιστικό πλαίσιο, το οποίο μπορεί να αποτελέσει έναν ασφαλή τρόπο επίλυσης αναδρομικά του προβλήματος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Επιτρέψτε μου να θέσω ποια είναι η λύση. Ενδεικτικά, η λύση είναι να κλειδώσει αναδρομικά η ισοτιμία ανάμεσα στο ελβετικό φράγκο και το ευρώ με ένα τρόπο, ο οποίος δεν επιδεινώνει τη θέση του δανειολήπτη και ταυτόχρονα, να προσδιοριστεί το επιτόκιο, με έναν τρόπο με τον οποίο –υπενθυμίζω- ο δανειολήπτης του ελβετικού φράγκου είχε μεγάλο πλεονέκτημα στο επιτόκιο έναντι του δανειολήπτη σε ευρώ.

Η λύση, λοιπόν, είναι λίγο έως πολύ δεδομένη. Εκεί πρέπει να καταλήξουμε. Είναι μια δίκαιη λύση, η οποία μπορεί να προκύψει φυσικά από νομοθετική ρύθμιση. Σε συμφωνία, έχουν προηγηθεί και σ’ αυτήν την περίοδο γίνονται σημαντικές συζητήσεις και με την Ένωση Ελληνικών Τραπεζών, προκειμένου να βρεθεί μία νομική μορφή, με την οποία να είναι σύμφωνοι και να είναι δεσμευτική για όλες τις πλευρές.

Συνεπώς, το πρόβλημα ήταν υπαρκτό, μη διαχειρίσιμο για κάποιο χρονικό διάστημα. Έγιναν οι προσφυγές. Η λύση είναι μια εκδοχή αυτού που υπονόησα. Είμαστε πολύ κοντά στο να δοθεί αυτή η λύση αναδρομικά και με βάση –επαναλαμβάνω- μια κατεύθυνση που υπάρχει από τούδε και εφεξής, από 21 Μαρτίου 2016 και μετά, σε αντίστοιχα δάνεια που θα συνάπτονται στο μέλλον με συναλλαγματικό κίνδυνο μειωμένο, καθώς θα προβλέπεται ο τρόπος λύσης του προβλήματος.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο κ. Βασίλειος Κόκκαλης, για να δευτερολογήσει.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, αν είναι δυνατόν, αν μπορείτε να εξειδικεύσετε λίγο την κατεύθυνση αυτής της λύσης, διότι αφενός μεν είναι μεμονωμένη η περίπτωση, στην οποία δικαιώθηκε ο δανειολήπτης, αφετέρου δεν ασκεί καμμία επιρροή αυτό που είπατε για την Ένωση Καταναλωτών. Διότι και απόφαση να βγει, πάλι θα καλύπτει δέκα, είκοσι, τριάντα που εκπροσωπεί η Ένωση Καταναλωτών.

Συμβαίνει το εξής παράδοξο. Οι ίδιες οι τράπεζες αποδέχονται, παραδέχονται ότι θέλουν να λύσουν το πρόβλημα, διότι όλες οι δικαστικές αποφάσεις είναι εις βάρος τους. Οι ίδιες οι τράπεζες το αποδέχονται. Παραιτήθηκε η «EUROBANK». Εμείς, γιατί να κοιτάμε από μακριά; Η ίδια η τράπεζα λέει στο Υπουργείο να το λύσουν, διότι δεν τη συμφέρει την τράπεζα οικονομικά, γιατί πιθανότατα θα χάσει τον δικαστικό αγώνα. Συνεπώς, αν μπορούμε, να πούμε σ’ αυτούς τους ανθρώπους για μια εξειδίκευση της νομοθετικής πρωτοβουλίας και πότε χρονικά. Αν μπορείτε, να το πείτε.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ο Υπουργός Οικονομίας, Ανάπτυξης και Τουρισμού, κ. Γεώργιος Σταθάκης, έχει τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Έχετε δίκιο στην παρατήρηση αυτή. Νομίζω ότι είναι ένα από τα θέματα που έχουν τεθεί στη συζήτηση, που είχαμε την περασμένη εβδομάδα με την Ένωση Ελληνικών Τραπεζών. Αναζητούμε μια γρήγορη λύση από κοινού –επαναλαμβάνω- που να στέκει νομικά και να μπορεί, πέρα από τη μεμονωμένη τράπεζα να υπάρχει κοινή αποδοχή αυτής της λύσης από το σύνολο του τραπεζικού συστήματος.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε πολύ.

Εισερχόμαστε στην έβδομη με αριθμό 482/2-2-2016 επίκαιρη ερώτηση δεύτερου κύκλου της Βουλευτού Ιωαννίνων του Συνασπισμού Ριζοσπαστικής Αριστεράς κ. Μερόπης Τζούφη προς τον Υπουργό Υγείας, σχετικά με τη λειτουργία του υπολογιστικού τομογράφου (PET-CT) στο Πανεπιστημιακό Γενικό Νοσοκομείο Ιωαννίνων.

Θα απαντήσει ο Αναπληρωτής Υπουργός Υγείας, κ. Πολάκης.

Κυρία Τζούφη, έχετε τον λόγο.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε, και ζητώ συγγνώμη για την προηγούμενη ένταση.

Κύριε Αναπληρωτά Υπουργέ, αντιλαμβανόμαστε όλοι -και από την πρωινή συζήτηση που έγινε εδώ- τις πολύ μεγάλες προσπάθειες που κάνει το Υπουργείο Υγείας τον τελευταίο χρόνο να αντιμετωπίσει τα οξυμένα χρόνια προβλήματα στον χώρο της υγείας, τα οποία βεβαίως έχουν οξυνθεί κυρίως λόγω των πολιτικών των προηγούμενων κυβερνήσεων και της ανεπαρκούς στήριξης των δημόσιων δομών υγείας.

Η παροχή και η αναβάθμιση των διαγνωστικών εξετάσεων που παρέχονται μέσα στα δημόσια νοσοκομεία θεωρώ ότι είναι στον σχεδιασμό του Υπουργείου, τόσο για να εξοικονομήσει δημόσιους πόρους, που βεβαίως διαφεύγουν προς την ιδιωτική υγεία, αλλά κυρίως για την καλύτερη εξυπηρέτηση των πολιτών.

Θα ήθελα, λοιπόν, να αναφερθώ στη δυνατότητα αναβάθμισης αυτών των εξετάσεων, που μπορεί να παρέχει το Πανεπιστημιακό Γενικό Νοσοκομείο Ιωαννίνων στον τομέα της ογκολογίας, της νευρολογίας και της καρδιολογίας μέσω της αξιοποίησης του υπολογιστικού τομογράφου, PET-CT όπως είναι γνωστό, με εκπομπή ποζιτρονίων.

Η εγκατάσταση και η λειτουργία ενός τέτοιου συστήματος στο Πανεπιστημιακό Γενικό Νοσοκομείο Ιωαννίνων θεωρείται απαραίτητη για την εξυπηρέτηση του δημόσιου αγαθού της υγείας. Πρόκειται να συνεισφέρει τα μέγιστα στην αποτελεσματική διαχείριση μεγάλου αριθμού περιστατικών από τις εξειδικεύσεις και τις ειδικότητες, που ανέφερα προηγουμένως, με σκοπό τη διάγνωση, τη σταδιοποίηση και την επανασταδιοποίηση της νόσου, αλλά και την παρακολούθηση της ανταπόκρισης στη θεραπεία, κυρίως ογκολογικών, όπως είπα ασθενών, αλλά και άλλων. Επίσης, μπορεί να βοηθήσει και σε θεραπείες στο πλαίσιο της ακτινοθεραπευτικής.

Θέλω εδώ, συμπληρωματικά, να επισημάνω ότι το νοσοκομείο μας στερείται τέτοιου συστήματος, ενώ από την άλλη μεριά διαθέτει πλήρες λειτουργικό τμήμα πυρηνικής ιατρικής, με επαρκές και εκπαιδευμένο προσωπικό, καλύπτοντας σημαντικές ανάγκες πολλών ασθενών, ενώ εκεί καταφεύγει και πολύ μεγάλος αριθμός καρκινοπαθών της ευρύτερης περιφέρειας, που στην αντίθετη περίπτωση, προκειμένου να γίνουν αυτές οι πολύ βασικές εξετάσεις, αναγκάζονται να ταξιδέψουν στην Αθήνα, με ό,τι αυτό συνεπάγεται σε ταλαιπωρία και οικονομική επιβάρυνση και για τους ασθενείς και για τις οικογένειές τους.

Το συγκεκριμένο νοσοκομείο, με δεδομένη την ύπαρξη αυτού του πλήρως λειτουργικού και εκπαιδευμένου προσωπικού, εξυπηρετεί τόσους ασθενείς όσους και το Νοσοκομείο «ΕΥΑΓΓΕΛΙΣΜΟΣ» και καλύπτει τις ανάγκες του πληθυσμού όχι μόνο της Ηπείρου, αλλά, όπως είπα και πριν, και της ευρύτερης γεωγραφικής περιοχής της δυτικής Ελλάδας των νησιών του Ιονίου, της Θεσσαλίας και της δυτικής Μακεδονίας, αλλά μπορεί, λόγω της γεωγραφικής εγγύτητας, να προσελκύσει και σημαντικό αριθμό περιστατικών από τη γείτονα χώρα, την Αλβανία, δεδομένου ότι, ήδη, ένας μεγάλος αριθμός ασθενών καταφεύγει στο νοσοκομείο μας γι’ αυτές τις υπηρεσίες, βεβαίως επ’ αμοιβή.

Με βάση αυτά και γνωρίζοντας το πολύ δύσκολο πλαίσιο, θέλω να σας ρωτήσω αν υπάρχει η δυνατότητα, χρηματοδοτικά και θεσμικά, να προχωρήσετε προκειμένου να λειτουργήσει στο Πανεπιστημιακό Γενικό Νοσοκομείο Ιωαννίνων ένας τέτοιος τομογράφος.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε πολύ.

Ο κ. Πολάκης έχει τον λόγο για τρία λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε, που προηγήθηκε η ερώτηση λόγω της συνεδρίασης στην Επιτροπή Κοινωνικών Υποθέσεων για το Παράλληλο Πρόγραμμα.

Κυρία Τζούφη, θα είμαι σύντομος. Η απάντηση είναι «ναι». Το σύστημα της υπολογιστικής τομογραφίας με εκπομπή ποζιτρονίων είναι μια μέθοδος, η οποία τα τελευταία χρόνια γνωρίζει μεγάλη ανάπτυξη. Είναι σαφές ότι προσφέρει, βέβαια πάντα με ενδείξεις, και στη σταδιοποίηση ογκολογικών ασθενών και στο σχεδιασμό της θεραπείας τους. Κι επειδή θα τα αλλάξουμε τα πράγματα, θα μπορέσει πραγματικά να προσφέρει και οικονομίες κλίμακος, σε σχέση με το πώς σχεδιάζεται η θεραπεία σε κάποιους ασθενείς και όχι να τους βομβαρδίζουμε με χημικοθεραπευτικά για να υπάρχουν τα παράλληλα οφέλη σε αυτούς που κάνουν τον βομβαρδισμό αυτόν.

Υπήρχε στο ΕΣΠΑ, απ’ ό,τι είδαμε, στον προηγούμενο σχεδιασμό, του οποίου οι πόροι βέβαια εξαντλήθηκαν αλλού. Διότι, πραγματικά η κατανομή του ΕΣΠΑ της υγείας τα προηγούμενα χρόνια ήταν άλλος ένα θρίαμβος του πελατειακού κράτους. Όποιος είχε «δόντι» έβαζε πρόγραμμα μέσα και έπαιρνε μηχάνημα. Όποιος δεν είχε, δεν έπαιρνε. Και είμαστε στη φάση του πλήρους επανασχεδιασμού.

**ΛΕΩΝΙΔΑΣ ΓΡΗΓΟΡΑΚΟΣ:** Γιατί δεν λες ονόματα; Να καταγγείλεις ονόματα γι’ αυτά που λες.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εγώ πάντα λέω, ονόματα, κύριε Γρηγοράκο. Πάντα λέω ονόματα.

**ΛΕΩΝΙΔΑΣ ΓΡΗΓΟΡΑΚΟΣ:** Είσαι συκοφάντης. Άσε αυτά που ξέρεις. Να πεις ονόματα. Άντε από εκεί! Αρκετά σας ανεχτήκαμε!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Γρηγοράκο, μην ξύνεστε στη γκλίτσα του τσοπάνη.

**ΛΕΩΝΙΔΑΣ ΓΡΗΓΟΡΑΚΟΣ:** Είσαι συκοφάντης. Να πεις ονόματα γι’ αυτά που είπες.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα πω ονόματα, κύριε Γρηγοράκο. Βεβαίως, θα πω ονόματα.

**ΛΕΩΝΙΔΑΣ ΓΡΗΓΟΡΑΚΟΣ:** Ξεδιάντροπε, ψευταρά, να πεις ονόματα!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ηρεμήστε, μην αγχώνεστε.

**ΛΕΩΝΙΔΑΣ ΓΡΗΓΟΡΑΚΟΣ:** Η αξιοπρέπεια ενός Υπουργού σε μια δημοκρατία επιβάλλει ονόματα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Γιατί ταράζεστε; Έχετε τη μύγα;

**ΛΕΩΝΙΔΑΣ ΓΡΗΓΟΡΑΚΟΣ:** Εγώ μύγα;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Γιατί μυγιάζεστε;

**ΛΕΩΝΙΔΑΣ ΓΡΗΓΟΡΑΚΟΣ:** Εάν έχεις στοιχεία, στον εισαγγελέα!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα τα καταθέσω αναλυτικότατα και εσύ δεν ξέρεις τι λες.

**ΛΕΩΝΙΔΑΣ ΓΡΗΓΟΡΑΚΟΣ:** Εγώ δεν ξέρω τι λέω;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Βεβαίως. Θα τα καταθέσω αναλυτικά.

**ΛΕΩΝΙΔΑΣ ΓΡΗΓΟΡΑΚΟΣ:** Για να δούμε τι έχεις κάνει έναν χρόνο!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ηρεμία, ηρεμία! Όλα στην ώρα τους.

**ΛΕΩΝΙΔΑΣ ΓΡΗΓΟΡΑΚΟΣ:** «Ηρεμία» εκεί που σε παίρνει.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μετά απ’ αυτή την παρεμβολή και εφόσον προκαλούμαι, κύριε Πρόεδρε…

**ΠΡΟΕΔΡΕΥΩΝ (Δημήτριος Κρεμαστινός):** Κύριε Πολάκη, σας παρακαλώ, μη δίνετε συνέχεια εκτός της ερωτήσεως, διότι δημιουργούμε θέματα, τα οποία δεν λύνονται σε αυτήν τη συνεδρία τουλάχιστον.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ωραία.

Θα επανέλθω στην ερώτηση και να απαντήσω και σε αυτά που έθεσε ο κ. Γρηγοράκος πολύ περιληπτικά.

**ΛΕΩΝΙΔΑΣ ΓΡΗΓΟΡΑΚΟΣ:** Όποτε θέλεις και όπου θέλεις.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, επί της ερωτήσεως.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Είναι μία τεχνική, λοιπόν. Καταλαβαίνουμε την ανάγκη. Στην Αθήνα υπάρχουν δύο μηχανήματα στο δημόσιο τομέα. Το ένα είναι στον «ΕΥΑΓΓΕΛΙΣΜΟ» και το άλλο είναι αυτό που ανοίξαμε –είναι ένα απ’ αυτά που κάναμε- τώρα στο «ΜΕΤΑΞΑ». Πρώτη απάντηση, λοιπόν. Υπάρχουν άλλα τρία ιδιωτικά.

Δεύτερον, ανοίγει μέσα στο επόμενο διάστημα -και αφού λυθεί το θέμα του ραδιοφαρμάκου- στο «ΘΕΑΓΕΝΕΙΟ». Και υπάρχει και του «ΠΑΠΑΓΕΩΡΓΙΟΥ», το οποίο προσπαθούμε να δούμε πώς ακριβώς θα λειτουργήσει. Είναι πράγματα που κάνουμε. Αυτό είχε ενταχθεί στο ΕΣΠΑ. Απεντάχθηκε, όμως –ενώ υπάρχει ανάγκη- και έγιναν άλλα πράγματα.

Αυτή τη στιγμή, δυστυχώς, παραλάβαμε μια κατάσταση που είμαστε υποχρεωμένοι να υλοποιήσουμε κάποιες συμβάσεις που έχουν υπογραφεί, σε σχέση με έργα στην υγεία από την προηγούμενη κατάσταση. Αλλά θα διαμορφώσουμε τους όρους για να βρεθούν χρήματα, γιατί κάποια έχουν ενταχθεί απλά για να ενταχθούν, χωρίς να υπάρχει μελέτη ή διαδικασία για να ολοκληρωθούν.

Από εκεί και πέρα, με αφορμή αυτό και επειδή προκλήθηκα, για το PET CT συγκεκριμένα να μου κάνετε…

**ΛΕΩΝΙΔΑΣ ΓΡΗΓΟΡΑΚΟΣ:** Το PET στο Νοσοκομείο «ΜΕΤΑΞΑ» έχει υπογραφεί από άλλον Υπουργό.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Γρηγοράκο, μη με διακόπτετε.

Να μου κάνετε ερώτηση και θα φέρω τον αναλυτικό κατάλογο του τι είχατε εγκρίνει και τι δεν υλοποιήθηκε για το PET CT συγκεκριμένα.

**ΛΕΩΝΙΔΑΣ ΓΡΗΓΟΡΑΚΟΣ:** Πάλι ψέματα!! Όλα, όλα…

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Γρηγοράκο.

Κύριε Πολάκη, σας παρακαλώ, μην απαντάτε εκτός ερωτήσεως.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ναι, φωνάζει ο κλέφτης, να φύγει ο νοικοκύρης. Καταλαβαίνετε τι γίνεται;

Ο σχεδιασμός θα είναι για την τοποθέτηση δύο ή τριών μηχανημάτων στην Ελλάδα. Ένα απ’ αυτά θα είναι στα Γιάννενα την επόμενη περίοδο για να καλύψουν γεωγραφικά τις ανάγκες του δημόσιου συστήματος και να καλύψει με αυτήν την εξέταση τον πληθυσμό.

Από εκεί και πέρα, υπάρχουν δύο ζητήματα. Πρώτον, δεν ήμασταν εμείς κυβέρνηση, όταν δόθηκε τιμή αποζημίωσης γι’ αυτήν την εξέταση 700 ευρώ, σε αυτόν που την εκτελεί στο κέντρο που την εκτελεί, όταν σε όλη την Ευρώπη αυτή η τιμή αποζημίωσης δεν υπερβαίνει τα 300 ευρώ. Εδώ είμαστε χουβαρντάδες!

Δεύτερον, δεν ήμασταν εμείς κυβέρνηση, όταν δεχθήκατε την τιμή για το ραδιοφάρμακο, η οποία ήταν 820 ευρώ, επειδή υπάρχει ένα. Και δεν συγκροτήσατε ποτέ επιτροπή διαπραγμάτευσης για να διαπραγματευτεί αυτό.

Η αμέσως προηγούμενη από εμάς ηγεσία του Υπουργείου Υγείας και συγκεκριμένα ο κ. Κουρουμπλής, μείωσε αυτήν την τιμή κατά 100 ευρώ. Ξέρετε πόσο είναι αυτή η τιμή αποζημίωσης σε όλη την Ευρώπη; Από 150 έως 200 ευρώ είναι η τιμή του ραδιοφαρμάκου.

**ΛΕΩΝΙΔΑΣ ΓΡΗΓΟΡΑΚΟΣ:** Σήμερα, όχι τότε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν ήμασταν εμείς Κυβέρνηση, όταν δεχθήκατε και δεν διαπραγματευθήκατε αυτές τις τιμές. Το κόστος θα το κατεβάσουμε εκεί που του πρέπει, εκεί που του αξίζει. Kαι αν υπάρχει θέμα εκβιασμού, επειδή υπάρχει μονοπώλιο στη χώρα, υπάρχει και άλλος τρόπος, γιατί έχει και αλλού πορτοκαλιές που κάνουν πορτοκάλια. Μπορεί να τοποθετηθεί μικρό κυκλοτρόνιο σε κάποια συγκεκριμένα σημεία, το οποίο μπορεί να παράγει μία δόση ανά είκοσι λεπτά και μάλιστα μπορεί να αποσβέσει την επένδυση μέσα σε ένα χρόνο λειτουργίας. Και θα το κάνουμε αυτό, γιατί εμείς δεν έχουμε δεσμεύσεις, για να μπορεί να μας κρατά κανείς από το χέρι και να δεχόμαστε να πληρώνουμε τα 700 ευρώ.

**ΛΕΩΝΙΔΑΣ ΓΡΗΓΟΡΑΚΟΣ:** Ούτε εμείς έχουμε, κύριε Υπουργέ.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Για όλα τα άλλα σας προκαλώ να μου κάνετε ερώτηση, για να φέρω τον πλήρη κατάλογο με τα στοιχεία.

**ΛΕΩΝΙΔΑΣ ΓΡΗΓΟΡΑΚΟΣ:** Αφήστε τις συκοφαντίες. Αν έχετε, να πείτε ονόματα.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ!

**ΜΕΡΟΠΗ ΤΖΟΥΦΗ:** Κύριε Πρόεδρε, διαμαρτύρομαι ισχυρώς…

**ΠΡΟΕΔΡΕΥΩΝ (Δημήτριος Κρεμαστινός):** Διαμαρτύρεται η κ. Τζούφη, η οποία έχει κάνει την ερώτησή της.

**ΛΕΩΝΙΔΑΣ ΓΡΗΓΟΡΑΚΟΣ:** Το Νοσοκομείο «ΜΕΤΑΞΑ»…

**ΜΕΡΟΠΗ ΤΖΟΥΦΗ:** Κύριε Πρόεδρε, σας παρακαλώ να επιβάλετε την τάξη.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Γρηγοράκο, διαμαρτύρεται η ερωτώσα Βουλευτής, διότι ουσιαστικά απαντά ο κ. Πολάκης στα δικά σας σχόλια.

**ΛΕΩΝΙΔΑΣ ΓΡΗΓΟΡΑΚΟΣ:** Δεν μπορούμε να λέμε ψέματα εδώ.

**ΜΕΡΟΠΗ ΤΖΟΥΦΗ:** Κύριε Πρόεδρε, για δεύτερη φορά σας ζητώ τη βοήθειά σας.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Τζούφη, έχετε τον λόγο.

**ΛΕΩΝΙΔΑΣ ΓΡΗΓΟΡΑΚΟΣ:** Να μας φέρει το ποιος υπογράφει το ΡΕΤ του Νοσοκομείου «ΜΕΤΑΞΑ»!

**ΜΕΡΟΠΗ ΤΖΟΥΦΗ:** Κύριε Πρόεδρε, δεν μπορώ κάτω από τέτοιες συνθήκες. Είναι λιγότερο από ένα τέταρτο…

**ΠΡΟΕΔΡΕΥΩΝ (Δημήτριος Κρεμαστινός):** Κύριε Γρηγοράκο, παρακαλώ.

Η παρεμβολή είναι αδιανοήτος. Παρακαλώ όλους και τον κ. Πολάκη να μην απαντά εκτός της ερωτήσεως, διότι έτσι διαιωνίζεται η συζήτηση.

Κυρία Τζούφη, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Να μην πετάγεται, κύριε Πρόεδρε.

**ΛΕΩΝΙΔΑΣ ΓΡΗΓΟΡΑΚΟΣ:** Κύριε Πρόεδρε, ζητώ τον λόγο επί προσωπικού.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, όταν τελειώσει η ερώτηση.

**ΛΕΩΝΙΔΑΣ ΓΡΗΓΟΡΑΚΟΣ:** Όχι, τώρα!

**ΠΡΟΕΔΡΕΥΩΝ (Δημήτριος Κρεμαστινός):** Όταν τελειώσει η ερώτηση, το προσωπικό.

**ΜΕΡΟΠΗ ΤΖΟΥΦΗ:** Κύριε Πρόεδρε, παρακαλώ να τον εγκαλέσετε στην τάξη, αμέσως! Είναι η δεύτερη φορά που γίνεται.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Γρηγοράκο, σας παρακαλώ.

Κυρία Τζούφη, δεν βοηθάτε και εσείς.

**ΛΕΩΝΙΔΑΣ ΓΡΗΓΟΡΑΚΟΣ:** Κύριε Πρόεδρε, τον λόγο επί προσωπικού.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Γρηγοράκο, θα έχετε τον λόγο επί προσωπικού, μόλις τελειώσει η ερώτηση. Τώρα δευτερολογεί η Βουλευτής. Θα σας δώσω τον λόγο μετά.

**ΛΕΩΝΙΔΑΣ ΓΡΗΓΟΡΑΚΟΣ:** Όχι, κύριε Πρόεδρε, ο κύριος Υπουργός…

**ΜΕΡΟΠΗ ΤΖΟΥΦΗ:** Όχι, δεν θα πάρετε τον λόγο τώρα. Πρέπει να σέβεστε τη διαδικασία. Σας παρακαλώ πάρα πολύ!

(Θόρυβος στην Αίθουσα)

**ΠΡΟΕΔΡΕΥΩΝ (Δημήτριος Κρεμαστινός):** Κυρία Τζούφη, παρακαλώ, έχετε τον λόγο.

**ΜΕΡΟΠΗ ΤΖΟΥΦΗ:** Για δεύτερη φορά μέσα σε λιγότερο από ένα τέταρτο οι συνάδελφοι του ΠΑΣΟΚ στην προσπάθεια να επιχειρηματολογήσω παρεμβαίνουν και νομίζω ότι είναι πρωτοφανές και θέλω να γραφτεί στα Πρακτικά ότι στη διάρκεια επίκαιρης ερώτησης δημιουργούν ένα σκληρό αντιπολιτευτικό κλίμα, το οποίο δεν ξέρω τι τους προσφέρει. Και είναι και μεγάλοι άνθρωποι!

Προσπαθώ τώρα να επανέλθω στην ερώτησή μου και σας ευχαριστώ.

Κύριε Υπουργέ, ευχαριστώ πάρα πολύ για την άμεση ανταπόκρισή σας, διότι υπάρχει πολύ μεγάλη ανάγκη, όπως είπα και πριν, να ενισχύσουμε το δημόσιο σύστημα υγείας, όχι μόνο για τη φροντίδα των ασθενών, καθώς η δυνατότητα εγκατάστασης ενός τέτοιου συστήματος στα Γιάννενα μπορεί να βοηθήσει και σε ακαδημαϊκό, ερευνητικό και εκπαιδευτικό έργο, αφού το τμήμα στο οποίο θα εγκατασταθεί και θα λειτουργήσει αυτό το σύστημα έχει τη δυνατότητα να εκπαιδεύσει και νέους συναδέλφους και φοιτητές και ειδικευμένους φυσικούς ιατρικής και τεχνολόγους ακτινολόγους, άρα να δώσει τη δυνατότητα να βελτιώσουμε και αυτό το επίπεδο παροχής υπηρεσιών.

Ευχαριστώ, λοιπόν, και ευελπιστώ σε δύσκολες οικονομικές συνθήκες και όχι μόνο όπως φαίνεται σήμερα -διότι εδώ φαίνεται ότι υπάρχουν πάρα πολλές αντιρρήσεις σε πάρα πολλά επίπεδα- να αναγνωρίσουν κάποιοι συνάδελφοι το πώς χειρίστηκαν το δημόσιο σύστημα υγείας και τι προτεραιότητες έβαλαν. Αυτά μπορούμε να τους τα καταθέσουμε και να προχωρήσουμε εν τέλει στην ουσιαστική αναβάθμιση του εθνικού συστήματος υγείας, που την έχει ανάγκη ο τόπος και οι τοπικές κοινωνίες.

Είμαι, τέλος, στη διάθεσή σας να καταθέσω, όταν το νομίζετε, και περισσότερα στοιχεία που υπάρχουν από τις σχετικές υπηρεσίες και τα τμήματα για την αναβάθμιση των συγκεκριμένων υπηρεσιών με επέκταση της χρήσης τους και σε άλλα πεδία που υπάρχουν και σε άλλες ηλικίες, όπως και στην παιδική ηλικία, την οποία διακόνησα ως παιδίατρος αρκετά χρόνια στο Πανεπιστημιακό Νοσοκομείο Ιωαννίνων με σημαντικό έλλειμμα σ’ αυτές τις υπηρεσίες, όπως για παράδειγμα στη διάγνωση της παιδικής επιληψίας, το κόστος λειτουργίας τους, αλλά και για τη διαχρονική απόσβεση αυτής της επένδυσης.

Σας ευχαριστώ και λυπούμαι για την ένταση που δημιουργήθηκε.

**ΠΡΟΕΔΡΕΥΩΝ (Δημήτριος Κρεμαστινός):** Για να μη δημιουργείται ένταση, να απαντούν και οι Υπουργοί και οι ερωτώντες -βέβαια δεν φταίνε οι ερωτώντες- επί της ερωτήσεως.

Κύριε Πολάκη, έχετε τον λόγο επί της ερωτήσεως.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Επί της ερωτήσεως, κύριε Πρόεδρε.

Κυρία Τζούφη, δεν έχω να πω πολλά πράγματα, σε σχέση με αυτά που είπα στην πρωτολογία. Υπάρχει ένας σχεδιασμός, ο οποίος θα ολοκληρωθεί μέσα στο Μάρτη, όπου μαζεύουμε από όλη την Ελλάδα προτάσεις, οι οποίες υπήρχαν. Έχουν κατατεθεί και προσπαθούμε σε συνεργασία με το Υπουργείο Ανάπτυξης και τον κ. Χαρίση και τον κ. Σταθάκη να δούμε τις χρηματοδοτικές δυνατότητες συνολικά και να ανασχεδιάσουμε συνολικά το χάρτη των έργων και των προμηθειών, που είναι απαραίτητα με κεντρικό στόχο και κεντρική επιλογή την ενίσχυση της χωρητικότητας και της δυναμικότητας του δημόσιου συστήματος υγείας.

Θα προσπαθήσουμε αυτό το πράγμα να καλύψει γεωγραφικά όλη την Ελλάδα, να μη μείνουν περιοχές πίσω, σε σχέση με κάποιες άλλες, όπως έχει γίνει αυτό στο παρελθόν και μάλιστα σε μερικές περιπτώσεις με πολύ προκλητικό τρόπο. Να ολοκληρωθούν οι υποδομές, να αντικατασταθεί εξοπλισμός που είναι γερασμένος, να μπει νέα τεχνολογία που είναι αναγκαία και απαραίτητη σήμερα με βάση τις εξελίξεις της επιστήμης και της τεχνικής και πιστεύω ότι σιγά, με σταθερά βήματα και αποφασιστική στάση απέναντι στη διαπλοκή θα το πετύχουμε. Διότι για παράδειγμα το Νοσοκομείο «ΜΕΤΑΞΑ» έβαλε PET CT με 1.300.000 ευρώ και το Νοσοκομείο «ΑΤΤΙΚΟ» προκήρυξε διαγωνισμό για το ίδιο μηχάνημα με 6.500.000 ευρώ και βέβαια ενεπλάκη και το ΣΕΥΠ και σταμάτησε αυτή η ιστορία και πρέπει να ξαναϋπάρξει ένας καινούργιος διαγωνισμός εκεί.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Κύριε Γρηγοράκο, σε τι συνίσταται το προσωπικό;

**ΛΕΩΝΙΔΑΣ ΓΡΗΓΟΡΑΚΟΣ:** Ζήτησα τον λόγο επί προσωπικού και παρενέβην και ζητάω συγγνώμη για τη διαδικασία προηγουμένως, διότι ειπώθηκαν πράγματα, τα οποία, αν δεν ήμουν εδώ βέβαια, δεν θα τα μάζευε καθόλου ο Υπουργός, αλλά έτυχε να είμαι εδώ και να αποκαταστήσω την αλήθεια, γιατί με αφορά η αλήθεια αυτή. Και με αφορά από το τέλος που ξεκίνησε.

Το PET στο Νοσοκομείο «ΜΕΤΑΞΑ» έχει υπογραφεί επί υπουργίας κυβέρνησης Νέας Δημοκρατίας-ΠΑΣΟΚ. Και μάλιστα γι’ αυτό που είπε ο κύριος Υπουργός, που επαίρεται για το θέμα του PET του Νοσοκομείου «ΑΤΤΙΚΟ», εγώ παρέπεμψα όλες αυτές τις διαδικασίες στο ΕΣΥ. Εγώ το παρέπεμψα, διότι είδα ότι η διαφορά μεταξύ του ενός PET του Νοσοκομείου «ΜΕΤΑΞΑ» και του Νοσοκομείου «ΑΤΤΙΚΟ» ήταν τεράστια και δεν προχώρησαν. Ενώ ήρθαν τα χαρτιά στο Υπουργείο, τα έστειλα πίσω στις υπηρεσίες. Αλλά δεν το είπε αυτό, θέλει να τα πάρει όλα δικά του ό,τι γίνεται. Συγχρόνως, όμως, φροντίζει να κατασυκοφαντεί τους αντιπάλους του.

Εγώ θεωρώ ότι ο πολιτικός άνδρας, όταν έχει στοιχεία για κάποιον, θα πρέπει να τα καταθέτει και να τα ονοματίζει. Δεν μπορεί να συκοφαντεί το σύστημα του εθνικού συστήματος υγείας, ούτε τους προηγούμενους συναδέλφους του.

Θα παρακαλούσα, λοιπόν, τον κ. Πολάκη να είναι ακριβής σε αυτά που λέει και απαντά στους συναδέλφους, διότι κάθε φορά δεν είμαστε εδώ. Έχουμε ανεχθεί πολλά. Θα παρακαλέσω τον κ. Πολάκη να στείλει στον εισαγγελέα, αυτούς οι οποίοι έπαιρναν το φάρμακο ακριβότερο απ’ ό,τι το βρήκε ο ίδιος εκείνη την εποχή. Γιατί σήμερα το φάρμακο έχει φθηνύνει, κύριε Υπουργέ και κύριε Πρόεδρε.

Αυτά, λοιπόν, προς τη δημιουργία εντυπώσεων, ας τα αφήσει ο κ. Πολάκης στο συνδικαλιστικό του όργανο και την ιστορία που είχε, όταν ήταν γιατρός στα νοσοκομεία.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Γρηγοράκο.

Κύριε Υπουργέ, νομίζω ότι δεν έχετε λόγο να απαντήσετε, διότι δεν είναι ερωτών Βουλευτής. Είχε ένα προσωπικό…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όχι, έχω μία ερώτηση να κάνω.

**ΠΡΟΕΔΡΕΥΩΝ (Δημήτριος Κρεμαστινός):** Μην απαντήσετε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μία παρέμβαση θα κάνω.

**ΠΡΟΕΔΡΕΥΩΝ (Δημήτριος Κρεμαστινός):** Δεν είναι σωστό, κύριε Πολάκη, να κάνετε αυτού του είδους…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Σας προκαλώ, κύριε Γρηγοράκο, να με ρωτήσετε. Θα φέρουμε τα στοιχεία στην Εθνική Αντιπροσωπεία για όλα τα έργα…

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ. Αυτή η διαδικασία…

**ΛΕΩΝΙΔΑΣ ΓΡΗΓΟΡΑΚΟΣ:** Ό,τι ώρα θέλετε και όποτε θέλετε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** …τα οποία εγκρίθηκαν την προηγούμενη περίοδο, πώς υλοποιήθηκαν αυτά τα έργα, ποια απεντάχθηκαν και γιατί απεντάχθηκαν.

**ΠΡΟΕΔΡΕΥΩΝ (Δημήτριος Κρεμαστινός):** Με συγχωρείτε, αυτή η διαδικασία …

**ΛΕΩΝΙΔΑΣ ΓΡΗΓΟΡΑΚΟΣ:** Να τα φέρετε.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ!

Κύριε Πολάκη …

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εγώ θα είμαι έτοιμος στις 15 Μαρτίου, να σας απαντήσω με ονόματα και διευθύνσεις.

**ΛΕΩΝΙΔΑΣ ΓΡΗΓΟΡΑΚΟΣ:** Εάν δεν το κάνετε …

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, παρακαλώ!

Αυτή η διαδικασία δεν προβλέπεται από τον Κανονισμό.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Από εκεί και πέρα, κύριε Γρηγοράκο, γιατί εγώ σας άκουσα και δεν πεταγόμουν…

**ΛΕΩΝΙΔΑΣ ΓΡΗΓΟΡΑΚΟΣ:** Αν δεν το κάνετε, γιατί είστε συκοφάντης, θα σας τα φέρω εγώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Γρηγοράκο…

**ΛΕΩΝΙΔΑΣ ΓΡΗΓΟΡΑΚΟΣ:** Σε ακούω πολλά χρόνια, τώρα ήρθε η ώρα να αποδειχθείς ποιος είσαι.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Με ακούς πολλά χρόνια και δεν μπορούσες ποτέ να φανταστείς ότι εγώ θα ήμουν εδώ και εσύ θα ήσουν εκεί. Αυτή είναι η ιστορία.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Πολάκη…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αυτή είναι η ιστορία, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Αυτή η διαδικασία…

**ΠΕΤΡΟΣ ΚΩΝΣΤΑΝΤΙΝΕΑΣ:** Η γυναίκα σου πού δουλεύει; Τα μάθαμε τι έκανες και στον Στρατό και στο Νοσοκομείο Σπάρτης.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κωνσταντινέα…

**ΠΕΤΡΟΣ ΚΩΝΣΤΑΝΤΙΝΕΑΣ:** Τελειώσαμε με το παλιό.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κωνσταντινέα!

**ΠΕΤΡΟΣ ΚΩΝΣΤΑΝΤΙΝΕΑΣ:** Η γυναίκα σου πού δουλεύει;

**ΛΕΩΝΙΔΑΣ ΓΡΗΓΟΡΑΚΟΣ:** Στη Βουλή.

**ΠΕΤΡΟΣ ΚΩΝΣΤΑΝΤΙΝΕΑΣ:** Γιατί η δική μου δουλεύει σε φούρνο.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κωνσταντινέα, παρακαλώ! Δεν είναι αντίδραση αυτή τώρα Βουλευτού στην Αίθουσα.

**ΠΕΤΡΟΣ ΚΩΝΣΤΑΝΤΙΝΕΑΣ:** Ούτε και του κ. Γρηγοράκου.

**ΠΡΟΕΔΡΕΥΩΝ (Δημήτριος Κρεμαστινός):** Είναι άλλο θέμα, αλλά εσείς παρεμβαίνετε. Έλεος!

Να μη γραφτούν στα Πρακτικά αυτά, παρακαλώ.

**ΛΕΩΝΙΔΑΣ ΓΡΗΓΟΡΑΚΟΣ:** Κύριε Πρόεδρε, να γραφτούν στα Πρακτικά.

**ΠΡΟΕΔΡΕΥΩΝ (Δημήτριος Κρεμαστινός):** Όχι, του κ. Κωνσταντινέα δεν θέλω.

**ΛΕΩΝΙΔΑΣ ΓΡΗΓΟΡΑΚΟΣ:** Όχι, κύριε Πρόεδρε, να γραφτούν όλα.

**ΠΕΤΡΟΣ ΚΩΝΣΤΑΝΤΙΝΕΑΣ:** Να γραφτούν, δεν έχω κανένα πρόβλημα. Όλα, λέξη προς λέξη. Γιατί φωνάζουν οι επαναστάτες της κάθαρσης, οι επαναστάτες των σαράντα χρόνων.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κωνσταντινέα, παρακαλώ.

Η δεύτερη με αριθμό 511/9-2-2016 επίκαιρη ερώτηση πρώτου κύκλου της Βουλευτού Α΄ Θεσσαλονίκης της Νέας Δημοκρατίας κ. Έλενας Ράπτηπρος τον Υπουργό Υγείας**,** σχετικά με την ανάκληση των αποφάσεων που απαξιώνουν καινοτόμες υπηρεσίες του Ινστιτούτου Υγείας του Παιδιού, δεν θα συζητηθεί λόγω κωλύματος του κυρίου Υπουργού.

Λόγω φόρτου εργασίας του νομοθετικού έργου, που υπάρχει αυτή τη στιγμή στην Επιτροπή, δεν είναι εδώ ο κ. Ξανθός.

Η τρίτη με αριθμό 508/8-2-2016 επίκαιρη ερώτηση πρώτου κύκλου του ΣΤ’ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ. κ. Δημητρίου Κρεμαστινού προς τον Υπουργό Εσωτερικώνκαι Διοικητικής Ανασυγκρότησης, σχετικά με τη δημιουργία των hotspots στην Κω και την άμεση αποχώρηση των ΜΑΤ από το νησί, δεν θα συζητηθεί λόγω κωλύματος των κυρίων Υπουργών.

Επειδή με αφορά το θέμα, το ερώτημα ήταν τι προτίθεται άμεσα να πράξει για την άμεση αποχώρηση των ΜΑΤ η Κυβέρνηση και πώς σκοπεύει να διευθετήσει το θέμα συνολικά με συνεννόηση με την τοπική αυτοδιοίκηση. Αυτό ήταν το θέμα της ερώτησης, διότι πράγματι αυτή τη στιγμή είναι η κατάσταση εκτός ελέγχου στην Κω -το γνωρίζετε- και αυτό κάνει κακό και στο νησί και στην εθνική οικονομία και στον τουρισμό. Ελπίζω την επόμενη φορά ο Υπουργός να έχει λύση για το πρόβλημα όταν έρθει εδώ στη Βουλή, γιατί η ερώτηση αυτή δεν γίνεται για το θεαθήναι, γίνεται επί της ουσίας.

Η τέταρτη με αριθμό 522/9-2-2016 επίκαιρη ερώτηση δεύτερου κύκλου του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών,σχετικά με τα πρόστιμα του Εθνικού Συμβουλίου Ραδιοτηλεόρασης (ΕΣΡ) στα Μέσα Μαζικής Ενημέρωσης (ΜΜΕ), δεν θα συζητηθεί λόγω κωλύματος του κυρίου Υπουργού.

Η πέμπτη με αριθμό 516/9-2-2016 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Οικονομικών, σχετικά με δημοσιεύματα του περιοδικού «ΕΠΙΚΑΙΡΑ», δεν θα συζητηθεί λόγω κωλύματος του κυρίου Υπουργού.

Η έκτη με αριθμό 481/2-2-2016 επίκαιρη ερώτηση δεύτερου κύκλου του Βουλευτή Τρικάλων του Συνασπισμού Ριζοσπαστικής Αριστεράς κ. Αθανασίου Παπαδόπουλου προς τον Υπουργό Υγείας,σχετικά με την εφαρμογή και τον εκσυγχρονισμό του αναγκαίου θεσμικού πλαισίου καθώς και την ταχύτερη ανταπόκριση των δημοσίων υπηρεσιών, προκειμένου να δοθούν κίνητρα για την προσέλκυση κλινικών μελετών στη χώρα μας, δεν θα συζητηθεί λόγω κωλύματος του κυρίου Υπουργού.

Επίσης, η ένατη με αριθμό 472/1-2-2016 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εσωτερικών και Διοικητικής Ανασυγκρότησης, σχετικά με τη δημιουργία του Κέντρου Κράτησης προσφύγων στη Σίνδο, δεν θα συζητηθεί λόγω κωλύματος του κυρίου Υπουργού.

Θα συζητηθεί τώρα η πρώτη με αριθμό 518/9-2-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Τριαντάφυλλου Μηταφίδη προς τον Υπουργό Οικονομίας, Ανάπτυξης και Τουρισμού,σχετικά με την κατάργηση της υποπαραγράφου ΣΤ4) της παραγράφου Α του άρθρου πρώτου του νόμου 4254/07-04-2014 με τίτλο «Άρση εμποδίων στον ανταγωνισμό λιανικού εμπορίου –ρυθμίσεις διάθεσης βιβλίων» και επαναφορά σε ισχύ των καταργηθέντων παραγράφων 3 α έως 3 δ του άρθρου 1 του νόμου 2557/1997.

Ο κ. Μηταφίδης έχει τον λόγο.

**ΤΡΙΑΝΤΑΦΥΛΛΟΣ ΜΗΤΑΦΙΔΗΣ:** Kύριε Πρόεδρε και κύριε Υπουργέ, η επίκαιρη ερώτησή μου αφορά την επαναφορά της ενιαίας τιμής βιβλίου, η οποία καταργήθηκε από την προηγούμενη Κυβέρνηση (ΝΔ-ΠΑΣΟΚ) στο όνομα της εφαρμογής της περιβόητης εργαλειοθήκης του ΟΟΣΑ, την οποία αποκάλεσε ο Αλέξης Τσίπρας «μαύρη βίβλο του νεοφιλελευθερισμού», που τσάκισε το βιβλίο, «τη ραχοκοκαλιά του πολιτισμού», όπως το αποκάλεσε ο κ. Γκάμπριελ, ο αντικαγκελάριος και Υπουργός Εθνικής Οικονομίας της Γερμανίας.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής, η κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Και επειδή η Κυβέρνησή μας έχει αναλάβει να αποκαταστήσει πληγές και να επαναφέρει στη θέση της αυτήν την «τσακισμένη ραχοκοκαλιά του πολιτισμού», είναι –αν δεν κάνω λάθος- η τρίτη φορά που από την πλευρά του ΣΥΡΙΖΑ φέρνουμε αυτό το ζήτημα. Και ως Αξιωματική Αντιπολίτευση αλλά και στην πρώτη θητεία της Κυβέρνησης του ΣΥΡΙΖΑ, όπως ξέρετε.

Υπήρξαν διαβεβαιώσεις. Μάλιστα, ο κ. Ξυδάκης ως Υπουργός Πολιτισμού είχε αποκαλέσει «έγκλημα» την κατάργηση της ενιαίας τιμής βιβλίου, που έχει οδηγήσει σε κλείσιμο βιβλιοπωλείων αυτήν τη στιγμή. Όπως καταλαβαίνετε ήταν ένα εξοντωτικό μέτρο, που δημιούργησε ολιγοπωλιακές καταστάσεις στον χώρο του βιβλίου.

Θέλω να είμαι σαφέστατος και να πω ότι υπήρξαν διαβεβαιώσεις ότι θα ήταν από τα πρώτα μέτρα που θα έπαιρνε αυτή η Κυβέρνηση. Μάλιστα υπήρξε και από την πλευρά σας, αν δεν κάνω λάθος, σχετική υπόσχεση, η οποία μάλιστα χαιρετίστηκε στις 11-11-2015 από τον σύλλογο των Γερμανών εκδοτών και βιβλιοπωλών με ενθουσιασμό η απόφασή σας να επαναφέρετε την ενιαία τιμή βιβλίου στην Ελλάδα. Έλεγαν στο μήνυμά τους πως «είναι πολύ σημαντικό να λάβετε υπ’ όψιν σας το γεγονός ότι ο χρόνος είναι ουσιώδης παράγων στην ανατροπή της απόφασης, που πήρε η προηγούμενη ελληνική Κυβέρνηση».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ακριβώς σε αυτό το ζήτημα θέλω να αναφερθώ και το ερώτημα και το δικό μου αλλά και των εκδοτών και των φίλων του βιβλίου είναι αν κατά τη διάρκεια αυτής της διαπραγμάτευσης θέσατε υπ’ όψιν του Κουαρτέτου, που μας έχει προκύψει μετά την τρόικα, το να επαναφέρετε το σχετικό άρθρο του ν.2557/1997 που καθιέρωσε, όπως ξέρετε, την ενιαία τιμή βιβλίου.

Επίσης, θέλω να σημειώσω ότι το ζήτημα αυτό είχε τεθεί και κατά τις διαπραγματεύσεις για την περιβόητη αυτή Διατλαντική Συμφωνία για την Προστασία των Επενδύσεων από τη διαπραγματευτική ομάδα της Ευρωπαϊκής Ένωσης με τις Ηνωμένες Πολιτείες. Το ζήτημα, λοιπόν, είναι αν αυτό το θέμα τέθηκε υπ’ όψιν των πιστωτών της χώρας.

Ξέρετε ότι είναι ένα ζήτημα που αυτή τη στιγμή συγκεντρώνει την ομοθυμία και την υποστήριξη όλων των ανθρώπων του βιβλίου σε όλα τα μήκη και τα πλάτη της γης εκτός από αυτούς βέβαια που…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε συνάδελφε, ολοκληρώστε.

**ΤΡΙΑΝΤΑΦΥΛΛΟΣ ΜΗΤΑΦΙΔΗΣ:** …δεν θέλουν να υπάρχουν βιβλία.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλώ όλοι να τηρούμε τον χρόνο, γιατί δεν υπάρχουν Προεδρεία για να συνεχίσουμε τις συζητήσεις.

Κύριε Σταθάκη, έχετε τον λόγο για τρία λεπτά αυστηρά.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Όπως γνωρίζετε το ιστορικό είναι ότι αυτό αποτελούσε μέρος της εργαλειοθήκης I του ΟΟΣΑ και εφαρμόστηκε από την προηγούμενη κυβέρνηση. Η θέση η δική μας αφορά όχι τα λογοτεχνικά βιβλία αλλά τις άλλες κατηγορίες βιβλίων.

Από την πλευρά μας, στο νέο πλαίσιο της διαπραγμάτευσης έχει τεθεί η βάση να επαναξιολογηθεί το σύνολο των μέτρων που περιλαμβάνονται στην εργαλειοθήκη Ι του ΟΟΣΑ όσον αφορά την αποτελεσματικότητά τους και ανάλογα με τα συμπεράσματα και την αξιολόγηση των συνεπειών της εργαλειοθήκης να γίνουν οι αναγκαίες προσαρμογές. Αυτό είναι το στοιχείο, που έχει περιληφθεί στη συμφωνία μας με τους θεσμούς και εκπονούνται αυτήν τη στιγμή οι μελέτες, οι οποίες θα αξιολογήσουν τα αποτελέσματα του μέτρου αυτού.

Μέχρι στιγμής το βασικό επιχείρημά μας είναι ότι με βάση τα στοιχεία της ΕΛΣΤΑΤ –θα ήταν ευχής έργο αν υπήρχε το ΕΚΕΒΙ, το οποίο παρακολουθούσε την αγορά βιβλίου από κοντά- το μέτρο αυτό δεν είχε τον αντίκτυπο που αναμετόταν αναφορικά με τη μείωση των τιμών των βιβλίων. Είχαμε οριακή και μόνο μείωση.

Από την άλλη πλευρά, ο σκοπός της νομοθεσίας είναι, όπως και ο ίδιος ο ΟΟΣΑ αναγνωρίζει στο πλαίσιο των συζητήσεων που έχουμε τώρα, η ανάγκη να υπάρχει προώθηση της παραγωγής ποικιλίας κατηγοριών βιβλίων, να υπάρχουν πολλά βιβλιοπωλεία και να προωθείται εκ των πραγμάτων και η ανάγνωση στην κοινωνία.

Συνεπώς αυτό επαναφέρει στην ατζέντα το θέμα της ρύθμισης των τιμών, το οποίο είναι και η δική μας επιδίωξη, αφήνοντας ανοιχτό φυσικά το θέμα των βελτιώσεων στον τρόπο που προσδιορίζεται η ενιαία τιμή. Στο θέμα αυτό νομίζω ότι ο διάλογος με τους εκδότες μπορεί να οδηγήσει σε ένα θεμιτό αποτέλεσμα.

Να επισημάνω, επίσης, ότι η εμπειρία της αγοράς του βιβλίου από άλλες χώρες είναι δεδομένη. Εκεί που απελευθερώθηκαν –είναι λίγες οι αγορές- οδήγησαν όντως σε απόλυτη κυριαρχία μεγάλων αλυσίδων και στη διάλυση πρακτικά των βιβλιοπωλείων, τουλάχιστον όπως τα γνωρίζουμε, σε αποδυνάμωση του ίδιου του πλουραλισμού των πολλών εκδόσεων, με κυριαρχία των πιο εμπορικών κριτηρίων.

Ως εκ τούτου, τα μέτρα –ανακεφαλαιώνω– που έχουμε πάρει ως Κυβέρνηση είναι, πρώτον, η ενσωμάτωση στη νέα συμφωνία με τους θεσμούς της ανάγκης να επαναξιολογήσουμε τα μέτρα της εργαλειοθήκης I με τρόπο αντικειμενικό και να κάνουμε τις διορθωτικές κινήσεις.

Αυτό μας δίνει τη δυνατότητα, όταν ολοκληρωθεί αυτό το στάδιο, να μπορέσουμε να ξαναδούμε αυτό το θέμα με τον τρόπο που όλοι επιθυμούμε, που είναι να υπάρξει ένα σύστημα ενιαίας τιμής, το οποίο να προασπίζει και τον καταναλωτή και ταυτόχρονα να εξυπηρετεί τους σκοπούς της έκδοσης, του πλουραλισμού και της αναγνωσιμότητας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Μηταφίδη, έχετε τον λόγο για τρία λεπτά.

**ΤΡΙΑΝΤΑΦΥΛΛΟΣ ΜΗΤΑΦΙΔΗΣ:** Θέλω να θυμίσω, αγαπητέ κύριε Υπουργέ και αγαπητές κυρίες και κύριοι συνάδελφοι, ότι η χώρα μας, λένε, για να γίνει μια κανονική, φυσιολογική χώρα, σύμφωνα με τις εντολές των πιστωτών μας, πρέπει να ακολουθήσει το ευρωπαϊκό κεκτημένο και τις καλές πρακτικές του. Το θέμα είναι, όμως, ότι εδώ δεν έχουμε σύγκλιση, αλλά απόκλιση από το ευρωπαϊκό κεκτημένο από τους ίδιους τους ανθρώπους που μας σηκώνουν το δάχτυλο και μας έχουν επιβάλει ένα τιμωρητικό καθεστώς.

Να θυμίσω ότι στη Γαλλία που αποτελεί, λέει, κοσμοθεωρία –προσέξτε– η υποστήριξη του βιβλίου, από τον Ιούνιο του 2014 με τον αντι-Amazon νόμο, όπως πολύ χαρακτηριστικά λέγεται –και ξέρουμε όλοι μας τι είναι η Amazon-, απαγορεύεται στα διαδικτυακά καταστήματα να παρέχουν 5% έκπτωση με δωρεάν αποστολή. Έτσι, σήμερα λειτουργούν περισσότερα από τρεις χιλιάδες βιβλιοπωλεία.

Αυτή, λοιπόν, η «κουλτούρα της ανάγνωσης», που αποτελεί βασικό όρο για την ανάπτυξη του πολιτισμού, είναι σε καθεστώς απαγόρευσης αυτήν τη στιγμή στη χώρα μας και έχει οδηγήσει στην εξόντωση ιδιαίτερα των βιβλιοπωλείων της γειτονιάς.

Το ζήτημα, λοιπόν, είναι κατά τη γνώμη μου ότι πρέπει να τεθεί άμεσα στις προτεραιότητες της διαπραγμάτευσης. Γιατί έχουμε, βέβαια, και πολλά άλλα πράγματα να θέσουμε. Εγώ δεν παραγνωρίζω ότι αυτή τη στιγμή είμαστε μέσα σε μια «τανάλια», αλλά εδώ μιλάμε για τον πνευματικό πνιγμό μιας χώρας σε έναν τομέα για το οποίον θα έπρεπε να σεμνυνόμαστε, το λιγότερο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Σταθάκη, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Θα είμαι απόλυτα ειλικρινής μαζί σας. Συμμερίζομαι τη χρονική πίεση. Εντούτοις, ανέλυσα τη διαδικασία μέσα από την οποία θα προχωρήσουμε. Δεν υπάρχει άλλος τρόπος. Είναι μέρος της συμφωνίας. Θα υπάρξει σχετική μελέτη και θα ληφθούν τα αναγκαία μέτρα, μόνο όταν έχουμε ρητά αποτελέσματα με τα οποία θα μπορούμε να κινηθούμε από εκεί και πέρα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε πολύ για την τήρηση του χρόνου.

Τώρα, ακολουθεί η ενδεκάτη με αριθμό 392/12-1-2016 επίκαιρη ερώτηση δεύτερου κύκλου της Βουλευτού Δράμας της Δημοκρατικής Συμπαράταξης ΠΑΣΟΚ – ΔΗΜΑΡ κ. Χαράς Κεφαλίδου προς τον Υπουργό Οικονομίας, Ανάπτυξης και Τουρισμού, σχετικά με τις υψηλές χρεώσεις των τραπεζών σε όλες τις συναλλαγές με χρήση χρεωστικών-πιστωτικών καρτών.

Έχετε τον λόγο, κυρία Κεφαλίδου, για δύο λεπτά.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ πολύ, κυρία Πρόεδρε.

Συζητάμε σήμερα, με καθυστέρηση είναι γεγονός –δυστυχώς όμως εξακολουθεί να είναι πολύ επίκαιρη η ερώτηση που σας έχω καταθέσει, κύριε Υπουργέ-, σχετικά με τις ληστρικές χρεώσεις των τραπεζών σε ό,τι αφορά τις συναλλαγές με πλαστικό χρήμα.

Παράλληλα, η πρωτεύουσα έχει κυκλωθεί από τους αγρότες που είναι έξω, διαμαρτύρονται –μια μεγάλη διαμαρτυρία-, διότι υπάρχει μια τρομερά βαριά φορολόγηση και δίνεται ένας αγώνας επιβίωσης. Ξέρετε ότι είμαστε ενάντια στη βία. Όμως, η Κυβέρνηση πρέπει να βρει τον τρόπο, πρέπει να βρει τα μέσα για να υπάρξει εκτόνωση της κρίσης, μια πιο ορθολογική πολιτική με αντιστάθμισμα το κόστος παραγωγής.

Μεγάλη είναι η συζήτηση και για το θέμα που συζητάμε εμείς σήμερα. Η υποχρεωτική χρήση των τραπεζικών καρτών –χρεωστικών και πιστωτικών- στις συναλλαγές των πολιτών πολύ σωστά μπορεί να χρησιμοποιηθεί ως μέτρο αντιστάθμισης του λαθρεμπορίου και της φοροδιαφυγής. Έχουμε, παράλληλα, και τις δικές σας δηλώσεις, μέσα στον Δεκέμβρη του 2015 ότι θα έρθουν άμεσα διατάξεις στη Βουλή που θα συνδέουν το αφορολόγητο με τη χρήση του πλαστικού χρήματος.

Είμαστε θετικοί σε όποια πρωτοβουλία –και τη στηρίζουμε- μπορεί και να περιορίσει τη φοροδιαφυγή και τις μαύρες συναλλαγές.

Η Κυβέρνηση, όμως, εδώ έρχεται και λειτουργεί ανάποδα. Πρώτα εξαγγέλλει, δημιουργεί την υποχρεωτικότητα χρήσης του πλαστικού χρήματος στις συναλλαγές –και αυτό το βάρος δυστυχώς το επωμίζονται οι πολίτες, οι επιτηδευματίες- και στη συνέχεια έρχεται να σκεφτεί με ποιον τρόπο θα μειώσει το κόστος των προμηθειών των τραπεζών.

Ξέρετε καλά, γιατί ο Τύπος δημοσιεύει άρθρα συνέχεια για το θέμα, ότι μιλάμε για ποσοστά της τάξης του 3% ανά συναλλαγή. Και φυσικά ποιοι είναι οι κερδισμένοι αυτής της διαδικασίας; Οι πολίτες; Όχι, φυσικά. Οι τράπεζες, οι οποίες στο πρώτο τρίμηνο μετά την εφαρμογή των capital controls, έχουν έσοδα από αυτές ακριβώς τις προμήθειες που ξεπερνούν τα 300 εκατομμύρια ευρώ. Μιλάμε για τις τέσσερις μεγάλες τράπεζες.

Θέλω, λοιπόν, να σας ρωτήσω, πέρα από τον Κανονισμό που από τις 9 Δεκεμβρίου θα έπρεπε να είναι σε εφαρμογή, τι έχει κάνει η Κυβέρνηση μέχρι σήμερα για να αντιμετωπίσει αυτό το τεράστιο θέμα που ακουμπά τους πάντες;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε τον λόγο, κύριε Σταθάκη.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Το πρώτο θέμα αφορά την εφαρμογή της ευρωπαϊκής οδηγίας, τη χρέωση δηλαδή του 0,2% και 0,3%, που αποτελεί τη βάση πάνω στην οποία στηρίζονται αυτές οι χρεώσεις. Τώρα, από εκεί και πέρα, παρακολουθούμε την ίδια την εξέλιξη των χρεώσεων.

Οι χρεώσεις έχουν διαφοροποιήσεις ανάλογα με το μέγεθος των επιχειρήσεων. Όπως ξέρετε είναι πολύ κάτω από το 1% για τις πολύ μεγάλες εταιρείες λιανικής πώλησης, είναι στο 0,46%. Αυξάνουν μέχρι και το ποσοστό που είπατε για πολύ μικρές επιχειρήσεις. Ο μέσος όρος αυτή τη στιγμή –και αυτό είναι το ένα δεδομένο το οποίο μας απασχολεί- είναι κοντά στο 1,5%, τουλάχιστον με βάση τα τελευταία στοιχεία, με μια τάση μείωσης του ποσοστού των χρεώσεων όσο επεκτείνεται η αγορά χρήσης του πλαστικού χρήματος. Άρα, το ένα δεδομένο είναι η αποκατάσταση της αλήθειας, δηλαδή ποια είναι τα πραγματικά δεδομένα και πώς γίνονται οι χρεώσεις.

Στο συγκεκριμένο μέτρο, στον συγκεκριμένο τομέα, η Κυβέρνηση, η Γενική Γραμματεία Εμπορίου και Προστασίας του Καταναλωτή μελετά την άμεση δημιουργία παρατηρητηρίου τραπεζικών χρεώσεων για το βασικό κόστος συναλλαγών αυτού του τύπου στο γνωστό Παρατηρητήριο Τιμών του καταναλωτή, το οποίο θα απεικονίζει απευθείας την κατάσταση και τις χρεώσεις όπως εφαρμόζονται από τις τέσσερις συστημικές τράπεζες.

Έρχομαι στο δεύτερο στοιχείο το οποίο θα μειώσει σημαντικά τις χρεώσεις και για το οποίο είμαστε σε συζητήσεις. Ένα μεγάλο μέρος των χρεώσεων προκύπτει από το γεγονός ότι χρησιμοποιούμε αποκλειστικά ξένες εταιρείες χρέωσης και διαχείρισης των πιστωτικών αυτών συναλλαγών.

Ένα από τα μέτρα που συζητείται σοβαρά είναι η εμφάνιση ελληνικής κάρτας, η οποία θα απομειώσει σημαντικά και το κόστος από τις χρεώσεις αυτές που εμπλέκουν πλέον τον καταναλωτή, την επιχείρηση, αλλά και τη συγκεκριμένη κάρτα. Γιατί συνήθως –επαναλαμβάνω- και οι τέσσερις τράπεζες συνεργάζονται με ξένες κάρτες, προκειμένου να διαχειρίζονται αυτό το σύστημα.

Το τελευταίο μέτρο αφορά την ίδια τη διοικητική παρέμβαση. Όπως ξέρετε, οι κανόνες εδώ παραμένουν κανόνες του ελεύθερου ανταγωνισμού. Είναι δύσκολο να υπάρξει διοικητικός προσδιορισμός της τιμής. Δίνεται αυτή η δυνατότητα, όμως, υπό εξαιρετικές συνθήκες. Και αν και εφόσον η πορεία των χρεώσεων αποκλίνει, για οποιονδήποτε λόγο, από αυτό που θεωρούμε –ή θεωρούν οι περισσότεροι- φυσιολογικό, δηλαδή οι χρεώσεις να κινούνται στο 0,5% έως το 1,5%, το οποίο είναι περίπου ο μέσος όρος ο ευρωπαϊκός, το 1,3%, αν δηλαδή υπάρχουν ή παραμείνουν ισχυρές αποκλίσεις, θα υπάρξει διοικητική παρέμβαση οροφής για να μην υπάρχει απόκλιση από αυτό που θεωρείται φυσιολογική τιμολόγηση.

Σε αυτήν την περίπτωση υπάρχουν και τα αντίστοιχα διοικητικά πρόστιμα. Σε κάθε περίπτωση, τα διοικητικά πρόστιμα μπορούν να επιβληθούν και σήμερα, αν υπάρχουν φαινόμενα αδικαιολόγητων υψηλών χρεώσεων.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Κεφαλίδου, έχετε τον λόγο.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κυρία Πρόεδρε.

Κύριε Υπουργέ, ομολογώ ότι η σωρεία ερωτήσεων που γίνονται και από συναδέλφους του ΣΥΡΙΖΑ, αλλά και άλλων κομμάτων δείχνουν ότι πραγματικά αυτό που έχει γίνει μέχρι σήμερα δεν ικανοποιεί, όπως δεν ικανοποιούν και αυτά που σήμερα μας λέτε ως πρωτοβουλίες που έχουν παρθεί. Διότι πολύ απλά θα σας πω ότι το 0,2% και το 0,3% που είναι αυτό που η οδηγία ορίζει κι έπρεπε από τις 9 Δεκεμβρίου να ισχύει είναι όνειρο θερινής νυκτός.

Θα σας πω απλά τι συμβαίνει σε έναν ελεύθερο επαγγελματία. Ας πάρουμε το παράδειγμα ενός συμβολαιογράφου. Τυχαίνει να ξέρω την περίπτωση. Μου χρειάστηκε πρόσφατα.

Ένας συμβολαιογράφος, λοιπόν, έχει ένα κομμάτι καθαρής αμοιβής, ένα κομμάτι ΦΠΑ 23% και πληρώνει και 15% στο Ταμείο Νομικών. Ας πούμε λοιπόν ότι μιλάμε για μια αμοιβή της τάξης των 2.000 ευρώ. Από αυτήν την αμοιβή, τα τετρακόσια εξήντα ευρώ είναι ο ΦΠΑ. Τα 231 ευρώ είναι οι φόροι υπέρ τρίτων. Η πραγματική του αμοιβή είναι 1.309 ευρώ. Αν η τράπεζα έχει κόστος συναλλαγής περίπου 2% -γιατί εκεί περίπου βρίσκεται- μιλάμε για άλλα 40 ευρώ για χρήματα που δεν είναι καν αμοιβή, αλλά φόρος υπέρ τρίτων.

Θα έπρεπε με βάση τον κανονισμό να είναι στο 0,2% ή στο 0,3% της αξίας της συναλλαγής. Είναι όμως στην ευχέρεια του κάθε τραπεζίτη, πώς θα το ορίσει. Όταν πας μόνος σου στην τράπεζα ως επιστήμονας, ελεύθερος επαγγελματίας, το καλύτερο deal που μπορείς να πετύχεις είναι το 2%. Αν πας μέσω δικηγορικού συλλόγου ίσως κατέβει στο 1% ανά συναλλαγή.

Στην πραγματικότητα τι συμβαίνει; Υπάρχει η χρέωση για τα μηχανάκια. Τα «POS» τα χρεώνουν 9 έως 11 ευρώ ανά μήνα. Η συναλλαγή είναι 2% και 0,70% είναι το τέλος συναλλαγής. Το χειρότερο ξέρετε ποιο είναι; Άνθρωποι που δεν πρόκειται να βάλουν αυτά τα λεφτά στην τσέπη τους, τους αναγκάζετε να κάνουν και τον άμισθο ταμία του δημοσίου. Αυτό δεν συμβαίνει μόνο σε φαρμακοποιούς, μηχανικούς και ελεύθερους επαγγελματίες αλλά και σε περιπτεράδες, σε ταξιτζήδες.

Κι αν, όπως μας λέτε, ο ΣΥΡΙΖΑ μεροληπτεί προς τα κάτω, θέλω να μου πείτε γιατί στα περίπτερα οι άνθρωποι έχει νόημα να δουλεύουν από τη νύχτα στη νύχτα, όταν το μεικτό περιθώριο κέρδους είναι 4% και για τις κάρτες πληρώνουν προμήθεια 2% επί της λιανικής.

Κάτι ακόμα. Χρησιμοποίησα ταξί. Η ελάχιστη αμοιβή τους είναι τα 3,50 ευρώ! Με χρήση κάρτας στην τσέπη τους μπαίνουνε 2,80 ευρώ. Και μάλιστα μου είπε ο ταξιτζής:«Κυρία μου, θα σας βάλω black list, για να μην σας ξαναπάρω, γιατί εσείς πληρώνετε με πλαστικό χρήμα και όλο αυτό το κόστος αναγκάζομαι να το απορροφήσω εγώ και δεν με συμφέρει».

Επομένως, μην καταντήσουμε, κύριε Υπουργέ, να λέμε στο τέλος «βοήθα με φτωχέ, να μη σε μοιάσω», γιατί εκεί πάμε τα πράγματα.

Και πολύ καλά κάνουν οι τράπεζες και λειτουργούν όπως λειτουργούν, πολύ σωστά και ο καταναλωτής, που σε κοιτάει με μισό μάτι όταν του λες ότι δεν έχεις βάλει ακόμη «POS». Μην ξεχνάτε επίσης ότι υπάρχουν και κάποιοι επιτηδευματίες που είναι στον «ΤΕΙΡΕΣΙΑ» και τους απαγορεύει τη χρήση «POS» η τράπεζα. Έχουμε κι εκεί ένα πρόβλημα.

Αλλά το θέμα είναι τι κάνει η Κυβέρνηση, που πριν ακόμη εξετάσει το θέμα και πριν καταλάβει όλες τις διαστάσεις του προβλήματος, προέβη σε εξαγγελίες, έκανε μια τεράστια καμπάνια, χωρίς να έχει τη δυνατότητα να το υποστηρίξει και χωρίς να μπορεί να ελέγξει τις μεγάλες και υπέρογκες προμήθειες των τραπεζών.

Με πολύ απλά λόγια: Καλοί οι κανονισμοί, καλές οι υπουργικές αποφάσεις, καλά τα παρατηρητήρια που μας είπατε. Εδώ όμως αυτό που χρειάζεται είναι να μπορέσει πριν κανείς νομοθετήσει, να έχει δει όλες τις παραμέτρους και εδώ κάτι λείπει.

Αυτό που λείπει, κύριε Υπουργέ, είναι η κανονικότητα, που έτσι και αλλιώς λείπει και απ’ όλες σας τις εξαγγελίες.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο Υπουργός, κ. Σταθάκης, για να απαντήσει.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Η Κυβέρνηση, επαναλαμβάνω, παρεμβαίνει όταν υπάρχει ένα πρόβλημα το οποίο πρέπει να αντιμετωπιστεί. Εφόσον συμμερίζεστε κι εσείς και τις προθέσεις της Κυβέρνησης για τη γενικευμένη χρήση του πλαστικού χρήματος ως μέτρο μείωσης της φοροδιαφυγής, επίσης συμμερίζεστε την άποψη ότι διευκολύνει την ίδια τη συναλλακτική διαδικασία για το σύνολο των πολιτών, είμαστε συνεπώς στην ίδια κατεύθυνση για το πώς αντιμετωπίζεται αυτό το θέμα.

Σας επαναλαμβάνω: Έχουμε τα δεδομένα, για να μην μιλάμε στον αέρα, από τη μοναδική έρευνα που έχουμε αυτή τη στιγμή, από το Επαγγελματικό Επιμελητήριο Αθηνών. Αυτό ταξινομεί τις επιχειρήσεις και τις χρεώσεις. Υπενθυμίζω ότι το 35% των επιχειρήσεων είναι κάνω από 1%, είναι ανάμεσα στο 0,5% και στο 1%, που θεωρείται φυσιολογικό. Το 0,2% και το 0,3% είναι η βάση πάνω στην οποία γίνονται οι επιπρόσθετες χρεώσεις προμήθειας που αφορούν τη λειτουργία του συστήματος. Το 0,2% και το 0,3% αφορά την οροφή πάνω στην οποία μπορεί να βάλει από κει και πέρα τις αναγκαίες δαπάνες η τράπεζα, το πραγματικό κόστος δηλαδή.

Άρα το 40% των επιχειρήσεων σύμφωνα με τη μελέτη που έχουμε στα χέρια μας κινείται στο 0,5% έως 1%, άρα είναι κάτω από το 1%. Στο 60% των επιχειρήσεων είναι οροφή το 1,5%. Υπάρχει ένα 5% που έχει επιβαρύνσεις, αυτές που υπονοήσατε, κοντά στο 3% και αυτό θεωρούμε ότι είναι απαγορευτικό. Πρέπει να εξοβελιστούν από την αγορά αυτού του τύπου οι χρεώσεις. Αυτό είναι το κομμάτι που, αν χρειαστεί, θα παρέμβουμε.

Επαναλαμβάνω, η διεύρυνση της χρήσης ρίχνει το κόστος και θα το ρίξει κι άλλο. Η εμφάνιση ελληνικής κάρτας θα ρίξει το κόστος και θα το ρίξει πολύ σημαντικά. Τρίτον, το παρατηρητήριο τιμών θα είναι ένας καλός οδηγός για τους επαγγελματίες και για όλους τους συναλλασσόμενους στο να παρακολουθούν την πραγματική εξέλιξη των προμηθειών. Τέταρτον, όπου, εάν και εφόσον χρειάζεται να παρέμβει η Κυβέρνηση σε ένα πεδίο στο οποίο –επαναλαμβάνω- είναι ελεύθερος ο ανταγωνισμός, θα το κάνει για χάρη της προστασίας των επαγγελματιών και των χρηστών των καρτών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Η δέκατη με αριθμό 436/22-1-2016 επίκαιρη ερώτηση δεύτερου κύκλου του Βουλευτή Β΄ Πειραιά του Λαϊκού Συνδέσμου – Χρυσή Αυγή κ. Ιωάννη Λαγούπρος τον ΥπουργόΟικονομίας, Ανάπτυξης και Τουρισμού,σχετικά με τις «ανεξήγητες και αδικαιολόγητες αυξήσεις των τιμών των καυσίμων που απευθύνονται στους Έλληνες καταναλωτές», δεν θα συζητηθεί λόγω κωλύματος του Βουλευτή.

Επίσης, η δέκατη τρίτη με αριθμό 432/22-1-2016 επίκαιρη ερώτηση δεύτερου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαληπρος τον ΥπουργόΟικονομίας, Ανάπτυξης και Τουρισμού, σχετικά με την «ασφυκτική» προθεσμία επικαιροποίησης των φακέλων των εκκρεμών αιτήσεων των δανειοληπτών σύμφωνα με τον ν. 3869/2010 και τη χρονοτριβή ως προς την παροχή των αναλυτικών καταστάσεων πληρωμής, δεν θα συζητηθεί γιατί ο Βουλευτής ικανοποιήθηκε από την ψηφισθείσα τροπολογία.

Εισερχόμαστε στη συζήτηση της δωδέκατης με αριθμό 401/18-1-2016 επίκαιρης ερώτησης δευτέρου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλουπρος τον ΥπουργόΟικονομίας, Ανάπτυξης και Τουρισμού, σχετικά με τις υψηλές τιμές των καυσίμων στη χώρα μας τη στιγμή που η τιμή του πετρελαίου διεθνώς είναι σε χαμηλά επίπεδα.

Θα απαντήσει ο Υπουργός Οικονομίας, Ανάπτυξης και Τουρισμού κ. Σταθάκης.

Κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Χάριν της προστασίας των καταναλωτών, όπως καταλήξατε, κύριε Υπουργέ, προηγουμένως, πρέπει να κάνουμε μια συζήτηση για να δούμε πώς μπορούμε να έχουμε μεγαλύτερο όφελος για τους Έλληνες καταναλωτές αλλά και για τις επιχειρήσεις, σε ό,τι αφορά στο κόστος λειτουργίας τους και συνολικά για την ελληνική οικονομία.

Πράγματι, έχουμε ιστορικά χαμηλά για τις διεθνείς τιμές πετρελαίου: Είναι κάτω από 30 δολάρια το βαρέλι και βεβαίως διαμορφώνονται περίπου ή κοντά σε αυτό το όριο.

Δεν περίμενε κανείς βεβαίως να είναι αναλογική η μείωση στη λιανική τιμή, διότι, όπως είναι γνωστό, υπάρχει σταθερό ποσοστό υψηλού φόρου στα καύσιμα. Όμως, ακόμα και εάν αφαιρέσουμε τους φόρους –είτε αυτοί είναι σταθεροί είτε ποσοστιαίοι- βλέπουμε ότι η μείωση στην τιμή ανά λίτρο είναι πάρα πολύ μικρή, γύρω στο 10% -14%, ενώ οι τιμές έχουν πέσει διεθνώς, όπως σας είπα, σε πάρα πολύ μεγάλο ποσοστό.

Θέλω, λοιπόν, να δούμε εάν υπάρχουν περιθώρια, εξαντλώντας το σημερινό θεσμικό πλαίσιο, να έχουμε καλύτερο επίπεδο ανταγωνισμού ούτως ώστε να έχουμε και άλλη πτώση των τιμών ή εάν έχετε εκτιμήσει ότι χρειάζονται και άλλες παρεμβάσεις, θεσμικές, κανονιστικές ή όποιας άλλης μορφής νομοθετικές ρυθμίσεις ή πρωτοβουλίες, προκειμένου να διαμορφώσουμε αυτό το καλύτερο πεδίο που θα μας οδηγήσει σε μεγαλύτερη προστασία για τους καταναλωτές και για την ελληνική οικονομία γενικότερα.

Ευχαριστώ, κυρία Πρόεδρε.

**ΠΡΟΕΔΡΕΥOYΣΑ (Αναστασία Χριστοδουλοπούλου):** Κύριε Σταθάκη, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Όπως ξέρετε, στο θέμα αυτό υπάρχουν οι αποφάσεις της Επιτροπής Ανταγωνισμού, οι οποίες έχουν εκδοθεί το 2007 και το 2008.

Επίσης, υπάρχει και μια γνωμοδότηση του 2012, η οποία περιλαμβάνει τριάντα μία συνολικά προτάσεις, οι οποίες έχουν διαβιβαστεί στα Υπουργεία Οικονομίας, Οικονομικών, Περιβάλλοντος, που είναι αρμόδια για την κατά περίπτωση υιοθέτηση των προτάσεων.

Από αυτές τις τριάντα μία προτάσεις έχουν εφαρμοστεί οι είκοσι οκτώ. Υπάρχουν τρεις σε εκκρεμότητα, που απαιτούνται για να ολοκληρωθεί η νομοθετική ρύθμιση.

Η μία αφορά τον ανεξάρτητο φορέα τήρησης αποθεμάτων ασφαλείας, ο οποίος ουσιαστικά είναι μία εταιρεία υπό τη μορφή ΑΕ που αφορά την τήρηση των αποθεμάτων ασφαλείας.

Επίσης, δεν έχει καταργηθεί η υπάρχουσα νομοθετική πρόβλεψη για την ελάχιστη χρονική διάρκεια στη σύμβαση μεταξύ των υπόχρεων για την τήρηση αποθεμάτων ασφαλείας και δεν έχει περιοριστεί ο χρόνος από δέκα σε πέντε για τη μίσθωση αποθηκευτικού χώρου για τη χονδρική εμπορία υγρών καυσίμων.

Συνεπώς, το θεσμικό πλαίσιο –γι’ αυτό το επισημαίνω- έχει διατυπωθεί, είναι ενεργό.

Τώρα σε σχέση με τη μείωση των τιμών καυσίμων, όπως ξέρετε, οι τιμές των διυλιστηρίων αποτελούν κατά μέσο όρο το 27% των λιανικών τιμών. Οι σταθερές επιβαρύνσεις είναι περίπου 60% και οι μεταβλητές στο 8,5%, ενώ τα έξοδα του λιανεμπορίου είναι μόλις στο 7,5%.

Σύμφωνα με τα ανωτέρω στοιχεία, οι τιμές των διυλιστηρίων μειώθηκαν κατά την εξεταζόμενη περίοδο περίπου, κατ’ αναλογίαν, γύρω στο 32% με 33% και η μέση λιανική τιμή, εφ’ όσον δεν είναι αναλογικά, κατά 13%. Δηλαδή υπάρχει μία μείωση των τιμών. Προφανώς, δεν ακολουθεί επακριβώς τη μείωση των τιμών του πετρελαίου, μιας και η τιμή του πετρελαίου –επαναλαμβάνω- αποτελεί κάτι λιγότερο από το 30%, το 27% της λιανικής τιμής.

Από τα προηγούμενα προκύπτει ότι τα θέματα που παραμένουν και πρέπει –προφανώς- να αντιμετωπιστούν είναι θέματα στρέβλωσης του ανταγωνισμού στη διύλιση και στην εμπορία υγρών καυσίμων. Εδώ, πρώτον, έχουμε σημαντική εν εξελίξει δραστηριότητα αποφάσεων από την Επιτροπή Ανταγωνισμού, προκειμένου να ενισχυθεί ο ανταγωνισμός και δεύτερον, υπάρχουν σημαντικές προτάσεις από την πλευρά των πρατηριούχων και άλλων, οι οποίοι πιέζουν προς μία κατεύθυνση επίσης ενίσχυσης του ανταγωνισμού και αποδυνάμωσης ολιγοπωλιακών πρακτικών.

Σε κάθε περίπτωση, η Κυβέρνηση είναι ταγμένη αυτή τη στιγμή να πατάξει το κύριο πρόβλημα, γύρω από αυτό το θέμα, που είναι το λαθρεμπόριο. Σχετικές εξαγγελίες έχουν γίνει από το Υπουργείο Οικονομικών.

Εμείς συνεχίζουμε, πρώτον, με τους ελέγχους και τις γνωμοδοτήσεις της Επιτροπής Ανταγωνισμού, τους ελέγχους του ΣΔΟΕ, το Παρατηρητήριο Τιμών και την ανοιχτή γραμμή καταναλωτών στη Γενική Γραμματεία Εμπορίου, την αντιμετώπιση του λαθρεμπορίου καυσίμων, το ενιαίο σύστημα το οποίο όλοι υποστηρίζουμε και θέλουμε την πλήρη και ολοκληρωμένη εφαρμογή του και την παρακολούθηση της ενσωμάτωσης νέων τεχνολογιών, με τις οποίες όλοι οι παραπάνω στόχοι θα ρυθμίζονται ακόμα καλύτερα.

 **ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Κύριε Υπουργέ, από τα στοιχεία που επιβεβαιώσατε και εσείς, 27% περίπου είναι ο μέσος όρος της αξίας του καυσίμου. Με λίγα λόγια, 73% είναι οι φόροι κάθε λογής.

Αυτό σημαίνει, πρώτον, ότι δεν υπάρχει κανένα περιθώριο φορολογικής επιβάρυνσης του καυσίμου. Και αυτό έχει να κάνει με κάποιους, που σκέφτονται να βάλουν νέο φόρο στα καύσιμα, πιθανόν επειδή διευκολύνει άλλα πράγματα, άλλες σκέψεις, δίνει λύσεις σε άλλα θέματα. Όμως, εδώ βλέπουμε ότι αυτό είναι απαγορευτικό.

Δεύτερον, με αυτά που μου είπατε φαίνεται ότι δεν υπάρχει ζήτημα ανταγωνισμού στο επίπεδο της λιανικής και με αυτά τα οποία γνωρίζουμε μπορούμε να ψάξουμε κάπου στο ενδιάμεσο και πιθανόν στην τιμή διυλιστηρίου, εφ’ όσον υπάρξουν γενικότερες συνθήκες ανταγωνισμού, όπως είναι παραδείγματος χάριν η μεταφορά καυσίμων από άλλες χώρες που είναι πάρα πολύ δύσκολη λόγω και της γεωγραφικής θέσης της χώρας μας.

Το άλλο συμπέρασμα είναι ότι χρειάζεται να επικεντρωθείτε και να ενισχυθεί ασφαλώς ο στόχος που έχετε θέσει για το λαθρεμπόριο.

Για να συναρτάται, όμως, με το θέμα θα πρέπει να πούμε ότι η ετήσια εξοικονόμηση από το λαθρεμπόριο καυσίμων, που σημαίνει είσπραξη των αντίστοιχων ποσών που αφορούν άλλες ποσότητες που δεν φορολογούνται και δεν είναι αυτές που πάνε στην λιανική, δεν είναι αυτές οι οποίες νόμιμα οδηγούνται στον καταναλωτή, θα σημάνει και μείωση των σταθερών χρεώσεων στα καύσιμα. Εάν, δηλαδή, επιτευχθεί ένας στόχος που αφορά 1 δισεκατομμύριο ευρώ τον χρόνο και ενώ εισπράττει το κράτος 14 δισεκατομμύρια –δεν θυμάμαι τι προβλέπει ο προϋπολογισμός για το 2016-, αυτή η ωφέλεια θα πρέπει να προστεθεί στα συν του καταναλωτή, άρα να αφαιρεθεί φόρος. Δεν είναι γενικός ο στόχος μόνο, να το πετύχουμε. Μετά να πάνε πού όλα αυτά; Θα ήταν, λοιπόν, θετικό εάν το συνδέατε.

Το τελευταίο που θα ήθελα να σας πω είναι το εξής: Όπως γνωρίζετε, τα πρατήρια έχουν πάρα πολύ μικρό ποσοστό κέρδους. Επειδή έχει καταστεί και από τα πράγματα αναγκαία και υποχρεωτική η χρήση του πλαστικού χρήματος και θα ήταν καλό, ασφαλώς υπό προϋποθέσεις, αυτό να επεκταθεί ακόμα περισσότερο, εφόσον λυθούν ορισμένα ζητήματα, θα πρέπει να αντιμετωπίσουμε το μεγάλο θέμα που έθεσε και η προηγούμενη ερώτηση, που έχει να κάνει με το κόστος των ηλεκτρονικών συναλλαγών.

Θα σας πω το εξής: Τα πρατήρια με το πολύ μικρό, δυστυχώς, ποσοστό κέρδους, με τη μεγάλη επιβάρυνση που έχουν από τις τράπεζες, έχουν συμπιεστεί πάρα πολύ.

Είναι αθέμιτος, όμως, αυτός ο ανταγωνισμός. Δηλαδή ενώ θα έπρεπε να είναι 0,2% και 0,3% από τις 7 με 9 του Γενάρη, σύμφωνα με τον κανονισμό, πράγμα για το οποίο φαίνεται να έχει ολιγωρήσει και το Υπουργείο Οικονομικών και η Τράπεζα της Ελλάδος –είναι ήδη Φλεβάρης και δεν έχουν δρομολογηθεί οι απαραίτητες διαδικασίες για την εφαρμογή του κανονισμού-, αυτό το κόστος ξεπερνάει πολλές φορές -εσείς είπατε στην καλύτερη περίπτωση- και το 1%, αλλά και 1% να είναι, όταν το ποσοστό κέρδους είναι 3% και 4% καταλαβαίνετε ότι υπάρχει τεράστιο πρόβλημα. Δεν μπορεί το σύστημα το τραπεζικό, στο οποίο υποχρεωτικά οδηγούμε και τον πρατηριούχο και τον καταναλωτή, λόγω άλλων αναγκών και διαδικασιών –θεμιτών- να έχει τέτοια υπερκέρδη, γιατί περί υπερκερδών πρόκειται.

Άρα θα ήθελα και σε αυτό, αν είναι δυνατόν, να στοχεύσετε και ως αρμόδιος για την προστασία του καταναλωτή πείτε στον κ. Αλεξιάδη ότι πρέπει κάποια στιγμή, να βγάλει την απόφαση. Δεν γίνεται αλλιώς. Πείτε του το.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Σταθάκη, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Νομίζω ότι υπάρχει μία συμφωνία για το ότι ακολουθούν, ή τουλάχιστον σε ένα επίπεδο, οι χονδρικές τιμές μια στοιχειώδη αναλογικότητα με τη μείωση των τιμών.

Προφανώς υπάρχει το θέμα των φόρων. Δεν νομίζω ότι είναι στιγμή να υποσχεθούμε μείωση φόρων. Δεν φαντάζομαι ότι θα υπάρξει αυτό. Η διευκόλυνση όμως της πάταξης του λαθρεμπορίου –συμμερίζομαι αυτήν την άποψη απολύτως- δημιουργεί το περιθώριο μείωσης της φορολογικής επιβάρυνσης, που θα διευκολύνει πραγματικά και το δημόσιο, διότι δεν χρειάζεται να πάρει όλη την αύξηση από την πάταξη της φοροδιαφυγής, αλλά ταυτόχρονα θα βοηθήσει και τον καταναλωτή με μια πιο ελαστική προσαρμογή των φόρων κατ’ αναλογία των τιμών του πετρελαίου. Άρα είναι ανοιχτό αυτό το θέμα. Είναι υπαρκτό.

Συμμερίζομαι, επίσης, ότι η χρήση πλαστικού χρήματος, βέβαια, από τη μια μεριά διευκολύνει πολύ και το λιανεμπόριο καυσίμων, διότι οι συναλλαγές που κάνουν αυτά τα πρατήρια είναι πολύ μεγάλες και έχουν μεγάλο κόστος ασφάλειας κ.ο.κ.. Από την άλλη πλευρά, είναι ένας τομέας όπου οι χρεώσεις των τραπεζών, κατά προτεραιότητα, πρέπει να είναι πολύ χαμηλές όπως και στις εταιρείες μαζικής λιανικού εμπορίου. Πρέπει δηλαδή να πλησιάζουν αυτό που αρχικά υπονοήσαμε σε προηγούμενη ερώτηση, να είναι πολύ κάτω από το 1%.

Πρέπει να είναι κοντά σε αυτό που θεωρείται 0,4%- 0,5%, ακριβώς επειδή η φύση αυτών των συναλλαγών επιτρέπει μειωμένο κόστος και για τις τράπεζες. Είμαστε σε συνεχή διάλογο με τους πρατηριούχους. Είναι θέματα τα οποία μπορούμε να λύσουμε μ’ αυτόν τον τρόπο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε τον κύριο Υπουργό για τον χρόνο.

Θέλω να σας πω ότι πρέπει να τηρήσουμε τον χρόνο, γιατί για να βγει όλη η διαδικασία μαζί και με την επερώτηση θα πρέπει να προεδρεύσουμε από τρεισήμισι ώρες ο καθένας. Σεβαστείτε, αν όχι τη δική σας, τουλάχιστον τη δική μας κατάσταση.

Επόμενη είναι η τρίτη με αριθμό 514/9-2-2016 επίκαιρη ερώτηση δεύτερου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ–ΔΗΜΑΡ κ. Παρασκευής Χριστοφιλοπούλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με το ασφαλιστικό των αγροτών.

Θα απαντήσει ο Υπουργός κ. Κατρούγκαλος.

Τον λόγο έχει η κ. Χριστοφιλοπούλου για δύο λεπτά.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κυρία Πρόεδρε.

Κύριε Υπουργέ, συζητούμε σήμερα για το ασφαλιστικό, εδώ στη Βουλή, σ’ ένα κλίμα πραγματικά οξυμμένο. Δεν είναι μόνο εδώ οξυμμένο το κλίμα, αλλά δυστυχώς υπάρχει βία έξω από εδώ. Υπάρχει βία κατά των αγροτών με χημικά και με τα ΜΑΤ. Δυστυχώς υπάρχει βία και από την άλλη πλευρά. Υπάρχουν φαινόμενα βίας και των ίδιων, μπορεί να μην είναι και αγρότες, μπορεί να είναι άλλα στοιχεία που παρεισφρέουν. Υπάρχει κυβερνητική βία και κοινωνική βία.

Και επειδή εμείς, κυρία Πρόεδρε, ως Δημοκρατική Συμπαράταξη καταδικάζουμε τη βία, από όπου και αν αυτή προέρχεται, θέλω να ρωτήσω τον Υπουργό πώς ένα μείζον εθνικό ζήτημα -πολύ πέραν της δημοσιονομικής «τρύπας» που πάτε να καλύψετε των 2,2 δισεκατομμυρίων, που αφορά αποκλειστικά την Κυβέρνησή σας, 280 εκατομμύρια ευρώ ήταν ο λογαριασμός πέρυσι τον Δεκέμβρη του 2014- ευελπιστείτε να το λύσετε –και εγώ δεν θα κάνω εδώ δίκη προθέσεων- και πώς θα το συζητήσετε με αυτό το κλίμα και με αυτή τη βία. Αυτό είναι το πρώτο.

Δεύτερον, έχετε παρουσιάσει ένα προσχέδιο. Δεν θα το πω σχέδιο νόμου, κύριε Υπουργέ, γιατί δεν είναι. Καλείτε τώρα άρον-άρον σε διάλογο τους αγρότες που έχουν ήδη βγει έξω, όταν είχατε όλο τον χρόνο –και σας το είχαμε πει με κάθε καλή διάθεση- από τον Οκτώβρη, που παρουσιάστηκε εκείνο το σχέδιο εμπειρογνωμόνων, αν θυμάστε. Σας είχαμε πει να φωνάξετε τους κοινωνικούς φορείς, τα κόμματα, τους αγρότες, από τότε για να συζητήσετε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Όμως, κυρία Πρόεδρε, κυρίες και κύριοι συνάδελφοι, αυτό το προσχέδιο που έχει δει το φως της δημοσιότητας το έχει φέρει, όχι μόνο από τους αγρότες αλλά και άλλες δυναμικές παραγωγικές τάξεις, διότι το ποσοστό μόνο διπλασιασμού -ή και τριπλασιασμού σε ορισμένες περιπτώσεις- των εισφορών εξοντώνει και ωθεί στην εισφοροδιαφυγή. Πρόκειται για προτάσεις που έχουν και αντιασφαλιστικό τελικά χαρακτήρα.

Τι θέλουμε δηλαδή ακριβώς; Θέλουμε ο νέος αγρότης να μην ασφαλίζεται; Θέλουμε να μην αντέχει καν να παράγει; Γιατί όπως θα ακούσετε μετά και την επερώτηση, είναι και άλλα θέματα, τα φορολογικά κ.λπ..

Επιπλέον, κύριε Υπουργέ –και τελειώνω, κυρία Πρόεδρε- πώς πάμε να κάνουμε διάλογο και να φέρουμε νομοσχέδιο το οποίο μάλιστα από ό,τι καταλαβαίνω αντιμετωπίζει και την αδιαλλαξία του ΔΝΤ και του «Κουαρτέτου»; Όταν τα λέγαμε εμείς ήμασταν γερμανοτσολιάδες! Τώρα είναι αδιαλλαξία! Είναι αδιαλλαξία και είμαστε εναντίον αυτής της αδιαλλαξίας. Για να μπορέσουμε όμως να υπερβούμε αυτή τη αδιαλλαξία πού είναι, κύριε Υπουργέ, οι αναλογιστικές μελέτες, να τις δώσετε όχι μόνο στους Θεσμούς αλλά και εδώ στη Βουλή;

Κυρία Πρόεδρε, τρεις Βουλευτές της Δημοκρατικής Συμπαράταξης έχουμε καταθέσει ερώτηση και αίτηση κατάθεσης εγγράφων για να φέρει ο κύριος Υπουργός εδώ τις αναλογιστικές μελέτες, ώστε να δούμε ακριβώς τα ποσοτικοποιημένα στοιχεία, διότι δεν μπορεί να συζητάμε για το ασφαλιστικό χωρίς μελέτες.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Κατρούγκαλος για τρία λεπτά.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κυρία συνάδελφε, το ύφος και της γραπτής ερώτησής σας νομίζω ότι σας αδικεί και είναι και σε αντίθεση με τις προσπάθειες της Προέδρου της Δημοκρατικής Συμπαράταξης, στην προ ημερησίας διατάξεως συζήτηση που προκάλεσε η Κυβέρνηση, να κάνει προτάσεις.

Ας ξεκινήσω με το αν πράγματι στέλνουμε στο εκτελεστικό απόσπασμα τους αγρότες ή αν προετοιμάζουμε ασφαλιστικό Αρμαγεδδώνα. Πριν μιλήσω για τον πυρήνα της ερώτησής σας, να σας θυμίσω ότι εσείς πραγματικά διαλύσατε τον πρωτογενή τομέα. Μάλιστα, θεσμούς που θα μπορούσαν να ήταν πρωταγωνιστές της κοινωνικής οικονομίας, όπως είναι οι αγροτικοί συνεταιρισμοί, τους καταντήσατε συνώνυμα της λαμογιάς και του πλουτισμού «ημετέρων». Και σε αυτόν τον τομέα, λοιπόν, ενώ κληρονομήσαμε τα δικά σας σπασμένα και των άλλων δεκαετιών του δικομματισμού, μας εγκαλείτε τώρα γιατί δεν μπορούμε να τα μαζέψουμε στον έναν χρόνο που είμαστε στην εξουσία.

Ας πάρουμε, όμως, τα πράγματα από την αρχή για το ασφαλιστικό των αγροτών. Είναι βιώσιμη η σημερινή κατάσταση; Είναι καλή για τους αγρότες; Ξέρετε ότι ο ΟΓΑ εισπράττει 3,3 δισεκατομμύρια από το κράτος –μιλάμε μόνο για την ασφάλιση των αγροτών- και από τις εισφορές των αγροτών μόνο 340 εκατομμύρια. Το 90,6% των πόρων του ΟΓΑ για την ασφάλιση είναι από το κράτος.

Και τι εισπράττει σε αντάλλαγμα ο αγρότης; Είναι τάχα προνομιούχος; Όχι, δεύτερης κατηγορίας πολίτη τον θεωρούσατε. Η βασική σύνταξη του αγρότη το 2015 ήταν 172 ευρώ. Μειώνεται συνεχώς. Το 2016 είναι 158 ευρώ και το 2027 θα εξαφανιστεί.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Πού τα βρήκατε αυτά;

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εμείς τι κάνουμε; Με την πρόβλεψη του ασφαλιστικού νομοσχεδίου, στην κατώτατη ασφαλιστική κατηγορία –αυτή δηλαδή που αντιστοιχεί στο εισόδημα κάποιου που έχει τον μήνα περίπου όσο το 80% του ανειδίκευτου εργάτη- ανήκει, σύμφωνα με τις επίσημες στατιστικές και πληροφορίες που μας έδωσε το Υπουργείο Οικονομικών, το 88% των αγροτών.

Για το 88%, λοιπόν, των αγροτών στο τέλος της μεταβατικής περιόδου η επιβάρυνση για τη σύνταξη θα είναι 93 ευρώ τον μήνα και γι’ αυτά τα 93 ευρώ ο αγρότης θα πάρει εθνική σύνταξη 384 ευρώ και επιπλέον των 384 ευρώ, ό,τι αντιστοιχεί στο αναλογικό κομμάτι.

Εμείς, λοιπόν, θέλουμε τους αγρότες πολίτες όπως όλους τους άλλους, όχι δεύτερης κατηγορίας όπως τους είχατε εσείς.

Και ας δούμε ποια θα είναι αυτή η επιβάρυνση. Θα είναι η τριπλάσια που λέτε;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Γι’ αυτό ήρθαν σήμερα οι αγρότες; Γιορτή χαράς είναι σήμερα γι’ αυτούς;

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Παρακαλώ, κυρία Πρόεδρε, τον χρόνο αυτό δώστε μου τον, διότι δεν ευθύνομαι εγώ για τη διακοπή.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αφήστε, κύριε συνάδελφε, τον Υπουργό να μιλήσει.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Να έχουμε μια στοιχειώδη σοβαρότητα και να μπορούμε στα επιχειρήματα να απαντούμε με επιχειρήματα και όχι με κραυγές. Εγώ σας λέω τώρα συγκεκριμένα στοιχεία.

Αυτή τη στιγμή το 55% των αγροτών είναι στην τρίτη ασφαλιστική κλάση. Αυτοί πληρώνουν 954 ευρώ τον χρόνο ασφαλιστική εισφορά. Η επιβάρυνσή τους το 2017 θα είναι γύρω στα 150 ευρώ παραπάνω, δηλαδή 10 ευρώ τον μήνα. Και σε αντάλλαγμα, λοιπόν, αυτής της μικρής επιβάρυνσης, θα πάρουν την εθνική σύνταξη. Αυτά προσφέρουμε εμείς στους αγρότες.

Είμαστε ανοικτοί στον διάλογο. Το είπαμε από την πρώτη στιγμή. Ακριβώς γι’ αυτόν τον λόγο και το προσχέδιο της Επιτροπής Μεταρρύθμισης θέσαμε σε δημοσιότητα και καλέσαμε όλους σε ανοικτή συζήτηση και διάλογο, όχι μόνο στην ΟΚΕ που πήγαμε επανειλημμένα, αλλά και με αγρότες έχω συνομιλήσει.

Προϋπόθεση για τον διάλογο είναι να έρθουν. Έχουμε πάρει ήδη αιτήματα από συγκεκριμένα μπλόκα και θα τα συζητήσουμε.

(Διαμαρτυρίες από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κατρούγκαλε, έχετε υπερβεί τον χρόνο. Δεν υπάρχουν περιθώρια.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ολοκληρώνω.

Προϋπόθεση του διαλόγου, όμως, είναι να καθίσουν οι δύο πλευρές γύρω από ένα τραπέζι. Είμαι βέβαιος ότι οι αγρότες θα έρθουν, γιατί οι αγρότες δεν είναι οι μαγκουροφόροι που επιχείρησαν να εισβάλλουν στο Υπουργείο Αγροτικής Ανάπτυξης. Η μαγκούρα του Γκόρτσου δεν είναι σύμβολο δημοκρατίας. Είναι σύμβολο μικροπολιτικής. Και αυτοί αμαυρώνουν τους αγώνες των αγροτών.

**ΜΙΧΑΗΛ ΤΖΕΛΕΠΗΣ:** Όταν εσείς ανεβαίνατε πάνω στα τρακτέρ…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας παρακαλώ, κύριε συνάδελφε.

 **ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εμείς, λοιπόν, με όλους τους αγρότες που είναι διατεθειμένοι να συζητήσουν για τα σοβαρά ζητήματα του κλάδου είμαστε διατεθειμένοι να συζητήσουμε. Αυτή είναι η συντριπτική πλειονότητα των αγροτών. Με αυτούς θα συζητήσουμε, γιατί ακριβώς αυτοί είναι η ελπίδα για την ανάκαμψη του πρωτογενούς τομέα, που είναι επίσης ελπίδα για την ανάταξη της οικονομίας.

Για τις αναλογιστικές μελέτες θα μιλήσω στη δευτερομιλία μου, γιατί πράγματι αυτό είναι αποθέωση της υποκρισίας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, μην παίρνετε άλλο χρόνο για να μας πείτε τι θα πείτε.

Ορίστε, κυρία Χριστοφιλοπούλου, έχετε το λόγο για τρία λεπτά.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κυρία Πρόεδρε.

Αντιπαρέρχομαι τα περί ύφους, κύριε Υπουργέ. Μάλλον, ας κάνω μόνο ένα σχόλιο. Δεν θέλω να θυμηθώ τον καθηγητή Κατρούγκαλο, ως λαϊκό δικαστή, στην πάνω πλατεία μεταξύ Συριζαίων και Χρυσαυγιτών. Ποιο ήταν το ύφος σας τότε; Τι λέγατε τότε; Ωχριούν αυτά που σας λέω εγώ τώρα περί Αρμαγεδδώνος στο ασφαλιστικό.

Κύριε Κύριε Υπουργέ, δεν θα σας ακολουθήσω, ούτε θα σας ακολουθήσουμε, στον διχασμό που φέρατε τότε, ούτε χαιρόμαστε που τώρα η Κυβέρνησή σας -γιατί είναι Κυβέρνηση της Ελλάδας- εισπράττει αυτόν τον χυδαίο τρόπο με τον οποίο συμπεριφερθήκατε στους πολιτικούς σας αντιπάλους.

Πάμε να δούμε τι θα κάνουμε, γιατί όσα μας είπατε δεν ισχύουν. Δηλαδή, οι αγρότες, αν μας ακούν, αυτή τη στιγμή γελούν. Για να τα ξεκαθαρίσουμε, εμείς ούτε τρακτέρ καβαλάμε σαν τον Πρωθυπουργό σας, τον κ. Τσίπρα, ούτε θα λαϊκίσουμε εδώ πέρα και θα πούμε «όλα καλά».

Βεβαίως, δεν νομίζω ότι και η τεράστια πλειοψηφία των ίδιων των αγροτών, που είναι λογικοί άνθρωποι, λένε να μην πληρώσουν. Βεβαίως, να υπάρξει εξυγίανση.

Βεβαίως, γνωρίζουν πάρα πολύ καλά, κύριε Υπουργέ και θα ακούσει η Βουλή μετά, στην επερώτηση, τι έχει κάνει στο παρελθόν αυτή η παράταξη για τους αγρότες. Και εν πάση περιπτώσει, αν δεν το γνωρίζετε, ρωτήστε τον συνάδελφό σας, τον κ. Μπόλαρη, στη σημερινή Κυβέρνηση ΣΥΡΙΖΑ-ΑΝΕΛ, αυτού του περίεργου μίγματος αριστεράς-εθνολαϊκισμού και κάποιων παλαιοποσόκων, οι οποίοι βολεύτηκαν για να βρουν υπουργικές και βουλευτικές θέσεις. Αυτούς να ρωτήστε, κύριε Υπουργέ.

Πάμε παρακάτω. Αναλογιστικές μελέτες δεν έχουμε δει.

Κύριε Υπουργέ, ακούστε με λίγο. Ξέρω ότι είναι δύσκολα αυτά που λέω, αλλά είναι οι αλήθειες και οι αλήθειες πονούν, γιατί στην πολιτική μετράει και η συνέπεια λόγων και έργων. Περί αυτού είναι η ιστορία.

Είπατε -και πολύ σωστά- ότι εμείς έχουμε προτάσεις. Είχαμε από την πρώτη στιγμή. Τον Νοέμβριο κάναμε την ημερίδα του ΙΣΤΑΜΕ. Η Πρόεδρος κ. Γεννηματά κατέθεσε τα δέκα σημεία, συγκεκριμένες προτάσεις. Εσείς πήρατε τον νόμο Κουτρουμάνη-Λοβέρδου, τον στρεβλώσατε, χαμηλώσατε τα ποσοστά αναπλήρωσης και τσακίσατε, μέσω αυτών των εκτινάξεων των εισφορών, όλο το παραγωγικό δυναμικό του τόπου, τους αγρότες, τους επιστήμονες, τους ελεύθερους επαγγελματίες. Αυτό κάνατε.

Εμείς σας λέμε το εξής: Πάρτε τον νόμο Λοβέρδου-Κουτρουμάνη, φέρτε τον λίγο μπροστά στον χρόνο, για να μπορέσετε να εξοικονομήσετε από το 2020 και, κυρίως, κάντε τρία ταμεία.

Τι θα κάνετε με τον ΟΓΑ, κύριε Υπουργέ; Θα τον τσουβαλιάσετε; Βεβαίως, ο ΟΓΑ έχει προβλήματα, βεβαίως χρειάζεται εξυγίανση, βεβαίως έχουμε νομοθεσία και για τους αγρεργάτες μέσου του εργοσήμου. Εφαρμόστε την, επεκτείνετέ την. Υπάρχει το θεσμικό πλαίσιο από τις δικές μας κυβερνήσεις, αυτό που ο ΣΥΡΙΖΑ τότε μετά βδελυγμίας καταψήφιζε.

Σας ερωτώ, λοιπόν: Θα πάμε σε τρία ταμεία, όπως είναι η δική μας πρόταση; Θα φέρετε ένα προσχέδιο, γιατί αυτό που σας λέμε τώρα -και σας το λέει όλη η Δημοκρατική Συμπαράταξη- είναι να αποσύρετε αυτό το προσχέδιο, αν θέλετε να σας ακούσουν, γιατί δεν σας ακούν. Διότι δεν σας πιστεύουν από τα πολλά ψέματα.

Αποσύρετε, λοιπόν, το ασφαλιστικό. Υπάρχουν προτάσεις των αγροτών, προτάσεις των εργαζομένων. Δεν τους κάλεσε ποτέ ο Πρωθυπουργός τους εργαζόμενους, μόνο εργοδότες κάλεσε. Μόνο εργοδότες ο Πρωθυπουργός της Αριστεράς δήθεν! Καλέστε τους, λοιπόν. Και αυτοί έχουν προτάσεις. Και εμείς έχουμε προτάσεις και άλλα κόμματα της Βουλής έχουν προτάσεις και κάντε σε συντεταγμένο χρόνο γρήγορα έναν διάλογο που θα σας φέρει ένα ασφαλιστικό, το οποίο να είναι και βιώσιμο και επαρκές, και τότε θα βάζαμε πλάτη ακόμα και για το δημοσιονομικό. Όμως, όχι στο ψέμα, όχι στην υποκρισία, όχι στη βία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Κατρούγκαλε, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μόνο δυο μικρές διευκρινίσεις για την προσωπική μου ασημαντότητα. Όπως θα σας διαβεβαιώσει και ο συνάδελφός μου στο πανεπιστήμιο καθηγητής κ. Λοβέρδος, ποτέ δεν ήμουν από τα σπλάχνα της παράταξής σας, όπως είπατε. Ποτέ δεν πέρασα από το ΠΑΣΟΚ.

Η δεύτερη παρατήρηση είναι…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μόνο πήρατε θέση…

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κεγκέρογλου, να είστε σοβαρός, παρακαλώ, και να μη διακόπτετε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ναι, η σοβαροφάνεια μας έφαγε. Η σοβαροφάνεια φταίει!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κεγκέρογλου, αφήστε τώρα, γιατί έχουμε ολόκληρη επερώτηση μετά. Κρατήστε τις δυνάμεις σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Διοριστήκατε…

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Είστε από αυτούς που δεν θέλουν να ακούν επιχειρήματα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κατρούγκαλε, μην απαντάτε…

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Προφανώς, δεν θα απαντήσω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν επιτρέπεται διάλογος σε αυτή τη διαδικασία.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ως προς την παρουσία μου στην πλατεία, ήμουν και είμαι υπερήφανος γι’ αυτήν, γιατί και εκεί υποστήριξα όσα υποστηρίζω και τώρα, δηλαδή, θέσεις εναντίον του νεοφιλελευθερισμού και υπέρ της άμεσης δημοκρατίας.

Γι’ αυτά τα οποία λέτε τώρα, να σας πω ότι για τα τρία ταμεία ενδεχομένως να μπορούσαμε να το συζητήσουμε. Δεν μας ενδιαφέρει τόσο πολύ η οργανωτική διάρθρωση των ταμείων, όσο η εξυπηρέτηση των βασικών αρχών της μεταρρύθμισης, που είναι η ισονομία –ίδιοι κανόνες για όλους- και η κοινωνική δικαιοσύνη. Αυτοί οι σκοποί υπηρετούνται καλύτερα με όχημα ένα ταμείο παρά με τρία.

Σας θυμίζω ότι και εσείς έναν ασφαλιστικό φορέα έχετε ψηφίσει μαζί με τη Νέα Δημοκρατία και το Ποτάμι, όταν υπερψηφίστηκε στη Βουλή το λεγόμενο «τρίτο μνημόνιο». Για έναν φορέα μιλάει.

**ΙΩΑΝΝΗΣ ΒΡΟΥΤΣΗΣ:** Λάθος, κύριε Υπουργέ!

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μιλά για ενιαία οντότητα.

**ΙΩΑΝΝΗΣ ΒΡΟΥΤΣΗΣ:** Λάθος, κύριε Υπουργέ. Εγώ προσωπικά συμφώνησα για τρία ταμεία.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Το τι συμφωνήσατε εσείς προσωπικά δεν μας ενδιαφέρει. Μας ενδιαφέρει τι λέει το μνημόνιο.

**ΙΩΑΝΝΗΣ ΒΡΟΥΤΣΗΣ:** Εγώ προσωπικά συμφώνησα για τρία ταμεία και η κυβέρνηση Σαμαρά. Ο κ. Κεγκέρογλου ήταν Υφυπουργός. Λέμε ότι είναι κρίσιμες οι στιγμές και πρέπει να λέμε την αλήθεια.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Νομίζω ότι δεν καταλαβαίνετε για τι μιλάμε. Αυτό το οποίο ψηφίσατε τον Ιούλιο στον ν. 4336 μιλά για μία ασφαλιστική ενιαία οντότητα.

**ΙΩΑΝΝΗΣ ΒΡΟΥΤΣΗΣ:** Δική σας έμπνευση ήταν. Αριστερή πολιτική το λέτε.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Άρα, όσοι έχετε πάρει διαζύγιο με την αλήθεια και την πραγματικότητα, να μάθετε τουλάχιστον τον βασικό κανόνα, γιατί τα γραπτά μένουν και φαίνονται.

Ως προς τις αναλογιστικές μελέτες, που έχει γίνει μία χρήσιμη καραμέλα, το τελευταίο διάστημα, έχω να σας πω τα εξής: Θα καταθέσω στα Πρακτικά εισήγηση του Αναπληρωτή Υπουργού Εργασίας κ. Κουτρουμάνη τον Ιανουάριο του 2011, τον επόμενο χρόνο απ’ αυτόν κατά τον οποίο ψηφίστηκαν οι δύο νόμοι, οι ν. 3863 και 3865.

(Στο σημείο αυτό ο Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Γεώργιος Κατρούγκαλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εκεί τι αναγγέλλει; Αναγγέλλει ότι είναι ήδη ελεγμένες οι αναλογιστικές μελέτες για τα τρία ταμεία του ιδιωτικού τομέα –όχι για το ΕΤΕΑ- και αναμένεται η επικαιροποίηση για το δημόσιο. Μιλάμε για ένα χρόνο μετά. Πότε, λοιπόν, εκδίδεται η αναλογιστική μελέτη; Εκδίδεται το 2012.

Κατατίθεται και αυτή στα Πρακτικά για να τη δείτε.

(Στο σημείο αυτό ο Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Γεώργιος Κατρούγκαλος καταθέτει για τα Πρακτικά την προαναφερθείσα αναλογιστική μελέτη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΙΩΑΝΝΗΣ ΒΡΟΥΤΣΗΣ:** Τι λέτε τώρα; Το 2012 βγήκε η μελέτη.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ξανά ψέματα, κύριε Βρούτση; Είναι οριστικό το διαζύγιό σας από την αλήθεια.

Γιατί γίνεται αυτό; Διότι η διαδικασία επικύρωσης των αναλογιστικών μελετών προϋποθέτει πρώτα-πρώτα τη συνολική επικαιροποίηση των συνθηκών, την οριστικοποίηση των ποσοστών αναπλήρωσης. Υπάρχει μία ευρωπαϊκή διαδικασία στο πλαίσιο του «Ageing Working Group», όπου αυτά κατατίθενται, ελέγχονται και επικυρώνονται. Η διαδικασία, λοιπόν, είναι ότι οι αναλογιστικές μελέτες περιέχουν στοιχεία μέχρι και την προηγούμενη χρονιά της κατάθεσής τους και εγκρίνονται την επόμενη χρονιά.

Επομένως, η δική σας αναλογιστική μελέτη εκδόθηκε κατόπιν του νόμου και μέχρι τότε τι είχατε; Προβολές. Αυτές τις αντίστοιχες προβολές τις έχουμε στείλει κι εμείς…

**ΙΩΑΝΝΗΣ ΒΡΟΥΤΣΗΣ:** Δεν είναι έτσι, κύριε Υπουργέ.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ψέματα πάλι. Κατέθεσα γραπτά και πρέπει να τα ελέγξετε. Όχι διαζύγιο με την αλήθεια.

**ΙΩΑΝΝΗΣ ΒΡΟΥΤΣΗΣ:** Λέτε ψέματα και θα πρέπει να βγείτε να απολογηθείτε και σήμερα, για άλλη μία φορά, για τα ψέματα που είπατε.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Λέμε, λοιπόν, εμείς το πολύ απλό πράγμα. Οι θεσμοί δεν θα έρχονταν…

**ΙΩΑΝΝΗΣ ΒΡΟΥΤΣΗΣ:** Σέβομαι ότι είστε Υπουργός, αλλά μη λέτε ψέματα σε ανθρώπους που γνωρίζουν.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Απορώ πώς δεν κοκκινίζετε, κύριε Βρούτση.

Τα ποσοτικά στοιχεία, λοιπόν, εμείς τα έχουμε καταθέσει στους θεσμούς. Αν δεν είχαμε καταθέσει τις ποσοτικοποιημένες μας προβολές, οι θεσμοί δεν θα έρχονταν.

Ακριβώς εκεί είναι η επιλογή που πρέπει να κάνετε, η παράταξή σας, κυρία Χριστοφιλοπούλου. Με το Διεθνές Νομισματικό Ταμείο θα είστε, το οποίο επικαλεστήκατε…

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Τι λέτε τώρα; Εσείς τα λέτε αυτά;

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** …ή με την προσπάθεια που κάνουμε εμείς να υπερασπίσουμε τα δικαιώματα της χώρας;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ελάτε, κύριε Κατρούγκαλε, ολοκληρώστε.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εμείς προχωρήσαμε σε μία ασφαλιστική μεταρρύθμιση η οποία προωθεί τα ελληνικά συμφέροντα. Γράφτηκε στα ελληνικά και δεν μεταφράστηκε απ’ έξω.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι, εσείς τα μεταφράσατε ολόκληρα!

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αυτή έχει γίνει δεκτή από τους ευρωπαϊκούς θεσμούς και είμαστε διατεθειμένοι, σε ανοικτό διάλογο με την κοινωνία, να τη βελτιώσουμε σε όσα σημεία είναι επιδεκτικά βελτίωσης.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα θα συζητηθεί η όγδοη με αριθμό 487/2-2-2016 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Αθανασίου Βαρδαλή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αντιμετώπιση των προβλημάτων των εργαζομένων στη Γενική Κλινική «ΛΥΣΙΜΑΧΟΣ ΣΑΡΑΦΙΑΝΟΣ» στη Θεσσαλονίκη.

Θα απαντήσει ο κ. Κατρούγκαλος.

Κύριε Βαρδαλή, ορίστε, έχετε τον λόγο για δύο λεπτά.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κυρία Πρόεδρε.

Κύριε Υπουργέ, αναφέρομαι σε ένα πρόβλημα που, ιδιαίτερα στα χρόνια της καπιταλιστικής οικονομικής κρίσης, έχει πάρει εκρηκτικές διαστάσεις, βεβαίως πρώτα απ’ όλα στη βιομηχανία. Όμως, και για την ερώτηση που κάνω σήμερα, ιδιαίτερα στον τομέα της υγείας, τα πράγματα δεν είναι καλύτερα. Μάλλον για το πρόβλημα που συζητάμε τείνει να γίνει κανόνας. Και αναφέρομαι στο πρόβλημα της μη πληρωμής των δεδουλευμένων στους εργαζόμενους.

Μια που ο λόγος τώρα γίνεται για τη Γενική Κλινική «ΛΥΣΙΜΑΧΟΣ ΣΑΡΑΦΙΑΝΟΣ» -δεν αφορά μόνο τη συγκεκριμένη γενική κλινική, έχω υπ’ όψιν μου και την «EUROMEDICA» και στη Βέροια και στη Θεσσαλονίκη-, σας πληροφορώ ότι πριν από ένα μικρό χρονικό διάστημα ο εργοδότης τους χρωστούσε τέσσερις μήνες. Τώρα οι μήνες έχουν γίνει επτά και η προοπτική, βέβαια, είναι να πάμε στους εννιά, στους δέκα και στους δώδεκα μήνες, διότι δεν πληρώνει.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Μάλιστα, σε επίσκεψή μου στον χώρο, μαζί με τους εργαζόμενους, και σε συζήτηση που είχαμε με τον κλινικάρχη με κυνικό τρόπο, σας πληροφορώ, μας είπε το εξής: «Εάν εμείς δεν πάρουμε λεφτά από τον ΕΟΠΥΥ, παρά το ότι καταλαβαίνω ότι δεν μπορείτε να ζήσετε χωρίς μισθό, δεν πρόκειται να σας πληρώσουμε.». Αυτή είναι η κατάσταση.

Δεύτερον, εκτός του ότι δεν πληρώνει τους εργαζόμενους, δεν υλοποιεί και τη σύμβαση εργασίας, η αρχική ισχύς της οποίας ήταν από 1-3-2014 μέχρι 31-12-2015, και υπάρχουν διαφορές στον μισθό και δεν αποδίδει ούτε αυτές βεβαίως και τους επτά μήνες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ρωτάμε, λοιπόν, συγκεκριμένα: Θα τηρηθεί, κατ’ αρχάς, η συλλογική σύμβαση εργασίας στον συγκεκριμένο χώρο; Θα πληρωθούν και πότε οι εργαζόμενοι τα δεδουλευμένα; Και βεβαίως, από εδώ και πέρα πρέπει να είναι τακτική η μηνιάτικη καταβολή των μισθών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κατρούγκαλε, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Τα στοιχεία που έχει θέσει υπ’ όψιν μου ο επιθεωρητής εργασίας επιβεβαιώνουν εν πολλοίς αυτά στα οποία αναφερθήκατε.

Φαίνεται, λοιπόν, στις 22 Ιανουαρίου σε σχετικό έλεγχο να μην έχει προσκομίσει η επιχείρηση τα ζητηθέντα στοιχεία, σε σχέση με αποδείξεις πληρωμής δεδουλευμένων αποδοχών. Ζητήθηκαν διευκρινίσεις, για τις οποίες δεν έχει παρέλθει ακόμα η σχετική προθεσμία.

Την 1η Φεβρουαρίου 2016 πραγματοποιήθηκε νέος επιτόπιος έλεγχος στον οποίο διαπιστώθηκε οφειλή δεδουλευμένων αποδοχών ήδη από τον μήνα Ιούνιο έως σήμερα και μη χορήγηση εκκαθαριστικών σημειωμάτων.

Για όλες αυτές, λοιπόν, τις παραβάσεις πρόκειται να επιβληθούν οι διοικητικές κυρώσεις, οι οποίες από τον νόμο είναι στη διάθεση των επιθεωρήσεων εργασίας ως εργαλεία αποτροπής.

Περαιτέρω, για τη μη εφαρμογή της διαιτητικής απόφασης εντός δεκαπέντε ημερών έχει ήδη οριστεί πρόσκληση, προκειμένου να συζητηθεί η εργατική διαφορά, στις 18-2-2016 και ώρα 10:30΄ στην τοπική υπηρεσία της επιθεώρησης εργασίας. Είναι προφανές ότι εκεί η επιθεώρηση εργασίας, όπως κάνουν όλες οι υπηρεσίες του Υπουργείου Εργασίας, θα ξεκαθαρίσει ότι δεν είναι επιλογή ο σεβασμός των συλλογικών συμβάσεων εργασίας και των διαιτητικών αποφάσεων, είναι υποχρέωση των εργοδοτών. Και προφανώς θα εξαντλήσουμε κάθε περιθώριο αυστηρότητας που έχουμε για την εφαρμογή της νομιμότητας αυτής.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Βαρδαλή, έχετε τον λόγο για τρία λεπτά.

**ΑΘΑΝΑΣΙΟΣ ΒΑΡΔΑΛΗΣ:** Κύριε Υπουργέ, γνωρίζω και για τους ελέγχους της επιθεώρησης εργασίας. Μάλιστα, του έχουν γίνει και συστάσεις, όμως αυτός δεν συνετίζεται. Το ζήτημα είναι τι κάνουμε από εκεί και πέρα. Δηλαδή, θα κάνουμε συστάσεις; Αυτό μόνο;

Κατ’ αρχάς, οι εργαζόμενοι ζητούν να γίνει μια τριμερής συνάντηση με το Υπουργείο, τον εργοδότη και τους εργαζόμενους και να συζητηθεί επί της ουσίας το ζήτημα. Και να σας πω και κάτι ακόμα. Εντάξει, να γίνονται συστάσεις. Φαντάζομαι ότι αντιλαμβάνεστε πώς μπορούν να ζουν οι εργαζόμενοι με τις οικογένειές τους επτά μήνες απλήρωτοι. Και μιλάμε για έναν μισθό των 500 ευρώ. Δηλαδή, πώς θα πληρώσουν τα τιμολόγια των ΔΕΚΟ, το ενοίκιο; Έχουν να μεγαλώσουν παιδιά, έχουν να πληρώσουν τα χαράτσια. Και πιθανόν κάποιοι από αυτούς να έχουν και δάνειο και να είναι υποχρεωμένοι να δίνουν και τη δόση.

Λοιπόν, πού οδηγούμαστε τελικά; Οι εργαζόμενοι να βρίσκονται ανάμεσα σε δυο μυλόπετρες. Από τη μια μεριά το κράτος, μέσω του ΕΟΠΥΥ, του Υπουργείου Υγείας, εν πάση περιπτώσει, να μη δίνει λεφτά για την υγεία και από την άλλη μεριά ο εργοδότης το βάρος, τελικά, όλης αυτής της αντιλαϊκής πολιτικής και στον τομέα της υγείας να το φορτώνει στις πλάτες των εργαζόμενων αλλά και των ασθενών.

Το Υπουργείο έχει ευθύνες όσον αφορά την κατάσταση που επικρατεί και στο συγκεκριμένο κλάδο με την απληρωσιά που υπάρχει! Κατά τη γνώμη μας, πρέπει να ληφθούν μέτρα και να ασκηθεί πίεση και μέσα από την τριμερή, με την οποία συμφωνούν οι εργαζόμενοι και η οποία θα πρέπει να προωθηθεί, για να δοθεί μια διέξοδος σε αυτό το πρόβλημα.

Και τέλος, μπορώ να δω με κατανόηση, εν πάση περιπτώσει, ότι δεν μπορείτε να κάνετε και τίποτα, όπως επικαλείστε, γιατί θα πρέπει πάρετε υπ’ όψιν σας τι λέει η νομοθεσία και θα κάνετε συστάσεις, θα ασκήσετε όσο μπορείτε πιέσεις και λοιπά. Όμως, όσον αφορά το πρόβλημα που έχουν οι ίδιοι οι εργαζόμενοι, αν έχετε ευαισθησία, όπως επικαλείστε, μπορείτε να συμβάλετε σε αυτήν την κατεύθυνση. Ως Κυβέρνηση –ανεξάρτητα από το προηγούμενο πρόβλημα, το οποίο βεβαίως πρέπει να λυθεί- δεν πρέπει να πάρετε και αντίστοιχα μέτρα ελάφρυνσης αυτών των εργαζομένων;

Για παράδειγμα, γιατί να πληρώνουν δόσεις; Γιατί να πληρώνουν τον ΕΝΦΙΑ και τα άλλα χαράτσια οι εργαζόμενοι για το χρονικό διάστημα που δεν πληρώνονται; Δεν μπορούν να παγώσουν, για παράδειγμα, αυτά; Σε τέτοια κατεύθυνση πρέπει να κινηθεί η Κυβέρνηση, για να αντιμετωπίσει, για να ελαφρύνει αυτήν την κατάσταση. Έτσι κι αλλιώς, μέσα στην καπιταλιστική κρίση φουντώνουν τέτοιες καταστάσεις. Καταστάσεις κατά τις οποίες οι εργοδότες ρίχνουν το βάρος στις πλάτες των εργαζόμενων.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κι εμείς ευχαριστούμε, κύριε Βαρδαλή.

Κύριε Κατρούγκαλε, έχετε τον λόγο για ακριβώς τρία λεπτά.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν πρόκειται απλώς για δήλωση συμπάθειας και αλληλεγγύης στους αγώνες των ανθρώπων της εργασίας. Αυτό είναι κάτι δεδομένο. Ούτε μίλησα απλώς για συστάσεις. Οι κυρώσεις, τα πρόστιμα, θα επιβληθούν.

Από εκεί και μετά, έχει ήδη οριστεί η τριμερής στο επίπεδο της Επιθεώρησης Εργασίας Θεσσαλονίκης. Εάν χρειαστεί να γίνει και μια τριμερής και στο Υπουργείο Εργασίας, εγώ είμαι πάντα διατεθειμένος να κάνουμε κάτι τέτοιο, εφόσον η εργατική πλευρά θεωρεί ότι θα προωθήσει τα συμφέροντά της. Μάλιστα, στις περισσότερες από αυτές προσπαθώ να είμαι και εγώ παρών. Δεν γίνεται, όμως, σε όλες, γιατί κάτι τέτοιο δεν είναι πάντα ρεαλιστικό.

Ως προς το γενικότερο ζήτημα της διαχείρισης της κρίσης, ουσιαστικά ερχόμαστε να διαχειριστούμε έξι χρόνια μαυρίλας, έξι χρόνια εφαρμογής πολιτικής λιτότητας. Δεν είναι εύκολη η ανάταξη και η αναστροφή αυτής της κατάστασης.

Όμως, η δική μας η πρόθεση είναι σαφής. Πρόθεσή μας, λοιπόν, είναι να είμαστε με τον κόσμο της εργασίας και αντίθετοι σ’ αυτές τις πολιτικές λιτότητας και ελπίζουμε ότι με την ανάκαμψη της οικονομίας που θα έρθει από το δεύτερο εξάμηνο, θα είμαστε σε θέση να κάνουμε πολλά περισσότερα από αυτά τα λίγα που κάναμε την προηγούμενη περίοδο. Ανάμεσα σ’ αυτά ήταν το νομοσχέδιο για την ανθρωπιστική κρίση, η βοήθεια για τους αδύναμους, αλλά και το πρόσφατο νομοσχέδιο του Υπουργείου Υγείας που κάνει κάτι από τα πιο σημαντικά πράγματα, δίνει δηλαδή πρόσβαση στις υπηρεσίες υγείας στους πιο αδύναμους, στους ανασφάλιστους.

Όλα αυτά δείχνουν ότι εμείς προσπαθούμε να γυρίσουμε το πλοίο από την άλλη μεριά και να δώσουμε μια ελπίδα. Κι αν έχουμε περισσότερο χρόνο, θα κάνουμε περισσότερα πράγματα προς αυτήν την κατεύθυνση.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, στο σημείο αυτό θα ανακοινώσω κάποιες άδειες απουσίας στο εξωτερικό.

Ο Βουλευτής κ. Γεώργιος Κουμουτσάκος ζητεί άδεια ολιγοήμερης απουσίας στο εξωτερικό από 16 Φεβρουαρίου 2016 έως 18 Φεβρουαρίου 2016, καθώς θα συμμετέχει στη Σύνοδο του Ευρωπαϊκού Λαϊκού Κόμματος στις Βρυξέλλες.

Επίσης, ο Βουλευτής κ. Κωνσταντίνος Γαβρόγλου ζητεί άδεια ολιγοήμερης απουσίας στο εξωτερικό από 22 Φεβρουαρίου 2016 έως 25 Φεβρουαρίου 2016.

Τέλος, ο Βουλευτής κ. Βασίλειος Κικίλιας ζητεί άδεια ολιγοήμερης απουσίας στο εξωτερικό –στο Ισραήλ- από 15 Φεβρουαρίου 2016 έως και 19 Φεβρουαρίου 2016.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Η Βουλή ενέκρινε τις ζητηθείσες άδειες.

Και τώρα επανερχόμαστε στις επίκαιρες ερωτήσεις. Έμειναν δύο τελευταίες ερωτήσεις τις οποίες θα απαντήσει ο κ. Αποστόλου, ώστε να κάνουμε γέφυρα και με την επερώτηση.

Θα συζητηθεί η πρώτη με αριθμό 517/9-2-2016 επίκαιρη ερώτηση πρώτου κύκλου του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδη προς τον Υπουργό Αγροτικής Ανάπτυξης και Τροφίμων, σχετικά με την πιθανότητα κατάργησης του αναγκαστικού χαρακτήρα της Ένωσης Μαστιχοπαραγωγών Χίου.

Στην ερώτηση θα απαντήσει ο κ. Αποστόλου.

Κύριε Μιχαηλίδη, έχετε τον λόγο για δύο λεπτά.

**ΑΝΔΡΕΑΣ ΜΙΧΑΗΛΙΔΗΣ:** Ευχαριστώ, κυρία Πρόεδρε.

Κύριε Υπουργέ, το τελευταίο διάστημα εκπρόσωποι και στελέχη της Ένωσης Μαστιχοπαραγωγών Χίου γίνονται δέκτες ανεπίσημης προφορικής πληροφόρησης από διάφορες πηγές ότι στο επικείμενο νομοσχέδιο που θα ρυθμίζει ζητήματα αγροτικών συνεταιρισμών, υπάρχει η πρόθεση να προβλεφθεί η κατάργηση όλων των αναγκαστικών αγροτικών συνεταιρισμών.

Ανάμεσα στους συνεταιρισμούς αυτούς είναι και η Ένωση Μαστιχοπαραγωγών Χίου, η οποία αποτελεί έναν αναγκαστικό αγροτικό συνεταιρισμό από το 1938. Αποτελεί τη συλλογική έκφραση είκοσι πρωτοβάθμιων συνεταιρισμών των είκοσι τεσσάρων μαστιχοχωρίων που βρίσκονται στη νότια Χίο. Η διοίκησή της ασκείται από εννεαμελές συμβούλιο, τα μέλη του οποίου προέρχονται αποκλειστικά από τις τάξεις των μαστιχοπαραγωγών και τα οποία εκλέγονται κάθε τέσσερα χρόνια από τη γενική συνέλευση, που αποτελεί και το κυρίαρχο όργανο της Ένωσης Μαστιχοπαραγωγών Χίου.

Σήμερα, η Ένωση Μαστιχοπαραγωγών Χίου αριθμεί τεσσερισήμισι χιλιάδες περίπου φυσικά μέλη. Ο αναγκαστικός χαρακτήρας της ένωσης αποτέλεσε μια αποτελεσματική, όπως έχει αποδειχθεί, λύση στην ανάγκη προστασίας, ιδίως των μικρών μαστιχοπαραγωγών, έναντι της εκμετάλλευσής τους από την κερδοσκοπία των μεσαζόντων της εποχής.

Θα πρέπει να τονιστεί ότι κυρίως αυτούς τους μικρούς παραγωγούς, το 80% των συνολικά δύο χιλιάδων περίπου μαστιχοπαραγωγών, οι οποίοι παράγουν έως εκατό κιλά, έχει προστατεύσει και ωφελήσει η αναγκαστικότητα του συνεταιρισμού, επιτρέποντάς τους να αποκομίζουν ένα ικανοποιητικό όσο και αναγκαίο, ιδιαίτερα τις εποχές μας, συμπλήρωμα στο εισόδημά τους. Αυτό έχει ως αποτέλεσμα τα δέντρα να καλλιεργούνται στο σύνολό τους και νέες εκτάσεις να φυτεύονται συνεχώς, γεγονός που δίνει νέα ζωή στην ύπαιθρο της νότιας Χίου.

Η ένωση είναι ο αποκλειστικός φορέας διαχείρισης της μαστίχας στην Ελλάδα και στο εξωτερικό. Το μονοπώλιο της ένωσης αφορά μόνο την πρώτη ύλη και όχι τα παράγωγά της. Έτσι αφ’ ενός προστατεύεται ο παραγωγός και αφ’ ετέρου διασφαλίζεται η ποιότητα και η φήμη της μαστίχας.

Επιπροσθέτως, η αναγκαστικότητα της ένωσης εξασφαλίζει σε πολύ μεγάλο βαθμό και την απόδοση φόρων στα κρατικά ταμεία, καθώς ελαχιστοποιεί τα περιθώρια παράτυπης διακίνησης της μαστίχας και άρα της φοροδιαφυγής.

Κύριε Υπουργέ, με βάση τα παραπάνω και επειδή η πιθανολογούμενη κατάργηση της αναγκαστικότητας δημιουργεί εύλογη ανησυχία στις τάξεις των μαστιχοπαραγωγών και της ένωσής τους, ο αναγκαστικός χαρακτήρας της Ένωσης Μαστιχοπαραγωγών Χίου είναι απολύτως σημαντικός για τη βιωσιμότητα αυτής της κυριολεκτικά μοναδικής καλλιέργειας. Ο αναγκαστικός χαρακτήρας της ένωσης συνεισφέρει καθοριστικά στη διατήρηση του πρωτογενούς τομέα παραγωγής του αγροτικού πληθυσμού στη Χίο.

Τέλος, ο αναγκαστικός χαρακτήρας της ένωσης έχει αποτελέσει αναγκαία συνθήκη για την ανάπτυξη, κατά τα τελευταία χρόνια, στους κρίσιμους τομείς των εξαγωγών, της έρευνας και της καινοτομίας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Μιχαηλίδη, συντομεύστε, παρακαλώ.

**ΑΝΔΡΕΑΣ ΜΙΧΑΗΛΙΔΗΣ:** Ερωτώ, λοιπόν, να διευκρινίσετε, παρακαλώ, εάν υπάρχει πράγματι η πρόθεση για άρση του αναγκαστικού χαρακτήρα της Ένωσης Μαστιχοπαραγωγών Χίου και εάν υπάρχει κάποια υποχρέωση –ενδεχομένως- της χώρας, που να καθιστά αναπότρεπτη την κατάργηση του αναγκαστικού χαρακτήρα της Ένωσης Μαστιχοπαραγωγών Χίου.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Στη δευτερολογία σας να περιοριστείτε, κύριε Μιχαηλίδη.

Ορίστε, κύριε Αποστόλου, έχετε τρία λεπτά.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αγαπητέ συνάδελφε, δεν θα διαφωνήσω μαζί σας σχετικά με τις υπηρεσίες που όντως πρόσφερε η αναγκαστικότητα στη μαστίχα, που όχι μόνο πρόσφερε διέξοδο για την παραγωγή της Χίου, αλλά έφτασε και σε ένα σημείο μάλιστα να υπάρχει μία κατανάλωση, η οποία υπερβαίνει και την παραγωγή του νησιού.

Θα σας έλεγα και ένα άλλο χαρακτηριστικό, παράλληλα κατάφερε να συνδεθεί με τη Χίο και να αποτελέσει πολιτιστικό υλικό της UNESCO, αυτό που λέμε «άυλη πολιτιστική κληρονομιά».

Άρα, όλα αυτά που είπατε, πραγματικά, ανταποκρίνονται σε μια κατάσταση που όντως είναι προς τη θετική κατεύθυνση όσον αφορά την προσφορά της αναγκαστικότητας στη μαστίχα. Όμως, δυστυχώς, -και δεν είναι τωρινό από το 1930 είχε αρχίσει μια, θα έλεγα, διαφοροποίηση πολλών, σχετικά με την αναγκαιότητα των αναγκαστικών συνεταιρισμών- δέχτηκαν κριτική, κυρίως από εκπροσώπους των ελεύθερων συνεταιρισμών, λέγοντας από την πλευρά τους ότι παραβιάζονται ουσιαστικά οι συνθήκες, οι βασικές αρχές του συνεργατισμού, που είναι η ελεύθερη συμμετοχή των μελών, ανεξαρτήτως των ιδιοτήτων τους, ανεξαρτήτως του προϊόντος που προσκομίζουν.

Σήμερα αυτές οι ενστάσεις για τη λειτουργία των αναγκαστικών συνεταιρισμών έχουν φτάσει και στην Ευρωπαϊκή Επιτροπή, έχουν φτάσει και στο Ευρωπαϊκό Δικαστήριο Ανθρωπίνων Δικαιωμάτων, μέσα από το οποίο έχουμε συγκεκριμένη απόφαση για συγκεκριμένο αναγκαστικό συνεταιρισμό της χώρας μας.

Όσο για τους αναγκαστικούς συνεταιρισμούς της Χίου καθώς και την ένωσή τους, για μας είναι τόσο σημαντική η προσφορά τους, που θέλουμε να εξακολουθήσουν να λειτουργούν, να διέπονται δηλαδή από τους ισχύοντες μέχρι σήμερα νόμους και διατάγματα της χώρας μας, όσον αφορά την αναγκαστικότητα λειτουργίας των συνεταιρισμών.

Ξεκαθαρίζω, όμως, ένα πράγμα: ότι σε περίπτωση που υπάρξουν πιέσεις από την ευρωπαϊκή επιτροπή και θεσμούς ή εκδοθούν δικαστικές αποφάσεις, τότε με κοινή υπουργική απόφαση -το τονίζω- θα καθοριστεί ένα πλαίσιο λειτουργίας, που ουσιαστικά δεν θέλουμε να μας δημιουργεί πρόσθετα προβλήματα.

Όπως, λοιπόν, αντιλαμβάνεστε, αγαπητέ συνάδελφε, και εμείς πραγματικά θα προσπαθήσουμε να μην δημιουργηθεί πρόβλημα με την αναγκαστικότητα. Όμως, να το ξέρετε, ότι, για να περιφρουρηθεί η αναγκαστικότητα στη συγκεκριμένη περίπτωση, χρειάζεται η συμμετοχή και άλλων παραγόντων και ιδιαίτερα τοπικών. Δεν θέλω να σας πω περισσότερα.

**ΠΡΟΕΔΡΕΟΥΣΑ (Αναστασία Χριστοδουλοπούλου):** Ευχαριστούμε.

Κύριε Μιχαηλίδη, έχετε τον λόγο.

**ΑΝΔΡΕΑΣ ΜΙΧΑΗΛΙΔΗΣ:** Τα στοιχεία, κύριε Υπουργέ, που έχει επιδείξει στις δραστηριότητές της η Ένωση Μαστιχοπαραγωγών Χίου κατά τα τελευταία χρόνια, δηλαδή η διαφοροποίηση των χρήσεων της μαστίχας μέσω της καινοτόμου αξιοποίησης και της έρευνας καθώς και η έντονη εξωστρέφεια, αποτελούν παράδειγμα, τολμώ να πω, για τη μελλοντική ανάπτυξη και αναγκαία ανασυγκρότηση της αγροτικής παραγωγής στη χώρα μας.

Η μαστίχα αποτελεί επώνυμο προϊόν, εξαγωγικό, με υψηλή προστιθέμενη αξία. Θεωρώ ότι η αναγκαστικότητα του συνεταιρισμού απετέλεσε αναγκαία προϋπόθεση αυτής της ανάπτυξης, καθώς έκανε δυνατή την επένδυση σημαντικών κεφαλαίων και την προσέλευση και άλλων επενδυτών, η οποία επένδυση με τη σειρά της πολλαπλασίασε τα οφέλη όχι μόνο για τους μαστιχοπαραγωγούς και την ένωση μαστιχοπαραγωγών αλλά και την ελληνική οικονομία συνολικά.

Εκτός του ότι η μαστίχα αποτελεί φυσικό μονοπώλιο και άρα η αναγκαστικότητα δεν πλήττει άλλες παραγωγικές μονάδες και εκτός του ότι ποτέ δεν έχει εκφραστεί αντίρρηση για την αναγκαστικότητα από τις τάξεις των μαστιχοπαραγωγών, ο τρόπος αξιοποίησης της μαστίχας καθιστά σαθρό κάθε επιχείρημα περί υπονόμευσης του ελεύθερου ανταγωνισμού λόγω της ανγκαστικότητας.

Οι επενδύσεις και οι νέες μορφές αξιοποίησης του προϊόντος δημιούργησαν αναπτυξιακή δυναμική, έφεραν νέες θέσεις εργασίας, τόνωσαν την τοπική κοινωνία και οικονομία και τολμώ, επίσης, να πω, κύριε Υπουργέ, ότι δημιούργησαν και αυτό που λέμε «συνεταιριστική συνείδηση» στους παραγωγούς.

Ο συνδυασμός τους συνεταιριστικού πνεύματος και της εξωστρεφούς και καινοτόμου αναπτυξιακής δράσης της Ένωσης Μαστιχοπαραγωγών Χίου έχει φέρει σήμερα εξαιρετικά αποτελέσματα και, εκτός του ότι η πιθανή κατάργηση της αναγκαστικότητας της ένωσης μαστιχοπαραγωγών βρίσκει αντίθετους το σύνολο των μαστιχοπαραγωγών, είναι και οικονομικά ανορθολογική.

Ο αναγκαστικός χαρακτήρας πρέπει όχι μόνο να διατηρηθεί, αλλά και να θωρακιστεί περαιτέρω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, πραγματικά θα συμφωνήσω με όλα όσα είπατε, όσον αφορά την προσφορά της αναγκαστικότητας. Εγώ θα σας πάω και λίγο πιο πέρα. Είναι τόσο μεγάλη, που πιστεύω ότι ακόμη κι αν συμβεί το απευκταίο, έχει δημιουργηθεί μια τέτοια συνείδηση συνεταιριστικής λειτουργίας σε όλους τους κατοίκους της Χίου, σε όλους τους μαστιχοπαραγωγούς, που ουσιαστικά δεν θα επηρεάσει καθόλου την κατάσταση.

Παρ’ όλα αυτά, όμως, επαναλαμβάνω, ότι για μας ισχύουν σήμερα τα διατάγματα, οι υπουργικές αποφάσεις που υπηρετούν την αναγκαστικότητα και αυτή η κατάσταση θα συνεχίσει μέχρι να αναγκαστούμε να προσεγγίσουμε το πλαίσιο διαφορετικά -αυτό στο μέλλον, αλλά εύχομαι να μην υπάρξει- και ταυτόχρονα, βεβαίως και οποιαδήποτε επίπτωση, ιδιαίτερα στη λειτουργία του συνεταιρισμού στη Χίο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εισερχόμεθα στη δεύτερη με αριθμό 510/9-2-2016 επίκαιρη ερώτηση δεύτερου κύκλου του Βουλευτή Καβάλας της Νέας Δημοκρατίας κ. Νικολάου Παναγιωτόπουλουπρος τον Υπουργό Αγροτικής Ανάπτυξης και Τροφίμων, σχετικά με τις άδειες αλίευσης τόνου για το έτος 2016.

Στην ερώτηση θα απαντήσει ο Υπουργός κ. Ευάγγελος Αποστόλου.

Κύριε Παναγιωτόπουλε, έχετε τον λόγο για δύο λεπτά.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Ευχαριστώ, κυρία Πρόεδρε.

Κύριε Υπουργέ, είναι μια πραγματικά δύσκολη μέρα, όπου βέβαια το κτήριο της Βουλής προσφέρει μεγαλύτερη ασφάλεια σε σύγκριση, ας πούμε, με το κτήριο του Υπουργείου, διότι σήμερα κλιμακώνονται οι κινητοποιήσεις των αγροτών, όχι γιατί είναι τόσο ικανοποιημένοι επειδή οι εισφορές σε κάποιες εισοδηματικές κλίμακες θα αυξηθούν κατά 10 μόλις ευρώ, όπως ανερυθρίαστα μας είπε από του Βήματος πριν από λίγο ο αρμόδιος Υπουργός, ο κ. Κατρούγκαλος, αλλά γιατί οι εισφορές σε όλες τις κλίμακες εισοδημάτων -στις υψηλότερες αναλογικά περισσότερο- θα πολλαπλασιαστούν για αγρότες που ήδη αδυνατούν να καταβάλουν αυτές που ισχύουν. Αυτός είναι ο λόγος αυτής της έντονης διαμαρτυρίας και ο επιπλέον λόγος είναι ότι αισθάνονται και εξαπατημένοι με βάση αυτά που η Κυβέρνηση και ο Πρωθυπουργός εξήγγειλε πέρυσι, περίπου τέτοια εποχή, λίγο νωρίτερα. Αυτή η διπλή αιτία, λοιπόν, φέρνει αυτήν τη σημερινή έκρηξη.

Εγώ, όμως, ήρθα εδώ για να μιλήσω για μια μικρότερης κλίμακας, αλλά εξίσου κατάφορη, για να μην πω σκανδαλώδη, αδικία.

Βάσει της υπουργικής απόφασης που εκδόθηκε στις 30-12-15, όπου χορηγήθηκαν για το 2016 τριάντα επτά άδειες αλιείας τόνου, το επίκαιρο της ερώτησης εδράζεται στο ότι η περίοδος αλίευσης ξεκινάει σε λίγες μέρες 1η Μαρτίου 2016. Οι αποφάσεις χορηγηθήκαν βάσει συγκεκριμένων κριτηρίων αξιολόγησης των αιτήσεων, που είχαν αλλάξει με μια προηγούμενη υπουργική απόφαση στις 29 Σεπτεμβρίου 2015.

Τι έλεγε η απόφαση που άλλαξε τα κριτήρια αξιολόγησης, έτσι ώστε να γίνει ορθολογικότερη η χορήγηση αδείας, κατά το σκεπτικό του Υπουργείου; Προσέξτε, εισάγει ένα σημαντικό κριτήριο, αυτό της μοριοδότησης της συνολικής παραγωγής, όχι μόνο τόνου, αλλά και ξιφία και μακρύτερου τόνου. Κατά τον ιδιότυπο αυτόν ορθολογισμό, κάποιος που θέλει να πάρει άδεια για να ψαρεύει τόνο, πρέπει να προσκομίσει και την παραγωγή, την ψαριά, όχι μόνο του τόνου αλλά και του ξιφία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

 Αυτό, κύριε Υπουργέ, δεν μου φαίνεται ορθολογισμός, μου φαίνεται φωτογραφία, έτσι ώστε κάποιοι να πεταχτούν απ’ έξω και κάποιοι να μπουν μέσα στις αδειοδοτήσεις.

Εκτός απ’ αυτά, εισάγεται ως κριτήριο και το προηγούμενο έτος της υποβολής της αίτησης, όσον αφορά την προσκόμιση στοιχείων, το έτος υποβολής της αίτησης μέχρι 31 Αυγούστου, ενώ δεν λαμβάνονται υπ’ όψιν κοινωνικά, οικονομικά και χωροταξικά κριτήρια που ίσχυαν με την καταργηθείσα απόφαση, όπως ας πούμε τα έτη απασχόλησης στην αλιεία –γιατί άραγε;-, το στοιχείο της παραμεθόριας περιοχής –γιατί άραγε;- ή το στοιχείο της κατανομής ανά περιφέρεια που φαίνεται εξαιρετικά ορθολογικό αυτό και μόνο.

Η αλλαγή δεν γνωστοποιήθηκε εγκαίρως. Κάποιοι, όμως, το έμαθαν εγκαίρως. Στις τριάντα επτά άδειες που χορηγήθηκαν για το 2016, οι είκοσι άδειες δόθηκαν όχι σε μια συγκεκριμένη περιφέρεια, αλλά σε ένα συγκεκριμένο νησί της περιφέρειας αυτής. Παράλληλα αδικήθηκαν άλλες περιοχές, όπως η Περιφέρεια Ανατολικής Μακεδονίας και Θράκης, που είναι ο μεγαλύτερος ψαρότοπος στην Ελλάδα, πρώτη σε παραγωγή αλιευμάτων με τριάντα χιλιάδες τόνους -όχι τα ψάρια, αλλά η μέτρηση βάρους όλων των τύπων- με δυόμισι χιλιάδες αλιείς και οκτακόσια δέκα σκάφη. Είναι ο μεγαλύτερος φυσικός ψαρότοπος στην Ελλάδα. Η αλλαγή δεν γνωστοποιήθηκε εγκαίρως. Κάποιοι, όμως, το έμαθαν εγκαίρως. Στις τριάντα επτά άδειες που χορηγήθηκαν για το 2016, οι είκοσι άδειες δόθηκαν όχι σε μια συγκεκριμένη περιφέρεια, αλλά σε ένα συγκεκριμένο νησί Παράλληλα αδικήθηκαν άλλες περιοχές, όπως η περιφέρεια Ανατολικής Μακεδονίας και Θράκης, που είναι ο μεγαλύτερος ψαρότοπος στην Ελλάδα, πρώτη σε παραγωγή αλιευμάτων με τριάντα χιλιάδες τόνους -όχι τα ψάρια, αλλά η μέτρηση βάρους όλων των τύπων- με δυόμισι χιλιάδες αλιείς και οχτακόσια δέκα σκάφη. Είναι ο μεγαλύτερος φυσικός ψαρότοπος στην Ελλάδα.

Έγιναν, όμως, και άλλες αδικίες. Κατατέθηκε άλλη έγγραφη ερώτηση του συναδέλφου κ. Καββαδά από τη Λευκάδα. Στην περιφέρεια εκεί δόθηκε μια άδεια, αλλά η άδεια αυτή δεν είναι αυτή που επί χρόνια κατείχε κάποιος ψαράς από τη Νήσο Κάλαμο. Αναρωτιέμαι με τι άλλο μπορεί να ασχοληθεί κάποιος στη Νήσο Κάλαμο, εκτός από την αλιεία του τόνου, με αποτέλεσμα ο άνθρωπος αυτός -που κατοικεί οπωσδήποτε όχι σε κεντρική περιοχή, αλιευτικό κέντρο- να αισθάνεται πολύ αδικημένος. Είναι μεγάλες αυτές οι αδικίες, κύριε Υπουργέ. Επίσης, είναι πολύ πονηρό το σκεπτικό της χορήγησης των αδειών, με την αλλαγή των κριτηρίων.

Θα ολοκληρώσω, κυρία Πρόεδρε, και σας ευχαριστώ. Θα σας κάνω εγώ μια πρόταση. Να αλλάξει η απόφαση και να μπει και ο γαύρος ή η σαρδέλα στις συνυπολογιζόμενες ποσότητες. Ας μην τον ψαρεύουν τα τουνάδικα, ας τον ψαρεύουν τα γρι-γρι. Εκεί που πάνε τα κοπάδια γαύρου να συγκεντρωθούν, υπό το φως των φαναριών, έρχονται τούνες -σαρκοβόρα ψάρια, ως γνωστόν- και διώχνουν τα κοπάδια. Προκύπτει, λοιπόν, ζημιά και σε αυτούς τους ψαράδες. Υπολογίστε, λοιπόν, και τον γαύρο, να δούμε αν θα επανέλθουν οι ισορροπίες και αν θα κατανεμηθούν ορθολογικότερα οι άδειες.

Τα υπόλοιπα στη δευτερολογία.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα περιοριστείτε λίγο στη δευτερολογία σας.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Ναι, θα περιοριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ελάτε, κύριε Υπουργέ, έχετε τον λόγο για τρία λεπτά.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Σίγουρα για τις κινητοποιήσεις και για τα σχόλια ακολουθεί η επίκαιρη επερώτηση, οπότε θα αναφερθούμε διεξοδικά. Δεν θα σας παρακολουθήσω.

Τώρα, όσον αφορά τις εξυπνάδες -γιατί πρόκειται για εξυπνάδες, έτσι όπως πήγατε να προσεγγίσετε το θέμα- εγώ θα σας πω το εξής: Υπάρχει μια υπουργική απόφαση, η οποία καθορίζει αναλυτικά τους όρους μοριοδότησης και με βάση αυτήν την υπουργική απόφαση έγινε η αξιολόγηση από τις υπηρεσίες. Είχαμε ενενήντα οκτώ συνολικά αιτήσεις και χορηγήθηκαν τριάντα επτά άδειες, για τον απλούστατο λόγο ότι ήταν πάρα πολύ μικρός ο αριθμός των ψαριών. Μιλάμε για εκατόν ογδόντα δύο τόνους.

Βασικό κριτήριο για την αξιολόγηση ήταν η παραγωγή των αλιευτικών σκαφών σε μεγάλα πελαγικά, δηλαδή τόνο, ξιφία και μακρύτερο τόνο. Η παραγωγή προέκυψε από τα στοιχεία του ηλεκτρονικού ημερολογίου, η συμπλήρωση του οποίου όσον αφορά τα τρία είδη ήταν υποχρεωτική από την 1η Ιανουαρίου του 2015. Στην απόφαση δεν αναφέρεται κανένα κριτήριο για κατανομή αδειών ανά περιφέρεια. Οι άδειες χορηγήθηκαν με βάση την συγκεκριμένη απόφαση και ο συγκεντρωτικός κατάλογος όλων των σκαφών με ελληνική σημαία, στα οποία χορηγείται κάθε έτος άδεια αλίευσης τόνου, πρέπει να διαβιβάζεται στην Ευρωπαϊκή Επιτροπή, προκειμένου να υπάρξει έγκριση για να ξεκινήσει η άσκηση της αλιείας. Έχουμε υποβάλει τον κατάλογο, τουλάχιστον σαράντα πέντε μέρες, πριν την έναρξη της αλιευτικής περιόδου, δηλαδή πριν την 1η Μαρτίου.

Με την εφαρμογή του νέου συστήματος κριτηρίων για πρώτη φορά για τις άδειες του 2016, διαπιστώθηκε ότι υπήρξε συγκέντρωση αδειών, με βάση τα κριτήρια σε ένα συγκεκριμένο νησί -πέστε το- την Κάλυμνο, είκοσι από τις τριάντα επτά άδειες. Αν και το γεγονός αυτό, βέβαια, αντανακλά την ποιότητα των αλιευτικών σκαφών νηολογίου Καλύμνου, την παράδοση του νησιού στην συγκεκριμένη αλιεία και τον επαγγελματισμό των ντόπιων αλιέων, υπήρξαν πραγματικά αντιδράσεις. Και δεν υπήρξαν μόνο αντιδράσεις από την περιφέρεια τη δική σας, αλλά υπήρξαν από τη Λευκάδα, από την Εύβοια ως προς την «έντονη», όπως το αναφέρατε, συγκέντρωση των αδειών στην Κάλυμνο.

Αναγνωρίζοντας, λοιπόν, την ανάγκη της εκμετάλλευσης όσο γίνεται ευρύτερα της μικρής -το επαναλαμβάνω- ελληνικής ποσόστωσης του τόνου, αλλά και ταυτόχρονα βλέποντας τις αντιδράσεις που θα υπάρξουν -διότι, τα επεξεργαζόμαστε όλα-, εμείς είμαστε διατεθειμένοι να προβούμε σε βελτίωση του συστήματος μοριοδότησης -αυτό που αναφέρεται στην υπουργική απόφαση- διατηρώντας, όμως, αντικειμενικά κριτήρια, αλλά και δημιουργώντας ταυτόχρονα ενός είδους, θα έλεγα, περιφερειακής στάθμευσης.

Στόχος, λοιπόν, είναι να υπάρξει μεγαλύτερη διασπορά των αδειών στις περιφέρειες, χωρίς όμως, όπως σας είπα, να απεμπολείται το σύστημα όσον αφορά στην ποιότητα και στην ικανότητα των σκαφών.

Στη δευτερολογία μου θα σας πω περισσότερα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Παναγιωτόπουλε, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Θα πω άλλη μια εξυπνάδα γιατί έχω ρέντα σήμερα: Ο όρος «μπάρμπας στην Κορώνη» μετατρέπεται σε «μπάρμπα στην Κάλυμνο», διότι όταν από επτά άδειες το 2015, σου προκύπτουν είκοσι το 2016, αύξηση περίπου 300%, τριπλασιασμός, ενώ οι άλλες διατηρούνται στα ίδια επίπεδα, συν ένα, πλην ένα, εν προκειμένω για την Περιφέρεια της Ανατολικής Μακεδονίας και Θράκης μείον μία άδεια, τότε εγώ θεωρώ ότι κάτι τρέχει και είναι ερευνητέο. Είναι ερευνητέο, κάτι τρέχει, γιατί έχετε βάλει την υπογραφή σας σε αυτό. Δεν προβληματίζεστε κι εσείς, ώστε να ζητήσετε πληροφορίες απ’ αυτούς που σας οδήγησαν στο σκεπτικό αυτό για να βάλετε την υπογραφή σας;

**ΚΩΝΣΤΑΝΤΙΝΟΣ ΜΠΑΡΚΑΣ:** Η Καβάλα δεν έχει;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Η Καβάλα δεν έχει. Είχε προηγουμένως, αλλά έχει τη μεγαλύτερη ψαριά, αγαπητέ συνάδελφε. Είναι ο μεγαλύτερος ψαρότοπος στην Ελλάδα αυτός του βορείου Αιγαίου.

Όπως σας είπα, προκύπτουν ζημιές. Εγώ θα επανέλθω με αυτήν την ιστορία. Σας προτείνω αυτήν τη στιγμή, για να σοβαρευτούμε κιόλας, να επεκτείνετε το δικαίωμα χορήγησης αδειών, ενισχύοντας και τις άδειες στην Περιφέρεια Ανατολικής Μακεδονίας και Θράκης, αλλά σύντομα. Υποθέτω ότι αυτό απαιτεί και αναμόρφωση των κριτηρίων βάσει των οποίων στηρίχθηκε η υπουργική απόφαση αδειοδότησης, διότι η αλιευτική περίοδος ξεκινάει τον επόμενο μήνα.

Εδώ προκύπτουν ζημιές στους αλιείς και στους ιχθυεμπόρους της περιφέρειας, ζημιές της τοπικής οικονομίας.

Θα σας πω μόνο το εξής: Η ποσόστωση των αλιευμάτων, το επιτρεπόμενο όριο δηλαδή για την φετινή χρονιά, κατά τους περιορισμούς που μας επέβαλε η Ευρωπαϊκή Ένωση, είναι 182 τόνοι, εξ όσων γνωρίζω. Αυτό το ποσό μπορούσε να εξάγει μία τοπική ιχθυεμπορική επιχείρηση στην Καβάλα σε μία χρονιά, μόνο μία επιχείρηση η οποία ψώνιζε βέβαια και από τοπικούς αλιείς και από αλιείς από την Κεντρική Μακεδονία ενδεχομένως, άντε και από τη Θεσσαλία, όχι παραπέρα. Σε μια χρονιά μια εταιρεία μπορούσε να πιάσει την ευρωπαϊκή ποσόστωση.

Αυτοί οι άνθρωποι αισθάνονται ζημιωμένοι και θέλουν και ζητούν από σας να αποκαταστήσετε αυτήν την αδικία, όχι να ρίξετε τους Καλύμνιους οι οποίοι, όμως, ας παραδεχθούμε εδώ πέρα ότι έχουν ευνοηθεί υπερβολικά, για να μην πω σκανδαλωδώς. Να τους μεταχειρισθείτε με αίσθημα δικαιοσύνης, κατανέμοντας κάποιες άδειες και σε αυτούς που αδικήθηκαν και στον απομονωμένο αλιέα της Καλάμου ο οποίος δεν έχει άλλον τρόπο βιοπορισμού και μόνο ένας είναι και μέχρι τώρα είχε άδεια κατά το σύνολο του επαγγελματικού του βίου, αλλά και στους υπόλοιπους από άλλες περιοχές της χώρας, ιδίως από αυτήν του μεγαλύτερου ψαρότοπου της.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Αποστόλου, έχετε τον λόγο για να δευτερολογήσετε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, δεν μείνατε στην πρώτη εξυπνάδα. Είχατε και δεύτερη.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Σας είπα, έχω ρέντα σήμερα.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Προς Θεού. «Κάτι τρέχει»; Είναι δυνατόν ο Υπουργός να μπορεί να παρακολουθεί αν θα πάει μισός τόνος ξιφία εκεί, μισός τόνος πιο πέρα;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Από έξι, είκοσι; Από επτά, είκοσι; Βάζουμε και τον ξιφία μέσα;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αφήστε αυτές τις εξυπνάδες. Τις αντιπαρέρχομαι.

Θέλω να ξεκαθαρίσω ένα πράγμα. Μην περιμένετε ότι θα τροποποιηθεί αυτό φέτος. Η απόφαση είναι συγκεκριμένη και βεβαίως είναι συγκεκριμένος ο κανονισμός ο οποίος λέει ότι μόνο για λόγους επιχειρησιακών προβλημάτων ή ανωτέρας βίας μπορεί να αλλάξει.

Άρα, λοιπόν, τέτοιο πράγμα δεν υπάρχει και σας το λέω διότι το ενδιαφέρον των αλιέων, ειδικά της Περιφέρειας Ανατολικής Μακεδονίας και Θράκης, δεν ήταν σημαντικό. Δεν είναι όπως τα λέτε. Μόνο πέντε αλιείς έκαναν αίτηση για άδεια αλίευσης τόνου.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Δώστε τρεις.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Στον έναν χορηγήθηκε άδεια αλίευσης, ένας αποκλείστηκε γιατί ενέπιπτε στα κριτήρια, ενώ οι υπόλοιποι τρεις συγκέντρωσαν λιγότερα μόρια απ’ όσα απαιτούνταν για τη χορήγηση άδειας σε πανελλαδικό επίπεδο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Επειδή δεν ψάρευαν ξιφία.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Δηλαδή, και να αλλάξει η απόφαση, πάλι αυτοί οι τρεις θα μείνουν απ’ έξω.

Επίσης, σε εφαρμογή της προγενέστερης απόφασης της αξιολόγησης για το έτος 2015 στην περιφέρειάς σας, πάλι μόνο σε δύο αλιευτικά σκάφη είχε δοθεί. Άρα, εσείς ο ίδιος επιμένετε. Θέλατε, δηλαδή, σε μία επιχείρηση να δώσουμε τους εκατόν ογδόντα δύο τόνους, όταν δίπλα μιλάμε για είκοσι αλιείς στην Κάλυμνο οι οποίοι πήραν πολύ μικρότερες ποσότητες; Άρα, αυτές είναι οι προσεγγίσεις που κάνετε;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Μία εμπορική, πολλές αλιευτικές.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Οι άδειες ισχύουν κάθε χρόνο. Δεν υπάρχει περιουσιακό στοιχείο ότι το πήρα φέτος και μετά του χρόνου. Άρα, του χρόνου, όταν όντως μπορεί να υπάρχουν μερικά προβλήματα όσον αφορά τη μοριοδότηση -που βεβαίως δεν δημιουργούν ιδιαίτερο πρόβλημα στην περιφέρεια σας-, θα το δούμε για του χρόνου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η υπ’ αριθμόν 6/6/27-11-2015 επίκαιρη επερώτηση των Βουλευτών της Δημοκρατικής Συμπαράταξης ΠΑ.ΣΟΚ- ΔΗΜΑΡ κ.κ. Μιχαήλ Τζελέπη, Γεωργίου Αρβανιτίδη, Ευάγγελου Βενιζέλου, Λεωνίδα Γρηγοράκου, Αθανασίου Θεοχαρόπουλου, Βασιλείου Κεγκέρογλου, Χαράς Κεφαλίδου, Ιωάννη Κουτσούκου, Δημητρίου Κρεμαστινού, Οδυσσέα Κωνσταντινόπουλου, Δημητρίου Κωνσταντόπουλου, Ανδρέα Λοβέρδου, Ιωάννη Μανιάτη, Θεόδωρου Παπαθεοδώρου, Κωνσταντίνου Σκανδαλίδη, Παρασκευής Χριστοφιλοπουλου προς τον Υπουργό Αγροτικής Ανάπτυξης και Τροφίμων σχετικά με άδικα φοροεισπρακτικά μέτρα για τους αγρότες που προωθεί η Κυβέρνηση αντί για Εθνικό Σχέδιο ανάπτυξης και παραγωγικής ανασυγκρότησης.

Για τη σημερινή συζήτηση από τον ΣΥΡΙΖΑ ορίζεται Κοινοβουλευτικός Εκπρόσωπος ο κ. Παπαδόπουλος Νίκος. Από τον Λαϊκό Σύνδεσμο-Χρυσή Αυγή ορίζεται ως Κοινοβουλευτικός Εκπρόσωπος ο κ. Ηλίας Κασιδιάρης. Από το Ποτάμι ορίζεται ως Κοινοβουλευτικός Εκπρόσωπος ο Βουλευτής κ. Γεώργιος Μαυρωτάς. Επίσης, από τους Ανεξάρτητους Έλληνες ορίζεται ως Κοινοβουλευτικός Εκπρόσωπος ο κ. Γεώργιος Λαζαρίδης και από την Ένωση Κεντρώων ορίζεται ως Κοινοβουλευτικός Εκπρόσωπος ο κ. Μεγαλομύστακας Αναστάσιος.

Τέλος, σύμφωνα με τη δήλωση της Δημοκρατικής Συμπαράταξης η σειρά των ομιλητών από τους υπογράφοντες είναι η εξής: Τσελέπης Μιχάλης, Κουτσούκος Ιωάννης, Μανιάτης Ιωάννης, Σκανδαλίδης Κωνσταντίνος, Κεγκέρογλου Βασίλης, Αρβανιτίδης Γεώργιος, Κωνσταντόπουλος Δημήτρης.

Τον λόγο έχει ο πρώτος επερωτών Βουλευτής, κ. Μιχαήλ Τζελέπης για δέκα λεπτά.

**ΜΙΧΑΗΛ ΤΖΕΛΕΠΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, κύριε Υπουργέ, συμβαίνει η επερώτησή μας να συζητείται σήμερα, με τους αγρότες στην Αθήνα και στο Σύνταγμα. Οι αγρότες όμως, κύριε Υπουργέ, που βρίσκονται σήμερα στην Αθήνα για να διαμαρτυρηθούν, δεν είναι ούτε υποκινούμενοι, ούτε φοροφυγάδες, ούτε σε «μαύρα» μπλόκα, ούτε ιδιόκτητες τανκς. Είναι αγρότες που αντιστέκονται στην κυβερνητική αυθαιρεσία.

Ο αγροτικός κόσμος έχει ακόμα ψυχή και το δείχνει. Και ο αγρότης διεκδικεί το δικαίωμά του να μπορεί να καλλιεργεί τα χωράφια του και να μπορεί να ζήσει στο χωριό του. Κύριε Υπουργέ, ο αγρότης μπορεί να υπομείνει τα πάντα, αρκεί να μην αισθανθεί ότι τόσο απρόκλητα κάποιος τον εξαπατά, όπως η Κυβέρνησή σας.

Η επερώτησή μας έχει ως στόχο να αναδείξει ακριβώς αυτά τα προβλήματα που έχει ο αγροτικός χώρος και τις ανακολουθίες λόγων και έργων σας. Η συγκυβέρνηση από τον Ιανουάριο του 2015 που ανέλαβε, με τις δήθεν περήφανες διαπραγματεύσεις και τη δημιουργική της ασάφεια κατόρθωσε να γιγαντωθούν τα πραγματικά προβλήματα του ελληνικού λαού μέσα στην κρίση. Η ανικανότητα της διακυβέρνησης ΣΥΡΙΖΑ – ΑΝΕΛ αποδείχθηκε με τα capital controls, με το δημοψήφισμα, με την υπογραφή του τρίτου μνημονίου και έπεται συνέχεια.

Τραγικό επακόλουθο του επαχθέστερου μνημονίου που φέρει την υπογραφή των κυρίων Τσίπρα – Καμμένου είναι η εξαθλίωση των αγροτών, των κτηνοτρόφων, των μικρομεσαίων επιχειρήσεων της αγροτικής οικονομίας.

Η Κυβέρνηση αντί να τους δώσει κίνητρα να παράξουν περισσότερα και ανταγωνιστικότερα προϊόντα εν μέσω της κρίσης και να εξασφαλίσει τη μέγιστη διατροφική επάρκεια για τον ελληνικό λαό, τους κήρυξε -δυστυχώς- τον πόλεμο, προωθώντας φορολογικές και ασφαλιστικές ρυθμίσεις, οι οποίες οδηγούν με μαθηματική ακρίβεια τους αγρότες-παραγωγούς στην απόλυτη φτωχοποίηση, οδηγούν στη διάλυση της αγροτικής παραγωγής, μετά, δε, και από μια σειρά μέτρα που έχετε πάρει ήδη μέσα στο 2015.

Και μη μας πείτε πάλι τη γνωστή σας ρήση, «μα, ψηφίσατε και εσείς το μνημόνιο». Αυτό δεν αποτελεί άλλοθι και πρέπει επιτέλους να συνεννοηθούμε, γιατί τα ψέματα και τα επικοινωνιακά περιθώρια από την πλευρά σας πλέον έχουν τελειώσει.

Ναι, ψηφίσαμε τη συμφωνία διάσωσης, γιατί η χώρα έπρεπε να συνεχίσει την ευρωπαϊκή της πορεία. Όμως, είχαμε επανειλημμένως τονίσει ότι δεν συμφωνούσαμε με τα μέτρα αυτά.

Εσείς από την άλλη πλευρά, με τα δικά σας επικοινωνιακά τεχνάσματα, χαρακτηρίζατε τα μέτρα αυτά «ταφόπλακα» του αγροτικού τομέα πριν από το δημοψήφισμα ενώ μετά δηλώνατε συνεχώς ότι με τη δική σας διαπραγματευτική ικανότητα και το πρόγραμμά σας, το περίφημο «παράλληλο πρόγραμμα» –στα βαφτίσια είστε καλοί- θα τα λειάνετε και πως θα πάρετε λιγότερα επώδυνα μέτρα.

Από την άλλη, έρχεστε σήμερα ως Κυβέρνηση και βάζετε φόρους ακόμα και εκεί που δεν προβλεπόταν, όπως για παράδειγμα το φόρο στο κρασί, διαλύοντας αυτόματα την οινοποιητική βιομηχανία και την αμπελουργία. Έχετε, δε, αποδείξει ότι όπου έχετε δημοσιονομική τρύπα, τα παίρνετε από το αγροτικό εισόδημα.

Τα μέτρα που προωθούνται είναι αντιαναπτυξιακά, κοινωνικά άδικα και βασίζονται σε μία καθεστωτικού τύπου ολοκληρωτική φοροεισπρακτική λογική. Δείχνουν με σαφή και ξεκάθαρο τρόπο την πλήρη αποστροφή της Κυβέρνησή σας απέναντι στον πρωτογενή τομέα, την ανύπαρκτη προετοιμασία σας για τα αγροτικά θέματα τα οποία έχουν οδηγήσει σήμερα όλον τον αγροτικό κόσμο στα μπλόκα.

Σας ρωτώ, κύριε Υπουργέ: Τι πιστεύατε ακριβώς, όταν παίρνατε αυτές τις αποφάσεις γι’ αυτά τα μέτρα που αφανίζουν την αγροτική παραγωγή; Πιστεύατε ότι εσείς μπορούσατε να πιάσετε μάλλον απροετοίμαστους τους πολυδιασπασμένους συνδικαλιστικά και ανοργάνωτους επαγγελματικά αγρότες, στον ύπνο και να συγκεντρώσετε έτσι από τον αγροτικό κλάδο όσο το δυνατόν περισσότερα έσοδα, τα οποία θα μπορούσατε να διοχετεύσετε στην ευρύτερη χρηματοδότηση των ελλειμμάτων και των ασφαλιστικών ταμείων, αλλά και των δημοσίων ταμείων.

Διότι η ασφαλιστική αντιμεταρρύθμιση του κ. Κατρούγκαλου δεν είναι τίποτα άλλο από μια απόπειρα εξαπάτησης των αγροτών, μεταφέροντας στις πλάτες τους ευθύνες που δεν τους ανήκουν.

Ζητάτε οι αγρότες να λύσουν το πρόβλημα της δικής σας κυβερνητικής αδράνειας, της δικής σας απραξίας, μετατρέποντάς τους σε εργάτες γης, συρρικνώνοντας τον πρωτογενή τομέα και εξαθλιώνοντας έναν από τους βασικότερους πυλώνες ανάπτυξης, τον πρωτογενή τομέα. Επιχειρείτε κρυφά να κάνετε τους αγρότες πάλι επαίτες των τσιφλικάδων για να ζήσουν.

Και όλα αυτά σε μια περίοδο που αρχίζει η εφαρμογή της νέας ΚΑΠ, με στόχο τη σταδιακή σύγκλιση των κοινοτικών επιδοτήσεων σε εθνικό και κοινοτικό επίπεδο μέχρι το 2020. Αυτή η σύγκλιση, όμως, απομακρύνεται με μαθηματική ακρίβεια λόγω των φοροεισπρακτικών μέτρων που επιβάλλετε στον αγροτικό τομέα στη χώρα μας.

Οι κοινοτικές επιδοτήσεις, κύριοι Υπουργοί, δε δίνονται για να χρησιμοποιούνται ως το εύκολο εισπράξιμο κεφάλαιο για να καλύπτονται τα δημοσιονομικά ελλείμματα, αλλά για την παραγωγή φτηνών και ποιοτικών προϊόντων και για την προστασία του περιβάλλοντος. Δεν μπορεί να θεωρούνται οι κοινοτικές επιδοτήσεις ως η εύκολη λεία.

Κι έρχεται ο Πρωθυπουργός διά του διαγγέλματός του προχθές και ζητάει διάλογο με τους αγρότες. Να συζητήσετε. Πάνω σε τι, όμως, κύριε Πρωθυπουργέ; Γιατί τίθεται το εξής θέμα: Πότε λέγατε την αλήθεια; Όταν προεκλογικά τάζατε τα πάντα στους πάντες ή τώρα με τα μέτρα που ήδη πήρατε και άλλα που ήδη προωθείτε, όπως, για παράδειγμα, τον τριπλασιασμό των ασφαλιστικών εισφορών από 7% στο 20% που μαζί με την Υγεία πάει στο 27% και την αύξηση προκαταβολής φόρου από το 27,5% στο 55% που ήδη έχετε πάει και που σχεδιάζετε να πάει στο 75% και μετέπειτα στο 100%; Με την κατάργηση της επιστροφής φόρου κατανάλωσης πετρελαίου κίνησης που ήδη έχετε πάρει; Με την αύξηση του συντελεστή φορολόγησης από το 13% στο 26% για το εισόδημα από το πρώτο ευρώ, το οποίο ήδη προωθείτε; Με την επιβολή του φόρου στο κρασί που ήδη το έχετε πάρει; Με την αύξηση του ΦΠΑ στα νησιά του Αιγαίου που ήδη το έχετε πάρει; Με την αύξηση κατά 40% της τιμής του αγροτικού ρεύματος που σχεδιάζετε;

Παλαιότερα για σας η εργαλειοθήκη του ΟΟΣΑ ήταν κατά παραγγελία. Λέγατε ότι τη διάρκεια φρέσκου γάλακτος θα την κάνατε από επτά ημέρες, πέντε μέρες.

Αντ’ αυτού, δώσατε το δικαίωμα στους βιομήχανους να καθορίζουν την ημερομηνία και τώρα πάμε για τις έντεκα μέρες.

Αφήστε, δε, την καθυστέρηση καταβολής των αποζημιώσεων κι επιδοτήσεων και τη μεταφορά των αποθεμάτων του ΟΠΕΚΕΠΕ και του ΕΛΓΑ στην Τράπεζα της Ελλάδας. Και αυτήν την καθυστερημένη πληρωμή της ΚΑΠ που κάνατε, από τότε που αναλάβατε, την κάνατε με ακατανόητο, χωρίς ενημέρωση και διαφάνεια, τρόπο.

Με όλα αυτά μετατρέπετε πλέον το αγροτικό εισόδημα σε αγροτικό επίπεδο.

Οι ενισχύσεις των 20 δισεκατομμυρίων για την περίοδο 2015-2020 είναι μια κατάκτηση για τον πρωτογενή τομέα της χώρας, για τη συνέχιση της παραγωγικής του διαδικασίας, προκειμένου να ανταπεξέλθει στο διεθνή ανταγωνισμό. Δεν βάλαμε πλάτη ως ΠΑΣΟΚ -με την επιτυχή μας διαπραγμάτευση-, για να εξασφαλίσουμε αυτούς τους πόρους για τη χώρα και τους αγρότες, για να γίνουν σήμερα λάφυρο στα χέρια σας και να ικανοποιήσετε τα πιο απεχθή φοροεισπρακτικά σας όνειρα.

Οι αγρότες τα τελευταία χρόνια λάμβαναν ανελλιπώς τις ενισχύσεις τους και τις αποζημιώσεις τους στην ώρα τους. Είναι αυτό που συνέβαλλε καθοριστικά στην αναγκαία χρηματοδότηση της παραγωγής μέσα σε συνθήκες οικονομικής κρίσης, ώστε οι αγρότες να μπορούν να παράγουν ανεπηρέαστοι. Αυτό το πλεονέκτημα χάθηκε για το 2015 με τα capital controls και την παντελή αδυναμία των τραπεζών να χρηματοδοτηθούν οι αγρότες.

Το 2015 ήταν καθοριστική χρονιά και για την ολοκλήρωση των πληρωμών και των επενδύσεων του Προγράμματος Αγροτικής Ανάπτυξης 2007-2013. Αλήθεια, ποια είναι η αποτίμηση από αυτό το Πρόγραμμα Αγροτικής Ανάπτυξης; Κάλυψε τους στόχους του; Γιατί με το να λέτε ότι πληρώσατε ενστάσεις προηγούμενων ετών, δεν προσφέρετε καμμία υπηρεσία, ούτε μπορείτε να κρυφτείτε. Να πείτε πόσα έργα και πόσοι δικαιούχοι θα περάσουν ως ανειλημμένες υποχρεώσεις στο νέο πρόγραμμα 2015-2020, μειώνοντας τις δυνατότητες ένταξης νέων αγροτών και δικαιούχων στα νέα προγράμματα. Λέτε ότι πληρώσατε 2 δισεκατομμύρια. Το αναφέρατε στη Βουλή επανειλημμένα. Το ανέφερε ακόμα και ο Πρωθυπουργός στο Φάληρο στην επετειακή σας γιορτή. Είναι αλήθεια. Πληρώσατε καθυστερημένα την ενιαία ενίσχυση τον Δεκέμβρη, τα μισά λεφτά, το 50%, και το υπόλοιπο, Καλό Πάσχα και περίμενε!

Και για να σταματήσει αυτό το πράγμα, κύριε Υπουργέ, αν νομίζετε ότι λέτε την αλήθεια, βγείτε τώρα, έξω στο Σύνταγμα, που έχουν αρχίσει να συγκεντρώνονται οι αγρότες, και ζητήστε τη γνώμη τους για να δείτε αν συμφωνούν με αυτά που λέτε εσείς παραπληροφορώντας τους ή με αυτά που σας επεσήμανα τώρα.

Τώρα, πλέον, σας έχουν καταλάβει όλοι. Και οι μύθοι πλέον έχουν τελειώσει. Είστε αντιμέτωποι με τις επιλογές σας. Και η σημερινή αγροτική κρίση είναι προϊόν της δικής σας αποτυχημένης πολιτικής. Δυστυχώς, ο Πρωθυπουργός είναι δέσμιος των δικών του αδιεξόδων, γι’ αυτό και συνεχίζει να πολώνει και να διχάζει. Ανακαλύπτει παντού εχθρούς. Αμήχανος και πιεσμένος από τις δύο σοβαρές κρίσεις που δημιούργησε η δική του Κυβέρνηση, προσπάθησε μέσω διαγγέλματος να ανοίξει προσχηματικά κανάλια και διαύλους επικοινωνίας με τους αγρότες. Δυστυχώς, όμως, τώρα είναι πλέον πολύ αργά. Το χλιαρό αυτό κάλεσμα δεν βρίσκει ευήκοα ώτα στους αγρότες γιατί δεν σας έχουν εμπιστοσύνη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε ένα λεπτό, κυρία Πρόεδρε.

Η αγανάκτηση των αγροτών έχει πλέον ξεχειλίσει κι ένα είναι το μήνυμά τους: «Πάρτε τα όλα πίσω για να συζητήσουμε». Το αγροτικό πρόβλημα δεν λύνεται με προσχηματικούς διαλόγους εκ των υστέρων και αναρμόδιους Υπουργούς, όπως οι ίδιοι επικαλείστε. Το αγροτικό ζήτημα πρέπει να είναι ενταγμένο σε ένα εθνικό σχέδιο παραγωγικής ανασυγκρότησης της χώρας που θα αξιοποιεί τα συγκριτικά πλεονεκτήματα της γεωργίας, της κτηνοτροφίας, της αλιείας, που θα διατηρεί την αυτοτέλεια του ΟΓΑ, θα προωθεί την καθολική επέκταση εφαρμογής του εργοσήμου, θα διατηρεί το αφορολόγητο και ακατάσχετο των επιδοτήσεων, των ενισχύσεων για την παραγωγή.

Επίσης, το αγροτικό ζήτημα πρέπει να είναι ενταγμένο σε ένα σχέδιο παραγωγικής ανασυγκρότησης της χώρας που θα αξιοποιεί κάθε δυνατότητα της ΚΑΠ, θα στηρίζει τους νέους που επέλεξαν να δραστηριοποιηθούν επαγγελματικά στον αγροτικό τομέα, θα καθιερώσει την ηλεκτρονική κάρτα για το πετρέλαιο –σας καταθέσαμε πρόταση γι’ αυτό, τροπολογία, δεν την δεχτήκατε- θα καθιερώσει πολιτικές για τη χρήση γης και του νερού, πολιτικές για την αύξηση της προστιθέμενης αξίας, του γενετικού και πολλαπλασιαστικού υλικού.

Πάνω απ’ όλα, όμως, επιβάλλεται η άμεση προκήρυξη του Προγράμματος Αγροτικής Ανάπτυξης 2015-2020, περίπου στα 6 δισεκατομμύρια, που εξασφάλισαν οι προηγούμενες κυβερνήσεις. Ήδη υπάρχει σημαντική καθυστέρηση και σε αυτό.

Κλείνοντας, θα ήθελα να πω ότι οι μέρες που ζούμε, κύριε Υπουργέ, είναι ιδιαίτερα κρίσιμες από κάθε άποψη και οι ευθύνες σας ιστορικές. Σας καλούμε, επιτέλους, να ακούσετε τη φωνή της λογικής. Σας καλούμε να κάνετε την πολιτική επιλογή της επίλυσης των πραγματικών προβλημάτων του αγροτικού χώρου που χρονίζουν και όχι τη διάλυση του παραγωγικού ιστού της χώρας.

Δυστυχώς, αν αυτός ο ασφαλιστικός και φορολογικός αχταρμάς, ραντισμένος με ιδεοληψίες, δεν αποσυρθεί, θα είναι απόλυτα καταστροφικός για την αγροτική οικονομία, τη γεωργία και τον αγροτοδιατροφικό τομέα, με δυσμενείς συνέπειες στις εξαγωγές, στο εμπορικό ισοζύγιο και συνεπώς στα συνολικά δημοσιονομικά μεγέθη της χώρας.

Ελπίζουμε, όμως, ότι έστω και την τελευταία στιγμή η λογική θα επικρατήσει. Ειδάλλως, η εθνική ζημιά θα είναι ανεπανόρθωτη και δεν νομίζω ότι θα θέλατε να έχετε τον χαρακτηρισμό του «νεκροθάφτη» της αγροτικής οικονομίας.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει η Πρόεδρος της Κοινοβουλευτικής Ομάδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Φώφη Γενηματά για δεκαπέντε λεπτά.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΦΩΤΕΙΝΗ ΓΕΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ - ΔΗΜΑΡ):** Ευχαριστώ πολύ, κυρία Πρόεδρε.

Κύριε Υπουργέ, τα αποτελέσματα της πολιτικής της Κυβέρνησής σας στον αγροτικό τομέα μπορείτε σήμερα να τα δείτε στους δρόμους της Αθήνας.

Θα ήθελα, όμως, να απευθυνθώ και στους αγρότες. Μην επιτρέψετε να θαμπώσουν τα δίκαια αιτήματά σας οι ελάχιστοι θερμοκέφαλοι. Εμείς θα είμαστε πλάι σας, στο πλευρό σας, αρκεί να κατανοήσετε ότι υπάρχουν και άλλοι Έλληνες που αντιμετωπίζουν προβλήματα και αγωνίζονται για να επιβιώσουν. Ανοίξτε τους δρόμους! Πείτε «όχι» στη βία και το διχασμό!

Φυσικά, καταδικάζουμε τη βία και τον αυταρχισμό της Κυβέρνησης απέναντι στους αγρότες. Είναι η πρώτη φορά που σχεδιάζεται μια τέτοια επιχείρηση σε βάρος διαδηλωτών. Και φοβάμαι ότι από εδώ και πέρα θα είναι μια μόνιμη κατάσταση στους δρόμους της Αθήνας.

Κυρίες και κύριοι Βουλευτές, οι αγρότες απαιτούν από την Κυβέρνηση να πάρει πίσω το απαράδεκτο και εξοντωτικό σχέδιο νόμου για το ασφαλιστικό. Το ίδιο τους λέμε και εμείς. Το έχουμε επαναλάβει σε όλους τους τόνους. Αυτή η πρόταση διαλύει το σύστημα κοινωνικής ασφάλισης, ενισχύει τη φοροδιαφυγή, ενισχύει την εισφοροδιαφυγή, οδηγεί στην ανεργία, οδηγεί στη μαύρη εργασία και βέβαια μετατρέπει τις συντάξεις για τις νέες γενιές σε φιλοδώρημα. Πάρτε το επιτέλους πίσω, κυρίες και κύριοι της Κυβέρνησης!

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Συνεχίζετε ακόμα και σήμερα την αδιαλλαξία και τα ίδια λάθη. Δεν βρίσκετε κανένα θετικό σημείο στα αιτήματα των αγροτών. Δεν προσπαθείτε να πάτε σε έναν ουσιαστικό διάλογο μαζί τους. Κάθε μέρα μας εκπλήσσετε, πραγματικά, με τον αρνητικό τρόπο με τον οποίο προσπαθείτε να τους αντιμετωπίσετε.

Είπατε ότι είναι όλοι οι αγρότες φοροφυγάδες, ότι είναι προνομιούχοι, ότι είναι εγωιστές. Φτάσατε στο σημείο να συγκρίνετε τα τρακτέρ με τα τανκς, κύριε Υπουργέ. Είπατε ότι είναι διαπλεκόμενοι. Μα, τι άλλο θα ακούσουμε σήμερα;

Ακούστε: Χωρίς σχέδιο, χωρίς πρόγραμμα, χωρίς ειλικρινή διάλογο τα προβλήματα δεν λύνονται. Τα μέτρα της Κυβέρνησης για τους αγρότες είναι άδικα, είναι εξοντωτικά και για αυτό δεν μπορούν να γίνουν αποδεκτά!

Οι γεωργοί και οι κτηνοτρόφοι από τον Έβρο μέχρι την Κρήτη βρίσκονται στους δρόμους, γιατί κύριε Υπουργέ; Γιατί τους εξαπατήσατε. Άλλα τους είπατε προεκλογικά και άλλα κάνετε σήμερα μετά από τις εκλογές.

Με την πολιτική σας υποθηκεύετε σήμερα το μέλλον τους. Μαζί με τους αγρότες υποθηκεύετε και το όποιο αναπτυξιακό μέλλον έχει η ελληνική περιφέρεια, άρα η ελληνική οικονομία, η ίδια η Ελλάδα. Αντί για λύσεις προοδευτικές, επιλέξατε τη συκοφάντηση, τη σύγκρουση. Τι επιλέξατε δηλαδή; Απλώς και μόνο την επικοινωνιακή διαχείριση του προβλήματος.

Αυτό εννοούσατε, κύριε Υπουργέ, όταν λέγατε ότι θα τα βάλετε με τους λίγους και τους ισχυρούς; Τους αγρότες είχατε στο μυαλό σας;

Η Κυβέρνηση έχει έναν καθοριστικό ρόλο, τον οποίο εσείς συστηματικά αρνείστε, έχει υποχρέωση να κυβερνήσει. Ε, κυβερνήστε επιτέλους, κύριε Υπουργέ!

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Αναρωτηθήκατε, άραγε, κύριοι των ΣΥΡΙΖΑ και ΑΝΕΛ, γιατί είναι τόσο έντονη και μαζική η αντίδραση των αγροτών;

Δεν έχει μέχρι σήμερα κατατεθεί καμμία τεκμηρίωση για το γιατί πρέπει οι αγρότες να χάσουν τον ασφαλιστικό τους φορέα, τον ΟΓΑ, που τους δίνει επαγγελματική υπόσταση. Γιατί πρέπει να καταβάλουν τριπλάσιες ασφαλιστικές εισφορές σε σχέση με τις σημερινές; Γιατί πρέπει να καταβάλουν εισφορές στο 27% του εισοδήματός τους, τη στιγμή, μάλιστα, που αυξάνει δραματικά η φορολογία τους από το 13% στο 26% και η προκαταβολή φόρου από το 55% στο 100%; Και όλα αυτά μέσα σε μια χρονιά. Και δεν είναι μόνο αυτά, γιατί γνωρίζουν πάρα πολύ καλά το συνολικό πακέτο: την κατάργηση του αγροτικού πετρελαίου, την επιβολή ειδικού φόρου κατανάλωσης ακόμα και στο κρασί και, βέβαια, τις μεγάλες καθυστερήσεις στην καταβολή των επιδοτήσεων και αποζημιώσεων και τη δέσμευση των αποθεματικών του ΟΠΕΚΕΠΕ και του ΕΛΓΑ.

Κυρίες και κύριοι Βουλευτές, είναι φανερό ότι η Κυβέρνηση δεν μπορεί να αξιολογήσει ποιοι τομείς μπορούν να αποτελέσουν τους πυλώνες για την οικονομική ανάπτυξη της χώρας. Από πού θα ξεκινήσει η ανάπτυξη, από πού θα παραχθεί ο πλούτος για να ξεφύγουμε από τη σημερινή επώδυνη οικονομική κατάσταση.

Ο ελληνικός πρωτογενής τομέας μπορεί να προσφέρει ασφαλή και ποιοτικά τρόφιμα για τη διατροφή έντεκα εκατομμυρίων Ελλήνων και είκοσι έξι εκατομμυρίων επισκεπτών και να εξάγει αγροτικά προϊόντα αξίας 5 δισεκατομμυρίων ευρώ. Τροφοδοτεί με πρώτη ύλη τη βιομηχανία τροφίμων και ποτών που είναι ο σημαντικότερος τομέας της ελληνικής μεταποιητικής βιομηχανίας.

Η Κυβέρνηση, όμως, δείχνει ότι αποστρέφεται οτιδήποτε είναι παραγωγικό σ’ αυτόν τον τόπο. Και, βεβαίως, το αντιλαμβάνονται κι εκείνοι και σας γυρίζουν την πλάτη.

Δεν αναρωτηθήκατε, κύριοι Υπουργοί, γιατί σε αυτές τις κινητοποιήσεις των αγροτών πρωτοστατούν οι νέοι αγρότες; Ό,τι πιο καινοτόμο και ελπιδοφόρο, παραγωγικό δυναμικό έχει σήμερα η ελληνική κοινωνία είναι απέναντί σας, στους δρόμους, σε όλη την Ελλάδα. διότι τα μέτρα που έχουν ανακοινωθεί χτυπούν την παραγωγική διαδικασία, εξοντώνουν τους παραγωγούς. Δημεύετε, ουσιαστικά, το 60% έως 80% του εισοδήματός τους για να καταβάλουν φόρους και εισφορές.

Καταδικάζετε, κύριε Υπουργέ, την ελληνική περιφέρεια σε μαρασμό. Νέοι άνθρωποι, με καινοτόμες ιδέες, που ξαναδίνουν ζωή στην ύπαιθρο, σήμερα καταστρέφονται.

Επικαλείστε, εσείς προσωπικά, κύριε Αποστόλου, πολλές φορές τη δημιουργία του μητρώου αγροτών. Δεν ξέρετε ότι το μητρώο λειτουργεί από το 2011 και είναι ενεργό; Υπουργός Αγροτικής Ανάπτυξης και Τροφίμων είστε! Τι υποκρύπτει αυτή η παραπληροφόρηση; Θέλετε να διχάσετε πονηρά τους αγρότες, κλείνοντας το μάτι σε κάποιους, όπως συνηθίζετε να κάνετε εσείς στο ΣΥΡΙΖΑ;

Δεν ξέρω αν έχετε καταλάβει, αλλά με βάση αυτά που λέτε, θα βγάλετε εκτός παραγωγής τους μικρούς και μεσαίους που έχουν ένα μικρό συμπληρωματικό εισόδημα από αλλού για να επιβιώσουν. Δηλαδή, χτυπάτε αυτούς που είναι στις μειονεκτικές, ορεινές και νησιωτικές περιοχές.

Και η «πρώτη φορά Αριστερά» τι προσπαθεί να κάνει; Να κάνει συμμάχους τους μεγαλοϊδιοκτήτες. Αυτό εξηγεί γιατί αυτήν τη στιγμή στα σημεία διαμαρτυρίας η πλειοψηφία είναι νέοι άνθρωποι που βλέπουν ότι η επιλογή του ΣΥΡΙΖΑ είναι με το παλιό, όχι με το νέο, όχι με το μέλλον, με αυτό που προσπαθούν οι ίδιοι να χτίσουν.

Θα αναφερθώ σε ορισμένα σημεία που αποδεικνύουν την ανικανότητα, την ανεπάρκεια και την αδιαφορία της Κυβέρνησης για τον αγροτικό κόσμο.

Πρώτα απ’ όλα διαμαρτύρονται, για παράδειγμα, οι αγρότες για την έλλειψη οικονομικής στήριξης από την ΚΑΠ, χρήματα που υπάρχουν και δεν έχουν να κάνουν με τις οικονομικές δυσκολίες της χώρας. Κανονικά, ως τον Οκτώβριο του 2015, έπρεπε να δοθεί το 50% της ενίσχυσης και το σύνολο της εξόφλησης ως την 1η Δεκεμβρίου. Είναι χρήματα που φθάνουν τα 2 δισεκατομμύρια περίπου.

Δόθηκαν τα μισά, με καθυστέρηση, τον Δεκέμβρη και χιλιάδες αγρότες παγώνουν αυτήν τη στιγμή στους δρόμους, περιμένοντας ακόμα κοινοτικά χρήματα που λιμνάζουν, κύριε Υπουργέ. Τώρα έπρεπε ήδη να προχωρούσαν οι διαδικασίες για τις προκαταβολές του 2016 και δεν γίνεται τίποτα.

Η εκτίμησή μου είναι ότι ούτε το 2016, όπως πάει η Κυβέρνηση, θα μπορέσει να πληρώσει, στερώντας από τους αγρότες, σε μια περίοδο έλλειψης χρηματοδότησης, σημαντικούς πόρους που θα τους βοηθούσαν να παράγουν. Αυτό είναι απλά τραγικό.

Δεύτερο σημείο: Διαμαρτύρονται οι αγρότες για το υψηλό κόστος των εφοδίων, το πετρέλαιο και το ηλεκτρικό ρεύμα. Η επιστροφή του Ειδικού Φόρου Κατανάλωσης καταργήθηκε το 2015. Όμως, εδώ δεν δόθηκαν ούτε τα υπόλοιπα του 2013 -το 50% είχαμε δώσει εμείς- κι όλα τα χρήματα του 2014.

Κανένα νέο γεωθερμικό πεδίο δεν άνοιξε για να μειωθεί το κόστος της ενέργειας. Εμείς είχαμε ανοίξει τα τρία πρώτα στο Νέο Εράσμιο, στο Ερατεινό Χρυσούπολης και στη Νιγρίτα. Εκεί μείναμε. Δυστυχώς. Επί έναν χρόνο απολύτως τίποτα. Το ίδιο και για τη διαχείριση των επιφανειακών υδάτων σε φράγματα, λιμνοδεξαμενές, άρδευση με ροή στον κάμπο κ.λπ.. Έμειναν όλα όπως τα αφήσαμε.

Το νέο πρόγραμμα «ΑΛΕΞΑΝΔΡΟΣ ΜΠΑΛΤΑΤΖΗΣ» δεν άνοιξε, παρ’ ότι η νέα ΚΑΠ άρχισε από 1-1-2015.

Τρίτο σημείο: Οι κτηνοτρόφοι δεν πήραν ούτε ευρώ οικονομικής ενίσχυσης από το πρόγραμμα του 2015 και τίποτα το 2016. Φωνάζουν δικαιολογημένα για το κόστος των ζωοτροφών. Κάναμε το νομοθετικό πλαίσιο τότε, για να καθοριστούν για πρώτη φορά οι έννοιες των βοσκήσιμων γαιών. Ρυθμίστηκε το θέμα της έγκαιρης κατάρτισης των διαχειριστικών τους σχεδίων από ντόπιες υπηρεσίες, έγινε η ψηφιοποίηση τους και έκτοτε τίποτα.

Αλλάξατε με νόμο το καθεστώς των μελετών για τα διαχειριστικά σχέδια. Γιατί; «Για να πάνε…» -λένε- «…σε ιδιώτες μελετητές». Ωραία. Την καθυστέρηση που συνεπάγεται αυτή η αλλαγή, όμως, δεν την λογαριάσατε; Ήδη έφυγε το 2015, προχωράει το 2016. Έγιναν οι χιλιάδες των μελετών; Έγιναν οι συμβάσεις τους; Σας κατέθεσε κάτι κανένας; Όχι!

Εύχομαι, επίσης, να μην περιορίσετε, όπως έγινε στο παρελθόν, τα χρήματα για την αγροτική έρευνα, την τεχνολογία και την εκπαίδευση των αγροτών. Γιατί διατείνεστε ότι την υποστηρίζετε. Όμως, έναν και πλέον χρόνο τώρα δεν καταφέρατε να προσλάβετε ούτε έναν ερευνητή. Έστω έναν! Στις εκατό θέσεις των Ινστιτούτων που θεσμοθετήθηκαν –προκηρύχθηκαν το 2014- υποβλήθηκαν οκτακόσιες αιτήσεις επιστημόνων με διδακτορικό και δεν προσλάβατε ούτε έναν.

Και μιλάτε για μια πιο «έξυπνη» γεωργία! Και χύνετε και κροκοδείλια δάκρια γιατί φεύγουν στο εξωτερικό Έλληνες επιστήμονες με σημαντικές σπουδές! Δυστυχώς, αποδεικνύεστε, για ακόμη μια φορά, τραγικά ανεπαρκείς. Όχι μόνο δεν μπορείτε να δημιουργήσετε κάτι νέο, αλλά καταστρέφετε και ό,τι σωστό οικοδομήσαμε. Οι αγρότες, όμως, έχουν και γνώση και μνήμη.

Κυρίες και κύριοι Βουλευτές, όπως ανακοινώθηκε από την ΕΛΣΤΑΤ, ο πρώτος χρόνος ΣΥΡΙΖΑ-ΑΝΕΛ στην οικονομία έκλεισε με ύφεση 0,7% έναντι ανάπτυξης 2,9% που προβλεπόταν στον Προϋπολογισμό του 2015, με όλους τους διεθνείς οργανισμούς τότε να κινούνται σε ίδιες προβλέψεις. Η διαφορά των 3,6 μονάδων αντιστοιχεί μεσοσταθμικά σε απώλεια 720 εκατομμυρίων μόνο για τα ασφαλιστικά ταμεία, ζημιά που, δυστυχώς, θα είναι υπερδιπλάσια στη διετία 2015-2016, πιθανόν πολύ κοντά στο 1,8 που ψάχνετε.

Σε απλά ελληνικά, έχετε ξεσηκώσει ολόκληρη την κοινωνία με το ασφαλιστικό, επιχειρώντας να καλύψετε τα ελλείμματα που δημιουργήθηκαν με αποκλειστικά δική σας ευθύνη! Αυτή είναι η αλήθεια, κύριοι της Κυβέρνησης!

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Αυτά ακριβώς εξηγούν γιατί με το ασφαλιστικό ξεχείλισε το ποτήρι. Οι αγρότες θέλουν να συμβάλλουν στην εθνική προσπάθεια, αρκεί να μπορούν να συνεχίσουν να παράγουν. Και επιτέλους σταματήστε τα ψέματα που σας εκθέτουν.

Πριν από λίγες ημέρες -νομίζω και νωρίτερα σε αυτήν εδώ την Αίθουσα- ο Υπουργός Εργασίας ισχυρίστηκε ότι οι αγρότες θα πληρώσουν μόνο 150 ευρώ παραπάνω το χρόνο εισφορές στον ΟΓΑ, γιατί –λέει- οι περισσότεροι σήμερα είναι στην τρίτη κατηγορία. Η αλήθεια, όμως, είναι ότι σε αυτή την κατηγορία οι αγρότες θα πληρώσουν 600 ευρώ παραπάνω το χρόνο, εάν το ετήσιο εισόδημά τους είναι μικρότερο των 5.600 ευρώ. Και προσέξτε, 2.100 ευρώ παραπάνω εάν το εισόδημά τους είναι 8.000 ευρώ. Αυτή είναι η αλήθεια.

Ο κύριος Πρωθυπουργός μας είπε ότι οι αγρότες θα έχουν μεγαλύτερες συντάξεις, ενώ γνωρίζει πάρα πολύ καλά ότι στον προϋπολογισμό του 2016 η κρατική χρηματοδότηση για τον ΟΓΑ θα είναι κατά 100.000.000 ευρώ μικρότερη.

Τα ψέματα, όμως, έχουν κοντά ποδάρια. Για εμάς είναι σαφές ότι έξοδος από την κρίση χωρίς ανάπτυξη της γεωργίας και της κτηνοτροφίας δεν μπορεί να υπάρξει. Δεν μπορεί, όμως, να υπάρξει ανάπτυξη της γεωργίας και της κτηνοτροφίας με αγρότες χωρίς εισόδημα. Όσο πιο γρήγορα αποδεχθεί αυτές τις απλές αλήθειες η Κυβέρνηση και αλλάξει πολιτική, τόσο καλύτερα για τη χώρα.

(Στο σημείο αυτό κτυπάει το κουδούνι λήξεως του χρόνου ομιλίας της Προέδρου της Δημοκρατικής Συμπαράταξης ΠΑΣΟΚ-ΔΗΜΑΡ κ. Φωτεινής Γενηματά)

Θα ήθελα, κυρία Πρόεδρε, λίγο περισσότερο χρόνο, γιατί δεν θα ήθελα να μείνω μόνο στην κριτική. Είναι ώρα τώρα να ξεκινήσουμε τον διάλογο για τον ρόλο του πρωτογενή τομέα στο Εθνικό Σχέδιο Παραγωγικής Ανασυγκρότησης. Η ποιότητα των προϊόντων μας, το ανθρώπινο δυναμικό, οι συνέργειες με τον τουρισμό, τα 20 δισεκατομμύρια χρηματοδότησης της ΚΑΠ αποτελούν δυνατότητες και στοιχεία ενός εθνικού σχεδίου για την παραγωγική ανασυγκρότηση της χώρας.

Η Δημοκρατική Συμπαράταξη ανέλαβε ήδη αυτήν την πρωτοβουλία. Πριν από δύο μήνες η Κοινοβουλευτική μας Ομάδα διοργάνωσε μία πολύ σημαντική ημερίδα διαλόγου με όλες τις δυνάμεις, τους ανθρώπους της πρωτογενής παραγωγής. Τονίσαμε εκεί ότι βασικές μας επιλογές είναι η παραγωγή ποιοτικών προϊόντων με ταυτότητα, αλλά και η διασύνδεση της αγροτικής παραγωγής με τον τουρισμό, τη μεταποίηση και την υγεία. Και οι δεκαπέντε προτάσεις που καταθέσαμε δημόσια για διάλογο αποσκοπούν από τη μία πλευρά στη μείωση του κόστους παραγωγής και την καλύτερη οργάνωσή της και από την άλλη στην προώθηση και τοποθέτηση των προϊόντων μας στις ευρωπαϊκές και διεθνείς αγορές.

Καταθέτω σήμερα για τα Πρακτικά της Βουλής τα δεκαπέντε αυτά σημεία που αποτελούν για εμάς δεσμεύσεις πολιτικής.

(Στο σημείο αυτό η Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ κ. Φωτεινή Γενηματά καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δηλώνουμε ότι θα τα συζητήσουμε με όλο τον αγροτικό κόσμο σε κάθε μεριά της χώρας, γιατί πρέπει με ειλικρίνεια, με νέο πνεύμα, με καθαρές κουβέντες να διαμορφώσουμε μαζί τους ένα νέο σχέδιο για την ανόρθωση της χώρας. Γιατί πιστεύουμε στον αγροτικό κόσμο και θα στηριχθούμε σε αυτόν για να ξεπεράσουμε την κρίση.

Στο πλαίσιο αυτού του παραγωγικού εθνικού σχεδιασμού μπορούμε να δούμε και τα επιμέρους ζητήματα του ασφαλιστικού και τα θέματα που θέτουν οι αγρότες, για διατήρηση του ΟΓΑ, καθολική επέκταση και εφαρμογή του εργόσημου, κατά προτεραιότητα ασφάλιση των μικροεπαγγελματιών σε κοινότητες και νησιά μέχρι 1.000 κατοίκους στον ΟΓΑ, διατήρηση του αφορολόγητου και ακατάσχετου των ενισχύσεων για την παραγωγή. Κάθε πρόταση, όμως, θα πρέπει να συνδέεται με την προοπτική και τη βεβαιότητά τους ότι υπάρχει αύριο και μάλιστα ότι μπορεί να υπάρχει ένα καλύτερο αύριο.

Κυρίες και κύριοι Βουλευτές, θα ήθελα να κάνω εδώ μια αναγκαία παρένθεση. Είναι δεδομένη η αντίθεσή μας στις παράλογες απαιτήσεις και στις εμμονές του Διεθνούς Νομισματικού Ταμείου. Αυτές επαναλήφθηκαν, δυστυχώς, και με χθεσινές αναφορές του κ. Τόμσεν. Επισημαίνω, όμως, ότι ο κ. Τόμσεν φέρει προσωπικά σοβαρή ευθύνη για το σχεδιασμό, τα λάθη του προγράμματος και τις αρνητικές συνέπειες που με την υπερβολική ύφεση αυτό επέφερε στην ελληνική κοινωνία.

Θα συμφωνούσα, λοιπόν, στην ανάγκη τολμηρών μεταρρυθμίσεων, αλλά το ταμείο πρέπει επιτέλους να καταλάβει ότι πρέπει να μπει ένα τέλος στις τιμωρητικές πολιτικές προς τους πολίτες, που μόνο πρόσθετα αδιέξοδα μπορούν να δημιουργήσουν. Αυτό αφορά και το ζήτημα της αξιολόγησης του προγράμματος που βρίσκεται σήμερα σε εξέλιξη.

Η Δημοκρατική Συμπαράταξη, για να επανέλθω στο θέμα, στηρίζει τον αγώνα των αγροτών. Τους ζητάμε, όμως, και πάλι να συνδέσουν αυτόν τον αγώνα με τις διεκδικήσεις όλης της ελληνικής κοινωνίας, κρατώντας ανοικτούς τους δρόμους και διασφαλίζοντας την ομαλή οικονομική και κοινωνική ζωή της χώρας, όπως ζητάμε από την Κυβέρνηση να δώσει τέλος σ’ αυτόν τον κατήφορο, να δεχθεί τον διάλογο από μηδενικό σημείο.

Ζητάμε από την Κυβέρνηση να κυβερνήσει, να αναλάβει επιτέλους τις ευθύνες της και να υπηρετήσει με υπευθυνότητα τις υποχρεώσεις που έχει αναλάβει έναντι του ελληνικού λαού, εκτός και εάν έχετε αποφασίσει, κύριε Υπουργέ, να δραπετεύσετε. Όμως, τότε να μας το πείτε.

Και εσείς, κυρίες και κύριοι της Νέας Δημοκρατίας, θα πρέπει να μας ξεκαθαρίσετε τι ακριβώς θέλετε. Θέλετε εκλογές; Θέλετε άλλη κυβέρνηση με συμμετοχή όλων των φιλοευρωπαϊκών δυνάμεων, όπως προτείνουμε εμείς; Θα συμμετέχετε σε μια τέτοια εθνική προσπάθεια ή μήπως θέλετε και εσείς εν μέσω κρίσης να μένετε την ασφάλεια της Αντιπολίτευσης, να κάθεστε δηλαδή στην όχθη του ποταμιού πετώντας πέτρες, περιμένοντας να δείτε τα πολιτικά πτώματα των άλλων να περνούν;

Η πολιτική στρατηγική του ώριμου φρούτου έβλαψε πολύ σοβαρά τη χώρα. Η ελληνική κοινωνία θα πρέπει να μείνει ενωμένη σε μία πολύ σκληρή διαπραγμάτευση για την έξοδο από την κρίση και να διαφυλάξει το ιστορικό κεκτημένο της παραμονής της χώρας στην Ευρώπη και στην Ευρωζώνη ως ισότιμο μέλος.

Κυρίες και κύριοι Βουλευτές, το ΠΑΣΟΚ και η Δημοκρατική Συμπαράταξη στήριξε και στηρίζει τους αγρότες. Μαζί αλλάξαμε την ύπαιθρο και τη χώρα. Οι δεσμοί μας δεν είναι επιφανειακοί. Ήταν και είναι σταθεροί και αμοιβαίοι. Γι’ αυτό σήμερα ξανασυζητούν μαζί μας τις εφικτές λύσεις με εμπιστοσύνη, αυτή που η Κυβέρνησή σας έχει χάσει οριστικά.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κυρία Γενηματά.

Τον λόγο έχει ο κ. Κουτσούκος για πέντε λεπτά.

**ΓΙΑΝΝΗΣ ΚΟΥΤΣΟΥΚΟΣ:** Κυρίες και κύριοι συνάδελφοι, κύριοι Υπουργοί, κάνει η Κυβέρνηση ότι δεν καταλαβαίνει. Δεν καταλαβαίνει γιατί οι αγρότες βρίσκονται στο δρόμο και δεν καταλαβαίνει, κυρίως, γιατί ο αγώνας γίνεται με αυτήν την ένταση και αυτήν τη μαζική συμμετοχή, πρωτοφανή εδώ και πάρα πολλά χρόνια, από τότε που κυριαρχούσαν τα συνθήματα «όλα τα κιλά, όλα τα λεφτά». Τώρα, όμως, το σύνθημα είναι της επιβίωσης, γιατί ο βραχνάς, η θηλιά που συντίθεται από τα φορολογικά και ασφαλιστικά μέτρα είναι αυτή που πνίγει τον αγρότη, την αγροτική οικογενειακή εκμετάλλευση και δεν δίνει προοπτική σ’ αυτόν και τα παιδιά του.

Κυρίες και κύριοι συνάδελφοι, ακούσαμε προηγουμένως τον Υπουργό Κοινωνικής Ασφάλισης να είναι στον κόσμο του. Δεν κατάλαβε ο κ. Κατρούγκαλος ότι το 1997 έγινε ο ΟΓΑ ταμείο κύριας ασφάλισης και φύγαμε από τα φιλόπτωχα της δεκαετίας του ’60. Ήταν μακριά τότε, διάβαζε. Δεν κατάλαβε ότι σήμερα δεν υπάρχει σύνταξη 172 ευρώ που λέει κοροϊδεύοντας τους αγρότες, γιατί οι αγρότες που είναι ασφαλισμένοι θα πάρουν και τη βασική και θα πάρουν και παραπάνω.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ποια είναι η βασική;

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Η βασική είναι 170 ευρώ.

**ΓΙΑΝΝΗΣ ΚΟΥΤΣΟΥΚΟΣ:** Και ξεχνά ο κ. Κατρούγκαλος ότι ανήκει σε μία παράταξη που εσκύλευε πάνω στην πολιτική επιβίωση των ταμείων και έλεγε στους αγρότες «θα σας δώσουμε τη 13η σύνταξη» και τώρα τους έχει κόψει και τη 12η.

Και ακούω και τον κ. Αλεξιάδη, γιατί ο κ. Τσακαλώτος δεν βγαίνει, να λέει: «Παιδιά, γιατί φωνάζετε; Δεν υπάρχει φορολογικό νομοσχέδιο, είναι παγωμένα». Παγωμένες είναι οι καρδιές και οι ψυχές των αγροτών, κυρίες και κύριοι Υπουργοί, γιατί ξέρουν να διαβάζουν και έχουν δει στην τσέπη τους να αφαιρούνται εισοδήματα.

Κυρίες και κύριοι Υπουργοί, έχετε διαβάσει τη συνημμένη σελίδα στον προϋπολογισμό για το κόστος των δημοσιονομικών παρεμβάσεων τη διετία 2015 και 2016; Πόση είναι, κυρίες και κύριοι συνάδελφοι, η αύξηση από τα μέτρα για το ΦΠΑ; Είναι περίπου στα 1,7 δισεκατομμύρια. Πόσο θα φύγει από τις τσέπες των αγροτών, το έχετε λογαριάσει; Κάντε έναν απλό υπολογισμό, έχετε επιτελεία. Βάλτε την προστιθέμενη αξία με την αύξηση του συντελεστή. Πόσο ήταν ο συντελεστής; Ήταν 13%. Πού τον πήγαν; Στο 23%. Πόσο είναι; Είναι 10%. Περίπου 500 εκατομμύρια θα φύγουν από τις τσέπες των αγροτών. Είναι η ρευστότητα που θα λείπει.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Δεν ισχύουν όλα αυτά που λέτε.

**ΓΙΑΝΝΗΣ ΚΟΥΤΣΟΥΚΟΣ:** Για δείτε, σας παρακαλώ…

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Άντε τώρα…

(Θόρυβος από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΓΙΑΝΝΗΣ ΚΟΥΤΣΟΥΚΟΣ:** Τι «άντε»; Άντε, Υπουργέ μου, εσύ. Όταν σας μιλάμε με νούμερα, θα απαντάτε με νούμερα και στοιχεία.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Θα απαντήσω μετά με νούμερα.

(Θόρυβος από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ηρεμία.

Κύριε Κουτσούκο, χάνετε τον χρόνο σας.

**ΓΙΑΝΝΗΣ ΚΟΥΤΣΟΥΚΟΣ:** Πόσο είναι ο Ειδικός Φόρος Κατανάλωσης; Στο πετρέλαιο είναι 13 εκατομμύρια. Για τον φόρο στο κρασί, κύριε Υπουργέ, που βάλατε, 20 λεπτά το λίτρο, υπολογίσατε 130 εκατομμύρια. Δεν θα πάρετε 130 εκατομμύρια, είναι βέβαιο. Αλλά, ξέρετε, κυρίες και κύριοι συνάδελφοι, πόσο επιβαρύνει αυτό την πρώτη ύλη του κρασιού; Την επιβαρύνει 100%, εκτός και αν δεν είμαστε από αγροτικές περιοχές και δεν ξέρουμε πόσο κάνουν τα σταφύλια.

Στην άμεση φορολογία προβλέπει από την προκαταβολή που διπλασιάζεται 114 εκατομμύρια, από την αύξηση στην άμεση φορολογία άλλα 32, 146 συνολικά και δεν βάζω την εισφορά αλληλεγγύης. Θέλετε να λογαριάσουμε το κόστος στο εισόδημα που θα έχει η φορολόγηση των επιδοτήσεων και η φορολόγηση του Προγράμματος Αγροτικής Ανάπτυξης;

Κυρίες και κύριοι Υπουργοί, το λέτε κι εσείς, το λέει και το οικονομικό επιτελείο ότι εσείς απαλλάξατε τις επιδοτήσεις άνω των 12 χιλιάδων. Ουδέν ψευδέστερον, καθώς αν διαβάσετε –νομίζω ότι ξέρετε γράμματα- τον ν.4172/2013 που επέβαλε τα βιβλία εσόδων-εξόδων με συντελεστή 13% και όχι 26%, θα δείτε ότι ειδικά για τον προσδιορισμό του εισοδήματος από αγροτική επιχείρηση, από αγροτική επιχειρηματική δραστηριότητα, στα έσοδα από επιχειρηματικές συναλλαγές περιλαμβάνονται τα έσοδα από παραγωγή. Το λέει ο νόμος και δεν χρειαζόταν παρά μια ερμηνευτική εγκύκλιο και εσείς στην προσπάθειά σας να εισπράξετε για να καλύψετε το δημοσιονομικό κενό των 7,2 δισεκατομμυρίων λόγω του εκτροχιασμού, φορολογήσατε και τις επιδοτήσεις. Βάλατε πλαφόν τις 12 χιλιάδες, αλλά κανείς δεν λέει ότι αύριο το 12 μπορεί να γίνει 5 ή να πάμε από το 0.

**ΧΡΗΣΤΟΣ ΑΝΤΩΝΙΟΥ:** Τι λες, ρε Γιάννη; Από παραγωγή λέει, δεν λέει από επιδοτήσεις.

**ΓΙΑΝΝΗΣ ΚΟΥΤΣΟΥΚΟΣ:** Ναι, από παραγωγή λέει, διότι σύμφωνα με την Ευρωπαϊκή Ένωση οι επιδοτήσεις είναι ενίσχυση του κόστους παραγωγής για να ανταπεξέλθει ο ευρωπαίος αγρότης στο φτηνό κόστος των τρίτων χωρών. Υπάρχει και γνωμοδότηση της Ευρωπαϊκής Επιτροπής επ’ αυτού. Μας την είχε φέρει ο κ. Αποστόλου εδώ, όταν ήταν υπεύθυνος Αγροτικής Πολιτικής του ΣΥΡΙΖΑ, όταν είχε έρθει ο Ciolos, ο Επίτροπος, αλλά τότε ήταν άλλες εποχές.

Κυρίες και κύριοι συνάδελφοι, ο αγρότης νοιώθει αυτήν την αφαίρεση των εισοδημάτων από την έμμεση και την άμεση φορολογία στην τσέπη του. Πάνω από 1 δισεκατομμύριο είναι και ας μας φέρει άλλους λογαριασμούς ο κ. Αποστόλου. Και αυτή η ρευστότητα λείπει από τον αγρότη και δεν μπορεί να παράγει. Και λέει ο κ. Αποστόλου, πήγε στην κ. Κατσέλη και θα του δώσουν κάρτα. Κάρτα που θα εγγυάται τις ενισχύσεις, την ενιαία ενίσχυση. Μα την ενιαία ενίσχυση την έχει ο αγρότης, την εγγυάται, όταν πάει να κάνει την αίτηση για το ΟΣΔΕ, να κάνει τη δήλωση καλλιέργειας, τη δίνει η «ΤΡΑΠΕΖΑ ΠΕΙΡΑΙΩΣ». Δεν θέλει ο αγρότης να του εγγυηθείτε αυτά που έχει, κύριε Υπουργέ.

Ο αγρότης θέλει ένα εγγυοδοτικό ταμείο με χρήματα της Ευρωπαϊκής Κεντρικής Τράπεζας, το αγροτικό ΤΕΜΠΜΕ, που θα μοχλεύει και θα πιστώνει τον αγρότη. Και για να τελειώσω….

(Θόρυβος στην Αίθουσα από την πτέρυγα του ΣΥΡΙΖΑ)

Σας ενοχλεί, κύριοι συνάδελφοι; Εάν αυτά που λέω δεν είναι έτσι, να πάτε να τα πείτε στους αγρότες στα μπλόκα! Εκεί να πάτε, αν έχετε θάρρος.

**ΧΡΗΣΤΟΣ ΣΙΜΟΡΕΛΗΣ:** Τι να μας ενοχλεί; Εσείς την πουλήσατε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κουτσούκο, έχετε περάσει κατά πολύ τον χρόνο σας.

**ΓΙΑΝΝΗΣ ΚΟΥΤΣΟΥΚΟΣ:** Θα τελειώσω, κυρία Πρόεδρε, κρατώντας και δύο λεπτά για τη δευτερολογία μου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστώ.

**ΓΙΑΝΝΗΣ ΚΟΥΤΣΟΥΚΟΣ:** Λέω, λοιπόν, το εξής: Εξοντώνετε έναν ελπιδοφόρο τομέα για την έξοδο της Ελλάδας από την κρίση, τον πρωτογενή, και ταυτόχρονα εξοντώνετε και τις οικογένειες. Αυτό είναι το πρώτο θέμα. Το αντιλαμβάνεστε; Και αν το αντιλαμβάνεστε, έχετε υπ’ όψιν σας να πάρετε μέτρα για τη μείωση του κόστους, φορολογικά κίνητρα για τη φορολογική ελάφρυνση των αγροτών; Να φανείτε γενναίοι, να πάρετε αποφάσεις για να φύγουν οι αγρότες από τους δρόμους να πάνε να καλλιεργήσουν; Γιατί αν δεν πάρετε γενναίες αποφάσεις, αυτή η ιστορία δεν θα έχει καλό τέλος.

Ευχαριστώ, κυρία Πρόεδρε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Και εγώ ευχαριστώ.

Κύριε Μανιάτη, έχετε τον λόγο για πέντε λεπτά.

**ΙΩΑΝΝΗΣ ΜΑΝΙΑΤΗΣ:** Κυρίες και κύριοι συνάδελφοι, ξεκινώντας επιτρέψτε μου να εκφράσω τη θλίψη και την οδύνη μου για τις οικογένειες των τριών αξιωματικών του Πολεμικού Ναυτικού, ένας εκ των οποίων, ο Υποπλοίαρχος Κωνσταντίνος Πανανάς, κατάγεται από την Αργολίδα, για τους τρεις αξιωματικούς που έδωσαν τη ζωή τους για την πατρίδα.

Κύριε Υπουργέ, έξω από αυτήν εδώ την Αίθουσα συγκρούονται οι αγρότες με τη λογική της Κυβέρνησης. Τους έχετε αποκαλέσει φοροφυγάδες, εγωιστές, ακροδεξιούς, διαπλεκόμενους, προνομιούχους. Είναι έτσι; Αυτοί είναι οι αγρότες; Αν κανείς τους αντιμετωπίσει ως ισότιμους πολίτες με όλους τους άλλους Έλληνες πολίτες, μήπως θα τους κάνει χάρη;

Για να δούμε λίγο με ηρεμία, πού βρισκόμαστε σήμερα; Γιατί έχει ενδιαφέρον η πολιτική της Κυβέρνησης με τον κοινωνικό αυτοματισμό. Ύπουλα, υπόγεια, από κάτω να σέρνεται μια φημολογία ότι οι αγρότες είναι αυτοί που φοροδιαφεύγουν, εισφοροδιαφεύγουν, δεν πληρώνουν σε βάρος των υπολοίπων. Είναι έτσι όπως το λέτε;

Ας θυμηθούμε, κυρίες και κύριοι συνάδελφοι, έναν αριθμό μόνο. Η ακαθάριστη προστιθέμενη αξία του πρωτογενούς τομέα, σύμφωνα με τα στοιχεία της ΕΛΣΤΑΤ, είναι 5,4 δισεκατομμύρια ευρώ και ο πρωτογενής τομέας της χώρας είναι ουσιαστικά ο βασικός πυλώνας που στηρίζει την μεταποιητική βιομηχανία της χώρας και τις εξαγωγές. Θυμίζω σε όλους ότι τα έξι από τα δέκα προϊόντα- πρωταθλητές εξαγωγών της χώρας είναι προϊόντα αγροτικά, που παράγονται από Έλληνες αγρότες. Κατά συνέπεια, το να λέμε ότι οι αγρότες είναι κάποιοι που ζουν σε βάρος της υπόλοιπης κοινωνίας αδικεί απλώς την κοινή απλή λογική αυτών που εκφέρουν αυτόν τον λόγο.

Πού βρισκόμαστε τώρα; ΦΠΑ από το 13% στο 23%. Κατάργηση της επιστροφής του Ειδικού Φόρου Κατανάλωσης. Φόρος στο κρασί. Τριπλασιασμός των εισφορών στον ΟΓΑ. Ο Φόρος Εισοδήματος από 13% στο 26%-27%. Ο ΟΓΑ καταργείται. Όλα αυτά απέναντι σε ποια κοινωνική ομάδα; Μήπως είναι μια κοινωνική ομάδα που δημιουργεί επιχειρήσεις;

Για να συνεννοούμαστε μεταξύ μας, οι αγρότες πρέπει να αμείβονται για την εργασία τους. Οι αγρότες είναι αδιανόητο να φορολογούνται ως επιχειρήσεις διότι οι αγρότες πρέπει να φορολογούνται ως άνθρωποι που συνεισφέρουν την εργασία τους, ως άνθρωποι που εργάζονται. Κατά συνέπεια, το να αντιμετωπίζονται ως επιχειρήσεις είναι πάλι κάτι το οποίο συνιστά αδικία σε βάρος των Ελλήνων αγροτών.

Όμως, υπάρχει ένα θέμα που το έκανε κατά κόρον ο ΣΥΡΙΖΑ, το έκανε επάγγελμα -διδακτορικό έχει αποκτήσει ο ΣΥΡΙΖΑ σε αυτό- όταν κατέθετε επερωτήσεις να πυροβολεί επί δικαίων και αδίκων μη καταθέτοντας καμμία πρόταση. Εμείς, επειδή δεν είμαστε το ίδιοι με εσάς, ήδη η Πρόεδρος μας, η επικεφαλής της Δημοκρατικής Συμπαράταξης κ. Γενηματά, κατέθεσε ένα πακέτο δεκαπέντε συγκεκριμένων προτάσεων.

Εμένα θα μου επιτρέψετε να αναλύσω λίγο περισσότερο τρεις από αυτές τις προτάσεις. Πρώτη πρόταση: Θετική συνεισφορά στο δημόσιο διάλογο. Ηλεκτρονική κάρτα αγροτικού πετρελαίου. Σας καταθέσαμε τροπολογία. Μπορεί άμεσα να εφαρμοστεί. Μέσα στο Μάρτη μπορεί ο Έλληνας αγρότης να έχει ηλεκτρονική κάρτα πετρελαίου και όχι την κάρτα αγρότη, που ουσιαστικά είναι μελλοντική υποθήκευση των εισφορών, των επιδοτήσεων που παίρνει από την Ευρωπαϊκή Επιτροπή.

Δεύτερη πρόταση: Ξαναμιλάω πάντα για τη μείωση του κόστος παραγωγής. Συμψηφισμός ενέργειας: Περάσαμε διάταξη τον Οκτώβρη του 2014 που επιτρέπεται στους τοπικούς οργανισμούς εγγείων βελτιώσεων να εγκαθιστούν ανανεώσιμες πηγές ενέργειας και μέσα από την παραγωγή ηλεκτρικού ρεύματος από τις ανανεώσιμες πηγές ενέργειας να μειώνουμε έως και 60% το κόστος ηλεκτροδότησης και ποτίσματος των χωραφιών.

Θα αναφέρω ένα παράδειγμα: Στην Αργολίδα κάθε χρόνο πληρώνουν περίπου οι αγρότες που είναι ενταγμένοι στο ΤΟΕΒ 1 εκατομμύριο ευρώ στη ΔΕΗ. Με την πρόταση που καταθέτουμε, το 1 εκατομμύριο μπορεί να γίνει μόλις 400 χιλιάδες. Θα έχουμε εξοικονόμηση ενέργειας και 600 χιλιάδες παραπάνω έσοδα στις τσέπες των Ελλήνων αγροτών.

Έρχομαι στην τρίτη πρόταση. Επίσης, αναφερθήκαμε στο μητρώο αγροτών, που έχει ήδη καταχωρισμένους διακόσιους εβδομήντα τέσσερις χιλιάδες Έλληνες αγρότες και διαρκώς επικαιροποιείται.

Κι επειδή παίζετε λίγο την κολοκυθιά, κυρίες και κύριοι της Κυβέρνησης, κύριε Υπουργέ, και υπάρχει και μια πάλη, μία υφέρπουσα προσπάθεια να φέρουμε διχασμό ανάμεσα στους αγρότες, σας καταθέτουμε την εξής πολύ απλή πρόταση, δεδομένου ότι έχετε αρχίσει να συζητάτε ζητήματα φοροαπαλλαγών. Ποιο είναι το βασικό διαρθρωτικό πρόβλημα της ελληνικής γεωργίας; Είναι ο μικρός κλήρος.

Έχουμε δυνατότητα, κυρίες και κύριοι συνάδελφοι, ενισχύοντας με φοροαπαλλαγές τις συλλογικές οργανώσεις των αγροτών και άρα δίνοντας κίνητρο στους αγρότες να εντάσσονται σε συλλογικές οντότητες και άρα να έχουν κέρδος, έχουμε τη δυνατότητα μέσα από αυτές τις φοροαπαλλαγές να λύσουμε το βασικό διαρθρωτικό πρόβλημα της ελληνικής γεωργίας που είναι ο μικρός κλήρος; Σας απαντούμε: Ναι, εάν έχετε στοιχειώδη ωριμότητα, εάν μπορείτε να δείτε λίγο πέρα από τη χρονιά που διατρέχει η ελληνική δημόσια ζωή, μπορούμε μέσα σε πέντε χρόνια από σήμερα που μιλάμε ένα μεγάλο μέρος του βασικού διαρθρωτικού προβλήματος της ελληνικής γεωργίας, το μικρό κλήρο, να το έχουμε λύσει.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας παρακαλώ, ολοκληρώστε, κύριε Μανιάτη.

**ΙΩΑΝΝΗΣ ΜΑΝΙΑΤΗΣ:** Τελειώνω –και ευχαριστώ πολύ για την κατανόησή σας, κυρία Πρόεδρε- λέγοντας το εξής: Κύριε Υπουργέ, καταθέσαμε εχθές όλοι οι Βουλευτές της Δημοκρατικής Συμπαράταξης μία ερώτηση η οποία έχει το εξής βασικό ερώτημα: Τα 687.000.000 ευρώ για αρδευτικά έργα που είχαν προταθεί το Δεκέμβριο του 2014 στο πακέτο Γιουνκέρ για δέκα μεγάλα έργα σε Νομούς Πέλλας, Κοζάνης, Ρεθύμνου, Αργολίδας και άλλους νομούς, πού βρίσκεται αυτό το πακέτο;

Καταθέτω το έγγραφο για τα Πρακτικά.

(Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το πακέτο Γιουνκέρ τρέχει στη Γαλλία, στην Ισπανία, στην Πορτογαλία. Για την Αργολίδα, για παράδειγμα, το περίφημο έργο του Αναβάλου, που ο Γέρος της Δημοκρατίας το έλεγε «ο αναβαλλόμενος Ανάβαλος» έχει ενταχθεί στο συγκεκριμένο πακέτο με 100 εκατομμύρια. Θα τα ακυρώσετε ή θα τα υλοποιήσετε; Κυρίως, έχετε προτείνει στην Ευρωπαϊκή Επιτροπή δική σας λίστα νέων έργων; Ναι ή όχι; Διότι, εάν ο ένας χρόνος που έχει περάσει, έχει περάσει άγονος, είστε υπόλογοι έναντι των Ελλήνων αγροτών.

Εμείς καλούμε, κυρίες και κύριοι συνάδελφοι, τους Έλληνες αγρότες να ενώσουν τον αγώνα τους με τον αγώνα της υπόλοιπης ελληνικής κοινωνίας. Καλούμε και την ελληνική Κυβέρνηση να τραβήξει πίσω τις αδιανόητες προτάσεις Κατρούγκαλου. Μόνο έτσι μπορεί αυτός ο τόπος να βρει διέξοδο και ηρεμία.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Μανιάτη, πήρατε τον χρόνο και της δευτερολογίας σας, που έτσι κι αλλιώς κανείς δεν θα δευτερολογήσει.

**ΙΩΑΝΝΗΣ ΜΑΝΙΑΤΗΣ:** Όχι όλη. Θα μου δώσει μισό λεπτό ο κ. Παπαδόπουλος.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Σκανδαλίδη, έχετε τον λόγο για πέντε λεπτά.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κυρίες και κύριοι συνάδελφοι, κύριοι Υπουργοί, να ξεκινήσουμε από ορισμένες παραδοχές που όλοι ενστερνιζόμαστε, ο καθένας με τον τρόπο του, και προβάλλουμε. Η παραγωγική ανασυγκρότηση της χώρας χωρίς εθνική στρατηγική αναδιάρθρωσης του αγροτικού τομέα και της μεταποίησης στα τρόφιμα δεν υπάρχει. Είναι ο πρώτος και ο πιο κρίσιμος πυλώνας επανεκκίνησης της ανάπτυξης.

Η επερώτησή μας δεν έρχεται μόνο σε μια κρίσιμη συγκυρία με κινητοποιημένους τους αγρότες. Έρχεται στην κρίσιμη συγκυρία που αφορά και τη στασιμότητα και το τέλμα που έχει περιπέσει η ελληνική οικονομία και η ύφεση, που βιώνει η χώρα εδώ και τόσα χρόνια και που ολοένα γίνεται μεγαλύτερη.

Είμαι υποχρεωμένος, παρ’ ότι δεν το κάνω ποτέ αυτό, επειδή γίνεται λόγος για έλλειψη εθνικής στρατηγικής, να υπενθυμίσω ότι είχε δημιουργηθεί και μάλιστα με συναινετικές διαδικασίες και χωρίς να βγουν οι αγρότες στο δρόμο, σε βασανιστικό διάλογο με τους ίδιους, ολοκληρωμένο θεσμικό πλαίσιο την τριετία 2010-2012.

Αν, κύριε Υπουργέ, ολοκληρωνόταν η εξυγίανση του συνεταιριστικού κινήματος και ενθαρρύνονταν οι αγροτοδιατροφικές συμπράξεις, αν είχαν προχωρήσει τα δημοπρατήρια, τα καλάθια των περιφερειών και η συμβολαιακή γεωργία, αν είχε εξυγιανθεί το κύκλωμα των μεσαζόντων με το μητρώο αγροτών που υπήρχε και το μητρώο εμπόρων που το ξεχάσατε και που είναι θεσμοθετημένο, αν είχαν μοιραστεί τα εκατομμύρια στρέμματα σε νέους αγρότες και είχαν αδειοδοτηθεί οι κτηνοτροφικές μονάδες, οι στάνες, για να μπορούν να μπουν στον δεύτερο πυλώνα της ΚΑΠ και να μπορούν να πάρουν χρήματα και να φέρουν στη χώρα, για να αναφερθώ μονάχα σε μερικά αγκωνάρια μιας ολοκληρωμένης εθνικής στρατηγικής, σήμερα τα πράγματα θα ήταν εντελώς διαφορετικά.

Όλα αυτά έμειναν στη μέση, ανολοκλήρωτα, θεωρήθηκαν κληρονομιά του αμαρτωλού χθες, γιατί όλα από την αρχή κάθε φορά ξεκινούν προς δόξαν της ασυνέχειας του ελληνικού κράτους και της ασθενούς μνήμης ή καμμιά ακόμη φορά και της αμνησίας των κάθε φορά κυβερνώντων, με προεξάρχουσα βέβαια στο επίπεδο της αμνησίας τη δική σας Κυβέρνηση.

Κατά τα άλλα, όλοι ορκιζόμαστε στο όνομα της μεταρρύθμισης, του εκσυγχρονισμού οι μεν ή στην πανάκια των ιδεών της «πρώτης φοράς Αριστερά» οι άλλοι. Στην πράξη χτίζουμε χάρτινους πύργους.

Ποιο είναι το κεντρικό πρόβλημα, για να έρθω στο θέμα μας σήμερα, που αναδύεται από τον χώρο και από τις κινητοποιήσεις των αγροτών; Είναι δύο ταυτόχρονοι παράγοντες. Το κόστος των εισροών ανέβηκε πάνω από 30%, ξεκίνησε από πριν, αλλά επιταχύνθηκε κατά κύριο λόγο στο χρόνο που κυβερνάτε εσείς. Αυτή η αύξηση καθιστά το κόστος παραγωγής απαγορευτικό. Ταυτόχρονα, έκλεισαν οι στρόφιγγες της χρηματοδότησης, είτε καθυστερώντας τις πληρωμές είτε στραγγίζοντας κάθε δυνατότητα μέσα από τα capital controls είτε μέσα από μια σειρά διαδικασίες όπου η φυσιολογική ανάπτυξη του αγροτικού τομέα δεν έρχεται σαν συνέχεια μιας πολιτικής, αλλά σαν ένα ξεκίνημα από μια καινούργια αρχή δήθεν. Αυτό το εκρηκτικό μείγμα οδήγησε εδώ.

Δεν είναι ακροδεξιοί, ούτε βαλτοί. Η πολιτική σας πυροδοτεί τις κινητοποιήσεις. Έχουμε μια διαφορά. Εμείς δεν ανεβαίνουμε στα τρακτέρ, όπως ο κ. Τσίπρας. Πρέπει, λοιπόν, αυτό να γίνει απολύτως κατανοητό.

Έρχεται, λοιπόν, το φορολογικό και το ασφαλιστικό να διπλασιάσουν τους φορολογικούς συντελεστές και ταυτόχρονα καλείτε τους αγρότες να μπουν στη ρύθμιση για 100% προκαταβολή φόρου. Από ποια παραγωγή; Από ποιο κινούν κεφάλαιο; Ποια διασφάλιση; Ποια συναλλαγή με τη δυνατότητα της ρευστότητας και τα capital controls; Πλήττεται κυριολεκτικά η βιωσιμότητα των μικρομεσαίων αγροτικών νοικοκυριών, που είναι η μεγάλη πλειοψηφία των Ελλήνων αγροτών.

Απειλούνται με εξαφάνιση, αφού πρώτα εξαπατήθηκαν από τις ανεκπλήρωτες υποσχέσεις σας. Εξαρθρώνεται κυριολεκτικά η σπονδυλική στήλη που στηρίζει την πρωτογενή παραγωγή, τη βάση του συγκριτικού πλεονεκτήματος της χώρας.

Το ερώτημα, κύριε Υπουργέ, είναι αν υπήρξε διαπραγμάτευση για να μην φτάσουμε ως εδώ και αν σε αυτή συμμετείχε το Υπουργείο σας. Πουθενά δεν τεκμηριώνετε ότι υπήρξε σκληρή διαπραγμάτευση.

Μάλιστα, σε σχέση με τη φορολόγηση των αγροτών, φαίνεται ότι η Κυβέρνηση πρότεινε η ίδια μέτρα, που δεν της ζήτησαν οι δανειστές.

Πώς αλλιώς να εξηγήσουμε ότι, για παράδειγμα, διπλοφορολογούνται οι επιδοτήσεις και στην πηγή τους και εδώ;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου μισό λεπτό, κυρία Πρόεδρε.

Το μέρος του φόρου που πληρώνουν οι Γερμανοί αγρότες για να συμμετέχει το γερμανικό δημόσιο στις επιδοτήσεις της ΚΑΠ, το ξαναφορολογείτε εσείς εδώ. Και ερωτώ: Είναι αυτό συμβατό με την Κοινή Αγροτική Πολιτική και με τους ευρωπαϊκούς κανόνες;

Εάν αυτοί το βρήκαν εύκολη λύση, εσείς γιατί το υπογράψατε και το επιτρέψατε; Μπορούσατε τουλάχιστον εδώ να σηκώσετε κεφάλι, να χτυπήσετε το χέρι στο τραπέζι και να πείτε: «Όχι, δεν δεχόμαστε τη διπλή φορολογία για τις επιδοτήσεις των αγροτών!»

Επειδή ο τρόπος για να αναιρέσετε την υπογραφή σας είναι να αναζητήσετε ισοδύναμα, που δυστυχώς στο παρελθόν απέβησαν μετέωρο βήμα και δεν υπάρχει, οφείλετε να αναζητήσετε τρόπους οικονομικής βιωσιμότητας, τόσο της παραγωγής όσο και των ίδιων των παραγωγών.

Λύσεις μαγικές δεν υπάρχουν. Αντί να αναλώνεστε στην καταγγελία του παρελθόντος, ολοκληρώστε την οικονομική και λειτουργική εξυγίανση των συνεταιρισμών, προχωρήστε επιτέλους στην εφαρμογή του θεσμικού πλαισίου. Μην ξανανομοθετείτε νομοθετημένα μέτρα για να ξαναρχίζουμε από την αρχή ξηλώνοντας το πουλόβερ.

Όπως δεν υπάρχουν μαγικές λύσεις, δεν υπάρχουν και εύκολες λύσεις που δίνουν άμεση απάντηση, το ομολογώ! Πάρτε πίσω, λοιπόν, το φορολογικό και το ασφαλιστικό, συζητείστε από μηδενική βάση, νομιμοποιείστε τον διάλογο με τους συνδικαλιστικούς και επαγγελματικούς φορείς των αγροτών. Χρειάζεστε συνομιλητές. Χωρίς αυτούς δεν υπάρχετε και θα μένετε ολοένα μόνοι σας, κλεισμένοι σε έναν γυάλινο πύργο.

Κλείνω με το εξής: Το πλαίσιο μιας μεταβατικής φάσης μέχρι την έξοδο από το μνημόνιο πρέπει να έχει δύο αλληλένδετους στόχους. Ανέλυσε η Πρόεδρος της Δημοκρατικής Συμπαράταξης ένα σχεδόν ολοκληρωμένο από τώρα πρόγραμμα γι’ αυτό.

Πρέπει να υπάρξει επιχειρηματική και οικονομική αποτελεσματικότητα, κοινωνική ευθύνη και αλληλεγγύη. Ναι, να αναλάβουν οι αγρότες το κόστος της κοινωνικής ευθύνης. Να αναλάβετε, όμως, εσείς πρώτα την ευθύνη να προστατέψετε και να ενισχύσετε την παραγωγή τους και να αναλάβουμε όλοι μαζί το κόστος της κοινωνικής αλληλεγγύης.

Εάν δεν μπορούμε να δημιουργήσουμε ξανά ένα επίπεδο ευημερίας στον κόσμο, σε αυτόν τον πονεμένο κόσμο της υπαίθρου, τουλάχιστον ας τους εγγυηθούμε μια στοιχειώδη αξιοπρέπεια.

Νομίζω ότι η ραχοκοκαλιά της ελληνικής υπαίθρου, η ραχοκοκαλιά του ελληνικού κράτους και της ελληνικής κοινωνίας, η πιο μεγάλη εν δυνάμει παραγωγική της δύναμη και δυστυχώς η πιο υστερημένη, αξίζει τον κόπο για μία τέτοια προσπάθεια.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Σκανδαλίδη.

Τον λόγο έχει ο κ. Βασίλειος Κεγκέρογλου, για πέντε λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Μιλάμε σήμερα για την αγροτική πολιτική, για τον αγροτικό τομέα. Και έχουμε μια Κυβέρνηση, που τον Δεκέμβριο και τον Ιανουάριο παρουσίασε μια πρόταση στον ελληνικό λαό. Ήταν μια πρόταση η οποία ψηφίστηκε και βεβαίως στη συνέχεια τίποτα από αυτά, τα οποία είχε υποσχεθεί δεν υλοποίησε.

Δικαίως φέρει, λοιπόν, τον τίτλο μιας «ισχυρής Κυβέρνησης πολιτικής εξαπάτησης». Ερχόμαστε με όλες τις αλλοπρόσαλλες πολιτικές στο λεγόμενο «δημοψήφισμα» με το κάλπικο «ναι». Το κάλπικο «ναι», που ήρθε ως αποτέλεσμα της μετατροπής του «όχι» του ελληνικού λαού σε ένα «ναι» σε σκληρά μέτρα 14,5 δισεκατομμυρίων, την ώρα που καλούσαν το λαό να μην ψηφίσει, να μην συναινέσει στο πλαίσιο που είχε συμφωνήσει η ίδια η Κυβέρνηση και που ανερχόταν σε 8,5 δισεκατομμύρια συνολικά.

Τότε, ο Υπουργός Αγροτικής Ανάπτυξης κ. Ευάγγελος Αποστόλου έβγαλε ετούτο εδώ το πόνημα, το οποίο λέει: «Κύριοι, μην ψηφίσετε «ναι», ψηφίστε «όχι». Γιατί εάν ψηφίσετε «ναι», ψηφίζετε «ναι» στην εξομοίωση της φορολογίας των αγροτών με τους ελεύθερους επαγγελματίες, αύξηση του συντελεστή φορολόγησης από το 13% στο 26%, αύξηση της προκαταβολής από το 27% στο 100%, τριπλασιασμούς ασφαλιστικών εισφορών, κατάργηση του αφορολόγητου των 12.000 ευρώ.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Τα ψηφίσατε και εσείς, όμως!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τα ξέρετε. Μα, αφού το έχετε γράψει! Επίσης, περιέχει αύξηση του ΦΠΑ από 13% στο 23%, αύξηση της τιμής του ρεύματος, κατάργηση της στήριξης μέσω του αγροτικού πετρελαίου, αύξηση του ΦΠΑ σε όλα τα εφόδια.

Και λέει ο Βαγγέλης Αποστόλου: «Η αποδοχή αυτής της πρότασης θα αποτελούσε ταφόπλακα για τον αγροτικό χώρο». Και είναι ακόμα Υπουργός Αγροτικής Ανάπτυξης, αλλά για ποιο λόγο; Για να τα υλοποιήσει. Σωστό! Αφού μεταστράφηκε ο κ. Τσίπρας που άλλα έλεγε την παραμονή του δημοψηφίσματος και άλλα έλεγε μετά, σωστά σας έχει Υπουργό και εσείς με τη δική σας πολιτική μεταστροφή να υλοποιήσετε αυτά τα οποία θεωρείτε ταφόπλακα του αγροτικού τομέα.

Είναι κάτι παραπάνω, κύριε Αποστόλου. Είναι η στοχοποίηση ό,τι δημιουργικού και παραγωγικού άντεξε αυτά τα χρόνια σε αυτόν τον τόπο. Είναι η αποστολή σας αυτή, η σκοτεινή αποστολή σας, κύριε Αποστόλου. Το παίζατε και υπεύθυνος του αγροτικού τομέα του ΣΥΡΙΖΑ και σας είχαμε απολαύσει εδώ με τις ωραίες ιδέες που είχατε όσο ήσασταν Αντιπολίτευση.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Και ήρθε προχθές ο κ. Μπόλαρης, ο Αναπληρωτής Υπουργός Αγροτικής Ανάπτυξης, να δώσει συγχαρητήρια –και ορθώς- σε όλους τους αγρότες της παραγωγής και της δημιουργίας που έχουν προωθήσει τα προϊόντα τους, τα άριστα προϊόντα που παράγει αυτή η χώρα, στις ευρωπαϊκές και τις διεθνείς αγορές, στην ίδια την ελληνική αγορά.

Πράγματι, έχουμε προϊόντα από την Κρήτη μέχρι τον Έβρο και όχι, κύριε Μπόλαρη, μόνο στην Κεντρική Μακεδονία -εκεί γύρω τα ξέρετε καλύτερα εσείς- που αφορούν το ελαιόλαδο, τα προϊόντα της ελαιοκαλλιέργειας γενικά, της ελαιοκομίας, τα προϊόντα που έχουν να κάνουν με την κτηνοτροφία, τα τυροκομικά, το μέλι, τις ελιές. Αναφέρθηκε ο κ. Μπόλαρης σε προϊόντα, όπως η κομπόστα, τα φασόλια που έχουν κατακτήσει τις ευρωπαϊκές και τις διεθνείς αγορές. Και το χάρηκα εκείνη την ώρα, γιατί έτσι είναι. Όμως, ξέχασε ο κ. Μπόλαρης στο τέλος να πει ότι όλα αυτά είναι δημιούργημα αυτών των ανθρώπων με τις συνθήκες που έχουμε μέχρι τώρα.

Είναι δημιούργημα αυτών των ανθρώπων που παρά την κρίση και τις δυσκολίες με τις πολιτικές που ακολούθησαν οι «επάρατες» κυβερνήσεις του ΠΑΣΟΚ, κύριε Μπόλαρη, οι επάρατες κυβερνήσεις των προηγούμενων ετών, έχουν παράξει αποτέλεσμα. Παρά τις δυσκολίες πήραν αυτά τα συγχαρητήρια. Και τους δίνω και εγώ διπλά.

Όμως, σήμερα με την ατζέντα Αποστόλου που εφαρμόζεται -γιατί ο Αποστόλου το παίζει ότι είναι αναρμόδιος, αλλά η ατζέντα φέρει την υπογραφή του- πώς του χρόνου και την επόμενη χρονιά με το φράγμα που κάνετε στον παραγωγικό τομέα θα ξαναδώσουμε συγχαρητήρια; Θα συλλυπούμεθα; Μάλλον ναι!

Όσον αφορά τον τριπλασιασμό των εισφορών -που ο κ. Κατρούγκαλος ήρθε το πρωί να μας πει ότι δεν είναι έτσι- θα πρέπει να πούμε ότι η τρίτη κατηγορία πληρώνει πράγματι σήμερα 954 ευρώ. Με το τέλος της μεταβατικής περιόδου πόσο θα πληρώνει; Θα πληρώνει 1516 ευρώ. Όμως, σε ποια περίπτωση; Μόνο αν το εισόδημά του είναι κάτω από 8.000 ευρώ.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Που είναι το 88% των αποδοχών.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αν λοιπόν τολμήσει ο αγρότης και η οικογένειά του –κακομοίρη τον θέλουν τον αγρότη- να έχει εισόδημα πάνω από 8.000 ευρώ, θα πληρώνει 2.156 ευρώ. Ιδέστε άνθρωπο που λέει ότι ο αγρότης για να μην πληρώνει μεγάλη εισφορά πρέπει να είναι κακομοίρης! Η αύξηση είναι 126%. Και έχει το θάρρος –τώρα αν είναι θράσος, δεν ξέρω- και έρχεται να μας πει: «Σήμερα οι αγρότες παίρνουν σύνταξη 170 ευρώ και τους παίρνω τα 2.000 ευρώ, για να πάρουν 384 ευρώ».

Επειδή σας θεωρώ θύμα και εσάς και τις επόμενες μέρες μάλλον ως εξιλαστήριο θύμα θα σας χρησιμοποιήσουν –μην γελάτε!- σας συμπονούμε και συμπάσχουμε μαζί σας από τώρα.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευτυχώς, έχω φίλους!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Σε προσωπικό, όμως, επίπεδο, σε ανθρώπινο επίπεδο ως προς την αποστολή που αναλάβατε να υλοποιήσετε, να «εκτελέσετε» τον Έλληνα αγρότη, όχι, κύριε Κατρούγκαλε, θα σας βάλουμε φραγμό!

Ο ΟΓΑ δεν είναι προβληματικός οργανισμός. Ο ΟΓΑ εκτελεί προνοιακό έργο και το ξέρετε πάρα πολύ καλά. Και από τα 3,3 δισεκατομμύρια ευρώ που είπατε, τα περισσότερα είναι για τις προνοιακές συντάξεις.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όχι, κύριε συνάδελφε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Όχι; Δεν είναι όχι. Είναι για τις προνοιακές συντάξεις. Θα σας δώσω στη δευτερολογία μου όλα τα στοιχεία. Θα έχετε, ωστόσο, μιλήσει. Φροντίστε να είστε ειλικρινής, γιατί θα έχουμε τεκμηρίωση με αριθμούς.

Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κεγκέρογλου.

Τον λόγο έχει ο κ. Αρβανιτίδης Γιώργος για τρία λεπτά.

**ΓΕΩΡΓΙΟΣ ΑΡΒΑΝΙΤΙΔΗΣ:** Θα χρησιμοποιήσω και τη δευτερολογία μου, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Καλώς.

**ΓΕΩΡΓΙΟΣ ΑΡΒΑΝΙΤΙΔΗΣ:** Κυρίες και κύριοι της Κυβέρνησης, τώρα που τα επικοινωνιακά παιγνίδια τελείωσαν, ήρθε η ώρα να μιλήσουμε για τα πραγματικά προβλήματα. Χθες προσπαθήσατε μέσα από μία παρωδία κοινοβουλευτικής διαδικασίας να πείσετε το κομματικό σας ακροατήριο ότι συγκρούεστε με τη διαπλοκή. Φέρατε ένα τόσο σημαντικό θέμα για συζήτηση με τροπολογία στο πλαίσιο κύρωσης μιας διεθνούς Συμφωνίας με τη Λευκορωσία για να μη γίνει διάλογος, γιατί έχετε αρχίσει να τον φοβάστε. Ούτε καν οι εισηγητές και οι ειδικοί αγορητές δεν είχαν την ευκαιρία να μιλήσουν και να τοποθετηθούν για το νομοσχέδιο.

Τα πυροτεχνήματα, όμως, διαρκούν λίγο. Δυστυχώς για εσάς, είστε πλέον αναγκασμένοι να ασχοληθείτε με τα πραγματικά προβλήματα της χώρας.

Η σημερινή μας επερώτηση είναι κάτι παραπάνω από επίκαιρη. Συζητάμε για τα προβλήματα του αγροτικού κόσμου με τους αγρότες στους δρόμους, τους αγρότες που σηκώνουν το βάρος της ανικανότητάς σας, τους αγρότες που σπεκουλάρετε με κάθε ευκαιρία.

Είναι γεγονός ότι η πολιτική σας τους έχει στοχοποιήσει προκλητικά. Τις απανωτές επιβαρύνσεις που τους επιβάλλετε σε φορολογία και ασφαλιστικό τις ανέπτυξαν οι συνάδελφοί μου και δεν θέλω να επεκταθώ. Θέλω μόνο να θυμίσω ότι αυτά είναι μερικά μόνο από τα αποτελέσματα της διαπραγματευτικής σας δεινότητας.

Ποια είναι τα υπόλοιπα; Πρώτον, είναι τα capital controls, τα οποία δημιούργησαν σοβαρά προβλήματα στη λειτουργία ολόκληρης της αλυσίδας της αγροτικής παραγωγής. Έλλειψη ρευστότητας, προβλήματα στην προμήθεια αγροτικών εφοδίων και καυσίμων, προβλήματα στις εξαγωγές των αγροτικών προϊόντων, προβλήματα στις μεταποιητικές επιχειρήσεις, στον τομέα της διατροφής.

Δεύτερον, είναι οι αδικαιολόγητες καθυστερήσεις στις πληρωμές του κράτους, καθυστερήσεις στην καταβολή των προκαταβολών ενισχύσεων, καθυστερήσεις στην πληρωμή των αποζημιώσεων από έντονα καιρικά φαινόμενα, καθυστερήσεις στην πληρωμή των δικαιούχων διαφόρων προγραμμάτων.

Φέραμε πολλά από τα θέματα αυτά στη Βουλή. Μιλήσαμε για την καθυστερημένη καταβολή αποζημιώσεων του ΕΛΓΑ στους αγρότες που επλήγησαν από έντονα καιρικά φαινόμενα το 2014, ενώ για τις ζημιές του 2015 δεν έχει καν ξεκινήσει η καταβολή αποζημιώσεων. Πώς να ξεκινήσει, άλλωστε, αφού μεταφέρατε τα αποθεματικά του ΕΛΓΑ στην Τράπεζα της Ελλάδος και κανείς δεν γνωρίζει πότε και πόσα θα πάρετε πίσω;

Για τη συνδεδεμένη ενίσχυση του ρυζιού ιδρώσαμε να σας πείσουμε τα αυτονόητα. Με υπουργική απόφαση τον Μάιο ορίσατε ότι οι ρυζοπαραγωγοί έπρεπε να παραδώσουν και να τιμολογήσουν τις ποσότητες ρυζιού μέχρι τις 28 Φεβρουαρίου για να λάβουν τη συνδεδεμένη ενίσχυση ρυζιού, ύψους 26 ευρώ το στρέμμα.

Καταφέραμε να σας πείσουμε ότι χρειάζεται περαιτέρω παράταση. Δώσατε παράταση μέχρι τις 31 του Μάρτη. Χρειάζεται, βέβαια, να πάει μέχρι τις 31 του Μάη, γιατί η απορρόφηση συνεχίζεται. Στη Σίνδο, στη Χαλάστρα, στη δυτική Θεσσαλονίκη οι αγρότες δεν μπορούν να πουλήσουν το ρύζι τους. Στον πρώτο συνεταιρισμό της Χαλάστρας από τους σαράντα χιλιάδες τόνους ούτε χίλιοι πεντακόσιοι δεν έχουν απορροφηθεί. Στον δεύτερο συνεταιρισμό της Χαλάστρας από τους πενήντα χιλιάδες τόνους μόνο τέσσερις χιλιάδες έχουν απορροφηθεί.

Όταν επισημάναμε από τον Νοέμβριο του 2015 τα προβλήματα από την εξάπλωση της οζώδους ρευματίτιδας, το Υπουργείο απαντούσε ότι μέχρι το τέλος Ιανουαρίου του 2016 δεν είχαν ολοκληρωθεί οι εμβολιασμοί σε επτά περιφερειακές ενότητες της χώρας. Αμφιβάλλω αν ακόμα και σήμερα έχουν ολοκληρωθεί.

Όταν κάναμε ως Δημοκρατική Συμπαράταξη προτάσεις για την ανακούφιση των παραγωγών, τις απορρίπτατε. Αρνηθήκατε την καθιέρωση κάρτας πετρελαίου αγροτών την ώρα που καταργούσατε τη μειωμένη φορολογία στο πετρέλαιο. Η πρότασή μας ήταν απλή και πολύ συγκεκριμένη: Μια κάρτα στην οποία θα ενσωματώνεται η ποσότητα πετρελαίου που δικαιούται ο κάτοχος αγρότης παραγωγός, γεωργός, κτηνοτρόφος, αλιέας και η προμήθεια του πετρελαίου θα βασίζεται στην έκταση και το είδος της καλλιέργειας, καθώς και στον αριθμό των ζώων που δηλώνονται κάθε χρόνο στον ΟΣΔΕ. Φωνή βοώντος εν τη ερήμω!

Κυρίες και κύριοι της Κυβέρνησης, δεν έχετε εθνικό σχέδιο για τη γεωργία και την κτηνοτροφία. Με την ανεπάρκειά σας και την ανικανότητά σας οδηγείτε την ύπαιθρο σε μαρασμό και ιδιαίτερα, τους αγρότες σε οικονομική εξαθλίωση, ιδιαίτερα δε τους νέους αγρότες, που επέλεξαν να παραμείνουν στην ελληνική περιφέρεια και βλέπουν ότι οι πολιτικές που ακολουθείτε γκρεμίζουν τα όνειρά τους.

Με τις επιλογές σας έχετε καταφέρει να φέρετε όλη την παραγωγική Ελλάδα απέναντί σας. Αντί να ασχοληθείτε με τα σοβαρά και να ακούσετε τα προβλήματα του αγροτικού κόσμου, επιτίθεστε στους αγρότες με τα ΜΑΤ.

Αλλάξτε ρότα, κυρίες και κύριοι της Κυβέρνησης, πριν να είναι πολύ αργά.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Αρβανιτίδη.

Τον λόγο έχει ο κ. Κωνσταντόπουλος Δημήτριος, Βουλευτής Αιτωλοακαρνανίας.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Να εκφράσω με τη σειρά μου τη θερμά μου συλλυπητήρια στις οικογένειες των αξιωματικών που χάθηκαν εχθές το πρωί, ξημερώματα, στο Αιγαίο. Θλίψη και οδύνη τα συναισθήματα που μας διακατέχουν όλους.

Κύριε Υπουργέ, μέχρι χθες δίνατε μεγάλες υποσχέσεις στους αγρότες για επαναφορά του ΦΠΑ σε επίπεδα προ μνημονίου, για φθηνό αγροτικό πετρέλαιο, για ρύθμιση των χρεών των αγροτών και διαγραφή μέρους αυτών των χρεών, για φοροελαφρύνσεις, για επαναφορά της διάρκειας του φρέσκου γάλακτος από τις επτά ημέρες στις πέντε.

Εδώ είναι το οξύμωρο: Σήμερα αποφασίζετε να καθορίζουν οι βιομήχανοι τη διάρκεια του φρέσκου γάλακτος, η οποία εκτινάσσεται στις έντεκα ημέρες. Σήμερα όχι μόνο τα παίρνετε όλα πίσω αλλά τους επιβαρύνετε ακόμα περισσότερο. Οι αγρότες βρίσκονται στα μπλόκα και εσείς τους αγνοείτε.

Ερωτώ, λοιπόν, ποιος είναι για εσάς ο νέος παραγωγικός ιστός της χώρας, ο αυριανός παραγωγικός ιστός της χώρας, που θα βγάλει τη χώρα από το αδιέξοδο;

Ποια είναι η πρότασή σας για τη νέα παραγωγική ανασυγκρότηση του πρωτογενούς τομέα; Θέστε την σε δημόσια διαβούλευση. Να συμμετάσχει τόσο η αγροτική κοινότητα και να πάρουν μέρος σε αυτήν τα αγροτικά πανεπιστημιακά τμήματα, τα ινστιτούτα και τα ερευνητικά κέντρα, για να υπάρξουν αποτελέσματα.

Η αγροτική παραγωγή, κύριε Υπουργέ, πάσχει σε τέσσερα σημαντικά διαρθρωτικά προβλήματα. Πρώτον, ο μικρός, ο τεμαχισμένος κλήρος. Δεύτερον, ο μεγάλος ηλικιακός μέσος όρος στον αγροτικό πληθυσμό, με περιορισμένη επιστημονική και επαγγελματική κατάρτιση. Τρίτον, οι μεγάλες ελλείψεις στις υποδομές της υπαίθρου. Τέταρτον, το μεγάλο κόστος της παραγωγής.

Αντί, λοιπόν, κύριε Υπουργέ, να ψάχνετε για λύσεις σε αυτά τα προβλήματα, αυξήσατε τον ΦΠΑ στα αγροτικά εφόδια από το 13% στο 23%, τις εισφορές του ΟΓΑ, τη φορολόγηση του αγροτικού εισοδήματος, τον φόρο πετρελαίου, την τιμή του ηλεκτρικού ρεύματος και ζητάτε προκαταβολή του φόρου της επόμενης χρονιάς στο 100%. Φορολογείτε ακόμα και τις ενισχύσεις, ακόμα και τις αποζημιώσεις. Όλα αυτά βέβαια εκτοξεύουν το κόστος παραγωγής και δεν το μειώνουν, που είναι το ζητούμενο για όλους μας.

Προεκλογικά μιλούσατε για μια κάρτα του αγρότη, για την επιχορήγηση χαμηλότοκων δανείων με πλαφόν τα στοιχεία των δηλώσεων της καλλιέργειας της τελευταίας διετίας.

Σήμερα φέρνετε την κάρτα του αγρότη. Οι αγρότες με εγγύηση τις ενισχύσεις που δικαιούνται μπορούν να προεισπράττουν ποσά από τις τράπεζες εντόκως. Ο αγρότης δηλαδή ενεχυροδανείζεται, δίνοντας την εγγύηση που δικαιούται ως ενέχυρο, πληρώνοντας τόκο.

Εδώ η δική μας πρόταση, κύριε Υπουργέ, είναι: καμμία επιβάρυνση, μηδενικό επιτόκιο στην κάρτα του αγροτών.

Μητρώο αγροτών: Ακούμε συνεχώς για ένα μητρώο αγροτών. Θυμίζω σε όλους ότι το μητρώο αγροτών υπάρχει με πρωτοβουλία του ΠΑΣΟΚ από το 2011. Ως αγρότης καταγραφόταν αυτός που το 35% του εισοδήματός του προερχόταν από αγροτικές εργασίες και ήταν ασφαλισμένος στον ΟΓΑ. Βάσει αυτού υπήρχαν διακόσιες εβδομήντα πέντε χιλιάδες οι κατ’ επάγγελμα αγρότες.

**ΧΡΗΣΤΟΣ ΑΝΤΩΝΙΟΥ:** Το 35%.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Σημασία, συνάδελφε, δεν έχει να καταγράψουμε κάποιους στο μητρώο αγροτών, αλλά να στηριχτούν οι πραγματικοί αγρότες. Λέμε ότι το ΕΣΠΑ είναι εργαλείο ανάπτυξης. Το ΕΣΠΑ μπορεί να παίξει καταλυτικό ρόλο. Και εδώ τι βλέπουμε; Τα κονδύλια του ΕΣΠΑ, που αφορούν τους αγρότες για το 2016, μειώθηκαν από τα 9 εκατομμύρια ευρώ στα 3 εκατομμύρια ευρώ.

Έτσι, κύριε Υπουργέ, οδηγείτε τον αγροτικό τομέα σε αποεπένδυση. Ακόμα, περιμένουμε να προκηρυχθούν προγράμματα του Υπουργείου Ανάπτυξης ύψους 6 δισεκατομμυρίων ευρώ. Πότε θα το πράξετε;

Και σας ερωτώ, λοιπόν, ποιος είναι ο προγραμματισμός του Υπουργείου για την καταβολή των προκαταβολών των ενισχύσεων, για την πληρωμή των αποζημιώσεων; Τι σκοπεύετε να κάνετε για τους κτηνοτρόφους, για τις καθυστερήσεις στην ίδρυση και λειτουργία κτηνοτροφικών μονάδων, για την αδειοδότηση σταβλικών εγκαταστάσεων;

Την προηγούμενη εβδομάδα, κύριε Υπουργέ, σας γνωστοποίησα τα προβλήματα του Βάλτου Αιτωλοακαρνανίας. Στα συρτάρια του Δασαρχείου Αιτωλοακαρνανίας στην Αμφιλοχία στοιβάζονται εννιακόσιες αιτήσεις. Περιμένουμε ακόμα τις ενέργειές σας.

Κύριε Υπουργέ, η ψαλίδα της τιμής των προϊόντων από το χωράφι στο ράφι έχει ανοίξει πολύ. Το γνωρίζετε καλά. Η διαφορά αυτή είναι πολύ μεγαλύτερη από τον μέσο όρο της Ευρωπαϊκής Ένωσης. Θέλω να σας γνωστοποιήσω ότι όλες οι άλλες χώρες επιλέγουν ως λύση την ενίσχυση των συνεργατικών σχηματισμών, τη συμβολαιακή γεωργία, τη βελτίωση των υποδομών μεταφοράς.

Σας ερωτώ, λοιπόν, εσείς τι θα κάνετε για να μειώσετε αυτή την ψαλίδα; Δεύτερον, αν σκοπός μας είναι τα ποιοτικά προϊόντα που δίνουν υψηλή προστιθέμενη αξία, τότε χρειάζεται πραγματική στήριξη των νέων αγροτών που ασχολούνται με τα καινοτόμα βιολογικά, παλιά και νέα, προϊόντα.

Πρέπει να στοχεύσετε στην ανάπτυξη της γεωργικής έρευνας και της τεχνολογίας, να γνωστοποιήσετε ξανά τις υποστηρικτικές υπηρεσίες και να τις ενεργοποιήσετε. Τι θα γίνει με το ΕΘΙΑΓΕ και τα περιφερειακά ερευνητικά ινστιτούτα; Σκοπεύετε να αναπτύξετε συνέργειες με τα πανεπιστημιακά ιδρύματα για την ανάδειξη τοπικών συγκριτικών πλεονεκτημάτων ή όχι; Ποιος είναι ο σχεδιασμός του Υπουργείου για την ενίσχυση της αγροτικής εκπαίδευσης και έρευνας; Ποιος είναι ο σχεδιασμός σας για να έχει καλύτερη ενημέρωση ο αγρότης για ευκαιρίες που του δίνονται;

Διαφημίζατε προεκλογικά τις ειδικές κλαδικές και χωρικές πολιτικές. Μέχρι σήμερα δεν έχουμε ακούσει λέξη. Φέρτε, λοιπόν, στη Βουλή τον αναλυτικό σχεδιασμό σας για την αγροτική ανάπτυξη του τόπου. Τον περιμένουμε. Πάρτε ωστόσο πίσω το ασφαλιστικό και φορολογικό νομοσχέδιο που έβγαλε τους αγρότες στον δρόμο. Καλέστε τους σε έναν γόνιμο και εποικοδομητικό διάλογο. Καλέστε τους, πραγματικά, για να βρούμε τον δρόμο της αγροτικής ανάπτυξης που όλοι θέλουμε.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κωνσταντόπουλο.

Τον λόγο έχει ο Πρόεδρος της Κοινοβουλευτικής Ομάδας της Ένωσης Κεντρώων κ. Λεβέντης για οκτώ λεπτά.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Κύριε Πρόεδρε, κυρίες και κύριοι συνάδελφοι, υπό την απουσία πολλών πτερύγων, παρά ταύτα, επειδή ακούει η κοινωνία και ο λαός και οι εκπρόσωποι των κομμάτων, θεώρησα χρέος να μιλήσω για τους αγρότες.

**ΜΙΧΑΗΛ ΤΖΕΛΕΠΗΣ:** Με πρωτοβουλία της Δημοκρατικής Συμπαράταξης.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Ναι, βεβαίως, η πρωτοβουλία ανήκει στη Δημοκρατική Συμπαράταξη. Λέγεστε δημοκρατικοί, ελπίζω να είσαστε και δημοκρατικοί, γιατί ου πας ο δηλών δημοκράτης, δημοκράτης εστί. Το ξέρετε. Δεν έχω καμμία ένσταση.

Οι αγρότες δεν έχουν κανένα πρόβλημα να τους πάει ο κ. Κατρούγκαλος από είκοσι στο δεκαπέντε, όπως νομίζει ίσως ο κ. Κατρούγκαλος ή ο κ. Τσίπρας. Οι αγρότες αισθάνονται ξένοι σ’ αυτή τη χώρα. Το κόστος παραγωγής είναι μεγαλύτερο από τις τιμές διάθεσης των προϊόντων τους. Αισθάνονται, δηλαδή, ξένοι σε αυτή τη χώρα.

Ο πρωτογενής τομέας θεωρούν ότι δεν είναι τομέας με μέλλον. Εδώ φταίει το ΠΑΣΟΚ πάρα πολύ, που επί τριάντα χρόνια διόριζε τα παιδιά τους στη ΔΕΗ και τον ΟΤΕ και εγκατέλειπαν την ιδέα της εκμετάλλευσης της γης. Προτιμούσαν να πάνε όλοι τα παιδιά στα ΕΛΤΑ ή τη ΔΕΗ. Δεν είναι τυχαίο που έβλεπες μεγαλοαγρότη, που είχε τριακόσια στρέμματα και έβαζε το παιδί του στα ΕΛΤΑ. Για να το εξασφαλίσει το έκανε. Αυτές είναι οι αρρωστημένες νοοτροπίες τις οποίες πληρώνουμε.

Τώρα, φτάσαμε σε ένα ακραίο σημείο. Σε ποιο σημείο; Να αμφιβάλλουν οι αγρότες αν μπορούν να ζήσουν ή μάλλον να είναι σίγουροι ότι δεν μπορούν να ζήσουν. Πέρασα όλα τα μπλόκα και έκανα συζητήσεις με πάσης κομματικής προέλευσης αγρότες. Δεν μου είπαν: «Πείτε στον κ. Κατρούγκαλο το είκοσι να το κάνει δεκαπέντε. Και μηδέν να μας το κάνει, δεν βγαίνουμε». Αυτό μου είπαν.

Κι έρχεται η Κυβέρνηση, από την οποία θα περίμενα κάποια ευαισθησία, και αντί να σκύψει στο πρόβλημα αυτών των ανθρώπων, που αισθάνονται ότι το Κολωνάκι έχει Κυβέρνηση και βλέπει σαν απόβλητους τους επαρχιώτες αγρότες, αντί να σκύψετε στα προβλήματα του λαού, τους λέτε φοροφυγάδες, κακούς, ακροδεξιούς. Αυτός είναι ο πλέον ανόητος τρόπος να αμυνθεί μια κακή Κυβέρνηση σε προβλήματα ανθρώπων τόσο αγχώδη και αγωνιώδη. Ο οιοσδήποτε τύραννος θα μπορούσε να το κάνει, να τους πει ακροδεξιούς και ταραχοποιούς.

Ήρθαν από την Κρήτη. Είδα κάτι σκηνές. Τα όπλα τους ήταν μια γκλίτσα και παρετάχθησαν τα ΜΑΤ. Δηλαδή, αυτή η Κυβέρνηση που λέει ότι είναι αριστερή, παρέταξε τα ΜΑΤ απέναντι στους αγρότες της Κρήτης, της Λάρισας. Τι είναι αυτό;

Αν αυτές οι σκηνές είχαν γίνει γνωστές για τους αγρότες πριν από τις εκλογές, θα ψήφιζαν όπως ψήφισαν; Ερωτώ. Αν μπορούσαν να οραματιστούν οι αγρότες αυτά που συμβαίνουν σήμερα, δηλαδή ότι μια Κυβέρνηση, που ονομάζεται αριστερή, παρατάσσει τα ΜΑΤ στην αγωνιώδη τους διαδήλωση για επιβίωση, θα την ψήφιζαν; Άρα εδώ έχουμε μια Κυβέρνηση που δεν έχει λαϊκά ερείσματα.

Ξέρετε, με τον κ. Μητσοτάκη εμείς, λόγω του ότι πρόδωσε ο πατέρας του την Ένωση Κέντρου, έχουμε διαφορές, αλλά είπε αλήθεια σε αυτό ότι δεν μπορείτε τα στελέχη του ΣΥΡΙΖΑ να πάτε στις περιφέρειές σας. Είπε αλήθεια εχθές ο κ. Μητσοτάκης ότι έχετε πρόβλημα ασφάλειας, το οποίο δημιουργήσατε εσείς του ΣΥΡΙΖΑ με την αντιλαϊκή πολιτική σας και τα ψέματα που είπατε.

Εγώ, ακόμη δεν μπορώ να πιστέψω ότι έξι χρόνια σε αυτή τη χώρα ένας άνθρωπος, που έγινε Πρωθυπουργός, έλεγε πως έχει άλλες λύσεις, ότι θα ενώσει τον Νότο κατά του Βορρά, ότι θα κάνει την Ευρώπη να τρέμει, και αυτός ο άνθρωπος πήγε και υπέγραψε τα πάντα και καλεί τώρα τους αγρότες και τους ελεύθερους επαγγελματίες να πληρώσουν!

Έχει το θράσος και δεν ζήτησε ούτε μια συγγνώμη από την κοινωνία. Ένας άνθρωπος που είχε παρουσιάσει εντελώς άλλη εικόνα από αυτή που δείχνει και είναι σήμερα! Μία συγγνώμη! Να πει: «Αλλιώς νόμιζα».΄Η να πει: «Ήμουν με τα οράματα της παλιάς Αριστεράς. Δεν είχα πάει στην Ευρώπη να δω πώς ζει ο άλλος κόσμος και πώς λειτουργεί ο σύγχρονος κόσμος. Πίστευα ότι με το που θα πάω, θα κάτσει «σούζα» η κ. Μέρκελ. Δεν το κατάφερα. Ζητώ συγγνώμη. Τώρα να ζήσει η Ελλάδα, να μη ζήσει; Και έκανα αυτό που έκανα κι έκατσα και υπέγραψα».

Αν το έλεγε έστω έτσι, με μια συγγνώμη, με μια μεταμέλεια, θα μπορούσα να τον λογαριάσω σαν σοβαρό άνθρωπο. Αυτός έκανε δημοψήφισμα. Τον Γιώργο Παπανδρέου τον είπαμε τρελό, όταν πήγε να κάνει δημοψήφισμα. Εσείς, όταν κάνατε το δημοψήφισμα, τι θέλατε; Το «όχι» τι είναι; Όχι στην Ευρώπη ήταν; Σε ένα ερώτημα είναι, λέει, όπως διατυπώθηκε.

Και το ίδιο βράδυ και το «ναι» και το «όχι» έγιναν «ναι». Άλλη εξαπάτηση της κοινωνίας αυτή! Ούτε σε αυτό μια συγγνώμη! Ο Γιώργος Παπανδρέου ήταν τρελός και τον είπατε κι εσείς τρελό, όταν ζήτησε δημοψήφισμα, και εσείς ήσασταν γνωστικοί!

Θεωρώ, λοιπόν, ότι έχουν τελείως στραβώσει όλα και ότι οι αγρότες λένε την αλήθεια, αυτοί οι πολλές φορές αμόρφωτοι αγρότες, που έχουν, όμως, μεγάλη γενναιότητα και μεγάλη καρδιά. Είναι υποτίθεται οι πατεράδες μας ή τα αδέρφια μας, γιατί όλοι σε αυτήν την Αίθουσα, πιστεύω, έχουν αγροτική ρίζα. Ζητούν από μηδενική βάση.

Γιατί δεν μπορεί ο κάθε κ. Κατρούγκαλος από το Κολωνάκι να καταλάβει το πρόβλημα του αγρότη! Και γιατί έχετε γίνει του ΣΥΡΙΖΑ και της Νέας Δημοκρατίας τρόφιμοι του Κολωνακίου και πίνετε εκεί τον εσπρέσο σας! Και θέλετε να πείσετε ότι αντιλαμβάνεστε τα προβλήματα της αγροτιάς. Δεν τα αντιλαμβάνεστε και είναι κατηγορούμενο το Κοινοβούλιο μπροστά στον ελληνικό λαό ότι περί άλλα τυρβάζει!

Ζήτησα να μάθω πόσοι είναι οι σύμβουλοί σας. Πόσους συμβούλους έχετε; Έκανα αίτημα στον Βούτση και δεν μου απαντάει. Γιατί δεν μου απαντάει; Πόσους μετακλητούς υπαλλήλους έχετε; Πόσους συμβούλους έχει ο ΣΥΡΙΖΑ και η Νέα Δημοκρατία; Να μάθει ο ελληνικός λαός πόσους έχετε, πόσους πληρώνουμε, πόσο κοστίζει αυτή η δημοκρατία, που θα την λέει ο ελληνικός λαός καταραμένη σε λίγο, με τον τρόπο που ενεργείτε και δράτε.

Κάνω έκκληση στην Κυβέρνηση να υποβάλει την παραίτησή της το συντομότερο, γιατί είναι μια Κυβέρνηση που δεν έχει κανένα λαϊκό έρεισμα. Πήρατε 35% τον Σεπτέμβρη. Και ο Καμμένος τώρα στις δημοσκοπήσεις έχει το μισό από την Ένωση Κεντρώων. Με αυτά που κάνετε, πόσο θα έχει γίνει αυτό το 36%; Θα έχει γίνει 20%. Έχετε το 20% του ελληνικού λαού. Αυτό έχετε. Και θέλετε να κάνετε μεταρρυθμίσεις; Πιστεύετε ότι θα σας λάβει κανείς σοβαρά υπόψη; Λίγες είναι οι μέρες σας!

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Πρόεδρο της Ένωσης Κεντρώων κ. Λεβέντη.

Τον λόγο έχει ο Υπουργός Αγροτικής Ανάπτυξης και Τροφίμων κ. Βαγγέλης Αποστόλου για είκοσι λεπτά.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ζητώ λίγη ανοχή, κύριε Πρόεδρε. Καταλαβαίνετε ότι είναι και οι ώρες δύσκολες και χρειάζεται να υπάρξει μια απάντηση σε πολλά από αυτά που ειπώθηκαν.

Δεν θα σταθώ στα σημερινά επεισόδια, απλά θα επαναλάβω ότι αποτελούν και θα αποτελέσουν μια μελανή σελίδα στην ιστορία του αγροτικού κινήματος. Έκανα σχετική δήλωση. Παρακολουθούμε τα πράγματα.

Αγαπητοί συνάδελφοι του ΠΑΣΟΚ, πριν απαντήσω στα ερωτήματά σας και βεβαίως και στα ερωτήματα που έβαλε η Πρόεδρός σας κ. Γενηματά, οφείλω να επισημάνω μερικά πράγματα. Αναρωτηθήκατε ποτέ ποια είναι η δική σας ευθύνη για τη κοινωνική ερημοποίηση της υπαίθρου και γιατί ψυχορραγούν τα χωριά και οι κωμοπόλεις; Αναρωτηθήκατε ποτέ γιατί κάθε λογικός άνθρωπος της πραγματικής αγροτικής παραγωγής και ζωής έχει αγανακτήσει με τον τρόπο που οι δικές σας κυβερνήσεις διαχειρίζονταν τις ενισχύσεις;

Σας απασχόλησε ποτέ το ότι διαλύσατε οτιδήποτε συλλογικό και οργανωμένο δημιουργήθηκε στην ύπαιθρο; Τα λουκέτα, τα πωλητήρια, οι εκποιήσεις, οι εκκαθαρίσεις ολόκληρων μονάδων εργοστασίων με δομές και ιδιαίτερα εργοστασίων που αφορούσαν τον συνεταιριστικό χώρο; Να μην αναφέρω ονόματα, γιατί πραγματικά θα χαθεί ο αριθμός. Και υπάρχει κανείς που δεν γνωρίζει για το πάρτι του χρηματιστηρίου –κάθε χωριό και ΕΛΔΕ!- όπου χάθηκαν κεφάλαια και αποταμιεύσεις αγροτών μιας ζωής;

Έχετε μήπως αντίρρηση, αγαπητοί συνάδελφοι, ότι όλα αυτά -και δεκάδες άλλα- έγιναν επί δική σας κυβέρνησης; Γνωρίζετε πότε έγιναν όλα αυτά, αλλά και άλλα. Αλήθεια, μήπως γνωρίζετε και ποιος κυβερνούσε τη χώρα τόσο χρόνια, ποιος εφήρμοσε τις πολιτικές που έφεραν τη χώρα στο σημερινό σημείο;

Μίλησε η κ. Γενηματά για ένα σχέδιο για την αγροτική οικονομία. Είκοσι πέντε με τριάντα χρόνια κυβέρνησης με δισεκατομμύρια ευρώ διαθέσιμα γιατί μας έφτασαν αλήθεια μέχρι εδώ; Αυτό είναι το πραγματικό ερώτημα.

Δεν γνωρίζει η κ. Γενηματά επί ποίας κυβέρνησης εκποιήθηκε η «Αγροτική Τράπεζα», πωλήθηκε η «ΔΩΔΩΝΗ», έφτασε λίγο πριν το κλείσιμο η «Ελληνική Βιομηχανία Ζάχαρης», έκλεισαν ή πωλήθηκαν τα «Εργοστάσια Λιπασμάτων», πωλήθηκε η «ΟΛΥΜΠΟΣ», πωλήθηκε η «ΑΓΝΟ»; Απαξιώθηκε ό,τι κινείτο και είχε δουλειά προοπτικής σε αυτόν τον χώρο.

Μήπως δεν γνωρίζει επί ποίων κυβερνήσεων επιβλήθηκαν πρόστιμα και καταλογισμοί πάνω από 3 δισεκατομμύρια ευρώ; Αλήθεια, ποιες κυβερνήσεις χρωστούσαν στους αγρότες εκκρεμότητες από το 2008 μέχρι σήμερα; Επί ποίων κυβερνήσεων χαραμίστηκαν εκατοντάδες εκατομμύρια ευρώ επενδυτικών προγραμμάτων; Δεν θα συνεχίσω, γιατί υπάρχουν πάρα πολλά.

Όλοι εσείς, αγαπητοί συνάδελφοι του ΠΑΣΟΚ, τα ξέρετε, τα βιώσατε!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Συνεχίστε, συνεχίστε!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Και έγιναν αυτά βεβαίως και επί των ημερών σας, αλλά και επί των ημερών των συγκυβερνώντων σας!

Και έρχεστε σήμερα, εκμεταλλευόμενοι μια δύσκολη συγκυρία, να ξεπλύνετε τα πάντα σε μια νύχτα! Δεν θα συνεχίσω.

Να είστε βέβαιοι, συνάδελφοι του ΠΑΣΟΚ, αλλά και της Νέας Δημοκρατίας ότι σιγά σιγά τα πάντα θα πάρουν τον δρόμο τους. Ξέρουμε τις απαιτήσεις της δύσκολης συμφωνίας, τις επιπτώσεις της στον αγροτικό κόσμο, όπως όμως ξέρουμε ότι υπό τις παρούσες συνθήκες κάθε άλλη λύση θα είχε καταστροφικά αποτελέσματα.

Τα ξέχασε αυτά ο κ. Μητσοτάκης, που ζήτησε την απόσυρση των προτάσεων που έχουμε καταθέσει στους θεσμούς. Και, δυστυχώς, τα ξέχασε σήμερα και η Πρόεδρός σας συμφωνώντας μαζί του. Φαίνεται ότι το σύνδρομο της συγκυβέρνησης θα σας συνοδεύει για πολλά χρόνια ακόμα.

**ΙΩΑΝΝΗΣ ΜΑΝΙΑΤΗΣ:** Όπως εσείς με τους ΑΝΕΛ!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Εμείς έχουμε δεσμευθεί για να απαλύνουμε τις άμεσες επιπτώσεις της συμφωνίας ιδιαίτερα στους μικρομεσαίους. Θα το κάνουμε στο πλαίσιο του δυνατού σε διάλογο μαζί τους με την ευθύνη τη δική τους, αλλά και του Πρωθυπουργού.

Έχουμε, επίσης, δεσμευθεί για την έναρξη μιας συνολικής προσπάθειας παραγωγικής ανασυγκρότησης του παραγωγικού τομέα ως του βασικού μοχλού για να ξεφύγουμε από τη μιζέρια του σήμερα, αρχίζοντας μια νέα συγκροτημένη προσπάθεια.

Μας επερωτάτε, αγαπητοί συνάδελφοι, για τη δήθεν ανυπαρξία εθνικού σχεδίου για την ανάπτυξη του αγροτικού τομέα και την παραγωγική ανασυγκρότηση. Σας απαντάμε ότι όχι μόνο έχουμε, αλλά και ότι το επεξεργαστήκαμε κατά τρόπο που να υπηρετεί την ανταγωνιστικότητα της ελληνικής γεωργίας με βάση τη θεματική που αποτυπώθηκε στη συμφωνία.

Πολλά σημεία αυτού του σχεδίου μας σύντομα θα αποτελέσουν αντικείμενο ενός γενικευμένου διαλόγου. Ας το σκεφθούν όλοι όσοι από τις πολιτικές δυνάμεις, αγροτικές συλλογικότητες, επιστημονικοί φορείς επιθυμούν να συμβάλλουν. Τους έχουμε καλέσει κι άλλες φορές και τους καλούμε πάλι. Ευπρόσδεκτοι!

Έχουμε συγκεκριμένους στόχους για διαρθρωτικά ζητήματα, για θέματα εμπορίας και προώθησης εξαγωγών, για την απορρόφηση των κονδυλίων της Ευρωπαϊκής Ένωσης και ιδιαίτερα για την κρισιμότερη παράμετρο, το κόστος παραγωγής. Για την υλοποίηση καθενός από αυτούς τους στόχους διατυπώνονται εξειδικευμένες στρατηγικές και αναφέρονται ενδεικτικά συγκεκριμένα μέτρα.

Ξεκινάμε την υλοποίηση της στρατηγικής μας έχοντας δύο βασικά εργαλεία: το νέο πρόγραμμα αγροτικής ανάπτυξης και το νέο πλαίσιο λειτουργίας του συνεργατισμού στον χώρο. Θα συνεργαστούμε με τους αγρότες, για να πετύχουμε όχι μόνο την απορρόφηση των πόρων, αλλά κυρίως την αποτελεσματικότητα. Υπηρετούμε το μέλλον του αγροτικού χώρου ανταποκρινόμενοι στις απαιτήσεις της εποχής μας. Δίνουμε ιδιαίτερο βάρος στις οργανώσεις παραγωγών, γιατί αυτές μπορούν να λειτουργήσουν και με επιχειρηματική αντίληψη, που είναι πλέον αναγκαία στο ανταγωνιστικό περιβάλλον που ολοένα εδραιώνεται στον αγροτικό χώρο.

Ας δούμε, όμως, τι παραλάβαμε εμείς, αγαπητοί συνάδελφοι. Μόνο τις επιπτώσεις από την κάκιστη διαχείριση των κοινοτικών ενισχύσεων των κυβερνήσεων τόσο του ΠΑΣΟΚ όσο και της Νέας Δημοκρατίας και ένα σχέδιο προγράμματος αγροτικής ανάπτυξης, το οποίο μας το είχε επιστρέψει η Ευρωπαϊκή Επιτροπή ως πρόχειρο, αγαπητοί συνάδελφοι. Αυτή ήταν η αιτιολογία της επιστροφής του.

Τι κάναμε για να αποφύγει η χώρα μας τα χειρότερα; Όσον αφορά τα πρόστιμα, πραγματικά σας καταθέτω μια σχετική κατάσταση για τριακόσιες παραβάσεις για δέκα χρόνια, χαρακτηριστικό του τρόπου με τον οποίο διαχειριζόσασταν τους κοινοτικούς πόρους. Αυτές οι παραβάσεις έφεραν πρόστιμα που τα αποδεχθήκατε τελεσίδικα. Και βέβαια, εμείς αναγκαστήκαμε ξεκινώντας τη θητεία μας στο Υπουργείο Αγροτικής Ανάπτυξης να πληρώσουμε την πρώτη δόση, δηλαδή 311.000.000 τον Φεβρουάριο.

(Στο σημείο αυτό ο Υπουργός Αγροτικής Ανάπτυξης και Τροφίμων Βουλευτής κ. Ευάγγελος Αποστόλου καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ξέρετε ότι για τους καταλογισμούς δίνουμε σκληρές μάχες για να μειώσουμε τα ποσά. Έχουμε καταφέρει πολλά σ’ αυτό το επίπεδο. Δυστυχώς όμως η Ευρωπαϊκή Επιτροπή όξυνε τη στάση της λόγω της αδιαφορίας που εσείς δείξατε μέχρι σήμερα και επιμένει να επιστραφούν τα υπόλοιπα ποσά και μάλιστα έντοκα από τους ίδιους τους αγρότες. Αλλιώς η χώρα μας απειλείται με παραπομπή στο Ευρωπαϊκό Δικαστήριο και ημερήσια πρόστιμα. Έχω αναφερθεί και έχω καταθέσει τη σχετική επιστολή στα Πρακτικά της Βουλής.

Θέλω πραγματικά να σας υπενθυμίσω ιδιαίτερα το πακέτο των καταλογισμών, γιατί καμμιά φορά ξεχνιόμαστε. Αφορά τις εξής περιπτώσεις:

Πρώτον, το πακέτο Χατζηγάκη, παράνομες ενισχύσεις που δόθηκαν από τον ΕΛΓΑ τα έτη 2008-2009, συνολικού ύψους τετρακοσίων είκοσι εκατομμυρίων ευρώ. Δίνουμε μεγάλη μάχη για να μειωθεί το συγκεκριμένο ποσό.

Δεύτερον, το πακέτο Κοντού, που αφορά εγγυήσεις και επιδότηση επιτοκίου που δόθηκαν σε πενήντα τέσσερις συνεταιριστικές οργανώσεις για τα δημητριακά του 2008, ύψους 108 εκατομμυρίων ευρώ.

Τρίτον -ιδιαίτερα αυτό αφορά εσάς, συνάδελφοι του ΠΑΣΟΚ- το πακέτο Μωραΐτη, μια παλιά υπόθεση ενισχύσεων, ρυθμίσεων που δόθηκαν σε ογδόντα εννέα ενώσεις συνεταιρισμών και συνεταιριστικές οργανώσεις τη δεκαετία του 1990, ύψους 500 εκατομμυρίων ευρώ, τα οποία μας ζητούν να τα ανακτήσουμε και μάλιστα έντοκα.

Αυτή, λοιπόν, είναι η ομολογούμενως δυσάρεστη πραγματικότητα που βρήκαμε και πρέπει να διαχειριστούμε σήμερα. Όποιο φάκελο και να ανοίξεις εκπέμπει παραβατικότητες. Δεν υπάρχει δική σας ευθύνη για τα παραπάνω; Θα την αναλογιστείτε, θα την αναλάβετε;

Εμείς υπηρετούμε -και θα συνεχίσουμε να υπηρετούμε- τις ιδιαιτερότητες και τις δυσκολίες του αγροτικού χώρου. Επικαιροποιούμε το Εθνικό Μητρώο Αγροτών με βάση τη νέα πρόταση που έχουμε καταθέσει στους εταίρους για τον προσδιορισμό του κατά κύριο επάγγελμα αγρότη. Με την πρότασή μας για ποσοστό μεγαλύτερο του 50% του συνολικά δηλούμενου εισοδήματος από τη γεωργία, οι κατ’ επάγγελμα αγρότες ανέρχονται στους διακόσιες εβδομήντα χιλιάδες. Μη μου πείτε αυτό που είπε η κ. Γενηματά ότι και εμείς είχαμε δικό μας μητρώο. Μια απλή σύνδεση με τον ΟΣΔΕ είχατε. Δεν είχατε τίποτα άλλο παραπέρα. Καμμία επεξεργασία δεν είχε γίνει.

(Θόρυβος στην Αίθουσα)

**ΜΙΧΑΗΛ ΤΖΕΛΕΠΗΣ:** Από το 2010 εσείς δεν το εφαρμόζετε. Από το 2010 υπάρχει.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Για εμάς θα υπάρχει ιδιαίτερη αντιμετώπιση των κατά κύριο επάγγελμα αγροτών, τόσο στο πρόγραμμα αγροτικής ανάπτυξης όσο και στη συζήτηση που κάνουμε αυτή την ώρα με τους θεσμούς στη διαπραγμάτευση τόσο για το φορολογικό όσο και για το ασφαλιστικό.

Το τονίζω για άλλη μία φορά, γιατί το είδα και εσείς να το διαρρέετε όπως και το Κομμουνιστικό Κόμμα Ελλάδας. Δεν σημαίνει αυτό ότι θα υπάρξουν αρνητικές επιπτώσεις στους ασχολούμενους με τη γεωργία υπόλοιπους κατοίκους της επαρχίας. Η γεωργία για εμάς είναι μια δραστηριότητα συνυφασμένη με την επιβίωση των κατοίκων στην ύπαιθρο.

Ξεκινάμε, αγαπητοί συνάδελφοι, με παρεμβάσεις στο κόστος παραγωγής με τον εξορθολογισμό του χώρου εμπορίας και διακίνησης των εφοδίων, ενώ είμαστε σε διαδικασία διαπραγμάτευσης με την Ένωση Τραπεζών για την έκδοση της κάρτας του αγρότη ως εργαλείο για το πρόβλημα ρευστότητας που αντιμετωπίζει ο χώρος. Η κάρτα αυτή δεν θα είναι μονοπώλιο μίας τράπεζας. Είναι μια κάρτα την οποία μπορούν να χρησιμοποιήσουν οι αγρότες ερχόμενοι σε συνεννόηση και συναλλαγή με όλες τις τράπεζες του ελληνικού χώρου, γιατί μέσα από αυτή τη διαδικασία πιστεύουμε ότι θα διασφαλιστούν και θα εξασφαλιστούν χρηματοδοτήσεις με επιτόκια, τα οποία σήμερα δεν αντέχει ο αγροτικός χώρος.

Αγαπητοί συνάδελφοι, υπάρχει και μια άλλη πραγματικότητα, την οποία όλοι έχετε αγνοήσει, ότι ο αγροτικός τομέας βρίσκεται σε τροχιά ανάπτυξης τόσο από πλευράς εισοδήματος -αυτό δείχνουν τα στοιχεία της EUROSTAT- όσο και από πλευράς αύξησης εξαγωγών, όπως δείχνουν τα στοιχεία του Οργανισμού Προώθησης Εξαγωγών.

Μας επερωτάτε για τα άδικα φοροεισπρακτικά μέτρα, με τα οποία επιβαρύνουμε τους γεωργούς, τους κτηνοτρόφους και τους αλιείς. Αγαπητοί συνάδελφοι, στο σπίτι του κρεμασμένοι δεν μιλάμε για σκοινί.

Βρήκαμε τον ν. 4172/2013, εσείς τον ψηφίσατε, σύμφωνα με τον οποίο οι αγροτικές εκμεταλλεύσεις μετατράπηκαν σε επαγγελματικές δραστηριότητες. ύμφωνα με αυτόν όλα τα εισοδήματα του 2014 θα φορολογούνταν από το πρώτο ευρώ με 13%.Δηλαδή για το καθαρό εισόδημα του 2014 ύψους 1,33 δισ. οι αγρότες θα πλήρωναν φόρο και προκαταβολή -γιατί θέλω να μιλάω πραγματικά με αριθμούς- 670 εκατομμύρια ευρώ. Ξέρετε πόσα πλήρωσαν με την παρέμβαση που κάναμε εμείς; Πλήρωσαν 270 εκατομμύρια συνολικά. Κι αυτό συνέβη γιατί με τον ν. 4328/2015 η Κυβέρνηση ΣΥΡΙΖΑ αυτό που θέσπισε το καλοκαίρι του 2015 -για να προστατεύσει με αυτόν τον τρόπο τους αγρότες- ήταν από τα 2,6 δισεκατομμύρια των ενισχύσεων, τα 2,2 να μείνουν αφορολόγητα. Δηλαδή ένας μέσος όρος -με βάση τα στοιχεία του 2014- 5.000 ευρώ για κάθε αγρότη έμειναν εκτός φορολογητέας ύλης. Να γίνει κατανοητό. Κι αν επιχειρήσετε να το διαψεύσετε αυτό, θα σας περιμένει έκπληξη στη δευτερολογία. Σας προκαλώ από τώρα.

Θέλω, λοιπόν, να ξεκαθαρίσω για μια ακόμα φορά: Τα εισοδήματα του 2015 που θα φορολογηθούν το 2016 δεν θα έχουν κάποια αλλαγή σε σχέση με αυτά που ισχύουν μέχρι σήμερα. Δηλαδή, θα ισχύει το αφορολόγητο των αγροτικών ενισχύσεων μέχρι 12.000 ευρώ και το ποσά που θα πληρώσουν τη φετινή χρονιά για τα εισοδήματα του 2015 θα είναι περίπου 255 εκατομμύρια ευρώ, βεβαίως για ένα μέσο καθαρό φορολογητέο εισόδημα, σαν κι αυτό που είχε δηλωθεί το 2014. Υπάρχει μια αύξηση. Αυτό είναι θετικότατο, ιδιαίτερα όταν αυτό αποδεικνύεται και με στοιχεία.

Δεν βλέπετε ότι ακόμα και με την ισχύουσα φορολογική ρύθμιση, δηλαδή αυτά που μας ζητούν οι δανειστές, που εμείς τα έχουμε υπό διαπραγμάτευση, η συνολική φορολογική επιβάρυνση, εάν δεν αλλάξει το εισόδημα, ούτε καν θα φτάσει τα 470 εκατομμύρια ευρώ που θα πλήρωναν με τον δικό σας νόμο; Αυτή είναι η αλήθεια.

**ΓΙΑΝΝΗΣ ΚΟΥΤΣΟΥΚΟΣ:** Ποιος είναι ο δικός μας νόμος;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Μας επερωτάτε για καθυστερήσεις στις πληρωμές ενισχύσεων και αποζημιώσεων. Γνωρίζουν οι αγρότες ότι εμείς βάζουμε τάξη στο χάος των πληρωμών τους.

(Θόρυβος στην Αίθουσα)

**ΠΡΟΕΔΡΕΥΩΝ (Αναστάσιος Κουράκης):** Να κάνουμε λίγη ησυχία, παρακαλώ.

Συνεχίστε, κύριε Υπουργέ.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Τον Δεκέμβρη το ξέρετε όλοι ότι πληρώσαμε συνολικά 2 δισεκατομμύρια, 1,2 δισεκατομμύρια βασικής ενίσχυσης και της εξισωτικής και 800 εκατομμύρια περίπου εκκρεμότητες από το 2008 έως το 2014 και αποζημιώσεις. Ενώ το 2015, μετά από πολλά χρόνια, δεν επιβλήθηκε στη χώρα μας, το καθιερωμένο τα τελευταία χρόνια πρόστιμο των 300 έως 350 εκατομμυρίων ευρώ για βοσκοτόπους.

Άρα; Αυτό σημαίνει πρώτη φάση σωστής διαχείρισης των ενισχύσεων.

Υπάρχουν εκκρεμότητες και προβλήματα. Είναι η ίδια η αρχιτεκτονική της νέας ΚΑΠ σε εθνικό επίπεδο που μας δημιουργεί προβλήματα γραφειοκρατίας και καθυστερήσεις. Παρ’ όλα αυτά η πρώτη δόση καταβλήθηκε έγκαιρα. Τότε ουσιαστικά καμμία χώρα δεν είχε κάνει τις αντίστοιχες πληρωμές. Ακόμα και σήμερα πολλές χώρες της Ευρώπης έχουν πρόβλημα με την κατανομή στις πληρωμές. Διότι ο κοινοτικός κανονισμός μάς έχει δημιουργήσει πάρα πολλά προβλήματα. Βεβαίως, δεν πρέπει να ξεχνάμε ότι εσείς ψηφίσατε τη συγκεκριμένη ΚΑΠ. Εσείς ήσασταν που συμφωνήσατε για τον τρόπο, με τον οποίο θα κατανεμηθούν τα συγκεκριμένα δικαιώματα. Όταν θα έρθει η δική μας ώρα στην αναθεώρηση του 2017, τότε μπορείτε να μας επερωτάτε για τι στάση τηρήσαμε και τι διεκδικήσαμε. Σήμερα δεν μπορείτε να το κάνετε αυτό, διότι όλα αυτά τα προβλήματα έρχονται ως απόρροια της δικής σας συμφωνίας.

Όντως, πραγματικά, υπάρχουν προβλήματα, ιδιαίτερα για τους νέους αγρότες και θα δώσουμε μεγάλη μάχη, όχι μόνο να λυθούν τα συγκεκριμένα προβλήματα αλλά και να τύχουν ιδιαίτερης μεταχείρισης στο νέο πρόγραμμα αγροτικής ανάπτυξης.

Ρωτάτε αν έγιναν πληρωμές του ΕΛΓΑ. Ο ΕΛΓΑ κατέβαλε 175 εκατομμύρια για ζημιές το 2015 συνολικά, ουσιαστικά 60 εκατομμύρια περισσότερα απ’ αυτά που είχε τη δυνατότητα, με βάση και το σύμφωνο αλλά και με βάση την εισπραξιμότητα που είχε.

Παρ’ όλα αυτά τα καταφέραμε και κάναμε συγκεκριμένες πληρωμές, έχοντας ολοκληρώσει όλες τις αποζημιώσεις του 2014 και μπαίνουμε ήδη -ξεκινώντας από τον Ιανουάριο, με μια δυνατότητα γύρω στα 50 εκατομμύρια κάθε μήνα- να πληρώσουμε τις ζημιές του 2015 όσο το δυνατόν γρηγορότερα.

Μας λέτε γιατί καθυστερούμε τις επιστροφές του ΦΠΑ. Πέραν του δημοσιονομικού προβλήματος που υπάρχει -το ξέρετε όλοι, ειδικά εσείς που μας το αφήσατε- εμείς επιταχύναμε ήδη την επιστροφή του ΦΠΑ στους αγρότες ειδικού καθεστώτος και σε συνεννόηση με το Υπουργείο Οικονομικών θα υπάρξει ανάλογη διαχείριση σε όλες τις επιστροφές των οφειλόμενων από το δημόσιο, από τον ΦΠΑ μέχρι το πετρέλαιο, ώστε να βοηθήσουμε την απαραίτητη για τη συγκεκριμένη περίοδο ρευστότητα.

Μας επερωτάτε για την έλλειψη ουσιαστικού διαλόγου. Είναι αδιανόητο, αγαπητοί συνάδελφοι, να κατηγορείτε εμάς, που στο κάτω κάτω ο διάλογος είναι στο DNA μας. Εμάς στον χώρο μας ο διάλογος είναι το χαρακτηριστικότερο στοιχείο λειτουργίας μας.

Έχω συναντήσει -όχι μόνον εγώ αλλά και όλη η ηγεσία του Υπουργείου, είναι εδώ και ο Αναπληρωτής Υπουργός κ. Μπόλαρης- αλλεπάλληλες φορές αγρότες από όλη τη χώρα και από όλους τους κλάδους της αγροτικής δραστηριότητας, πάντα με μια στάση στήριξης του χώρου, γιατί όντως την έχει ανάγκη σε μόνιμη βάση. Πάντα βεβαίως τους περιμένει ο Πρωθυπουργός και πολύ σύντομα θα τους δει.

Όμως, αγαπητοί συνάδελφοι, μεταξύ μας πρέπει να ξεκαθαρίσουμε μερικά πράγματα. Όλα αυτά τα προβλήματα που αναφέρετε στην επερώτησή σας, που προκαλεί δήθεν η πολιτική μας, μην ξεχνάτε ότι τα έχουμε ψηφίσει μαζί. Μαζί ψηφίσαμε τον ν. 4336/2015 που αφορά τη συμφωνία. Μαζί, λοιπόν, ψηφίσαμε για την προκαταβολή του φόρου. Μαζί ψηφίσαμε για την αύξηση των συντελεστών φορολογίας του εισοδήματος. Μαζί ψηφίσαμε για τη μη επιστροφή του φόρου κατανάλωσης του πετρελαίου. Μαζί ψηφίσαμε για την εναρμόνιση των ασφαλιστικών εισφορών του ΟΓΑ με αυτές των άλλων ασφαλιστικών κλάδων.

Όλα αυτά αναφέρονται ρητά στη συμφωνία. Μην προσπαθείτε να εμφανίζεστε ότι εσείς εξουσιοδοτήσατε την Κυβέρνηση γενικά και αόριστα. Συγκεκριμένες είναι οι αναφορές και δυστυχώς τις ξεχνάτε. Μαζί τις ψηφίσαμε τόσο με εσάς όσο και με τη Νέα Δημοκρατία, που ο σημερινός της Αρχηγός προσπαθεί να εξαγνιστεί μέσα από τις κινητοποιήσεις των αγροτών. Και το κάναμε ιδιαίτερα για τον αγροτικό χώρο γιατί πιστεύουμε και εσείς και εμείς, όλοι όσοι είναι υπέρ της ευρωπαϊκής πορείας, ότι η βιωσιμότητά του είναι συνυφασμένη με την Κοινή Αγροτική Πολιτική, για να προστατεύσουμε για τον χώρο συνολικά 3,5 δισεκατομμύρια τον χρόνο ενισχύσεις και επενδυτικούς πόρους.

Αναδεικνύεται ιδιαίτερα από τους αγρότες και τις κινητοποιήσεις τους το ασφαλιστικό ως μεγάλο πρόβλημα. Δεν θα επεκταθώ. Είναι εδώ ο αρμόδιος Υπουργός κ. Κατρούγκαλος και θα σας απαντήσει.

Πρέπει, όμως, να γίνει κατανοητό -και το επαναλαμβάνω για μια ακόμη φορά- ότι οι αλλαγές που συζητάμε και στο ασφαλιστικό των αγροτών περιλαμβάνονται σε μια ευρύτερη μεταρρύθμιση του ασφαλιστικού χώρου στο πλαίσιο της συμφωνίας μας με τους δανειστές.

Απ’ όλα αυτά που σας είπα, αγαπητοί συνάδελφοι, προκύπτει ότι η Κυβέρνηση στην πρότασή της για τους αγρότες είναι φανερό ότι, τόσο για το φορολογικό όσο και για το ασφαλιστικό, αντιμετωπίζει όσο γίνεται ευνοϊκά και με την ιδιαιτερότητά του τον αγροτικό χώρο.

Στον διάλογο που θα κάνει ο Πρωθυπουργός με τους αγρότες –ήδη σας είπα ότι έχει ανοίξει ο δρόμος- θα απαντηθούν και θα λειανθούν ακόμη περισσότερο πολλές επιπτώσεις στα ζητήματα που αυτή την ώρα μάς ζητούνται ως προαπαιτούμενα για την ολοκλήρωση προκειμένου να μπούμε στο επόμενο στάδιο της αξιολόγησης.

Ο λαός, αγαπητοί συνάδελφοι, με την ψήφο του μας έδωσε την εντολή να οδηγήσουμε τη χώρα στον δύσκολο αλλά ελπιδοφόρο δρόμο που μπορεί να ανοιχτεί μπροστά μας. Γνωρίζουμε ότι έχουμε να δώσουμε πολλές και δύσκολες μάχες. Όμως για μας μεγαλύτερη είναι αυτή της παραγωγικής ανασυγκρότησης του χώρου, στην οποία ο αγροτικός χώρος έχει πρωτεύουσα θέση. Γνωρίζουμε τον χώρο και να είστε σίγουροι ότι θα τον βγάλουμε από αυτή τη δύσκολη περίοδο που βιώνουμε.

Γι’ αυτό, λοιπόν, καλούμε για μια ακόμη φορά τους αγρότες να δώσουμε μαζί αυτή τη μάχη.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Αγροτικής Ανάπτυξης και Τροφίμων Βαγγέλη Αποστόλου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», πενήντα επτά μαθήτριες και μαθητές και τέσσερις συνοδοί εκπαιδευτικοί από το 2ο Γυμνάσιο Ιεράπετρας Λασιθίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ο Κοινοβουλευτικός Εκπρόσωπος της Δημοκρατικής Συμπαράταξης ΠΑΣΟΚ-ΔΗΜΑΡ κ. Θανάσης Θεοχαρόπουλος έχει τον λόγο για έξι λεπτά.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριοι Υπουργοί, οι αγρότες αυτή τη στιγμή βρίσκονται στον δρόμο, οι αγρότες διαμαρτύρονται και μας είπατε πριν από λίγο ότι εσείς έχετε στο DNA σας τον διάλογο. Ε, λοιπόν, να το ξεκαθαρίσουμε τότε ότι ή οι αγρότες δεν καταλαβαίνουν τι θέλετε να πείτε ή εσείς δεν μπορείτε να καταλάβετε τι λένε, απ’ τη στιγμή που κάνετε διάλογο και πρέπει να ξεκαθαρίσετε ποιος από τους δύο, κατά τη γνώμη σας, δεν καταλαβαίνει.

Εμείς είπαμε -γιατί δεν κάνουμε τα δικά σας και το είπε πριν και η κ. Γενηματά- ότι εμείς δεν είμαστε υπέρ του λαϊκισμού, και δεν είμαστε και υπέρ των κλειστών δρόμων. Θεωρούμε ότι η βία απ’ όπου κι αν προέρχεται είναι καταδικαστέα.

Συνεπώς οι αγρότες της χώρας που έχουν δίκαια αιτήματα –για τα οποία θα σας πω σε λίγο- και οι ίδιοι θα πρέπει να προστατεύσουν τους αγώνες τους.

Όμως εδώ να δούμε εσείς τι κάνετε σε αυτή τη διαδικασία. Είπατε για εθνικό σχέδιο αγροτικής ανάπτυξης πριν από λίγο κι εάν καταλάβαμε καλά, για εσάς το εθνικό σχέδιο αγροτικής ανάπτυξης είναι το τρίτο μνημόνιο. Αναλύσατε το τρίτο μνημόνιο που συμφωνήθηκε πριν από λίγους μήνες ως εθνικό σχέδιο ανάπτυξης!

Εμείς σας λέμε, λοιπόν, ότι εθνικό σχέδιο αγροτικής ανάπτυξης είναι αυτό που θα γίνει διαβούλευση με όλους τους φορείς της χώρας, με την κοινωνία, με τα κόμματα και το οποίο θα κατατεθεί. Έχει περάσει περισσότερο από ένας χρόνος και καμμία τέτοια διαβούλευση δεν έχει ξεκινήσει και σας καλούμε συνεχώς να την ξεκινήσετε και δεν την ξεκινάτε.

Κοινή Αγροτική Πολιτική. Διασφαλίστηκαν περίπου 20 δισεκατομμύρια στην προηγούμενη διαπραγμάτευση, όπως, πολύ καλά ξέρετε, τη γνωρίζω καλά τη διαπραγμάτευση και για τον Πυλώνα Ι και για τον Πυλώνα ΙΙ. Λέγατε τότε ότι υπάρχει μείωση. Σας αποδείξαμε ότι η μείωση δεν υπήρχε, γιατί η «πίτα» είχε μεγαλώσει. Τώρα λέτε και λέει και ο κύριος Πρωθυπουργός κι όταν επισκέφτηκε το Υπουργείο Αγροτικής Ανάπτυξης, ότι μοχλός για τα επόμενα χρόνια είναι αυτά τα 20 δισεκατομμύρια και υποστηρίζει όλη την αγροτική ανάπτυξη, η οποία μπορεί να επέλθει αυτά τα χρόνια, πάνω σε αυτά τα χρήματα, σε αυτούς τους πόρους. Και εσείς λέτε τώρα και κατηγορείτε τη διαπραγμάτευση που εξασφάλισε αυτά τα χρήματα για την Ελλάδα.

Ασφαλιστικό, ΟΓΑ. Σας είπαμε και στην Κυβέρνηση, κύριε Κατρούγκαλε, και στη συνάντησή μας ότι ο ΟΓΑ θα πρέπει να μείνει αυτόνομος, να υπάρχουν συνολικά τρία ταμεία. Θυμάστε. Τρία ταμεία. Δεν το ακούσατε την κατάλληλη στιγμή. Καταθέσατε μια πρόταση στους εταίρους, εσείς, δική σας, της ελληνικής Κυβέρνησης, η οποία έχει ένα ταμείο. Κι εμείς επιμένουμε και σήμερα και σας λέμε «αυτόνομος ΟΓΑ». Οι αγρότες είναι έξω και θέλουν να ακούσουν κάτι, μία πρόταση, ότι καταλαβαίνετε αυτή τη στιγμή τα προβλήματα.

Και, βέβαια, για τον τριπλασιασμό των εισφορών νομίζω ότι δεν χρειάζεται να πούμε κάτι περισσότερο. Τα στοιχεία, οτιδήποτε κι αν πείτε, νομίζω ότι είναι χαρακτηριστικά για το τι γίνεται σε σχέση με τις εισφορές των αγροτών.

Μέτρα τα οποία αυτή τη στιγμή υπάρχουν:

Ο ΦΠΑ στα γεωργικά εφόδια. Το αυξάνετε από 13% στο 23%, όταν το προηγούμενο χρονικό διάστημα λέγατε ότι το 13% είναι το υψηλότερο στην Ευρωζώνη κι έπρεπε να μειωθεί, να φτάσει στον μέσο όρο που είναι περίπου 8% με 9% και τελικά πάει από το 13% στο 23%

Κοινοτικές ενισχύσεις. Τις φορολογείτε με 26% στην πρόταση. Αυτό κι αν είναι αλλοίωση του κοινοτικού ανταγωνισμού, να λαμβάνει 19 δισεκατομμύρια η χώρα την επόμενη επταετία και να τους παίρνετε περίπου τα 5 δισεκατομμύρια, ενώ στους αγρότες των υπολοίπων χωρών αυτά τα χρήματα που δικαιούνται, για να είναι ανταγωνιστικοί, να παραμένουν. Και σας μιλάω με στοιχεία και συγκεκριμένα νούμερα.

Δεν θα μιλήσω για την προκαταβολή φόρου.

Θα φθάσω στο αγροτικό πετρέλαιο, που θέλω να σας πω κάτι. Σας το είπαμε και προχθές στην ερώτηση της προηγούμενης εβδομάδας. Στις 3 Νοεμβρίου καταθέσαμε συγκεκριμένη τροπολογία για το αγροτικό πετρέλαιο κίνησης. Και επειδή σας ακούω να λέτε συνέχεια ότι όλες οι πολιτικές δυνάμεις ψήφισαν τον Αύγουστο την κατάργηση της επιστροφής φόρου στο πετρέλαιο, σας λέω ότι δεν διαφωνούμε με την κατάργηση επιστροφής φόρου, αρκεί να θεσπιστεί αγροτικό πετρέλαιο κίνησης, όπως στις υπόλοιπες χώρες της Ευρωπαϊκής Ένωσης. Κάνετε ότι δεν ακούτε στο επιχείρημα αυτό; Να θεσπίσουμε, όπως είναι στη Γερμανία και όπως υπάρχει στις άλλες χώρες, αγροτικό πετρέλαιο κίνησης; Υπάρχει συγκεκριμένη τροπολογία που καταθέσαμε στις 3 Νοεμβρίου και την οποία δεν την έχετε κάνει αποδεκτή εδώ, σε υπό συζήτηση νομοσχέδιο. Τώρα πρέπει να προχωρήσετε στη θέσπιση του αγροτικού πετρελαίου κίνησης.

Κάνουμε, λοιπόν, συγκεκριμένες προτάσεις. Αναφερθήκαμε πριν και κατατέθηκαν οι προτάσεις της Δημοκρατικής Συμπαράταξης για το Εθνικό Σχέδιο Αγροτικής Ανάπτυξης. Δεκαπέντε συγκεκριμένες προτάσεις, με τις οποίες θα έχουμε ένα εθνικό σχέδιο και δεν θα έχουμε αυτό το αλαλούμ το οποίο γίνεται το τελευταίο χρονικό διάστημα.

Βιβλία εσόδων-εξόδων: Κοιτάξτε, οι αγρότες φορολογούνται από τα προηγούμενα χρόνια με βιβλία εσόδων-εξόδων. Στην αλλαγή αυτή ήσασταν απέναντι, ως ΣΥΡΙΖΑ. Σας λέω, λοιπόν, τι λέγατε ακριβώς έναν χρόνο πριν στις 11 Φεβρουαρίου, όχι ως Αντιπολίτευση, στα εγκαίνια της Πανελλαδικής Αγροτικής Έκθεσης στη Λάρισα, στην οποία ήσασταν, κύριε Παπαδόπουλε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Πού το ξέρετε ότι ήμουν;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Έχω εδώ τα στοιχεία.

Βλέπω, λοιπόν, εδώ το δημοσίευμα με τη φωτογραφία του κυρίου Υπουργού με τον κ. Παπαδόπουλο, που ήταν στη Λάρισα. Λένε, λοιπόν, τα εξής: «Όχι στη δημιουργία βιβλίων εσόδων-εξόδων, μείωση της τιμής του πετρελαίου έως τη δημιουργία αγροτικού πετρελαίου, επαναφορά δέκατης τρίτης σύνταξης» και διάφορα άλλα τέτοια στοιχεία, τα οποία αποδεικνύουν την αναξιοπιστία σας. Και, βέβαια, λέγατε και «αναμόρφωση του ασφαλιστικού», αλλά δεν είχαμε καταλάβει τι σημαίνει τότε, και δεν είχε καταλάβει και η χώρα τι σημαίνει «αναμόρφωση του ασφαλιστικού».

Πραγματικά, άλλο είναι το ότι φορολογούνται όπως και οι υπόλοιπες επαγγελματικές τάξεις από τα επόμενα χρόνια και είναι άλλο στοιχείο αυτό που κάνετε τώρα με την υπερφορολόγηση, που είναι εκτός κοινοτικού κεκτημένου.

Και επειδή, κύριε Υπουργέ, μιλήσατε για πρόστιμα και καταλογισμούς και επειδή επαναλαμβάνετε το «πακέτο Χατζηγάκη» -που είναι μια απαράδεκτη τακτική- κάνοντας κριτική στην Αντιπολίτευση, έχω εδώ δύο δημοσιεύματα στην εφημερίδα «ΤΑ ΝΕΑ», στις 22 Αυγούστου του 2014. Σας διαβάζω: «Για την ακρίβεια ο Βουλευτής Βαγγέλης Αποστόλου, αρμόδιος του κόμματος για τα αγροτικά, στις παρεμβάσεις του αυτές τις ημέρες στις αγροτικές συνελεύσεις για τα προϊόντα που πλήττονται από το ρωσικό εμπάργκο ζητεί μέτρα τύπου Χατζηγάκη, με το επιχείρημα ότι τότε είχαν ευνοηθεί οι παραγωγοί. Αν φθάσουν και σε αυτό είναι σαν να βγάζουμε τη γλώσσα στους κοινοτικούς». Τις επόμενες μέρες δημοσίευμα πάλι: «Αλλά αφού μιλάμε για το συγκεκριμένο θέμα, προστίθεται και η θεωρία της Κουμουνδούρου για ενισχύσεις στους αγρότες σε στυλ «πακέτου Χατζηγάκη». Ήδη υπήρξε μια πρώτη αψιμαχία ανάμεσα στον Βουλευτή του ΣΥΡΙΖΑ Βαγγέλη Αποστόλου και στον Γραμματέα της ΔΗΜΑΡ Θανάση Θεοχαρόπουλο, ενώπιον των παραγωγών. Ευλόγως ο δεύτερος δεν καταλαβαίνει τι νόημα έχει να δοθούν στους αγρότες λεφτά που θα τους ζητούν στη συνέχεια να επιστραφούν εντόκως». Αυτά εδώ λοιπόν, που σας ανέφερα μέχρι τώρα, κατατίθενται στα Πρακτικά.

Κατατίθενται στα Πρακτικά για να δούμε τι ακριβώς λέγατε για το «πακέτο Χατζηγάκη» και για τις πρακτικές αυτές, που κουνάτε το δάχτυλο αυτήν τη στιγμή, ενώ το καλοκαίρι του 2014 ήσασταν ουσιαστικά σε αυτήν την πολιτική, ενώπιον των παραγωγών της χώρας, ενώπιον της Αντιπολίτευσης, ενώπιον των κομμάτων, ενώπιον των δημοσιογράφων και λέγατε αυτά τα στοιχεία.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

(Στο σημείο αυτό ο Βουλευτής κ. Αθανάσιος Θεοχαρόπουλος καταθέτει για τα Πρακτικά τα προαναφερθέντα δημοσιεύματα καθώς και την προαναφερθείσα τροπολογία, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Παραποιείτε εσκεμμένα. Αυτή η μονταζιέρα είναι χαρακτηριστική.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Και βεβαίως, να πάμε και στην κτηνοτροφία.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Λυπάμαι που παραποιείτε εσκεμμένα τις δηλώσεις μου.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Μην εκνευρίζεστε, περιμένετε. Θα απαντήσετε.

**ΧΡΗΣΤΟΣ ΑΝΤΩΝΙΟΥ:** …(δεν ακούστηκε)

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ήσασταν στη Βέροια, αγαπητέ Βουλευτή του Νομού Ημαθίας, στην Ημαθία εκείνη τη στιγμή όταν το είπε ο κ. Αποστόλου. Ολοκληρώνοντας, όσον αφορά στην κτηνοτροφία, θα σας πω το εξής σχετικά με το γάλα –γιατί είναι πολύ σημαντικό θέμα και μας ακούν αυτήν τη στιγμή οι κτηνοτρόφοι. Δεν αυξήθηκε η διάρκεια ζωής του γάλακτος πάνω από επτά μέρες. Είχαμε καταφέρει να προστατευθεί μέχρι τις επτά μέρες η διάρκεια ζωής του γάλακτος.

Σας ρώτησα και σας ξαναρωτώ: Θα φέρετε υπουργική απόφαση με την οποία θα απελευθερώνετε τη διάρκεια ζωής του γάλακτος, με αποτέλεσμα να έχουμε πλειάδα εισαγωγών στη χώρα και να μην μπορεί να προστατευθεί καθόλου η εγχώρια κτηνοτροφική παραγωγή; Δώστε επιτέλους μία απάντηση. Οι αγρότες και οι κτηνοτρόφοι είναι στους δρόμους και περιμένουν απαντήσεις από σας. Δεν περιμένουν θεωρίες και διαλέξεις. Λέτε συνέχεια για τη σχέση τιμής παραγωγού και καταναλωτή 1 προς 7. Τι έχετε κάνει αυτούς τους μήνες, αυτόν το χρόνο που κυβερνάτε; Δεν έχετε κάνει απολύτως τίποτα.

Τελειώνοντας την ομιλία μου, για να δούμε τι σημαίνει αξιοπιστία λόγων, έργων και πράξεων, σας θυμίζω τα εξής: «Μόλις γίνουν εκλογές, ξεχνάνε τις υποσχέσεις και οι σωτήρες του τόπου κρύβονται πίσω από τις κλούβες των ΜΑΤ. Έπρεπε να έλθει στα μπλόκα ο Πρωθυπουργός για να συζητήσει με τους αγρότες. Αν δεν ανασυγκροτήσουμε την αγροτική παραγωγή, θα είμαστε για πάντα αποικία χρέους. Αν δεν υπάρξει φθηνό πετρέλαιο, φθηνό ρεύμα και ρευστότητα, δεν μπορεί να ανασυγκροτηθεί η αγροτική οικονομία. Δεν μπορούμε να δίνουμε αφορολόγητο πετρέλαιο στους εφοπλιστές και οι αγρότες να πληρώνουν».

Ποιος τα είπε αυτά, κυρίες και κύριοι Βουλευτές; Ο κ. Τσίπρας.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Θεοχαρόπουλο.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Βρούτσης για έξι λεπτά.

**ΙΩΑΝΝΗΣ ΒΡΟΥΤΣΗΣ:** Κυρίες και κύριοι συνάδελφοι, θέλω να ξεκινήσω με κάτι το οποίο πιστεύω ότι είναι κοινός τόπος για όλους τους Έλληνες σ’ αυτές τις δύσκολες στιγμές, με την παραδοχή ότι η Ελλάδα κινδυνεύει. Δεν ξέρω κατά πόσο το αντιλαμβάνεται η Κυβέρνηση, αλλά αυτό το θλιβερό κλίμα της αγωνίας και της αβεβαιότητας διαπερνά το σύνολο της ελληνικής κοινωνίας.

Η πραγματικότητα είναι αμείλικτη. Μέχρι στιγμής είχαμε δυστυχώς τα δύσκολα δημοσιονομικά προβλήματα, την δημοσιονομική προσαρμογή της χώρας. Τώρα προστέθηκε και το μεγάλο ζήτημα της μετανάστευσης, το οποίο ανοίγει πλέον και το νέο ζήτημα του κλεισίματος των συνόρων.

Όλο αυτό το εκρηκτικό μείγμα το οποίο διαμορφώνεται, έρχεται ευθέως και χτυπάει τους τρεις μοναδικούς ελπιδοφόρους τομείς στους οποίους μπορεί να ελπίζει η Ελλάδα και η ελληνική κοινωνία για να βγει από την κρίση, τον πρωτογενή τομέα, τη ναυτιλία και τον τουρισμό.

Μέσα σ’ όλο αυτό το πολύ δυσάρεστο για όλους μας κλίμα, η Νέα Δημοκρατία εκπέμπει ένα μήνυμα ενότητας του ελληνικού λαού. Πάνω απ’ όλα, στις δύσκολες αυτές στιγμές, τις πρωτόγνωρες, θα μου επιτρέψει η Κυβέρνηση να πω ότι δεν υπάρχει ούτε ένας Έλληνας σήμερα, αγρότης, συνταξιούχος, άνεργος, εργαζόμενος που να ψήφισε και τον ΣΥΡΙΖΑ –παραχωρώ και αυτήν την ιδιότητα- που να αισθάνεται ότι φέτος, τον Ιανουάριο του 2016, είναι καλύτερα από το 2014. Αυτή είναι η θλιβερή πραγματικότητα και η εξέλιξη των πραγμάτων, κυρίες και κύριοι συνάδελφοι.

Μέσα σ’ αυτό το πολύ θλιβερό και «γκρίζο» περιβάλλον, αν ρωτήσει κάποιος με τι στοιχεία επιβεβαιώνονται αυτά, θα σας πω δυστυχώς ότι σήμερα τα στοιχεία τα οποία παρουσιάζονται για την ελληνική οικονομία, εκτός από αδιάσειστα είναι και προβλέψιμα και πολύ αρνητικά.

Παραδείγματος χάριν, η ύφεση για το 2015 που είχε προβλεφθεί μηδέν στον προϋπολογισμό, δυστυχώς θα είναι πλέον μείον, θα έχουμε ύφεση και θα έχουμε ύφεση και το 2016, κάτι που διαψεύδει τον Πρωθυπουργό και το οικονομικό επιτελείο της Κυβέρνησης.

Δεύτερον, σχετικά με τα capital controls, κάποιοι από την Κυβέρνηση έλεγαν ότι το 2015 θα ανοίξουν οι τράπεζες. Όχι μόνο δεν άνοιξαν, αλλά διαψεύδεται και ο ίδιος ο Πρωθυπουργός, ο οποίος έλεγε ότι θα ανοίξουν το 2016. Διαψεύδεται από τη δήλωση του διοικητή της Τράπεζας της Ελλάδος. Άρα, όλοι οι Έλληνες ξέρουν ότι δεν πρόκειται να ανοίξουν οι τράπεζες, να αρθούν τα capital controls ούτε το 2016.

Η κατάρρευση του Χρηματιστηρίου προεξοφλεί, γιατί προβλέπει το μέλλον της ελληνικής οικονομίας.

Σήμερα, κυρίες και κύριοι της Κυβέρνησης, προκαλώντας τη νοημοσύνη όλου του ελληνικού λαού μέσα από τα πολλά ψέματα που έχετε πει, έχετε βάλει απέναντί σας όλη την παραγωγική κοινωνία της χώρας και έχετε απόλυτη ευθύνη γι’ αυτό που συμβαίνει.

Και το πολιτικά παράδοξο είναι ότι βάλατε όλη την ελληνική κοινωνία απέναντί σας, όχι γιατί είδαν όλο το πακέτο των μέτρων ως λογαριασμό στην τσέπη του κάθε Έλληνα –φτάνει σταδιακά- αλλά κυρίως γιατί ξεχείλισε η οργή από τα πολλά αλλεπάλληλα ψέματα που έχετε πει. Και αυτό είναι που προκαλεί και αυτό είναι που εξοργίζει.

Οι αγρότες βρίσκονται σήμερα στους δρόμους, γιατί, κύριε Υπουργέ της Γεωργίας, θα είναι μνημείο ιστορικό στην πολιτική ζωή του τόπου το δελτίο τύπου που βγάλατε πριν το δημοψήφισμα. Το διάβασε λίγο πριν ο κ. Κεγκέρογλου, το είπε και το ΚΚΕ στην προηγούμενη επερώτηση την προηγούμενη εβδομάδα για τους αγρότες. Αυτά μένουν, στιγματίζουν την πολιτική ζωή του τόπου. Και αυτά που είπατε και εσείς, κύριε Υπουργέ της Κοινωνικής Ασφάλισης. Γιατί η οργή που έχει βγάλει σήμερα τους αγρότες στον δρόμο είναι κατεξοχήν για το ζήτημα του ασφαλιστικού.

Θέλω, λοιπόν, στον λίγο χρόνο που έχω να αποκαταστήσω την αλήθεια σε τρία κρίσιμα ζητήματα. Και εξηγούμαι:

Πρώτον, κύριε Υπουργέ Εργασίας, σταματήστε να ψεύδεστε! Προκαλεί το ψέμα. Καταθέτω για δεύτερη φορά στο ελληνικό Κοινοβούλιο αυτό που κατέθεσε πριν από μία βδομάδα ο Πρόεδρος της Νέας Δημοκρατίας Κυριάκος Μητσοτάκης. Είναι η πρώτη –δυστυχώς, λέω πρώτη- αναλογιστική μελέτη που κατατίθεται στο ελληνικό Κοινοβούλιο, η οποία είναι κάτω από την Ευρωπαϊκή Επιτροπή και έδειξε ότι το ασφαλιστικό σύστημα το οποίο θα εφαρμόζαμε την 1η Ιανουαρίου 2015 εκπλήρωνε τα στοιχεία βιωσιμότητας. Τι σημαίνει αυτό;

Έγινε με τις δυσκολότερες παραδοχές της τρόικας, κάτω από το Ageing Working Group, κύριε Υπουργέ. Είναι μελέτη του 2015 και όχι του 2011, που λίγο πριν καταθέσατε, και δείχνει ότι το σύστημα ήταν βιώσιμο και δεν χρειαζόταν να γίνουν οι μειώσεις στις συντάξεις και οι εξοντωτικές αυξήσεις των εισφορών που φέρνετε, γιατί απλώς θα κάναμε τις οριακές παρεμβάσεις –«ουρές» τις λέω- του mail Χαρδούβελη: μέτρα ήπιας προσαρμογής, πρόωρες συνταξιοδοτήσεις, διοικητική ενοποίησή ταμείων.

(Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον, καταθέτω στα Πρακτικά τη σελίδα 42 του προϋπολογισμού του ΣΥΡΙΖΑ. Κύριοι του ΣΥΡΙΖΑ, θέλω να τη δείτε. Είναι ντοκουμέντα που πρέπει να τα συζητάτε μεταξύ σας. Η σελίδα 42 του προϋπολογισμού του ΣΥΡΙΖΑ –είναι Δεκέμβριος του 2015, λίγους μήνες πριν- λέει ότι η στήριξη της βιωσιμότητας του ασφαλιστικού συστήματος –περνάω τα περισσότερα- θα γίνει με την εφαρμογή των μεταρρυθμίσεων του ν. 3863/2010, δηλαδή του νόμου που ήμουν έτοιμος να εφαρμόσω τον Ιανουάριο του 2015 και τον οποίο ανακόψατε. Τι σημαίνει αυτό; Το καταθέτω, γιατί είναι ένα κρίσιμο μέγεθος που επιβεβαιώνει το εξής:

Δύο μήνες πριν, κύριε Υπουργέ Εργασίας, ο ΣΥΡΙΖΑ, ως Κυβέρνηση, είχε γραμμή στο επίπεδο του ασφαλιστικού να εφαρμόσει τον νόμο τον δικό μου, που θα εφαρμοζόταν από 1η Ιανουαρίου 2015. Αυτό βάλατε.

(Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Τα ονειρευόσασταν!

**ΙΩΑΝΝΗΣ ΒΡΟΥΤΣΗΣ:** Βλέπετε τα όνειρα τα δικά σας. Έχουν γίνει εφιάλτες. Τα δικά σας όνειρα έγιναν εφιάλτες για την ελληνική κοινωνία.

Και ολοκληρώνω, για να πάω και στο μεγαλύτερο, όπου θα κληθείτε να απαντήσετε και εσείς και ο Πρωθυπουργός.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε τη σκέψη σας, όμως.

**ΙΩΑΝΝΗΣ ΒΡΟΥΤΣΗΣ:** Ολοκληρώνω.

Τι σημαίνει αυτό; Ενώ τον Δεκέμβριο του 2015 έπρεπε με τον προϋπολογισμό να εφαρμοστεί συγκεκριμένη πολιτική, έρχεστε λίγες μέρες μετά και καταθέτετε στα κόμματα ένα δικό σας σχέδιο. Άρα είπατε ψέματα και στον προϋπολογισμό και από πίσω διαμορφώνατε ένα άλλο περιβάλλον, αυτό το οποίο καταθέσατε στα κόμματα, δικής σας έμπνευσης.

Πάω τώρα και στο τρίτο και με αυτό κλείνω, κύριε Πρόεδρε. Στο τρίτο που θα πω, ζητάω από τον Υπουργό Εργασίας να απαντήσει. Από την πρώτη στιγμή που καταθέσατε στα κόμματα το σχέδιό σας, παντού λέγατε ότι είναι έμπνευσης και γραφής ελληνικής. Δυόμισι χρόνια εγώ στο Υπουργείο, κύριε Κατρούγκαλε, για όσους νόμους έφερα ποτέ δεν έκανα τέτοια δήλωση, γιατί όλοι ήταν ελληνικοί και είχαν ένα στοιχείο: όλοι έγιναν μέσα στο Υπουργείο Εργασίας.

Καλώ σήμερα το Υπουργείο Εργασίας, τους διευθυντές, τους προϊσταμένους, τους εργαζόμενους, εάν αυτό που λέω είναι ανακριβές, να με διαψεύσουν και θα ζητήσω δημόσια συγγνώμη στην ελληνική Βουλή. Δυόμισι χρόνια ό,τι έφερα στη Βουλή διαμορφώθηκε μέσα στο Υπουργείο.

Και τώρα καταθέτω, κυρίες και κύριοι συνάδελφοι, το μεγάλο ψέμα του κ. Κατρούγκαλου, που παρέσυρε και τον Πρωθυπουργό και από Βήματος Βουλής είπε περί υποτιθέμενης καταγραφής νομοσχεδίου στα ελληνικά.

Καταθέτω το δελτίο Τύπου των εργαζομένων του Υπουργείου Εργασίας -σήμερα βγήκε, κύριε Υπουργέ- με ημερομηνία 12-2-2016. Δεν χρησιμοποιώ ποτέ συνδικαλιστικά κείμενα, αλλά αυτό έχει την ειδική αξία ότι σας εκθέτει, υπό την έννοια ότι λέει ότι τίποτα απ’ αυτά που παρουσιάσατε στο σχέδιο δεν πέρασε από το Υπουργείο Εργασίας. Όλα έγιναν εκτός Υπουργείου Εργασίας. Αντίθετα, δηλαδή, απ’ αυτά που κάναμε εμείς.

(Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα εσείς είπατε ένα τεράστιο ψέμα στον ελληνικό λαό. Παρασύρατε τον Πρωθυπουργό από Βήματος Βουλής να συνεχίσει το ψέμα που του δώσατε να πει και σήμερα εγκαλείστε, διότι είστε εκτεθειμένος, και πρέπει να πείτε αν επιβεβαιώνετε ή όχι το συγκεκριμένο δημοσίευμα.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Κοινοβουλευτικό Εκπρόσωπο της Νέας Δημοκρατίας κ. Βρούτση.

Τον λόγο έχει ο Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Κατρούγκαλος.

Πόσο χρόνο θέλετε, κύριε Υπουργέ, για να απαντήσετε;

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Νομίζω ότι έξι λεπτά θα μου φτάσουν.

**ΠΡΟΕΔΡΕΥΩΝ (Αναστάσιος Κουράκης):** Καλώς.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Λέγανε για τους Βουρβόνους ότι, παρά την αποχώρησή τους από την εξουσία, τίποτα δεν έμαθαν και τίποτα δεν ξέχασαν. Βλέποντάς σας εσάς, τους εκπροσώπους του παλιού πολιτικού κόσμου, βλέπω πόσο δύσκολο είναι να μάθει κανείς κάτι και να ξεχάσει τις παλιές πρακτικές της διαπλοκής, της ανομίας, του ψέματος.

Δίπλα σε σας, κύριοι, η ομιλία του κ. Λεβέντη ήταν φάρος λογικής. Σε αυτό που είπε ο κ. Λεβέντης είχε δίκιο. Δεν αντιδρούν οι αγρότες στο ότι θα έχουν 15 ευρώ αύξηση τον μήνα σε ασφαλιστικές εισφορές; Σε τι αντιδρούν;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Να παραιτηθείτε σας είπε.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Για δεκαετίες το χώμα πετρώνει και τα χωριά ερημώνουν, γιατί δεν υπάρχει μοντέλο ανάπτυξης. Τι υπάρχει; Ένα πάρτι για τους λίγους, που μπορεί να πλουτίζουν με τις κοινοτικές ενισχύσεις, ένα πάρτι για τους λίγους –συνήθως τους ίδιους λίγους-, για τους συνεταιρισμούς, και τους πιο πολλούς να ζουν ίσα ίσα. Αυτοί που ζούσαν ίσα ίσα την πενταετία του μνημονίου με τις πολιτικές λιτότητας και τη μαυρίλα του νεοφιλελευθερισμού έπαψαν να τα φέρνουν πέρα, ακόμα και όπως τα έφερναν. Αυτή η βουβή αγανάκτηση μαζεμένη είναι που φέρνει σήμερα τον κόσμο στους δρόμους. Κι ακριβώς γι’ αυτό δεν είναι αντίπαλοί μας οι άνθρωποι αυτοί. Και γι’ αυτό θέλουμε να κουβεντιάσουμε και να συζητήσουμε μαζί τους.

Θα σας πω κυρίως για το ασφαλιστικό. Ποια είναι η προσπάθειά μας στο ασφαλιστικό; Να μοιράσουμε μια πίτα μικρότερη, γιατί μας παρέδωσαν την Ελλάδα κατά 1/4 φτωχότερη απ’ ό,τι ήταν το 2010 και τα ασφαλιστικά ταμεία με 4 δισεκατομμύρια ελλείμματα. Να μοιράσουμε, λοιπόν, αυτή τη μικρότερη συνταξιοδοτική πίτα με έναν πιο δίκαιο τρόπο. Και τι σημαίνει πιο δίκαιος τρόπος;

Αφ’ ενός, ισονομία, ίδιοι κανόνες για όλους και, αφ’ ετέρου, κοινωνική δικαιοσύνη. Αν υπάρχει μια εύνοια, η εύνοια αυτή να είναι για τους αδύναμους. Και την ίδια εύνοια που θέλουμε να δείξουμε για τον φτωχό εργάτη, τον φτωχό αυτοαπασχολούμενο, τον μικρέμπορο θέλουμε να τη δείξουμε και για τους φτωχούς αγρότες.

Είπα και προηγουμένως ότι για το 88% των αγροτών που έχουν εισόδημα κάτω από 5.000 ευρώ και που είναι σήμερα στην τρίτη ασφαλιστική κατηγορία, ακόμα και όπως είναι η πρόβλεψη του νόμου μας, συνιστά μια επιβάρυνση 15 ευρώ για το 2017 και για το 2015 δεν είναι τριπλάσια. Με 93 ευρώ τον μήνα -τόσο είναι το 20% των 468 ευρώ- οι άνθρωποι αυτοί θα πάρουν μια εθνική σύνταξη 384 ευρώ. Διότι εμείς είμαστε που δεν θέλουμε τον αγρότη όχι «κακομοίρη» -εγώ δεν θα χρησιμοποιούσα ποτέ μια τέτοια λέξη για μια επαγγελματική κατηγορία-, αλλά δεν τον θεωρούμε «πολίτη δεύτερης κατηγορίας».

Είμαστε έτοιμοι να συζητήσουμε με τους αγρότες κι έχουμε ήδη πάρει μηνύματα, ακόμα και προτάσεις, από πολλά μπλόκα. Tους περιμένουμε από βδομάδα να έρθουν και να συζητήσουμε. Ποια είναι η μοναδική προϋπόθεση του διαλόγου; Να είμαστε απέναντι, πρόσωπο με πρόσωπο, να κοιταχτούμε στα μάτια και να βρούμε τις κατάλληλες λύσεις. Και αυτό το ζητούσαν πάντοτε οι αγροτικές κινητοποιήσεις και ο Πρωθυπουργός το έδωσε μόνος του από την αρχή.

Έρχομαι στο ασφαλιστικό. Ένα ταμείο ψηφίσατε, κύριοι της Νέας Δημοκρατίας, του ΠΑΣΟΚ, του Ποταμιού, με τον ν.4336/2015. Μία ενιαία ασφαλιστική οντότητα, one single entity, στα αγγλικά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Στα αγγλικά.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αυτό είναι στα αγγλικά, γιατί μας ήρθε μεταφρασμένο. Οι δικοί μας νόμοι είναι στα ελληνικά, κύριε Κεγκέρογλου.

Και μια που μου δώσατε αυτήν την ατάκα, θα πω ότι είναι συνηθισμένος στα ψέματα ο κ. Βρούτσης. Αυτό που έφερε σαν αποκάλυψη –τώρα το διαβάζω κι εγώ-, πως «για το συγκεκριμένο προσχέδιο καμμία συμμετοχή δεν είχαν οι υπάλληλοι του Υπουργείου. Ατυχώς οι ασφαλιστικές και διοικητικές Υπηρεσίες, ακόμη και σήμερα, παραμένουν στο περιθώριο ως προς τη σύνταξη του ασφαλιστικού νομοσχεδίου», και αυτό ψέμα είναι.

Με τους διευθυντές, προφανώς, συνεργαζόμαστε. Υπάρχει μια συνέχεια συνδικαλιστικής σύγκρουσης εδώ, που έχει να κάνει με την τοποθέτηση μιας γενικής διευθύντριας του Υπουργείου, που ήταν διευθύντρια στην κοινωνική ασφάλιση, σε άλλη θέση. Αυτό το μικροσυνδικαλιστικό –γιατί για τα μικρά είναι η πολιτική των κομμάτων του παλαιοκομματισμού- το έφερε τώρα ως πολιτικό επιχείρημα ο Κοινοβουλευτικός Εκπρόσωπος της Νέας Δημοκρατίας.

Ως προς δε τις αναλογιστικές μελέτες, αυτό είπα κι εγώ: Του ’15 ήταν η δική σας για τις αλλαγές του ’13 και του ’14, του ’12 ήταν του ΠΑΣΟΚ για τον νόμο του ’10. Ποια ήταν η απάντησή μου στην κ. Χριστοφιλοπούλου; Ότι πάντοτε οι αναλογιστικές μελέτες, επειδή περνούν από τη διαδικασία του Ageing Working Group, έπονται των νόμων, ακριβώς γιατί πρέπει να έχουμε προσδιορισμένο το ποσοστό αναπλήρωσης. Και ακριβώς το ίδιο πράγμα σάς είχα ρωτήσει κι εσάς, πώς περιμένατε να είναι κατατεθειμένη στο Ageing Working Group η νέα αναλογιστική μελέτη, αφού τα ποσοστά αναπλήρωσης είναι ακόμα αντικείμενο διαπραγμάτευσης.

Ποια είναι η αλήθεια για το μέλλον του αγροτικού ζητήματος; Ότι πρέπει να έχουμε ένα μοντέλο αγροτικής ανάπτυξης. Πώς; Αξιοποιώντας τα συγκριτικά πλεονεκτήματα που έχει η χώρα μας. Οι νέοι αγρότες έχουν ιδέες, είναι δημιουργικοί. Δεν είναι λογικό να στέλνουμε όλο μας το λάδι χύμα στην Ιταλία ή σε τενεκέδες μαύρους. Το αγροτοβιομηχανικό σύμπλεγμα είναι ο βασικός τρόπος να αναπτύξουμε τα δύο βασικά πλεονεκτήματα της χώρας μας, την ευλογία από τη φύση και ότι έχουμε την πιο μορφωμένη, την πιο προικισμένη γενιά νέων Ελλήνων. Τα γεωγραφικά πλεονεκτήματα, επομένως, με τα πλεονεκτήματα της νέας γενιάς. Αυτό είναι το μοντέλο που προτείνουμε στην ελληνική κοινωνία.

Το ασφαλιστικό είναι μια προϋπόθεση γι’ αυτήν την αναγκαία επιστροφή στην ανάπτυξη. Γιατί μικραίνει τα πραγματικά βάρη στην οικονομία και δίνει την ευκαιρία στην ανάπτυξη να έρθει, όπως όλα δείχνουν, το δεύτερο εξάμηνο του 2016.

Παρά τις ιερεμιάδες των κομμάτων της Αντιπολίτευσης, αυτό είναι ήδη ορατό στους ξένους μελετητές. Γιατί η «STANDARD & POOR’S» αναβάθμισε τις προοπτικές της ελληνικής οικονομίας από το CCC+ στο B-; Γιατί υπάρχουν αυτά τα θετικά σχόλια στο Eurogroup. Γιατί ο δρόμος έχει ανοίξει και οι αγρότες είναι όχι απλώς σύμμαχοί μας, αλλά οι συνεργάτες μας γι’ αυτό το νέο μοντέλο ανάπτυξης. Τους περιμένουμε από βδομάδα όχι μόνο για το ασφαλιστικό, αλλά για όλα τα πράγματα που πρέπει να συζητήσουμε, να αποφασίσουμε και, κυρίως, να φτιάξουμε μαζί, γιατί τώρα είναι η ώρα της ανοικοδόμησης της νέας Ελλάδας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Εργασίας, Κοινωνικής Ασφάλισης και Κοινωνικής Εργασίας κ. Κατρούγκαλο.

Τον λόγο έχει ο Κοινοβουλευτικός Εκπρόσωπος του Λαϊκού Συνδέσμου- Χρυσή Αυγή κ. Κασιδιάρης, για έξι λεπτά.

**ΗΛΙΑΣ ΚΑΣΙΔΙΑΡΗΣ:** Παρακολουθούμε στην κυριολεξία έναν θίασο, στον οποίο ερίζουν οι της δήθεν Αντιπολίτευσης με τους κυβερνώντες για την περίοδο κατά την οποία έρχονταν τα νομοσχέδια στα αγγλικά και απλά μεταφράζονταν στην Ελλάδα, αν αυτό έγινε σήμερα ή αν αυτό γινόταν στις προηγούμενες μνημονιακές κυβερνήσεις.

Οι πάντες, όμως, έχουν καταλάβει πως αυτό το σχέδιο καταστροφής της χώρας εξελίσσεται από το 2012 μέχρι σήμερα ανελλιπώς. Τα νομοσχέδια έρχονταν στα αγγλικά και επί Νέας Δημοκρατίας-ΠΑΣΟΚ και επί ΣΥΡΙΖΑ. Και σήμερα, δηλαδή, επί ΣΥΡΙΖΑ-ΑΝΕΛ. Απλώς μεταφράζονται και ψηφίζονται μετά μανίας από τους Βουλευτές των συγκυβερνώντων κομμάτων.

Εξελίσσεται, λοιπόν, ένα σχέδιο καταστροφής της βάσης της εθνικής μας οικονομίας, ολοκληρωτικής καταστροφής και κατάρρευσης του πρωτογενούς τομέα. Είναι πάρα πολύ κρίσιμη η περίοδος που διανύουμε, για αυτό και είναι πάρα πολύ σημαντικές οι κινητοποιήσεις, οι οποίες εξελίσσονται αυτή τη στιγμή. Και είναι γελοίο να εμφανίζεται ένας Υπουργός του ΣΥΡΙΖΑ και να λέει ότι είναι φίλοι τους αυτοί που κινητοποιούνται και αντιδρούν!

Αυτοί που τρώνε το ξύλο σήμερα στο Χαϊδάρι είναι φίλοι τους; Αυτοί που τρώνε τα χημικά, αυτοί που τους σπάνε τα αυτοκίνητα άνδρες των ΜΑΤ στην επαρχία είναι φίλοι της Κυβέρνησης; Και τι θα κάνατε στους εχθρούς σας, δηλαδή; Θα τους πυροβολούσατε;

Η Χρυσή Αυγή απαιτεί να παύσει αυτό το αίσχος της καταστροφής του πρωτογενούς τομέα της Ελλάδος. Θέλουμε αγροτική ανάπτυξη. Θέλουμε εθνική παραγωγή. Δεν θέλουμε αυτό που λένε οι Γερμανοί, να γίνουν οι Έλληνες «γκαρσόνια» όλης της Ευρώπης. Θέλουμε εθνική παραγωγή και αύξηση του Ακαθάριστου Εθνικού Προϊόντος της Ελλάδος. Διότι, όπως λέει και ο αείμνηστος καθηγητής Κονδύλης, «αγροτική και βιομηχανική ανάπτυξη κατά 1% αξίζει εκατό φορές περισσότερο από 1% τουριστική ανάπτυξη ή καταναλωτική επέκταση, διότι η πρώτη και μόνο συμβάλλει στην αυτάρκεια της πατρίδας».

Αυτάρκεια, λοιπόν. Αυτό είναι το αίτημα της Χρυσής Αυγής. Βεβαίως, δεν οδηγούμεθα σε αυτάρκεια. Οδηγούμεθα σε οριστική καταστροφή της ελληνικής οικονομίας. Ήδη ο Τόμσεν μίλησε για εννέα δισεκατομμύρια ευρώ νέα μέτρα. Θα αναλύσω εν ολίγοις, στον ελάχιστο χρόνο που έχω, για ποιον λόγο εξυπηρετείτε ένα σχέδιο, το οποίο έχει στόχο να εκμηδενίσει τον Έλληνα αγρότη σε σχέση με τον ανταγωνισμό της Βόρειας Ευρώπης. Διότι αυτό είναι το σχέδιο: Η Ελλάδα να μην παράγει τίποτα και να αναπτυχθούν σε βάρος της Ελλάδος οι οικονομίες της Βόρειας Ευρώπης και εμείς να είμαστε τα «γκαρσόνια» της Ευρώπης και οι υποτακτικοί της Ευρωπαϊκής Ένωσης.

Το κόστος κεφαλαίου, λοιπόν, των Ελλήνων αγροτών, δηλαδή τα επιτόκια που πληρώνουν, είναι τετραπλάσιο απ’ ό,τι των Ευρωπαίων. Το κόστος της ηλεκτρικής ενέργειας είναι δύο φορές παραπάνω απ’ ό,τι των Ευρωπαίων. Το κόστος του πετρελαίου είναι και αυτό πολύ παραπάνω απ’ ό,τι του ανταγωνισμού. Το κόστος λιπασμάτων, εργαλείων, πρώτων υλών, ζωοτροφών είναι δύο φορές παραπάνω απ’ ό,τι τα πληρώνει ο αγρότης στο Βέλγιο, στην Ολλανδία και στη Γερμανία. Το κόστος διακίνησης δε είναι πολύ υψηλότερο, λόγω του κακού δικτύου των περιφερειακών δρόμων. Το κόστος ύδρευσης είναι, επίσης, πολύ υψηλότερο. Ακόμη και η πρόσβαση στο νερό πολλές φορές είναι αδύνατη, λόγω έλλειψης αρδευτικών δικτύων.

Τέλος, επειδή αναφέρθηκε στην ευλογημένη ελληνική γη ο προλαλήσας Υπουργός, ξέρετε πολύ καλά ότι το ελληνικό ελαιόλαδο έρχονται εδώ οι Ισπανοί και οι Ιταλοί και το παίρνουν τζάμπα και το διακινούν στις διεθνείς αγορές. Δεν έχει γίνει καμμία κίνηση, ούτε από την παρούσα ούτε από άλλες κυβερνήσεις, να μπει το κράτος μεσάζοντας και να μπορεί να πωλείται αυτό το ελληνικό προϊόν, το οποίο είναι, πραγματικά, ένας θησαυρός, στο εξωτερικό -στη Ρωσία, στο Ιράν, όπου είδαμε ότι κάνατε επισκέψεις-, ούτως ώστε να λυθεί το οικονομικό πρόβλημα χιλιάδων ελληνικών οικογενειών.

Τι κάνετε αντ’ αυτού; Ποια είναι η προδοσία σας έναντι των πολιτών, οι οποίοι πίστεψαν τα ψέματα που λέγατε επί χρόνια; Με το νέο κατάπτυστο νομοσχέδιο, με τα νέα κατάπτυστα μέτρα, τα οποία επιβάλλετε, πολλαπλασιάζετε τους φόρους από 13% στο 20% και στη συνέχεια στο 26%. Πολλαπλασιάζετε –και αυτό είναι εγκληματικό- την προκαταβολή μελλοντικού φόρου από 27% στο 100%, ενώ θα έπρεπε, ειδικά για τους αγρότες, να μηδενιστεί η προκαταβολή, γιατί ο αγρότης δεν μπορεί να ξέρει τι διακυμάνσεις θα έχει η παραγωγή του από χρονιά σε χρονιά. Τριπλασιάζετε τις ασφαλιστικές εισφορές. Θέλετε να τους τελειώσετε και να τους ξεκληρίσετε όλους. Καταργείτε την έκπτωση φόρου πετρελαίου για τα αγροτικά μηχανήματα, για να μη δουλεύει κανείς.

Και κάνοντας όλα αυτά τα εγκλήματα, εμφανίζονται ανεκδιήγητοι Υπουργοί μέσα στη Βουλή και συνεχίζουν να προκαλούν. Εμφανίζεται ο ανεκδιήγητος παράγοντας που παριστάνει τον Υπουργό και λέει εδώ, στο Περιστύλιο της Βουλής, ότι όσοι αντιδρούν είναι κρίμα για το αγροτικό κίνημα!

Τολμάς, Αποστόλου, και μιλάς για αγροτικό κίνημα; Εσείς σκοτώνετε το αγροτικό κίνημα. Με τα μέτρα αυτά πεθαίνει ο αγρότης, ηλίθιε! «Ηλίθιε!», έτσι ακριβώς, όπως ο Σόιμπλε είπε τον Τσίπρα και ευχαριστούσατε.

Σε έναν χρόνο από σήμερα δεν υπάρχει περίπτωση να υπάρχει αγροτική παραγωγή στην Ελλάδα, αν περάσουν όλα αυτά τα κατάπτυστα μέτρα, τα οποία φέρνετε στην πλάτη του ελληνικού λαού. Εσείς, λοιπόν, είστε το κρίμα! Εσείς είστε η ντροπή για την Ελλάδα!

Να μην υπενθυμίσω τα ρεζιλίκια που υποστήκατε από τις κινητοποιήσεις των Ελλήνων πολιτών και αναγκαζόταν ο Υπουργός Αγροτικής Ανάπτυξης να μασκαρεύεται και να ντύνεται αστυνομικός στην Κομοτηνή.

Να μιλήσω, όμως, για τον άλλο ανεκδιήγητο και καθυστερημένο κυβερνητικό παράγοντα, τον Τόσκα, ο οποίος βγήκε σήμερα στα κανάλια και έλεγε πάλι ότι είναι Χρυσαυγίτες αυτοί που έτρωγαν χημικά και ξύλο από τα ματ στο Δαφνί. Έβγαινε ο Καμμένος και έλεγε ότι ήταν Χρυσαυγίτες αυτοί που τους καταστρέφουν τις περιουσίες οι αστυνομικοί στην Κω.

Δεν είναι όλοι Χρυσαυγίτες! Δεν μπορεί να είναι όλοι Χρυσαυγίτες αυτοί που σας βρίζουν καθημερινά, αυτοί που θέλουν να σας δείρουν καθημερινά, γιατί όλη η Ελλάδα –και δεν είναι βαριά αυτά τα λόγια που λέω- έχει απαυδήσει πλέον με αυτήν την προδοτική πολιτική, την οποία ασκείτε σε βάρος του λαού.

Δεν είναι όλοι Χρυσαυγίτες! Αφήστε αυτήν την καραμέλα, επιτέλους, ότι μόνο Χρυσαυγίτες αντιδρούν. Όλη η Ελλάδα αντιδρά. Αν ήταν όλοι αυτοί Χρυσαυγίτες, θα ήμασταν αυτοδύναμη κυβέρνηση και θα λύναμε τα προβλήματα της χώρας.

Βεβαίως, είναι πολύ πιθανόν όλοι αυτοί στο μέλλον να γίνουν Χρυσαυγίτες, διότι η Χρυσή Αυγή είναι το μοναδικό κίνημα το οποίο αντιστέκεται σε αυτήν την προδοσία. Όσα έγιναν σήμερα έξω από τη Βουλή είναι κατάπτυστα. Aποδεικνύουν πως η αριστερή Κυβέρνηση είναι πάρα πολύ χειρότερη στις πρακτικές καταστολής απ’ όσες κυβερνήσεις έχουν περάσει μέχρι σήμερα.

Να καταγγείλω, βεβαίως, και αυτήν τη γελοιότητα με τους αγρότες που θα έρθουν, λέει, από τη Θεσσαλία με τρακτέρ, που είναι συνεννοημένα όλα με το ΚΚΕ να βάλουν ομάδες περιφρούρησης, όπως έκαναν το 2012 με το πρώτο μνημόνιο. Γι’ αυτό άφησαν είκοσι τρακτέρ να έρθουν από τη Θεσσαλία και την ίδια ώρα έστειλαν αμέτρητες αστυνομικές δυνάμεις να σταματήσουν τους Έλληνες αγρότες που έρχονταν από την Πελοπόννησο και την κεντρική Ελλάδα.

Όλοι αυτοί, ξαναλέω, δεν είναι Χρυσαυγίτες. Πολύ σύντομα, όμως, θα γίνουν Χρυσαυγίτες, γιατί μόνη φωνή αντίστασης σε αυτά τα εθνοκτόνα σχέδια είναι ο Λαϊκός Σύνδεσμος-Χρυσή Αυγή!

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Νικόλαος Παπαδόπουλος, Βουλευτής Λάρισας, για έξι λεπτά.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ, κύριε Πρόεδρε.

Πιο ηλίθιος απ’ αυτόν που πέρασε, πεθαίνεις!

Θα ήθελα να αναφέρω ορισμένα ζητήματα, γιατί είμαι και εγώ ο ίδιος αγρότης. Θα μιλήσω βιωματικά. Έχω νιώσει στο πετσί μου τη φιλοαγροτική πολιτική του κόμματός σας και του συνεταίρου σας, της Νέας Δημοκρατίας.

Σχεδόν τριάντα χρόνια έχω δει τους συναδέλφους μου αγρότες να εγκαταλείπουν όλο και πιο μαζικά την παραγωγή, ιδίως μετά την ΚΑΠ του 2003 που ψηφίσατε, με την αποσύνδεση της επιδότησης από την παραγωγή, που φέρνει φαρδιά-πλατιά τη δική σας υπογραφή.

Ξέρω τι σημαίνει να σου κλέβουν τον μισό σου μόχθο μεσάζοντες, καρτέλ, παράνομες ελληνοποιήσεις, βιομηχανίες και αλυσίδες σουπερμάρκετ. Έχω νιώσει στο πετσί μου την ασυδοσία των τραπεζών, τα πανωτόκια, ακόμα και της Αγροτικής Τράπεζας, αυτής που χαρίσατε σε μια νύχτα στον φίλο σας και του τη χαρίσατε μαζί με εκατοντάδες χιλιάδες αγρότες αλυσοδεμένους, καταχρεωμένους αγρότες, και αυτούς και τις περιουσίες και τη γη τους και τα σπίτια τους.

Έχω ντραπεί για την κατάντια του συνεταιριστικού κινήματος, που το διαλύσατε, χρησιμοποιώντας το για εξαγορά ψήφων και εκμαυλισμό συνειδήσεων και διαιώνιση της πολιτικής σας εξουσίας. Και τώρα έχετε το θράσος να μας κουνάτε και το δάχτυλο!

Εμείς ούτε είμαστε ούτε θα γίνουμε ποτέ σαν εσάς. Παλεύουμε με νύχια και με δόντια να διορθώσουμε όλες τις παθογένειες δεκαετιών του αγροτικού χώρου και να τον σώσουμε από την καταστροφή, να του δώσουμε ελπίδα και αξιοπρέπεια με ριζικές αλλαγές, με σύγκρουση με τα μεγάλα συμφέροντα, αλλά, πάνω από όλα, με κοινωνική δικαιοσύνη, με σταθερή την επιλογή να προστατεύσουμε πάνω απ’ όλα τους μικρομεσαίους αγρότες.

Ιδού, λοιπόν, τι κάνατε εσείς και τι κάνουμε εμείς για το ασφαλιστικό. Ποτέ δεν νοιαστήκατε για ένα σύστημα κοινωνικής ασφάλισης των αγροτών βιώσιμο και κοινωνικά δίκαιο. Αφήσατε την πλειοψηφία των αγροτών να παίρνει μετά από σαράντα και πάνω χρόνια δουλειάς ένα ντροπιαστικό φιλοδώρημα.

Κατηγορείτε για άδικο το δικό μας σχέδιο, όταν εσείς, με τις επτά κλίμακες –όπως ισχύει σήμερα– και την αλλαγή κλίμακας κάθε τριετία, βάζετε να πληρώνουν περισσότερα οι άνθρωποι που έχουν εξαντληθεί σωματικά μετά από σαράντα πέντε χρόνια δουλειάς στα χωράφια τους.

Λες και κάθε τριετία οι αγρότες γίνονται πλουσιότεροι. Λες και είναι εμπορικά μαγαζιά, που ανοίγουν παραρτήματα και υποκαταστήματα. Και το κυριότερο, με αυτό το σύστημα που θέλετε να αλλάξετε, οδηγείτε τον ΟΓΑ σε πλήρη χρεοκοπία. Με τη ρήτρα μηδενικού ελλείμματος, που εσείς και η Νέα Δημοκρατία ψηφίσατε, θέλετε σε έξι χρόνια να μην παίρνει κανένας αγρότης σύνταξη, μόνο ανταποδοτική.

Εμείς, πρώτα απ’ όλα, απλώνουμε δίχτυ προστασίας για τους φτωχούς αγρότες. Καθιερώνουμε την εθνική σύνταξη. Εμείς, για πρώτη φορά, συνδέουμε την εισφορά με το πραγματικό εισόδημα. Θα είναι, κατά τη γνώμη μας, ένα πραγματικό συνταξιοδοτικό και θα είναι το σύστημα ανταποδοτικό. Δίνουμε κίνητρο στους αγρότες που έχουν μεγαλύτερα εισοδήματα και μπορούν να καταβάλλουν περισσότερες εισφορές, για να πάρουν σύνταξη.

Τώρα, με την εθνική σύνταξη και το επιπλέον ποσό από τις εισφορές, ένα ζευγάρι ηλικιωμένων αγροτών που θα έχει καταβάλει εισφορές δεκαπέντε-είκοσι χρόνια, θα παίρνει την εθνική σύνταξη ο καθένας, συν τις όποιες επιπλέον δικές του εισφορές, που, κατά τη γνώμη μας, θα είναι μία σύνταξη περίπου στα 500 ευρώ. Οπότε, ένα ζευγάρι αγροτών με 1.000 ευρώ θα μπορεί να ζει αξιοπρεπώς.

Όσον αφορά το φορολογικό, το είπε κι ο Υπουργός: Κάνετε κι εσείς και η Νέα Δημοκρατία ότι δεν θυμάστε τον ν. 4172. Τα είπε, να μην τα ξαναπώ.

Θέλετε να φορολογήσετε από το πρώτο ευρώ. Ευτυχώς, όμως, που έγινε η αλλαγή και ήρθε πρώτη φορά Αριστερά και άλλαξε όλα αυτά τα πράγματα. Σας το είπε και ο Υπουργός τι ακριβώς θα κάνατε.

Θα φορολογούσατε και τα τεκμήρια διαβίωσης, που δεν λογαριάζουν την ιδιαιτερότητα της αγροτικής παραγωγής, με διακυμάνσεις από αστάθμητους παράγοντες, τη μη αναγνώριση της οικογενειακής εργασίας, την οποία θεσμοθετήσαμε. Φέρατε ένα καίριο πλήγμα στους αγρότες, αλλά σας προλάβαμε.

Εμείς από τον Μάιο του 2015, μόλις τέσσερις μήνες ως Κυβέρνηση, σπεύσαμε να διορθώσουμε όσο γίνεται περισσότερο το άδικο φορολογικό σας σύστημα, καθιερώσαμε αφορολόγητο των 12.000 ευρώ και –θα το δείτε και όταν έρθει το νέο φορολογικό– αγωνιζόμαστε να αμβλύνουμε τη φορολογική επιβάρυνση, που προβλέπει συμφωνία με παρεμβάσεις, για την προστασία του εισοδήματος των αγροτών και τη δίκαιη κατανομή των βαρών, με παράλληλη προσπάθεια παραγωγικής ανασυγκρότησης του πρωτογενούς τομέα.

Αναγνωρίζουμε ως τεκμαρτή δαπάνη την αμοιβή της οικογενειακής εργασίας καθώς και τις αποσβέσεις πάγιων κεφαλαίων, προκειμένου να υπάρξει ουσιαστική ελάφρυνση των οικονομικά ασθενέστερων, και θα επιδιώξουμε κλιμακωτούς συντελεστές, σύμφωνα με το μέγεθος των αποκτηθέντων εισοδημάτων, αυτόματη διαδικασία επιστροφής, ειδικούς ή μερικούς συντελεστές για τις ορεινές και ημιορεινές περιοχές, ευνοϊκή μεταχείριση για τις συνεταιριστικές δομές ομάδων παραγωγών, διαφάνεια και ορθή διαχείριση.

Ο ΣΥΡΙΖΑ έχει και πρόγραμμα και όραμα για τον πρωτογενή τομέα. Μαζί με τους αγρότες, με όλους τους κατοίκους της υπαίθρου, θα το κάνουμε πράξη, για την παραγωγική ανασυγκρότηση και την ανόρθωση του πρωτογενούς τομέα, για την αξιοπρέπεια και την ελπίδα του αγροτικού κόσμου. Και γι’ αυτό, οι υποκριτικές κραυγές σας, ότι δήθεν νοιάζεστε για τους αγρότες, θα πέσουν ακόμα μια φορά στο κενό.

Θα ήθελα να καταθέσω για τα Πρακτικά, γιατί δεν προλαβαίνω, το εθνικό σχέδιο του ΣΥΡΙΖΑ και ορισμένες άλλες προτάσεις.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό ο Βουλευτής κ. Νικόλαος Παπαδόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Νίκο Παπαδόπουλο, Κοινοβουλευτικό Εκπρόσωπο του ΣΥΡΙΖΑ.

Τον λόγο έχει τώρα η κ. Διαμάντω Μανωλάκου, Κοινοβουλευτική Εκπρόσωπος του Κομμουνιστικού Κόμματος Ελλάδας, για έξι λεπτά.

**ΔΙΑΜΑΝΤΩ ΜΑΝΩΛΑΚΟΥ:** Χαιρετίζουμε τις χιλιάδες αγρότες που καταφτάνουν απ’ όλα τα μέρη της Ελλάδας και διαδηλώνουν στην Αθήνα, για να προβάλουν το δίκιο τους, την επιβίωσή τους. Είμαστε μαζί τους.

Δίκαια εκφράζεται διεθνιστική αλληλεγγύη. Το ίδιο να ανταποκριθεί και ο λαός της Αττικής στο κάλεσμα της πανελλαδικής επιτροπής των εξήντα οχτώ μπλόκων σήμερα, αλλά και αύριο των συνδικάτων, για αλληλεγγύη και κοινό αγώνα, για να μην περάσει η πολιτική της Ευρωπαϊκής Ένωσης και της Κυβέρνησης για βίαιο ξεκλήρισμα των μικρομεσαίων αγροτών -που βεβαίως έχει ξεκινήσει από τις προηγούμενες δεκαετίες, από τις προηγούμενες κυβερνήσεις της Νέας Δημοκρατίας και του ΠΑΣΟΚ- και να πιέσουμε να υποχρεωθεί να πετάξει στα σκουπίδια η Κυβέρνηση την αντιασφαλιστική και φορολογική λαίλαπα.

Προσβληθήκατε, κύριε Υπουργέ, για την ομιλία της κ. Γενηματά. Την πολιτική, όμως, του ΠΑΣΟΚ και της Νέας Δημοκρατίας όχι μόνο δεν την πολεμάτε, αλλά τη συνεχίζετε πιο σκληρά, πιο βίαια. Είναι η πολιτική της Ευρωπαϊκής Ένωσης. Δίνει, όμως, ελπίδα και αισιοδοξία η μαζικότητα. Και ο δυναμισμός δίνει ώθηση για συνέχιση και κλιμάκωση του αγώνα, με στόχο την απόσυρση του κυβερνητικού σχεδίου λαιμητόμο για την κατεδάφιση της κοινωνικής ασφάλισης.

Είναι υποκρισία και κοροϊδία να λέει η Κυβέρνηση σε αυτούς που βάζει στο στόχαστρο η πολιτική της «ελάτε για συζήτηση» και, ταυτόχρονα, να εξαπολύει ύβρεις, συκοφαντίες, ψέματα που δεν έχουν τέλος. Μετά το «φοροφυγάδες, υποκινούμενοι», τις δήθεν νουθεσίες για τη μορφή πάλης που έχουν επιλέξει οι αγρότες, δηλαδή, τα μπλόκα -που δυστυχώς ενοχοποιούν σχεδόν όλα τα κόμματα, ευνοώντας τον κοινωνικό αυτοματισμό και υπονομεύοντας τον αγώνα τους- τώρα οι κυβερνώντες έχουν εξαπολύσει τα περί τανκς, έτσι ονομάζουν τα τρακτέρ. Και βέβαια, δεν έχουν τέλος οι συκοφαντίες τους.

Καλείτε σε διάλογο-κοροϊδία για το πώς θα εξοντώσετε τους μικρομεσαίους αγρότες και κτηνοτρόφους, για να μείνουν οι μεγάλες καπιταλιστικές επιχειρήσεις. Η αυταρχική πολιτική της Κυβέρνησης και η συκοφαντία είναι που γεννά αντιδράσεις, που τις εκμεταλλεύονται μερικοί.

Το αγροτικό κίνημα, όμως, θα περιφρουρήσει τους αγώνες και την οργάνωση της πάλης τους. Είναι μαθημένοι από τα ξεφουσκωμένα λάστιχα περασμένων ετών. Αλλά θα το περιφρουρήσει –και το περιφρουρεί- και από τους Xρυσαυγίτες, τους φασίστες. Γιατί η Χρυσή Αυγή επιτίθεται, μισεί τους αγωνιστές, τους συνδικαλιστές που παλεύουν για το δίκιο. Είναι σκυλιά της εργοδοσίας. Και σήμερα δικάζεται, είναι στο σκαμνί για επιθέσεις σε αγωνιστές συνδικαλιστές.

Ωστόσο, τα εργαλεία εξόντωσης των μικρομεσαίων αγροτών είναι στο τρίτο μνημόνιο -παρέα τα ψηφίσατε με αυτόν τον παλιό κομματικό κόσμο που είπατε, κύριε Υπουργέ- και αυτή η αγριότητα των μέτρων κάνει τους αγρότες να αντιδρούν και μετά αναρωτιέστε, κύριε Κατρούγκαλε. Αυτά τα μέτρα είναι που βγάζουν μαζικά γεωργούς, κτηνοτρόφους, ψαράδες, μελισσοκόμους στους δρόμους.

Και αν σας άκουγαν τώρα που μιλήσατε, ξέρετε, θα ερχόντουσαν και άλλοι στην Αθήνα. Γι’ αυτό να είστε βέβαιοι. Δεν μπορέσατε να εγκλωβίσετε τη λαϊκή οργή και αγανάκτηση στον προσχηματικό διάλογο που πήγατε να στήσετε στην Επιτροπή Εμπορίου και να νομιμοποιήσετε τις αντιδραστικές αλλαγές σας. Λίγους πρόθυμους μπορεί να τους βρείτε μετά. Σας πονάει, όμως, αυτή αντίδραση.

Τι θέλατε, δηλαδή, να δεχτούν, την τεράστια αύξηση, τον τριπλασιασμό στις εισφορές του ΟΓΑ, όταν το 50% αυτή τη στιγμή είναι ανασφάλιστο και δεν λέτε τίποτα; Να δεχτούν να πηγαίνουν σαν το σκυλί στο αμπέλι; Δεν είναι εξόντωση η αύξηση του συντελεστή φορολογίας, που, μαζί με το ασφαλιστικό, φθάνει το 72%; Γιατί δεν δέχεστε αφορολόγητο ατομικό εισόδημα τις 12.000, όπως σας προτείνουν; Γιατί, τι να κάνουν; Θα ταΐσουν την οικογένεια; Τι θα μείνει να συνεχίσουν την αγροτική δραστηριότητα;

Και όταν έχει χασούρα ο αγρότης, τι κάνετε; Τη μέθοδο με το τεκμαρτό εισόδημα και όχι το πραγματικό εισόδημα. Είναι ντροπή να εξοντώνετε φτωχολογιά και να μιλάτε για κοινωνική δικαιοσύνη! Είναι υποκρισία σε όλο της το μεγαλείο, όταν αυξήσατε τον ΦΠΑ στα αγροτικά εφόδια, όταν παραμένει ο ΕΝΦΙΑ στο σπίτι, στο χωράφι, στην αποθήκη και τα χαράτσια του ΕΛΓΑ, που είναι βεβαίως των προηγουμένων κυβερνήσεων, αυτών που σας έκαναν την επερώτηση, αλλά εσείς τα συνεχίζετε. Εδώ βάλατε τέλος και στις γεωτρήσεις και στους ψεκαστήρες. Και τέλος δεν έχει η αντιλαϊκή σας πολιτική.

Αυτή είναι η μεθόδευση επιτάχυνσης της συντριβής του μικρομεσαίου αγρότη, για να πραγματοποιηθεί η μεγαλύτερη συγκέντρωση της αγροτικής εκμετάλλευσης, όπως προβλέπει το τρίτο μνημόνιο και όλοι σας συμφωνείτε, κυβερνώντες και αντιπολιτευόμενοι.

Θα σας πω καθαρά. Το ΚΚΕ είπε την αλήθεια και για την ΚΑΠ και για τα μνημόνια και για τα αντιλαϊκά μέτρα όλων των κυβερνήσεων και αντιπαλεύει την αιτία, που είναι η Ευρωπαϊκή Ένωση, τα μονοπώλια, ο καπιταλισμός. Καθαρά λέμε ότι κανένα κόμμα, ούτε εσείς που κάνετε την επερώτηση, καμμιά κυβέρνηση στο έδαφος του καπιταλιστικού ευρωμονόδρομου δεν μπορεί να σταματήσει την πορεία καταστροφής πολλών μικρών και μεσαίων αγροτοπαραγωγών, όσο και εάν στα λόγια τούς στηρίζετε. Γιατί; Γιατί στηρίζετε την Ευρωπαϊκή Ένωση και την πολιτική που χρεοκοπεί μαζικά φτωχά στρώματα.

Γι’ αυτό, κύριοι συνάδελφοι της Δημοκρατικής Συμπαράταξης, θεωρούμε ότι δεν είναι θέμα αδυναμίας διαπραγμάτευσης της σημερινής Κυβέρνησης ούτε καθυστέρηση της νέας ΚΑΠ ούτε πρόκειται να συρρικνωθεί, να ισοπεδωθεί ο αγροτικός τομέας στη χώρα. Τα τρόφιμα αφήνουν κέρδος στους καπιταλιστές, γιατί δεν μπορεί ο άνθρωπος, όσο και εξαθλιωμένος και αν είναι, να στερηθεί την τροφή.

Η τροφή, λοιπόν, είναι το πρώτο και το κύριο για την επιβίωση. Γιατί, όμως, συρρικνώνουν και ισοπεδώνουν τους μικρομεσαίους αγρότες; Γιατί θέλουν τη συγκέντρωση της γης, της παραγωγής και του εμπορίου στις μεγάλες καπιταλιστικές αγροτικές εκμεταλλεύσεις. Αυτό κάνετε και έγινε και όταν ήσασταν και εσείς κυβέρνηση. Μήπως το αφορολόγητο πετρέλαιο στους εφοπλιστές και εσείς δεν το δίνατε και το διατηρούν και οι σημερινοί;

(Στο σημείο αυτό κτυπάει το κουδούνι λήξεως του χρόνου της κυρίας Βουλευτού)

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, σας παρακαλώ.

**ΔΙΑΜΑΝΤΩ ΜΑΝΩΛΑΚΟΥ:** Αυτός είναι ο στόχος της ΚΑΠ και των κομμάτων του ευρωμονόδρομου.

Επειδή μερικοί λένε ότι προωθεί η Κυβέρνηση κομμουνιστικά μέτρα, επιτρέψτε μου, κύριε Πρόεδρε, να πω έλεος! Καραμπινάτο καπιταλισμό προωθεί με το πιο άγριο εκμεταλλευτικό σύστημα. Στις χώρες που είχαν σοσιαλισμό οι αγρότες είχαν λύσει πολλά προβλήματα. Μετά τις ανατροπές βρέθηκαν στον αέρα. Είχαν δουλειά, μισθό, ωράριο, ξεκούραση και η παραγωγή σχεδιαζόταν και πήγαινε στις ανάγκες των λαών, δεν σάπιζε στα χωράφια. Οι αγρότες χαίρονταν, γιατί δεν υπήρχε πείνα και τα παιδιά τους είχαν δωρεάν παιδεία, υγεία, υποδομές σε αθλητικές και πολιτιστικές εγκαταστάσεις. Όμως, δεν υπήρχαν έμποροι, μεσάζοντες, βιομήχανοι, τραπεζίτες που ρουφούν το αίμα, αλλά επιστημονικός σχεδιασμός και τα μέσα παραγωγής και η γη ανήκαν στις ανάγκες όλης της κοινωνίας.

Γι’ αυτό το ΚΚΕ στήριξε και στηρίζει τους αγώνες επιβίωσης και τα αιτήματα της μαχόμενης αγροτιάς. Ταυτόχρονα, όμως, δείχνει και τον δρόμο της λαϊκής συμμαχίας, της ρήξης και ανατροπής για την κοινωνία όπου ο μόχθος του αγροτοπαραγωγού δεν θα συνθλίβεται από τα μονοπώλια και το κράτος τους.

Ευχαριστώ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Μανωλάκου.

Τον λόγο έχει ο Κοινοβουλευτικός Εκπρόσωπος από το Ποτάμι, ο κ. Γιώργος Μαυρωτάς, για έξι λεπτά.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε.

Ήρθε η εποχή του θερισμού για την Κυβέρνηση και, όπως λέει ο λαός, ό,τι έσπειρες θα θερίσεις. Σπείρατε προεκλογικά στον αγροτικό κόσμο ανεδαφικές υποσχέσεις και τώρα θερίζετε μπλόκα και θυμό, όχι βέβαια αναίτια.

Ποια είναι η σημερινή κατάσταση; Είναι γνωστό σε όλους ότι την ελληνική γεωργία τη χαρακτηρίζει η παραγωγική αποδιάρθρωση.

Προϋπόθεση μακροχρόνιας οικονομικής βιωσιμότητας του παραγωγού, τόσο του αγρότη όσο και του ψαρά αλλά και του κτηνοτρόφου, αποτελεί η συμμετοχή του στην πορεία του προϊόντος του από την πρωτογενή παραγωγή του έως την κατανάλωση, από το χωράφι στο ράφι, έτσι ώστε να διασφαλίσει όσο το δυνατόν μεγαλύτερο μερίδιο προστιθέμενης αξίας του προϊόντος του. Όμως, για να το πετύχει αυτό ο παραγωγός, απαιτείται η συμμετοχή του σε ισχυρά συλλογικά σχήματα, όπως ομάδες παραγωγών ή αγροτοσυνεταιριστικές ενώσεις, έτσι ώστε να καταφέρει να πετύχει οικονομίες κλίμακας.

Όλα αυτά είναι λίγο-πολύ γνωστά. Δεν χρειάζεται να ανακαλύψουμε τον τροχό. Θα αρκούσε απλώς να αφήσετε την παροχολογία και τις ιδεοληψίες της προεκλογικής περιόδου και να ξεκινήσετε μία σοβαρή διαβούλευση με όλους τους εμπλεκόμενους φορείς, με στόχο την ανασυγκρότηση του παραγωγικού μοντέλου.

Κυρίες και κύριοι της Κυβέρνησης, οι αγρότες αντιλαμβάνονται πλέον ότι πρέπει να συνεισφέρουν και να φορολογηθούν. Όμως, ο θυμός τους οφείλεται αφ’ ενός στα ψέματά σας και αφ’ ετέρου στο ότι βάζετε το κάρο μπροστά από το άλογο, όπως ακριβώς κάνατε με την εντελώς αψυχολόγητη επιβολή ειδικού φόρου κατανάλωσης στο κρασί, στην αναζήτησή σας για δήθεν ανώδυνα και αναίμακτα ισοδύναμα, μία πρακτική που δεν ακολουθείται σε καμμία από τις οινοπαραγωγούς χώρες του ευρωπαϊκού Νότου. Καταφέρατε έτσι να φορτώσετε με παραπάνω βάρη γραφειοκρατικά και οικονομικά έναν από τους πιο εξωστρεφείς και δυναμικούς κλάδους της αγροτικής παραγωγής της χώρας, την ελληνική οινοπαραγωγή. Δεν είναι αργά να το ξανασκεφθείτε, κύριε Υπουργέ.

Ας είμαστε ειλικρινείς. Ζωντανή ύπαιθρος συνεπάγεται και πλούσια χώρα. Και στη χώρα μας οι αγρότες βρίσκονται σε απόγνωση, επειδή χρόνια τώρα η πολιτεία δεν κάνει τίποτα για να τους βοηθήσει να αυξήσουν το εισόδημά τους και εισόδημα, βέβαια, δεν είναι οι επιδοτήσεις.

Η Κυβέρνησή σας, από άγνοια και ανεπάρκεια, εξομοίωσε ισοπεδωτικά το σύνολο των αγροτών, αδιαφορώντας για την πολύ μεγάλη ανομοιογένεια που χαρακτηρίζει τον κλάδο. Άλλο οι αγρότες των νησιών, άλλο οι αγρότες των μεγάλων πεδινών εκτάσεων στο κεντρικό και βόρειο τμήμα της χώρας και, τέλος, άλλο οι αγρότες των μειονεκτικών και ορεινών περιοχών.

Η δημιουργία κινήτρων και αντικινήτρων είναι άγνωστη πρακτική για την Κυβέρνηση. Έτσι, η επιβολή σημαντικών φορολογικών και ασφαλιστικών επιβαρύνσεων στον αγροτικό κλάδο καθίσταται εξοντωτική για τους αγρότες και μη ρεαλιστική για τον προϋπολογισμό του κράτους. Έναν χρόνο στη διακυβέρνηση τώρα και δεν έχετε ορίσει ακόμη ποιος είναι και ποιος δεν είναι ο ενεργός αγρότης. Παρ’ όλα αυτά, επιμένετε να τσουβαλιάζετε όλους φορολογικά προκαλώντας εν πολλοίς τη δικαιολογημένη, μεν, αλλά ανορθολογική και αδιέξοδη αντίδραση του αγροτικού κόσμου.

Οι αγρότες έχουν δίκιο να διαμαρτύρονται, ίσως περισσότερο από κάθε άλλη φορά, αλλά το χάνουν με τις υπερβολές στις αντιδράσεις τους. Όμως, έτσι τους έχετε δασκαλέψει όσα χρόνια ήσασταν και εσείς στην αντιπολίτευση. Και πρέπει να παραδεχθείτε ότι η σημερινή Αντιπολίτευση, στο μεγαλύτερό της κομμάτι τουλάχιστον, αντιμετωπίζει το θέμα των αντιδράσεων με μεγάλη υπευθυνότητα, χωρίς να ποντάρει στη δυσμενή θέση που έχετε βρεθεί, δηλαδή, αντίθετα απ’ ό,τι κάνατε εσείς στο παρελθόν, όταν βουτάγατε στη θάλασσα του λαϊκισμού. Ένα βήμα, λοιπόν, πίσω και οι δύο πλευρές. Η σύγκρουση και η βία είναι μέρος του προβλήματος και όχι της λύσης.

Βρίσκεστε έναν χρόνο τώρα στην Κυβέρνηση και δεν έχουμε δει τίποτα προς την κατεύθυνση της εξυγίανσης του συνεταιριστικού τοπίου. Ένας χρόνος ΣΥΡΙΖΑ-ΑΝΕΛ και δεν έχει γίνει καμμία συζήτηση για τη μετάβαση στο περιφερειακό μοντέλο κατανομής των άμεσων ενισχύσεων. Τίποτα για την ενίσχυση των ομάδων παραγωγών. Αλήθεια τι περιμένετε; Ή μήπως βρήκατε τον τρόπο να ξεδιαλύνετε το αλαλούμ των οφειλόμενων επιδοτήσεων; Γιατί υπάρχουν παραγωγοί, οι οποίοι, επιχειρηματικά σκεπτόμενοι και απαντώντας θετικά στις προκλήσεις της αγοράς, που ζητά βιολογικά και φιλοπεριβαλλοντικά προϊόντα, μπήκαν σε οικονομικές περιπέτειες. Από το 2013 περιμένουν ακόμη να εξοφληθούν οι επιδοτήσεις της Ευρωπαϊκής Ένωσης, που θα μείωναν το κόστος παραγωγής για τέτοιου είδους καλλιέργειες.

Τι σημαίνει αυτό πρακτικά; Πως αγρότες που πήραν δάνειο, για να καλύψουν τη διαφορά στο κόστος παραγωγής, χρωστούν στην τράπεζα και πληρώνουν δυσθεώρητους τόκους, λόγω των δικών σας παραλείψεων και ανεπαρκειών.

Κυρίες και κύριοι συνάδελφοι, κατά την προγραμματική περίοδο 2014-2020 θα εισρεύσουν στη γεωργία άνω των 19 δισεκατομμυρίων ευρώ. Αν πραγματικά θέλετε να εισπράξετε φόρους από τον αγροτικό κόσμο, αντιμετωπίστε ορθολογικά την αξιοποίησή τους, προκειμένου να εξασφαλίσετε περιβαλλοντική, κοινωνική και οικονομική βιωσιμότητα για τον αγροτικό τομέα.

Θεσπίστε αφορολόγητο όριο και ειδική μέριμνα για τα πολύ μικρά εισοδήματα, ώστε να κρατηθούν οι μικροί αγρότες στην ύπαιθρο και ειδικά σε ορεινές μειονεκτικές περιοχές. Βοηθήστε τους νέους αγρότες με μηδενική φορολογία για τα πρώτα τρία έτη.

Διαφοροποιήστε τη φορολογία για εισοδήματα που τεκμαίρονται από εκκαθαρίσεις αναγνωρισμένων οργανώσεων παραγωγών, εκεί δηλαδή που δεν αποκρύπτονται έσοδα. Έτσι δεν θα φορολογούνται μόνο οι νομοταγείς γεωργοί, αφού γνωρίζετε ότι μεγάλο μέρος του αγροτικού προϊόντος διακινείται χωρίς παραστατικά.

Προχωρήστε σε διασταύρωση εσόδων με δείκτες τεκμαρτού εισοδήματος με βάση το ΟΣΔΕ. Απλοποιήστε τις διαδικασίες άμεσης επιστροφής του ΦΠΑ.

Κύριοι της Κυβέρνησης, δείξτε ότι όντως επιζητείτε ειλικρινή διάλογο με τους αγρότες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό ακόμη, κύριε Πρόεδρε.

**ΔΙΑΜΑΝΤΩ ΜΑΝΩΛΑΚΟΥ:** Βιαζόμαστε! Ήρθαν τα τρακτέρ!

**ΓΕΩΡΓΙΟΣ ΜΑΥΡΩΤΑΣ:** Ε, τότε θα κάνω είκοσι δευτερόλεπτα.

Όσο για τους αγρότες -και θα πρέπει να το γνωρίζουμε πλέον-, η αντικοινωνική μορφή της κλιμάκωσης του αγώνα καθώς και το όποιο μαξιμαλιστικό των αιτημάτων τους τους στερεί τις απαραίτητες συμμαχίες και τους απομακρύνει από το εφικτό και αναπόφευκτα μπορεί να οδηγήσει σε κοινωνικούς αυτοματισμούς.

Κλείνοντας, στο Ποτάμι πιστεύουμε ότι η πρωτογενής παραγωγή και αγροδιατροφή είναι από τα συγκριτικά πλεονεκτήματα της Ελλάδας. Το λένε άλλωστε και οι περισσότερες οικονομικές μελέτες για τη χώρα μας.

Κυρίες και κύριοι της Συμπολίτευσης, η ολιγωρία βλάπτει σοβαρά την Ελλάδα. Ακούστε και τις προτάσεις μας, συνθέστε τες μαζί με τις δικές σας και με τις προτάσεις που έχουν κάνει κι άλλοι και ενεργήστε. Η χώρα δεν έχει άλλον τρόπο, δεν έχει άλλον δρόμο, δεν έχει άλλον χρόνο.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Γιώργο Μαυρωτά, Κοινοβουλευτικό Εκπρόσωπο από το Ποτάμι.

Προχωρούμε με τον Κοινοβουλευτικό Εκπρόσωπο των Ανεξαρτήτων Ελλήνων, κ. Λαζαρίδη Γεώργιο, Βουλευτή Β΄ Θεσσαλονίκης.

Κύριε Λαζαρίδη, έχετε τον λόγο για έξι λεπτά.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, συζητούμε σήμερα για έναν τομέα της οικονομίας, ο οποίος κάποτε μαζί με τον τουρισμό ήταν στην πρώτη γραμμή, τη γεωργία. Είναι ένας τομέας που υπέστη μια πρωτοφανή συρρίκνωση, που όμοια δεν υπάρχει. Τη δεκαετία ’70-’80 η γεωργία συμμετείχε με ποσοστό 20% περίπου στο ΑΕΠ. Όταν, όμως, το 1981 μετά την είσοδό μας στην ΕΟΚ άρχισαν να έρχονται οι επιδοτήσεις, αντί να τις αξιοποιήσουν για τη βελτίωση της ποιότητας των προϊόντων στα οποία αποδεδειγμένα είχαμε συγκριτικό πλεονέκτημα και να ανεβάσουν την παραγωγικότητα, κατηύθυναν την αγροτική παραγωγή με μοναδικό κριτήριο την είσπραξη αυτών των κοινοτικών ενισχύσεων. Έστρεψαν τη γεωργία προς τα επιδοτούμενα προϊόντα, εγκαταλείποντας ακόμα και παραδοσιακές ελληνικές καλλιέργειες, όπως τα όσπρια, ή άλλες καλλιέργειες, όπως οι ζωοτροφές, με αποτέλεσμα οι διατροφικές ανάγκες του πληθυσμού να καλυφθούν με τη μεγάλη αύξηση των εισαγωγών.

Χαρακτηριστικά, στη Θεσσαλία ξεριζώθηκαν πολλές εκτάσεις με αμυγδαλιές. Παράλληλα, υποχώρησε η ποιότητα των παραγόμενων προϊόντων και δεν υπήρξε χωροταξικός σχεδιασμός των εκτάσεων που χρησιμοποιούνταν για καλλιέργεια.

Αξίζει να θυμηθούμε και τους αμαρτωλούς συνεταιρισμούς, που έγιναν όχι για την εξυπηρέτηση των αγροτών και της γεωργίας, αλλά για την αποκατάσταση κομματικών στελεχών. Ξέρετε ποίου χρώματος. Πράσινου χρώματος, όχι γιατί ήταν βέβαια φυσιολάτρες. Για άλλον λόγο ήταν το πράσινο.

Το 1990 η γεωργία είχε ήδη πέσει στο 11% με 11,5% του ΑΕΠ και τον Δεκέμβριο του 2014 η γεωργία είχε συρρικνωθεί ακόμη περισσότερο, στο 3,5%. Τι κάνατε, κύριοι, για να σταματήσετε αυτή την κατρακύλα; Τίποτα! Φυσικά αυτά τα χρόνια δεν κυβερνούσε ο ΣΥΡΙΖΑ με τους Ανεξάρτητους Έλληνες. Άλλοι κυβερνούσαν.

Για να γίνει πιο αντιληπτό το μέγεθος της εγκατάλειψης, θα σας παραθέσω μερικούς αριθμούς. Το 1961 παράγονταν δώδεκα χιλιάδες πεντακόσιοι ογδόντα έξι τόνοι φακές. Το 2011 η παραγωγή έπεσε στις δύο χιλιάδες οκτακόσιους πενήντα έξι τόνους, δηλαδή περίπου στο ένα έκτο. Το 1961 παράγονταν δεκατρείς χιλιάδες τριακόσιοι εξήντα πέντε τόνοι ρεβίθια, το 2011 δύο χιλιάδες διακόσιοι τόνοι, κι εδώ στο ένα έκτο.

Από τα πέρατα της γης εισάγουμε όσπρια, για να φτιάξουμε παραδοσιακά ελληνικά φαγητά: φασόλια από την Κίνα, μαυρομάτικα από το Περού και τη Μαδαγασκάρη, φακές από τον Καναδά, ρεβίθια από το Μεξικό και την Τουρκία, κουκιά από τη Συρία.

Κάποια παραδοσιακά ελληνικά προϊόντα, ο χαλβάς, το ταχίνι, το κουλούρι, παράγονται με σουσάμι. Το 2011 η παραγωγή μας σε σουσάμι ήταν τριάντα τρεις τόνοι. Το 1961 ήταν έξι χιλιάδες τριακόσιοι εβδομήντα τέσσερις τόνοι. Δηλαδή, η παραγωγή συρρικνώθηκε στο ένα προς διακόσια.

Η παραγωγή ξηρών καρπών έφθινε και αυτή. Αμύγδαλα, φουντούκια, φιστίκια Αιγίνης κ.λπ. εγκαταλείφθηκαν όλα. Ακόμη και καρύδια εισάγουμε σήμερα από την Καλιφόρνια και τη Γεωργία. Βέβαια, τελευταία στα καρύδια υπάρχει μια αύξηση στην παραγωγή.

Ένα από τα βασικά φυτά που καλλιεργείται για ζωοτροφή είναι ο σόργος. Και το 2011 καλλιεργήσαμε μόνο ογδόντα τέσσερις τόνους σόργου σε σχέση με τις οκτώ χιλιάδες επτακόσιους εβδομήντα πέντε τόνους το 1961.

Σημαντικότατη πτώση έχει και η παραγωγή λεμονιών, που από τις διακόσιες δεκαέξι χιλιάδες οκτακόσιους εβδομήντα τέσσερις τόνους που παρήγε η χώρα μας το 1981, έπεσε στις εβδομήντα χιλιάδες τριακόσιους δεκατέσσερις τόνους το 2011.

Φυσικά, γι’ αυτά τα οδυνηρά αποτελέσματα, όπως είπαμε, πρέπει να απολογηθούν αυτοί που διακυβέρνησαν εκείνα τα χρόνια τη χώρα.

Επίσης, ας μην ξεχνάμε και το κλείσιμο της Αγροτικής Τράπεζας, που ήταν ένας σοβαρός μοχλός ανάπτυξης στο πλευρό του αγρότη.

Η Κυβέρνηση σήμερα καλείται να αλλάξει αυτό το κλίμα και τους δείκτες. Είναι δύσκολο το έργο, αλλά θα το παλέψει, για το καλό της πατρίδας και των Ελλήνων. Οι προσπάθειες γίνονται και συμμετέχουμε όλοι. Αυτό έδειξε και η παρουσία του Παναγιώτη Σγουρίδη στο Υπουργείο Ανάπτυξης, στην προηγούμενη κυβέρνηση, που προώθησε θέσεις και προτάσεις του κινήματός μας για την ανακούφιση του αγρότη και την ανάπτυξη της γεωργίας.

Θα πρέπει να αναγνωριστούν τα δικαιώματα και να οριοθετηθούν οι υποχρεώσεις της κάθε αγροτικής εκμετάλλευσης. Στόχος πρέπει να είναι η αύξηση του αγροτικού εισοδήματος.

Μια από τις πρώτες προτεραιότητες είναι η αξιοποίηση της βιοποικιλότητας και της διατροφικής αξίας των προϊόντων μας. Για παράδειγμα, τα ολλανδικά χοιρινά τρέφονται με 25% καλαμπόκι και τα δικά μας με 60% και, όμως, πωλούνται στην αγορά στην ίδια τιμή.

Τα νέα μέτρα είναι πράγματι δυσάρεστα, είτε σε ό,τι αφορά στο ασφαλιστικό είτε στο φορολογικό.

Πρέπει, βέβαια, να επισημάνουμε και ορισμένα σημεία για τα οποία για πολλά χρόνια αγωνιζόταν ο αγροτικός κόσμος και σήμερα υλοποιούνται. Η τεκμαρτή εργασία, που ήταν και από τις βασικές θέσεις στο πρόγραμμα του κινήματός μας, των Ανεξαρτήτων Ελλήνων, είναι η αναγνώριση της αξίας του μόχθου του αγρότη, η οποία ποικίλλει ανάλογα με το είδος της καλλιέργειας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε. Παρακαλώ να έχω την ανοχή σας.

Για παράδειγμα, άλλη τεκμαρτή εργασία έχουμε για τα οπωροκηπευτικά, άλλη τεκμαρτή εργασία έχουμε για τα σιτηρά και λοιπά. Προσθέστε δε και τα κουπόνια για την ασφάλιση των μελών της οικογένειας του αγρότη αλλά και των εργατών που χρησιμοποιεί. Όλα αυτά πλέον θα υπολογίζονται στο κόστος, όπως επίσης η απόσβεση φυτικού, ζωικού κεφαλαίου και μηχανημάτων.

Επίσης, προβλέπεται η αγροκάρτα, η οποία θα πιστώνει σε κάθε αγρότη το 70% των επιδοτήσεων και ενισχύσεων που έχει λαμβάνειν ο αγρότης, βάσει της δήλωσης ΟΣΔΕ.

Τέλος, προβλέπεται το Μητρώο Αγροτικών Εκμεταλλεύσεων, μέσα στο οποίο θα διευκρινίζεται και ποιος είναι κατά κύριο επάγγελμα αγρότης.

**ΠΡΟΕΔΡΕΥΩΝ (Αναστάσιος Κουράκης):** Παρακαλώ, ολοκληρώστε.

**ΓΕΩΡΓΙΟΣ ΛΑΖΑΡΙΔΗΣ:** Ολοκληρώνω σε μισό λεπτό, κύριε Πρόεδρε.

Πρέπει να υπάρξει βελτίωση. Και πιστεύω ότι ο Υπουργός, μέσα από γόνιμο διάλογο με τους αγρότες, θα προχωρήσει σε γενναίες βελτιώσεις.

Ο Πρωθυπουργός της χώρας κάλεσε τους αγρότες για διάλογο, μια πρωτοβουλία θετική, μια κίνηση που οι αγρότες πρέπει να την εκμεταλλευτούν και να την αξιοποιήσουν, βάζοντας στο τραπέζι του διαλόγου με τον Πρωθυπουργό όλα τα θέματα που τους απασχολούν. Δεν πρέπει να παρασύρονται από εκείνους που ευθύνονται γι’ αυτή την κατάσταση. Εάν αυτοί ήθελαν το καλό των αγροτών και της γεωργίας, θα είχαν πάρει τα κατάλληλα μέτρα νωρίτερα.

Σας ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Λαζαρίδη, Κοινοβουλευτικό Εκπρόσωπο των Ανεξαρτήτων Ελλήνων.

Τελευταίος από τους Κοινοβουλευτικούς Εκπροσώπους είναι ο Αναστάσιος Μεγαλομύστακας από την Ένωση Κεντρώων και από την Περιφέρεια Σερρών.

Εσείς, κύριε συνάδελφε, έχετε τρία λεπτά, γιατί μίλησε ο Πρόεδρός σας, οπότε μειώνεται ο χρόνος στο μισό βάσει Κανονισμού. Δεν αποτελεί δυσμενή εξαίρεση.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ωραία. Θα ήθελα πολύ γρήγορα, λοιπόν, να μεταφέρω μια παρατήρηση που μου έκανε ο θείος μου ο Θανάσης από το Μετόχι, ο οποίος είναι αγρότης και μας παρακολουθεί τώρα.

Την ώρα που η ομιλήτρια του ΚΚΕ καλωσόριζε τις χιλιάδες αγρότες, εγώ έλαβα αυτό το μήνυμα, το οποίο μας κατηγορούσε και με έκανε να ντρέπομαι που σήμερα, που τόσος κόσμος είναι απέξω και διαμαρτύρεται για ένα τόσο σημαντικό θέμα, το οποίο εμείς συζητάμε μέσω της επερώτησης που έκαναν δεκαέξι Βουλευτές της Δημοκρατικής Συμπαράταξης, εμείς εδώ, μέσα σε αυτή την Αίθουσα, δεν πρέπει να είμαστε ούτε καν δεκαέξι.

Αυτή η συμπεριφορά μας –και εγώ ντρέπομαι ως Βουλευτής- είναι που μας έχει οδηγήσει εδώ. Μας κοροϊδεύει όλος ο κόσμος και απαξιοί για εμάς. Δυστυχώς!

Η αγροτική ανάπτυξη θα έπρεπε να θεωρείται τράκτορας, που θα ρυμουλκήσει την ελληνική οικονομία από τον δύσκολο δρόμο της κρίσης. Η Κυβέρνηση, ωστόσο, το μόνο που κάνει είναι να βάζει οδοφράγματα. Η Κυβέρνηση κλείνει τον δρόμο προς την οικονομική ανάπτυξη.

Βάζετε όλα αυτά τα μέτρα, τα οποία δεν θα τα αναφέρω, καθώς τα τρία λεπτά είναι πολύ λίγα. Δεν εξυπηρετείτε τις υποχρεώσεις που έχετε απέναντι στους αγρότες. Οι αποζημιώσεις και οι επιδοτήσεις δεν έχουν δοθεί ολόκληρες ούτε έχετε υλοποιήσει τα ευρωπαϊκά προγράμματα ενισχύσεων 2014-2020. Και έχουμε 2016!

Άλλα υποσχόταν ο Πρωθυπουργός πάνω στις καρότσες, άλλα περίμενε ο κόσμος, άλλα κάνατε και, δυστυχώς, για άλλη μία φορά λέτε ψέματα. Και συγγνώμη δεν ζητήσατε! Αυτή η πολιτική, όπως σας είχα προειδοποιήσει σε μία από τις πρώτες ομιλίες, θα σας φέρει, όπως σας έφερε, σε πολύ δύσκολη κατάσταση.

Οι αγρότες, αντί να είναι στους στάβλους και στα χωράφια, είναι στους δρόμους και διαμαρτύρονται, κάνοντας δύσκολη τη ζωή και των πολιτών και τη δική τους.

Έρχεται ο Βούλγαρος Υπουργός να λύσει το πρόβλημα στα σύνορα, λες και εμείς είμαστε ανάξιοι. Έφθασε, δυστυχώς, η ώρα που οι ντομάτες, οι πέτρες, τα νεράντζια πέφτουν βροχή. Τα επεισόδια μπροστά στο Υπουργείο και οι εικόνες από το πεδίο μάχης που βλέπουμε ότι εξελίσσεται στους δρόμους είναι αυτά που προβάλλονται σε όλα τα μέσα της Ελλάδος. Και όλα αυτά είναι απόρροια της πολιτικής σας.

 Όλα αυτά για να αποφευχθούν, πρέπει να εφαρμόσουμε μία σωστή πολιτική. Έπρεπε εξαρχής να ήσασταν κοντά στους αγρότες, να τους ρωτήσετε ποια είναι τα ουσιαστικά τους προβλήματα και στη συνέχεια να βγάλετε το σχέδιό σας. Αυτό μπορείτε να το κάνετε και τώρα, να ξεκινήσετε έναν διάλογο από το μηδέν, ώστε να μη σας κατηγορούν ότι δεν έχετε καμμία επαφή με την πραγματικότητα, γιατί, δυστυχώς, αυτά λέγονται.

Μεταρρυθμίσεις πρέπει να γίνουν. Όλοι οι κλάδοι έχουν υποστεί μεταρρυθμίσεις. Όμως, πρέπει να έχουν ως γνώμονα την ανάπτυξη. Πρέπει να έχουν σχέδιο, πρόγραμμα και όχι να γίνονται με προχειρότητα.

Οι παθογένειες του παρελθόντος πρέπει να σταματήσουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου λίγο χρόνο ακόμη, κύριε Πρόεδρε.

Έχουμε δει ότι μέχρι σήμερα η αγροτική παραγωγή μειώθηκε. Από το 1961 μέχρι το 2012 έχει μειωθεί. Όλα αυτά ήταν απόρροια της πολιτικής του ΠΑΣΟΚ και της Νέας Δημοκρατίας. Δεν θα κατηγορήσουμε εσάς. Τα δύο αυτά κόμματα μάλλον νοιάζονταν περισσότερο για την εκμετάλλευση του λαού, παρά για την εκμετάλλευση της γης. Τα πράγματα πρέπει να λέγονται. Δεν φταίτε για όλα εσείς.

Εμείς ως Ένωση Κεντρώων αυτό που ζητάμε είναι όλοι μαζί, ενωμένοι να βρούμε μία λύση. Η οικουμενική που προτείνει ο Πρόεδρος, που πολλοί από εσάς την ειρωνεύεστε, για εμάς είναι η μόνη λύση. Πρέπει να το δείτε σοβαρά. Και θα έρθει, βέβαια, γιατί αυτά εδώ πέρα δεν μπορείτε να τα περάσετε μόνοι σας.

Πριν κλείσω –γιατί ο χρόνος μου ήταν πολύ λίγος-, θέλω να κάνω δύο παρακλήσεις. Η μία είναι προς εσάς, της Κυβέρνησης, να προσέχετε τι λέτε, γιατί με κάποιες δηλώσεις Υπουργών και Βουλευτών σπέρνεται η διχόνοια ανάμεσα στους αγρότες και τον υπόλοιπο κόσμο. Συμβαίνει αυτό στην κοινωνία και να το ξέρετε. Δεν πρέπει να δημιουργήσουμε στρατόπεδα.

Η δεύτερη παράκληση είναι προς τους αγρότες: Να έχουν στο μυαλό τους ότι με τη βία το πρόβλημά τους δεν θα λυθεί.

Ευχαριστώ πάρα πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε και εμείς τον κ. Μεγαλομύστακα.

Τον λόγο έχει ο Αναπληρωτής Υπουργός Αγροτικής Ανάπτυξης και Τροφίμων κ. Μπόλαρης για έξι λεπτά.

Φαντάζομαι είναι αρκετά, κύριε Υπουργέ. Τι λέτε;

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Δέκα δεν είναι, κύριε Πρόεδρε;

**ΠΡΟΕΔΡΕΥΩΝ (Αναστάσιος Κουράκης):** Ναι, σωστά, συγγνώμη.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ πολύ.

Κυρίες και κύριοι συνάδελφοι, όποιος ισχυρίζεται ότι στην ελληνική κοινωνία, στην ελληνική οικονομία, στον αγροτικό χώρο τα πράγματα είναι επιθυμητά, φυσικά δεν έχει σχέση με την πραγματικότητα.

Όποιος, επίσης, ισχυρίζεται ότι η κατάσταση αυτή οφείλεται στη διακυβέρνηση ενός χρόνου από τον Αλέξη Τσίπρα, επίσης δεν έχει σχέση με την πραγματικότητα.

Έχει πολύ μεγάλη σημασία σε αυτήν εδώ την Αίθουσα σήμερα, πέρα από τη θεμιτή και επιδιωκόμενη προβολή κομματικών θέσεων, να πούμε πέντε πράγματα, τα οποία να περάσουν και ένα θετικό μήνυμα στην κοινωνία, να περάσουν ένα θετικό μήνυμα στην οικονομία, να στείλουν ένα θετικό μήνυμα στα νέα παιδιά.

Στην κατεύθυνση, λοιπόν, αυτή, για να μπορούμε να είμαστε συνεπείς, θα πρέπει να θυμηθούμε ότι η χώρα βρίσκεται σε κρίση για έξι, επτά χρόνια, ότι αυτή η κρίση ήρθε στη χώρα διαβαίνοντας τον Ατλαντικό, διασχίζοντας την Ευρώπη, εδώ, όμως, εγκαταστάθηκε. Και είναι σαφές ότι εγκαταστάθηκε εδώ, διότι υπήρχαν παθογένειες μεγαλύτερες από αυτές που μπορούσε να σηκώσει η χώρα.

Όποιος, λοιπόν, λέει ότι το πρόβλημα είναι δημοσιονομικό, ότι είναι απλώς οικονομικό, κάνει τη λάθος ανάλυση, διότι έχει επισημανθεί πολλαπλώς ότι το πρόβλημα της χώρας ήταν και παραμένει, σε μεγάλο βαθμό, η κατάρρευση του παραγωγικού ιστού της χώρας όχι μόνο στον πρωτογενή τομέα. Λιγότερο στον πρωτογενή τομέα! Είχαμε, όμως, τεράστια ζημία στον βιοτεχνικό χώρο, ζημία στον βιομηχανικό χώρο.

Και, βέβαια, υπάρχουν πολλοί που λένε ότι έφυγαν χιλιάδες γιατροί στο εξωτερικό λόγω της κρίσης. Έφυγαν χιλιάδες γιατροί στο εξωτερικό λόγω της κρίσης, επειδή δεν μπορούσε να σηκώσει η οικονομία μας περισσότερους γιατρούς, για να μπορούμε να τα λέμε τα πράγματα όπως έχουν και να τα βάζουμε στη σειρά.

Όσον αφορά τον πρωτογενή τομέα: Δεν είναι χαρακτηριστικό –το είπαν και άλλοι συνάδελφοι εδώ- ότι αυτό το παραγωγικό μοντέλο, με το οποίο περπατήσαμε, αποτύπωσε την αποτυχία του στην κατάρρευση περισσοτέρων από έξι χιλιάδες αγροτικών συνεταιρισμών; Δεν ήταν ένα μοντέλο που δεν περπάτησε; Δεν ήταν ένα μοντέλο, το οποίο σώρευσε προβλήματα στον αγροτικό κόσμο; Δεν είναι αυτό το μοντέλο, το οποίο πρέπει να αντικαταστήσουμε;

Αν, λοιπόν, υπάρχει πρόθεση και διάθεση για να συζητήσουμε την αναδιάταξη του παραγωγικού μοντέλου της χώρας, θα πρέπει να συμφωνήσουμε στο τι θέλουμε γι’ αυτόν τον τόπο. Είναι καλό κάθε φορά να παίζουμε την κολοκυθιά για το ποιος φταίει περισσότερο; Ε, δεν είναι αυτό που περιμένει ο κόσμος. Το ξέρει ο κόσμος. Είναι πιο ακριβοδίκαιος από εμάς. Ξέρει τις ευθύνες του καθενός και την πορεία που διανύθηκε.

Μπορούμε τώρα εμείς να κάνουμε κάτι, λειτουργώντας μέσα σε αυτό το πολίτευμα που θέλουμε να είναι δημοκρατία; Και δημοκρατία σημαίνει μέτρο, δημοκρατία σημαίνει διάλογος, σημαίνει επιχειρήματα, σημαίνει καταθέτω προτάσεις στο τραπέζι. Αυτή την κρίσιμη στιγμή και αφού αρχικά οι αγρότες ζήτησαν συνάντηση για να πάρουν μέρος στον διάλογο και αφού ο Πρωθυπουργός είπε «ευπρόσδεκτοι», υπήρξε μετά αλλαγή στρατηγικής -υπηρετούσε άλλες σκοπιμότητες- η οποία αλλαγή έλεγε: «Να αποσύρετε το νομοσχέδιο».

Κοιτάξτε, μπροστά η χώρα έχει μια αξιολόγηση, η οποία έχει να κάνει με το αν στεκόμαστε και αν περπατάμε. Αυτό δεν έχει σχέση με τα κόμματα. Δεν έχει σχέση με την Κυβέρνηση. Έχει σχέση με τους πραγματικούς ανθρώπους, τις πραγματικές επιχειρήσεις, τις πραγματικές οικογένειες, τα νέα παιδιά σε αυτό τον τόπο.

Η Κυβέρνηση, λοιπόν, έχει ένα προσχέδιο το οποίο συζητά με τους θεσμούς, δανειστές και εταίρους. Αυτό το προσχέδιο, σε μια συζήτηση η οποία διακόπηκε, γιατί υπάρχουν αντιρρήσεις μεταξύ των θεσμών -ουσιαστικές αντιρρήσεις!- είναι ώρα να συνδιαμορφωθεί.

Όποιος έχει πρόταση, παρεμβαίνει τώρα, αυτή τη στιγμή. Αυτό είναι το νόημα της αποδοχής της πρόσκλησης από τον Πρωθυπουργό. Όχι μετά, όταν θα έχει διαμορφωθεί νομοσχέδιο και θα κατατεθεί στη Βουλή, γιατί αυτό θα γίνει τις επόμενες εβδομάδες.

Αυτό είναι το νόημα της παρέμβασης του Υπουργού, ο οποίος είπε να γίνει την επόμενη βδομάδα συζήτηση πάνω σε ένα προσχέδιο, που όταν τελειώσει η διαπραγμάτευση θα είναι σχέδιο και μετά θα έρθει στη Βουλή για να γίνει νομοσχέδιο. Αυτό ο κόσμος το ξέρει.

Είναι, λοιπόν, η κρίσιμη, η κατάλληλη ώρα να καταθέσουμε προτάσεις.

Η επερώτηση, που γίνεται τώρα, θέτει την εξής ερώτηση: Υπάρχει στρατηγικός σχεδιασμός από την πλευρά της Κυβέρνησης; Εγώ ήθελα πάνω σε αυτό, καθώς ο χρόνος μου είναι μετρημένος, να ρωτήσω τα εξής:

Συμφωνούμε ότι υπάρχει μια πολύ μεγάλη παραγωγική δυνατότητα και πολύ μεγάλη παραγωγική πρόκληση στον πρωτογενή τομέα; Συμφωνούμε. Συμφωνούμε ότι υπήρξαν αστοχίες στη διαχείριση προηγούμενων προγραμματικών περιόδων; Συμφωνούμε. Συμφωνούμε ότι πήγαν και απορροφήθηκαν χρήματα εκεί που δεν έπρεπε, ενώ αν είχαμε στοχεύσει πάνω στις πραγματικές δυνατότητες που ξεδιπλώθηκαν εδώ στην προηγούμενη συζήτηση, θα είχαμε τελείως διαφορετική αφετηρία για να ξεκινήσουμε στον παραγωγικό τομέα; Συμφωνούμε.

Αν, λοιπόν, συμφωνούμε, θα πρέπει να πούμε τώρα: Ποιο είναι το μείζον το οποίο συζητά το Υπουργείο; Το Υπουργείο μιλάει για πέντε πράγματα. Τα είπα και την προηγούμενη φορά. Το πρώτο είναι οι άνθρωποι, είναι οι αγρότες, είναι οι παραγωγοί. Το δεύτερο είναι η γη. Το τρίτο είναι το νερό. Το τέταρτο είναι τα προϊόντα μας και το πέμπτο είναι το τι εργαλεία έχουμε. Η αντιμετώπιση αυτών των πέντε βασικών πυλώνων, των πέντε υποχρεώσεων του Υπουργείου, συνιστά στο σύνολο το στρατηγικό σχέδιο.

Συμφωνούμε, λοιπόν, ότι χρειάζεται, σε συνέργεια με το Υπουργείο Παιδείας, να αλλάξουμε το status στην παιδεία των επαγγελματικών λυκείων που ασχολούνται με τον πρωτογενή τομέα; Είπε κάποιος συνάδελφος για το ΕΘΙΑΓΕ. Συμφωνούμε ότι μια σειρά από αγροκτήματα, επιστημονικά, ερευνητικά, που είναι σπαρμένα μέσα στη χώρα, πρέπει να «κουμπώσουν» με αυτά τα επαγγελματικά λύκεια για να έχουμε παιδιά που έχουν πραγματική γνώση;

Συμφωνούμε ότι σε αυτά τα προγράμματα, στα επαγγελματικά λύκεια, πρέπει να δώσουμε άλλον ορίζοντα στα παιδιά και να τα μάθουμε και λογιστική και μάρκετινγκ και μετεωρολογία και νέες τεχνολογίες και εξωστρέφεια και εξαγωγές και διαχείριση φυτοφαρμάκων και διαχείριση νερού και πολλά άλλα σύγχρονα επενδυτικά; Συμφωνούμε.

Συμφωνούμε ότι χρειαζόμαστε τους εν ενεργεία αγρότες και όσους θέλουν να μπουν στο παιχνίδι -γιατί υπάρχουν πολλά παιδιά στην Αθήνα, στη Θεσσαλονίκη στα αστικά κέντρα, που καταλαβαίνουν τώρα τις προοπτικές και τις προκλήσεις που υπάρχουν για να μπουν- και πως πρέπει να τους επιμορφώσουμε; Να η άλλη πρόκληση, το στρατηγικό σχέδιο της Κυβέρνησης, σε συνέργεια με το Υπουργείο Εργασίας για τα προγράμματα.

Θα αναφερθώ στο νερό σε μια εποχή κλιματικής αλλαγής. Συμφωνούμε, κύριοι συνάδελφοι, ότι το μοντέλο διαχείρισης του νερού στον αγροτικό τομέα έχει καταρρεύσει; Συμφωνούμε ότι υπάρχει πρόβλημα και ότι χρειάζεται καινούργια νομοθετική ρύθμιση; Συμφωνούμε ότι αυτό είναι ένα πολύτιμο αγαθό που πρέπει να το ξαναδούμε;

Συμφωνούμε ότι οι αγρότες σήμερα πρέπει να εκπροσωπούνται; Μιλάνε για τους «εκπροσώπους των μπλόκων». Μα, οι αγρότες πρέπει να εκπροσωπούνται μόνο όταν υπάρχουν μπλόκα; Δεν συμφωνούμε ότι αυτοί οι άνθρωποι πρέπει να εκφραστούν και να εκπροσωπηθούν, όπως όλοι οι άλλοι επαγγελματίες, δηλαδή ότι είναι ώρα να κάνουμε Αγροτικά Επιμελητήρια και να έχουν τα πλεονεκτήματα, τις προτεραιότητες, τις δυνατότητες, τους συμβούλους, τα ινστιτούτα, που έχουν οι άλλοι επαγγελματίες; Συμφωνούμε.

Να, στοιχεία στρατηγικού σχεδιασμού. Να μην επεκταθώ. Ο χρόνος είναι περιορισμένος έτσι κι αλλιώς.

Η πρόκληση για την πατρίδα, η πρόκληση για την Κυβέρνηση, η πρόκληση για τα κόμματα, είναι εδώ, είναι παρούσα. Δεν έχει σημασία να κάνουμε επικλήσεις και όρκους στους νέους αγρότες, όταν κατά την προηγούμενη περίοδο δεν κάναμε προγράμματα για τους νέους αγρότες και μας έχουν επιβληθεί καταλογισμοί.

Η πρόκληση είναι παρούσα. Και δεν χρειάζεται να κοιτάζει ο ένας να φορτώσει στον άλλον περισσότερα, αφού –να είστε βέβαιοι γι’ αυτό!- οι πολίτες τα γνωρίζουν κι έχουν από εμάς αξίωση να διαχειριστούμε με σοβαρότητα το σήμερα, ανοίγοντας το αύριο.

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Αναπληρωτή Υπουργό Αγροτικής Ανάπτυξης και Τροφίμων κ. Μπόλαρη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις μαθητές και μαθήτριες και τρεις εκπαιδευτικοί συνοδοί τους από το Γενικό Λύκειο Δοξάτου Δράμας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ολοκλήρωσαν τις ομιλίες τους οι Υπουργοί και οι Κοινοβουλευτικοί Εκπρόσωποι.

Εισερχόμαστε, δι’ ολίγων, στις δευτερολογίες των επερωτώντων Βουλευτών και ολοκληρώνεται η διαδικασία.

Τον λόγο έχει ο κ. Τζελέπης για πέντε λεπτά.

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Κατ’ αρχάς θα ήθελα να καταδικάσω τη βία που ασκήθηκε σήμερα εις βάρος των αγροτών από αστυνομικές δυνάμεις και, μάλιστα, με χρήση χημικών, από τη «δεύτερη φορά Κυβέρνηση Αριστερά», που χρησιμοποιεί και πάλι την επιβολή του ελέγχου απέναντι στις κινητοποιήσεις, οι οποίες αποτελούν απόδειξη της δικής σας αδιέξοδης αντιαγροτικής πολιτικής.

Πραγματικά, κύριε Υπουργέ, ακούγοντας την πρωτολογία σας με μεγάλη προσοχή, θα ήθελα να σας πιστέψω. Δυστυχώς, όμως, δεν μας πείθετε ούτε με τις αγαθές σας προθέσεις ούτε με τα μεγάλα σας λόγια. Και πάλι φροντίσατε να πείτε ότι φταίνε όλοι οι άλλοι και ιδιαίτερα οι κυβερνήσεις του ΠΑΣΟΚ.

Θα ήθελα να ρωτήσω τον Αναπληρωτή Υπουργό που κάθεται δίπλα σας: Συμφωνεί ότι το ΠΑΣΟΚ κατέστρεψε τον αγροτικό τομέα; Αν συμφωνεί, τότε διαφωνεί με τον εαυτό του που επί τριάντα χρόνια, με αυτή την καταστροφική πολιτική του ΠΑΣΟΚ, έκανε κομματική και πολιτική καριέρα με τους αγρότες του νομού του.

Επιτέλους, θα πρέπει να πάρουν θέση όλοι και να μη μας κάνουν μαθήματα ορθής γεωργικής πρακτικής από το Βήμα αυτό, λες κι εσείς είστε έξω αυτή τη στιγμή, παρατηρητές, και δεν κυβερνάτε. Κυβερνήστε! Υλοποιήστε τα! Επιτέλους, εφαρμόστε πολιτικές και για το νερό και για τα επαγγελματικά λύκεια και για τις κλιματικές αλλαγές! Αφήστε τις αναλύσεις για το εχθές!

Ακούσαμε και πάλι από τον κύριο Υπουργό να λέει: «Πλήρωσα 2 δισεκατομμύρια, 1,1 δισεκατομμύριο επιδοτήσεις». Είναι μεγάλα νούμερα. Και μας ακούν εδώ και οι μαθητές και θα λένε, πού είναι το 1,1 δισεκατομμύριο που πληρώθηκαν οι αγρότες; Και έχουν να πάρουν άλλο 1,1 δισεκατομμύριο, που έπαιρναν πάντα μέχρι την 31η Δεκεμβρίου κάθε χρόνου. Και λέτε: «Εφέτος ήταν η πρώτη φορά που εφαρμόσαμε την ΚΑΠ. Τι να κάνουμε; Δεν προλάβαμε». Από τον Μάρτιο του 2015 μέχρι 31 Δεκεμβρίου δεν προλάβατε;

Λέτε, όμως, ότι δώσατε 800 εκατομμύρια επιπλέον. Τι δώσατε, κύριε Υπουργέ, για να το ξεκαθαρίσουμε; Γιατί αυτά είναι αναρτημένα και στο site του Υπουργείου σας. Δώσατε και πληρώσατε παλιές εκκρεμότητες από το 2007 και μετά. Πληρώσατε ενστάσεις κατά βάση, όπως γίνεται μέχρι σήμερα, αλλά και παλιότερα. Φαίνεται από την ιστοσελίδα του ΟΠΕΚΕΠΕ, όπου ανακοινώνονται οι πληρωμές και ενημερώνονται οι αγρότες, ότι για την ενιαία ενίσχυση από το 2007 μέχρι το 2012 πληρώσατε 12 εκατομμύρια, εκ των οποίων τα 9,5 αφορούν το 2012.

Το ίδιο και για την εξισωτική αποζημίωση από εκκρεμότητες του 2008. Μέχρι το 2013 πληρώθηκαν περίπου 9,7 εκατομμύρια, εκ των οποίων τα 9,4 εκατομμύρια αφορούν το 2013.

Όμως, το πρόβλημα των πληρωμών στη βιολογική γεωργία και κτηνοτροφία παραμένει. Οι πληρωμές, που πολλές φορές ανακοινώσατε προεκλογικά αλλά και εδώ στη Βουλή, δεν έγιναν ποτέ. Οι παλινωδίες σας για τα βοσκοτόπια δημιούργησαν πολλά προβλήματα που παραμένουν.

Θέλω, όμως, να σας επιστήσω την προσοχή ειδικά για τα βοσκοτόπια. Δεν ψηφίσατε ως Αντιπολίτευση τότε την τροπολογία Τσαυτάρη-Μανιάτη τον Μάιο του 2014 και φέρατε καινούργιο νόμο πάλι μέσα από την κολυμβήθρα του Σιλωάμ. Βαφτίσατε τον νόμο αυτό αντί για «βοσκοτόπια» «βοσκήσιμες γαίες», που δεν χρειαζόταν, με αποτέλεσμα μόνο καθυστερήσεις στις πληρωμές.

Όμως, τον λογαριασμό δεν τον έχετε κάνει ακόμα. Μπορείτε να μας πείτε ποια θα είναι η επίδραση στην ενδεχόμενη ενδιάμεση αναθεώρηση της ΚΑΠ για το 2017, όταν η χώρα θα βρεθεί με δώδεκα εκατομμύρια στρέμματα λιγότερα επιλέξιμα βοσκοτόπια; Διότι τις επιδοτήσεις αυτές τις πήραμε με είκοσι πέντε εκατομμύρια στρέμματα βοσκοτόπια και δυστυχώς έχουμε χάσει δώδεκα εκατομμύρια.

Το 2017, όμως, είναι πολύ μακριά για εσάς, αλλά έτσι νομίζετε ότι μπορείτε να πορεύεστε, τρώγοντας τον χρόνο και δίνοντας και πάλι υποσχέσεις στους αγρότες.

Σε σχέση με τον κ. Κατρούγκαλο, ακούγοντάς τον λέω το εξής: Πραγματικά, οι αγρότες δεν καταλαβαίνουν; Πλήρωναν 950 ευρώ, θα πληρώσουν με τα δικά του δεδομένα 100 ευρώ παραπάνω, δηλαδή 1.000 ευρώ τον χρόνο και αυτό είναι; Αυτό λένε οι αγρότες; Ήταν 954 ευρώ το 2014 οι εισφορές μέχρι 5.000 ευρώ εισόδημα.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Το 2015.

**ΜΙΧΑΗΛ ΤΖΕΛΕΠΗΣ:** Το 2014. Το 2015 είναι 1.084 ευρώ. Το 2016 πηγαίνουν στα 1.215 ευρώ. Από 950 ευρώ πηγαίνουν στα 1.215 ευρώ. Δεν λέει, όμως, πόσο πάει το 2019.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Η τρίτη κατηγορία, που αναφέρετε, υπολογίζεται με μηνιαίο εισόδημα 726 ευρώ. Δεν είναι αυτό που το υπολογίζει στα 5.000 ευρώ εισόδημα. Τα 726 ευρώ επί δώκεκα μας κάνουν 8.500 ευρώ περίπου. Εγώ να σας βάλω εισόδημα 8.000 ευρώ. Το 2019 θα πληρώσει 2.156 ευρώ αντί για 954 ευρώ.

Επιτέλους, σταματήστε αυτό που λέτε, ότι αυτή η βασική σύνταξη που δινόταν μέχρι τώρα εξανεμίζεται. Είναι 170 ευρώ τώρα, το 2026 εξανεμίζεται. Συμφωνούμε απόλυτα. Υπάρχει σήμερα κανένας αγρότης που να παίρνει 100.000 ευρώ με 170.000 ευρώ σύνταξη; Είναι εξακόσιες πενήντα χιλιάδες οι συνταξιούχοι, με μέσο όρο σύνταξης τα 330 ευρώ.

Επιτέλους, πείτε και μια αλήθεια, γιατί μάλλον, φίλοι της Κυβέρνησης και κύριοι Υπουργοί, ο εύκολος αντιμνημονιακός λόγος, οι υποσχέσεις απέναντι σε όλους σάς έχουν κάνει να έχετε την εντύπωση ότι και σήμερα σας χειροκροτούν, με αυτά που λέτε, αλλά, δυστυχώς, βλέπετε αντεστραμμένες παλάμες των αγροτών, οι οποίοι αγανακτούν κάτω από αυτές τις πολιτικές και από αυτά τα μέτρα, που τους οδηγούν έξω από την αγροτική παραγωγή και ενώ συμφωνείτε ότι είναι ένας τομέας της οικονομίας που είναι κοινωνικός, αναπτυξιακός, που μπορεί να δημιουργήσει πλούτο σε έναν χρόνο και να βγάλει τη χώρα από τα αδιέξοδα, γιατί δίνει αντικείμενο εργασίας και στον δευτερογενή και στον τριτογενή τομέα, εσείς τον οδηγείτε στην καταστροφή.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, παρακαλώ.

**ΜΙΧΑΗΛ ΤΖΕΛΕΠΗΣ:** Θέλω να πιστεύω ότι πραγματικά ο διάλογος πρέπει να γίνει, αλλά σε μηδενική βάση -και το ξανατονίζω- γιατί μόνο αυτό το νομοσχέδιο, είτε το ασφαλιστικό είτε το φορολογικό, δεν διορθώνονται με τίποτα.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Τζελέπη.

Ο κ. Μπόλαρης έχει τον λόγο για ένα λεπτό.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Υπό άλλες συνθήκες θα ζητούσα τον λόγο επί προσωπικού, αλλά όταν αυτά λέγονται από μέλος μιας ένωσης, μιας οργάνωσης, η οποία κατέρρευσε μέσα σε σειρά σκανδάλων και έχει καλύψει με τον κονιορτό της όλα τα μέλη της, δεν υπάρχει προσωπικό ζήτημα.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Προχωράμε στον κ. Κουτσούκο.

**ΜΙΧΑΗΛ ΤΖΕΛΕΠΗΣ:** Κύριε Πρόεδρε, μπορώ να έχω τον λόγο επί προσωπικού;

**ΠΡΟΕΔΡΕΥΩΝ (Αναστάσιος Κουράκης):** Επί προσωπικού; Ορίστε, κύριε Τζελέπη, έχετε τον λόγο.

**ΜΙΧΑΗΛ ΤΖΕΛΕΠΗΣ:** Κατ’ αρχάς δεν μπορώ να καταλάβω για ποια οργάνωση μιλάτε.

(Γέλωτες από την πτέρυγα του ΣΥΡΙΖΑ)

Αν εννοείτε με συνεταιριστική οργάνωση, εγώ από το ’92 δεν έχω σχέση. Όμως, να σας πω κάτι; Οι θεσμοί και ιδιαίτερα το συνεταιριστικό κίνημα -αυτό που πριν από λίγο ο κ. Κατρούγκαλος είπε ότι είναι συνώνυμο της λαμογιάς- είναι τα εργαλεία που εσείς θα φέρετε μεθαύριο ως νόμο για να βγάλουν το αγροτικό από το αδιέξοδο, για να έρθουν αρωγοί, για να έχουμε αγροτική παραγωγή!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σταματήστε επιτέλους να πετάτε λάσπη, γιατί εσείς τουλάχιστον ξέρετε ως συντοπίτης μου από πότε έχω να έχω σχέση με τη συνεταιριστική οργάνωση του Νομού Σερρών. Ίσως εξ ιδίων κρίνετε τα αλλότρια.

**ΠΡΟΕΔΡΕΥΩΝ (Αναστάσιος Κουράκης):** Καλώς.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Δεν χρήζει απαντήσεως ο κύριος!

**ΠΡΟΕΔΡΕΥΩΝ (Αναστάσιος Κουράκης):** Κύριε Κουτσούκο, έχετε τον λόγο για πολύ λίγο χρόνο.

**ΓΙΑΝΝΗΣ ΚΟΥΤΣΟΥΚΟΣ:** Νομίζω ότι είναι τρία λεπτά.

**ΠΡΟΕΔΡΕΥΩΝ (Αναστάσιος Κουράκης):** Ναι, έχετε τον λόγο για τρία λεπτά.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Κύριε Υπουργέ, δεν είστε στην Αντιπολίτευση, είστε Υπουργός της Κυβέρνησης. Αυτά που μας λέγατε γι’ αυτούς που καταστρέψανε τον τόπο και για εσάς που θα τον σώνατε, τα λέγατε τόσα χρόνια, και δυστυχώς σας πιστέψανε κάποιοι και σας κάνανε Κυβέρνηση για να λύσετε τα προβλήματα.

Και αυτούς που εμείς «καταστρέψαμε», σύμφωνα με όσα λέτε εσείς, παρά την κρίση και τις δυσκολίες και το κόστος που πλήρωσαν με αίμα και θυσίες για να μείνει η Ελλάδα όρθια, είναι ακόμα ζωντανοί και είναι εδώ απ’ έξω. Πηγαίνετε να τους δείτε. Διαδηλώνουν και ζητούν μέτρα σωτηρίας. Σε αυτούς να απευθυνθείτε.

Διότι με όλη αυτή τη θεωρία της καταστροφολογίας και τις ψεύτικες υποσχέσεις, γίνατε Κυβέρνηση και πρέπει να λύσετε τα προβλήματα. Και για να λύσετε τα προβλήματα, θα πρέπει πρώτα πρώτα να συμφιλιωθείτε με την αλήθεια. Ούτε ο κ. Κατρούγκαλος ούτε εσείς, που είσαστε οι βασικοί υπεύθυνοι που είναι αυτός ο κόσμος στους δρόμους, δεν λέτε ακόμα την αλήθεια.

Ο κ. Κατρούγκαλος μας έλεγε για τους αγρότες των 8.000, που θα πληρώσουν κάτι παραπάνω. Δηλαδή θέλει να τους κρατήσει εκεί στη φτώχεια. Με 8.000 μπορεί να ζήσει κάποιος; Και χρησιμοποιεί στοιχεία του τεκμαρτού αγροτικού εισοδήματος, όχι αυτά που θα προκύψουν με τα βιβλία εσόδων-εξόδων, εκεί τριπλασιάζονται οι εισφορές.

Και εσείς δεν λέτε την αλήθεια, διότι λέτε ότι αν είχαν μείνει οι προηγούμενοι, οι κακοί, θα είχαν πληρώσει οι αγρότες παραπάνω 400 εκατομμύρια. Εγώ σας είπα ότι με την αύξηση του φόρου στο εισόδημα, με τον διπλασιασμό της προκαταβολής, αλλά και με την αφαίρεση ρευστού από την τσέπη του αγρότη λόγω του ΦΠΑ, είναι περίπου 1 δισεκατομμύριο αυτά που θα λείψουν και άλλα μεν επιβαρύνουν το κόστος, άλλα αφαιρούν εισόδημα.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Τι λέτε τώρα!

**ΓΙΑΝΝΗΣ ΚΟΥΤΣΟΥΚΟΣ:** Εξανίσταστε, κύριε Υπουργέ, αλλά οι αγρότες έχουν κάνει τον λογαριασμό.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Μα, λέτε λόγια στον αέρα, πώς να μην εξανίσταμαι!

**ΓΙΑΝΝΗΣ ΚΟΥΤΣΟΥΚΟΣ:** Εν πάση περιπτώσει, επειδή σας πιστέψανε τότε και σας κάνανε Κυβέρνηση, τώρα δεν μπορούν να σας πιστέψουν, γιατί βλέπουν ότι θα τους πάρετε από την τσέπη.

Σας παραπέμπω, λοιπόν, κύριε Υπουργέ, για να ακούνε και οι αγρότες, στον ν. 4172/2013 που θέσπισε τα βιβλία εσόδων-εξόδων με συντελεστή 13% και λέει στο άρθρο 21 τι είναι το εισόδημα για κάθε κατηγορία. Ειδικά λέει: «Για τον προσδιορισμό του εισοδήματος από αγροτική επιχειρηματική δραστηριότητα στα έσοδα από επιχειρηματικές συναλλαγές περιλαμβάνονται τα έσοδα από παραγωγή γεωργικών, κτηνοτροφικών, δασοκομικών, λατομικών και αλιευτικών προϊόντων». Από παραγωγή!

Και δεν είχε τίποτε άλλο να κάνει η Κυβέρνησή σας παρά να υλοποιήσει αυτή τη νομοθετική δέσμευση και να χρησιμοποιήσει το κεκτημένο της Ευρωπαϊκής Ένωσης ότι οι επιδοτήσεις δεν φορολογούνται!

Εσείς πήγατε από μόνοι σας, χωρίς να σας το ζητήσει κανείς, επειδή δημιουργήσατε ένα τεράστιο δημοσιονομικό κενό, και φορολογήσατε για πρώτη φορά τις επιδοτήσεις, βάζοντας το πλαφόν των 12.000. Και έτσι για πρώτη φορά στην Ελλάδα φορολογούνται οι επιδοτήσεις. Αυτή είναι, λοιπόν, η πραγματικότητα.

Δυστυχώς, κύριε Υπουργέ, οι αγρότες φορολογούνται δύο φορές, γιατί ακόμα το Υπουργείο Οικονομικών δεν έχει λύσει το ζήτημα των δαπανών. Ο αγρότης φορολογείται για τα μεροκάματά του και για έξοδα τα οποία δεν μπορεί να δικαιολογήσει, γιατί, όπως ξέρετε, η αγροτική παραγωγή συγκομίζεται από αλλοδαπούς που δεν έχουν ΑΜΚΑ. Και δεν τα λύνετε αυτά τα θέματα.

Άρα, λοιπόν –και για να μην καταχρώμαι και τον χρόνο, κύριε Πρόεδρε- δώστε λύσεις στα προβλήματα για να φύγουν οι αγρότες από τον δρόμο. Δώστε τους μια διέξοδο, εκτός κι αν είναι επιλογή σας να υπάρξει αδιέξοδο για να κάνετε ηρωική έξοδο!

Ευχαριστώ, κύριε Πρόεδρε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κουτσούκο.

Τον λόγο έχει, για να δευτερολογήσει, ο τελευταίος επερωτών κ. Κεγκέρογλου.

Ορίστε, κύριε Κεγκέρογλου, έχετε τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Μπόλαρη, αναφερθήκατε –και πολύ σωστά- σε μια πρόταση, σε αντίθεση με τον κ. Αποστόλου, ο οποίος επέμεινε στις αρτηριοσκληρωτικές του απόψεις για τη δήθεν αγροτική ανάπτυξη, που έχει φανταστεί στο μυαλό του ότι προωθεί. Διότι μόνο με φαντασία εν κενώ θα μπορούσε κάποιος να μιλήσει όπως μίλησε εκείνος προηγουμένως, χωρίς να υπολογίζει αυτό το τεράστιο κύμα κοινωνικών αντιδράσεων, που έρχεται αντίθετο σ’ αυτή την πολιτική.

Κύριε Μπόλαρη, είπατε ότι υπάρχουν διαχρονικές ευθύνες. Ναι, υπάρχουν διαχρονικές ευθύνες. Όμως, θα ήθελα να επισημάνω ξανά ότι πρέπει να πούμε ότι σ’ αυτόν τον τόπο κάποιοι έδωσαν ζωή στην ύπαιθρο, κάποιοι πυροδότησαν μια ανάπτυξη στη δεκαετία του ’80, κάποιοι με την ένταξη στο σκληρό πυρήνα της Ευρωπαϊκής Ένωσης, όχι μόνο διασφάλισαν πρόσθετο εισόδημα από την Ευρωπαϊκή Ένωση με την ένταξη στην ΟΝΕ, αλλά ταυτόχρονα δώσαμε και νέα εργαλεία για να μπορέσει να δουλέψει ο αγρότης.

Βεβαίως και δεν έγιναν όλα όσα θα μπορούσαν να γίνουν για να έχουμε πραγματικά παραγωγική απογείωση στην Ελλάδα. Όμως, θα πρέπει να πούμε -και να στηριχθούμε πάνω σ’ αυτό- το πώς έγινε και από ποιους έγινε ό,τι έχει γίνει σ’ αυτόν τον τόπο. Και αυτό είναι κάτι στο οποίο επιμένω.

Πραγματικά με εκπλήσσει ότι δεν υπάρχει τίποτα μεμπτό σ’ αυτή την κατάσταση στον έναν χρόνο τώρα που κυβερνά ο ΣΥΡΙΖΑ. Διότι πέρυσι, τον Δεκέμβριο του 2004, το ασφαλιστικό σύστημα μπορούσε να δώσει δέκατη τρίτη σύνταξη, ενώ σήμερα έχει κοπεί η μισή δωδέκατη και πάμε και για την τεράστια αύξηση των ασφαλιστικών εισφορών. Τι μεσολάβησε; Ο ένας χρόνος ΣΥΡΙΖΑ!

Πέρυσι τέτοια εποχή μπορούσε κατά τον ΣΥΡΙΖΑ να υπάρξει 12.000 αφορολόγητο, να μην αυξηθεί ο ΦΠΑ στο 23%, να καταργηθεί ο ΕΝΦΙΑ, όπως και να θεραπευθεί και μια σειρά από ζητήματα. Σήμερα, όχι μόνο δεν θεραπεύονται, αλλά επιβάλλονται νέοι φόροι με την ατζέντα την οποία υλοποιείτε, κύριε Αποστόλου! Τι μεσολάβησε από τότε; Ο ένας χρόνος ΣΥΡΙΖΑ!

Πέρυσι το φθινόπωρο για πρώτη φορά μετά από έξι χρόνια θυσιών του ελληνικού λαού είχαμε θετικό ρυθμό ανάπτυξης. Και ήρθαν τα πειράματα και ήρθε ο κ. Τσίπρας να ξαναβυθίσει τη χώρα στην ύφεση, από την οποία ελπίζει να βγει το 2018. Μας πήγατε τέσσερα χρόνια πίσω! Τι μεσολάβησε; Μήπως ο κ. Τσίπρας και η διακυβέρνηση του ενός χρόνου ΣΥΡΙΖΑ;

Κύριε Αποστόλου, ναι, έκανα λάθος με την ατζέντα την οποία είχατε βγάλει. Δεν είχα πει –αλλά δεν το βρήκα κιόλας, ήταν κρυφό- για τον φόρο κρασιού, για το γάλα και για τις άλλες πολιτικές που προσθέσατε σ’ αυτά που λέγατε ότι θα κάνουν οι άλλοι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ξέρετε, θα πρέπει να προσέχετε, διότι πραγματικά όποιος κι αν ήταν στη θέση σας και είχε βγάλει αυτό το δελτίο Τύπου, θα έλεγε ένα «mea culpa», θα έλεγε ένα «συγγνώμη», θα έλεγε κάτι! Είστε ο μόνος άνθρωπος που στις 30 Ιουνίου βγάλατε ένα δελτίο Τύπου κατηγορώντας άλλους ότι θα υλοποιήσουν κάποια πράγματα και από την 1η Ιουλίου και μετά μεταμορφωθήκατε για να τα υλοποιήσετε. Αναλάβατε και την υλοποίησή τους!

Ολοκληρώνω, κύριε Πρόεδρε, λέγοντας ότι ο τόπος χρειάζεται πράγματι ένα σχέδιο παραγωγικής ανασυγκρότησης. Όμως, δεν χρειάζεται μόνο αυτό, αλλά και ένα σχέδιο γενικότερης σύνδεσης των δυναμικών τομέων της οικονομίας. Ο πρώτος στόχος θα πρέπει να είναι ο τουρισμός, ώστε μαζί με τον ελληνικό πληθυσμό να είναι η πρώτη αγορά των ελληνικών άριστων προϊόντων. Ο δεύτερος στόχος θα πρέπει να είναι η Ευρώπη, οι τρίτες χώρες. Αυτός ο στόχος χρειάζεται και προώθηση.

Το σχέδιο που κατέθεσε ο κ. Παπαδόπουλος έχει κάποιες ιδέες μέσα, τις οποίες δεν υλοποιείτε και κάνετε τα ανάποδα. Για παράδειγμα, τις συμβουλευτικές υπηρεσίες που έχει στο Πρόγραμμα Αγροτικής Ανάπτυξης τις έχετε ήδη υποθηκεύσει και τις πάτε αλλού. Αυτό το σχέδιο, λοιπόν, έχει ως βασικό στοιχείο το Πρόγραμμα Αγροτικής Ανάπτυξης 2014-2020, κύριε Αποστόλου!

Αυτό το επεξεργάστηκε ο κ. Τσαυτάρης, το επεξεργάστηκε η προηγούμενη κυβέρνηση με τον έναν ή τον άλλο τρόπο μαζί με την ΚΑΠ, γιατί είναι ο πρώτος και ο δεύτερος πυλώνας.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, παρακαλώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ναι.

Και με τις όποιες βελτιώσεις μπορούν να γίνουν ή έχουν γίνει ή θα γίνουν με την Αναθεώρηση το 2017 είναι η πλατφόρμα πάνω στην οποία θα κινηθούμε. Ναι, δεν αρκεί, αλλά αυτό είναι το σίγουρο ότι υπάρχει, συν τις άλλες πολιτικές, συν πρόσθετους πόρους που πρέπει να βρούμε.

Ολοκληρώνω, κύριε Πρόεδρε, και αναφέρομαι στην κάρτα. Την κάρτα, κύριε Υπουργέ, μην τη λέτε και τη διαφημίζετε, είναι το δάνειο που δίνουν οι τράπεζες και τώρα, άμα υποθηκεύσει την επιδότησή του, την οικονομική του ενίσχυση ο αγρότης.

Το ζήτημα είναι αν μπορεί να πάρει παραπάνω από το 70% και από την ενίσχυση με την εγγύηση του Υπουργείου και αν μπορεί να μην έχει επιτόκιο, γιατί τα ξέρετε καλά εσείς στην τράπεζα. Διότι, κύριε Αποστόλου, εκείνο το παλιό, που είπατε και αναφερθήκατε στο παλιό, ξέρετε ποιος ήταν υπεύθυνος χορηγήσεων στην Αγροτική Τράπεζα; Ξέρετε κανέναν απ’ αυτούς, που έδιναν αυτά τα επενδυτικά σχέδια;

**ΠΡΟΕΔΡΕΥΩΝ (Αναστάσιος Κουράκης):** Κλείστε, σας παρακαλώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θα πρέπει να λέμε την αλήθεια.

Η κάρτα δεν είναι τίποτε άλλο, παρά είναι η ενεχυρίαση των επιδοτήσεων. Καλό εργαλείο θα είναι. Είναι τραπεζικό εργαλείο, δεν είναι του Υπουργείου. Το Υπουργείο θα μπορεί να εγγυηθεί να μην έχει επιτόκιο. Μπορείτε να το κάνετε, να είναι μηδενικό το επιτόκιο; Άμα μπορείτε, κάντε το. Τα υπόλοιπα…

**ΠΡΟΕΔΡΕΥΩΝ (Αναστάσιος Κουράκης):** Κύριε Κεγκέρογλου, τελείωσε ο χρόνος σας. Σας ευχαριστούμε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):**  Ο κ. Θεοχαρόπουλος έχει τον λόγο για τριτολογία.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Όχι, ο Υπουργός είναι τρία λεπτά, μετά εγώ.

**ΠΡΟΕΔΡΕΥΩΝ (Αναστάσιος Κουράκης):** Πρώτα είναι ο Υπουργός και μετά κλείνετε εσείς.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ας μιλήσει ο κ. Θεοχαρόπουλος πρώτα.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Όχι, προηγείστε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θα αλλάξουμε τον Κανονισμό τώρα;

(Θόρυβος στην Αίθουσα)

**ΠΡΟΕΔΡΕΥΩΝ (Αναστάσιος Κουράκης):**  Κύριε Υπουργέ, ελάτε, θα έχετε τον λόγο, εάν χρειαστεί για ένα σχόλιο.

Ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου έχει τον λόγο για τη δευτερολογία του.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ψυχραιμία, ψυχραιμία!

Κύριε Τζελέπη, το ποσό που ανέφερα, αναφέραμε για πληρωμές, δόθηκε το συγκεκριμένο ποσό. Και επειδή ξεχάσατε, απλώς θα σας πω μία πληρωμή, ας πούμε: Τα έτη 2012-2013 για την εξισωτική βιολογική γεωργία-κτηνοτροφία το ποσό ήταν 323.000.000 ευρώ. Μη μιλάτε για τα ψιλά. Πληρώθηκαν γι’ αυτά 323.000.000 ευρώ. Το λέω απλά γιατί το ποσό δόθηκε.

**ΜΙΧΑΗΛ ΤΖΕΛΕΠΗΣ:** Την ελληνική γεωργία και κτηνοτροφία την ξέρουν οι αγρότες που ακούν. Απλήρωτοι είναι!

**ΠΡΟΕΔΡΕΥΩΝ (Αναστάσιος Κουράκης):** Ναι, αλλά δεν γίνεται έτσι, κύριε Τζελέπη. Να αφήσετε τον Υπουργό να ολοκληρώσει.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ε, πώς δεν γίνεται;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Έχουμε μια παροιμία στα χωριά που λέει: «Αν το κοράκι ακολουθήσεις, σε ψοφίμι θα σε πάει». Αυτά για τον εκπρόσωπο του φασιστικού μορφώματος στη Βουλή.

Και έρχομαι στον κ. Κεγκέρογλου.

Κύριε Κεγκέρογλου, θέλω να ανακαλέσετε μια φράση που είπατε στην πρωτολογία σας ότι «ο Αποστόλου βρίσκεται σε σκοτεινή αποστολή στον αγροτικό χώρο». Σας το ζητώ να το ανακαλέσετε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Έχετε τον λόγο, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Το ΔΝΤ εσύ το έβαλες στο Αγροτικής Ανάπτυξης ή στο φέρανε; Εάν στο φέρανε, εντάξει.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Είπατε αυτή τη φράση και θέλω να την ανακαλέσετε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ρωτάω λοιπόν, γιατί αναφέρομαι σε συγκεκριμένο θέμα: Το ΔΝΤ, που ήρθε για πρώτη φορά με Κυβέρνηση Τσίπρα στο Υπουργείο Αγροτικής Ανάπτυξης, σας το φέρανε ή το ζητήσατε εσείς να έρθει;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Εγώ σας λέω…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κάνεις λάθος. Πρώτη φορά επί Κυβέρνησης Αριστεράς ήρθε το ΔΝΤ στο Αγροτικής Ανάπτυξης, κύριε!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Εάν σας πω ότι το ΔΝΤ δεν ήρθε στο Υπουργείο Αγροτικής Ανάπτυξης, το αποδέχεσθε και ανακαλείτε τη συγκεκριμένη φράση;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είστε το τρίτο μνημόνιο. Απλά είναι τα πράγματα. Εάν εσείς ζητήσατε να έρθει ή σας το φέρανε;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ακούστε, κύριε Κεγκέρογλου, για να είμαστε ξεκάθαροι. Ακούστε να δείτε, όταν από το Βήμα της Βουλής εκφράζονται τέτοιες φράσεις, αντιλαμβάνεστε όταν ακούει ο πολίτης ότι ο Υπουργός βρίσκεται σε σκοτεινή αποστολή, μόνο στο νου του δεν έρχεται ότι συναντήθηκε με το Διεθνές Νομισματικό Ταμείο.

Λοιπόν, σας παρακαλώ να ανακαλέσετε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Σας το φέρανε ή εσείς το ζητήσατε; Αυτή είναι η ερώτηση, αν σας το φέρανε.

**ΠΡΟΕΔΡΕΥΩΝ (Αναστάσιος Κουράκης):** Δεν θέλει να ανακαλέσει.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Μου αρκεί το ότι ξεκαθαρίσατε τα πράγματα, αυτό παίρνω εγώ.

Λοιπόν, από εκεί και πέρα, όμως, επειδή έχετε ξανακάνει τέτοιες τακτικές σε αυτήν εδώ τη Βουλή, θέλω να σας ξεκαθαρίσω ένα πράγμα. Θυμάστε τον Νοέμβρη, που με βάλατε στο στόχαστρο εσείς και ο Αυγενάκης της Νέας Δημοκρατίας συνεπικουρούμενοι από γνωστούς αγροτοσυνδικαλιστές στην Κρήτη, ότι εγώ συναίνεσα σε Συμβούλιο Υπουργών Γεωργίας να έρχεται ελαιόλαδο Τυνησίας στην Ελλάδα; Και μάλιστα ότι εξαιτίας της συμπεριφοράς μου μειώθηκε τον Νοέμβρη η τιμή του λαδιού της Κρήτης; Όντως, τότε πήγε στο 2,80 ευρώ, 3,10 έως 3,20 ευρώ έχει σήμερα. Εάν δεν άκουγαν εσάς, διότι εσάς άκουγαν και φοβήθηκαν οι Κρήτες -δεν θα σας πω εγώ ότι εξυπηρετήσατε συμφέροντα, μόνο αυτό, ότι φοβήθηκαν οι Κρήτες- και εγώ, λοιπόν, κατέφυγα και σας λέω πάρα πολύ απλά…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θα σας κάνω μια ερώτηση: Τη δική σας απάντηση…

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αφήστε με να ολοκληρώσω.

Και θα καταθέσω στη Βουλή την επιστολή που έχει έρθει από την πρεσβεία της χώρας μας στην Τυνησία, όπου -όχι μόνο τώρα, από καταβολής των εξαγωγών της Τυνησίας σε λάδι προς την Ευρωπαϊκή Ένωση- ούτε ένα λίτρο δεν έχει έρθει σε αυτή τη χώρα. Ούτε ένα λίτρο δεν έχει έρθει και εσείς με κατασυκοφαντήσατε λέγοντας ότι άνοιξα τον δίαυλο για να έρθουν οι εισαγωγές από την Τυνησία. Και πότε; Όταν έγινε ένα συμβούλιο που ούτε καν συμμετείχα εγώ.

Αυτά για να πληροφορηθεί ο αγροτικός κόσμος.

(Στο σημείο αυτό ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έρχομαι στο δεύτερο κομμάτι, που πραγματικά τη μονταζιέρα την πάτε σύννεφο και εσείς και θέλω να είμαι ξεκάθαρος.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Να σας κάνω μία ερώτηση….

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Θεοχαρόπουλε, όταν λέμε για πακέτο Χατζηγάκη, τι νομίζετε; Ότι σε μια συζήτηση δεν μπορεί να διεκδικήσουν οι εργαζόμενοι; Ποιο ήταν το έγκλημα που έπραξε η ηγεσία του Υπουργείου Αγροτικής Ανάπτυξης τότε;

Δεν έκανε την κίνηση να ρωτήσει, όπως γίνεται σήμερα με το de minimis, με τις αποζημιώσεις, με όλα. Ρωτάμε την Ευρωπαϊκή Επιτροπή και στοιχειοθετούμε την ανάγκη, αν το έκανε αυτό γιατί όντως βρέθηκε σε δύσκολη ώρα ο αγροτικός κόσμος εκείνη την περίοδο. Θα είχε πάρει την έγκριση και σήμερα δεν θα βρισκόμαστε να τρέχουμε να δούμε πώς θα απαλλάξουμε τον αγροτικό χώρο από τον συγκεκριμένο καταλογισμό. Αυτά να τα ξεκαθαρίζουμε. Άρα μην επιχειρείτε πάλι τη μονταζιέρα σε βάρος μου.

Έρχομαι, λοιπόν, στο άλλο κομμάτι που αφορά αυτό που διαρκώς το βάζετε ότι ο Αποστόλου είπε τη γνωστή φράση για τους αγρότες. Δεν τη λέω, βάζω «μπιπ» στο στόμα μου, γιατί πάλι η μονταζιέρα θα πέσει. Είπα ότι υπάρχουν δύο γκρίζες ζώνες στον αγροτικό κόσμο που πρέπει να τις αντιμετωπίσουμε.

Η μία είναι η περίπτωση της αδήλωτης εργασίας. Φέραμε εργόσημο, που ήδη είναι στο σχέδιο νόμου αυτή την ώρα για τους συνεταιρισμούς και ίσως το φέρουμε πιο μπροστά. Ένα εργόσημο που έχει ως σημείο αναφοράς τον ΟΓΑ. Μέσα από αυτό το εργόσημο και θα διευκολυνθούν οι ίδιοι οι αγρότες και πάνω από όλα θα υποστηρίξουμε ένα δημοκρατικό δικαίωμα αυτών των ανθρώπων, των μεταναστών, πού έρχονται εδώ και χρόνια το ξέρετε όλοι ότι έχουν αποτελέσει βασικό εργαλείο για τη στήριξη της αγροτικής δραστηριότητας στη χώρα.

Δεν είναι θετικό αυτό; Όταν, λοιπόν, τώρα ερχόμαστε να αποτυπώσουμε, να καταγράψουμε την αγροτική παραγωγή σε όλη την Ελλάδα, αν αυτό το κάναμε, δεν θα έβγαιναν ωφελημένοι κυρίως οι ίδιοι οι αγρότες, οι οποίοι είναι θύματα αυτής της ιστορίας; Όπως, ταυτόχρονα, για φανταστείτε τι έσοδα ΦΠΑ θα υπήρχαν για το ελληνικό δημόσιο, αν καταγραφόταν όλη η αγροτική παραγωγή. Εγώ σας λέω θα φτάναμε μέχρι του σημείου το συγκεκριμένο ποσό που από πλευράς ΦΠΑ θα εισέπραττε το δημόσιο και δεν θα το πλήρωναν οι αγρότες, το ξέρετε ότι ο συμψηφισμός είτε με τους αγρότες του ειδικού καθεστώτος είτε με όρους κ.λπ., με τα βιβλία εσόδων-εξόδων θα μπορούσε να αντιμετωπιστεί.

Θα είχαμε έτσι ένα πάρα πολύ μεγάλο έσοδο, το οποίο θα μπορούσαμε και ως ισοδύναμο να το χρησιμοποιήσουμε, μέχρι του σημείο να απαλλαγούν οι αγρότες, να είναι όντως αφορολόγητο όλο το αγροτικό εισόδημα. Αυτό θα γινόταν μέσα από αυτή τη διαδικασία, αλλά βλέπετε πώς έρχεστε και τα αντιμετωπίζετε όλα αυτά.

Έρχομαι, λοιπόν, σε ένα άλλο κομμάτι, για το οποίο πραγματικά σας προειδοποίησα. Προσέξτε για τη φορολογία, σας είπα. Προσέξτε για τον ν. 4172, τον νόμο που είπατε, του 2013. Σας προετοιμάζω, λοιπόν και σας λέω ότι πριν τον νόμο του 2013 υπάρχει μια ΚΥΑ, μια υπουργική απόφαση του 2011…

(Θόρυβος στην Αίθουσα)

…την οποία υπογράφουν ο Υπουργός Αγροτικής Ανάπτυξης Κωνσταντίνος Σκανδαλίδης και ο Υφυπουργός Οικονομικών Δημήτριος Κουσελάς –εδώ είναι-, η οποία λέει «Θέμα: Προσδιορισμός του αγροτικού εισοδήματος» και καταλήγει στο άρθρο 2 ότι στο εισόδημα για τις ανάγκες, λέει…

**ΓΙΑΝΝΗΣ ΚΟΥΤΣΟΥΚΟΣ:** Για το αντικειμενικό σύστημα…

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** …είναι και οι αγροτικές ενισχύσεις και οι αποζημιώσεις επί της παραγωγής στο εισόδημα των αγροτών. Εντάξει;

Αυτό, λοιπόν, το καταθέτω για τα Πρακτικά…

(Θόρυβος στην Αίθουσα)

**ΠΡΟΕΔΡΕΥΩΝ (Αναστάσιος Κουράκης):** Λίγο ησυχία, σας παρακαλώ!

**ΜΙΧΑΗΛ ΤΖΕΛΕΠΗΣ:** Σας έχει καταλάβει ο αγροτικός κόσμος ότι ψεύδεστε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Σας παρακαλώ! Σας παρακαλώ!

**ΓΙΑΝΝΗΣ ΚΟΥΤΣΟΥΚΟΣ:** Πάλι ψέματα!

**ΠΡΟΕΔΡΕΥΩΝ (Αναστάσιος Κουράκης):** Εδώ θα λέμε αλήθειες! Απ’ αυτό το Βήμα θα λέμε αλήθειες!

Λίγη ησυχία!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Σας καταθέτω, λοιπόν…

**ΒΑΣΙΛΕΙΟΣ ΚΕΓΚΕΡΟΓΛΟΥ:** …το ’13 ψηφίστηκε ο νόμος και λες για υπουργική απόφαση του ’11.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Σας καταθέτω την εγκύκλιο του 2015 της Γραμματέας Εσόδων, της κ. Σαββαΐδου –δική σας ήταν, δεν ήταν δική μας…

**ΜΙΧΑΗΛ ΤΖΕΛΕΠΗΣ:** Με δική σας κυβέρνηση!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Δική σας ήταν, δεν ήταν δική μας…

(Θόρυβος στην Αίθουσα)

Όπου, λοιπόν, αναφέρει μέσα ότι στο αγροτικό εισόδημα θα υπολογίζονται και οι ενισχύσεις και οι επιδοτήσεις και οι αποζημιώσεις. Την καταθέτω, για να την έχετε εδώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Διαβάστε το σημείο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Και ήρθαμε εμείς…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Διάβασε το σημείο!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Να τη διαβάσω και να ακούτε…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Λέει ότι δεν καταγράφεται στο βιβλίο εσόδων εξόδων!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Οι αγροτικές ενισχύσεις και επιδοτήσεις, που χορηγούνται στο πλαίσιο της Κοινής Γεωργικής Πολιτικής, περιλαμβάνονται στον προσδιορισμό του κέρδους από επιχειρηματική αγροτική δραστηριότητα. Περιλαμβάνονται…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Διαβάστε ημερομηνία: Ιούνιο του 2015 γράφει.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Εσείς με τον νόμο του ’13 πήρατε την αγροτική δραστηριότητα από αγροτική εκμετάλλευση και την κάνατε επαγγελματική δραστηριότητα και βεβαίως ήρθε η εγκύκλιος η συγκεκριμένη για να εφαρμοστεί…

(Θόρυβος στην Αίθουσα)

**ΠΡΟΕΔΡΕΥΩΝ (Αναστάσιος Κουράκης):** Να ολοκληρώνουμε, κύριε Υπουργέ.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ολοκληρώνω, κύριε Πρόεδρε.

(Στο σημείο αυτό ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μιλάτε διαρκώς για ένα δελτίο Τύπου παραμονές του δημοψηφίσματος, όπου αγνοείτε τουλάχιστον δύο βασικές παραμέτρους που αναφέρονται στο δελτίο, που όμως, αν γίνονταν όλα αποδεκτά, θα ήταν ταφόπλακα. Ξέρετε ποιες είναι; Ότι 12.000 ευρώ, δηλαδή 2,2 δισεκατομμύρια από το εισόδημα των αγροτών -ενώ δίπλα είναι 1,3 το καθαρό- δεν φορολογούνται και αυτό το καταφέραμε εμείς, ενώ μέσα εκεί στο δελτίο αναφέρει ότι μας ζητάνε να φορολογηθούν οι επιδοτήσεις, οι ενισχύσεις…

**ΜΙΧΑΗΛ ΤΖΕΛΕΠΗΣ:** Μα, δεν φορολογούνται…

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ξεχνάτε ότι εσείς επιμένετε διαρκώς για τριπλασιασμό του ασφαλίστρου, όταν το ασφάλιστρο –όπως ειπώθηκε και πραγματικά από τον Υπουργό εδώ- στο σύνολό του άντε να περνάει τα 10, τα 15; Άντε να είναι 15 ευρώ, 20 ευρώ κ.λπ.. Τι σχέση έχει αυτό με τον τριπλασιασμό των εισφορών; Έχει καμμία σχέση;

**ΜΙΧΑΗΛ ΤΖΕΛΕΠΗΣ:** Ακριβώς τριπλασιασμός είναι οι ασφαλιστικές εισφορές! Γι’ αυτό είναι οι αγρότες έξω στο Σύνταγμα!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Άρα, λοιπόν, μην επιχειρείτε άλλες μονταζιέρες.

Θέλω πραγματικά να σας πω ότι αναφέρατε ότι «πρώτη φορά εφαρμόζονται στη χώρα μας τέτοια μέτρα καταστολής». Είστε με τα καλά σας;

**ΜΙΧΑΗΛ ΤΖΕΛΕΠΗΣ:** Ακριβώς τριπλασιασμός είναι!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ξεχνάτε τα ΜΑΤ στα μπλόκα; Τα ξεχνάτε;

**ΜΙΧΑΗΛ ΤΖΕΛΕΠΗΣ:** Τι σχέση έχει αυτό;

**ΠΡΟΕΔΡΕΥΩΝ (Αναστάσιος Κουράκης):** Διακόψατε εκατό φορές, κύριε Τζελέπη! Ζητάτε και τον λόγο από πάνω.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ξεχνάτε που ξεφουσκώσατε τα λάστιχα των αγροτών στους δρόμους; Ξεχνάτε ότι δεν υπήρχε μια διαδήλωση που να μη στέλνατε τα ΜΑΤ; Αυτά κάνατε. Και έρχεστε εσείς τώρα να μας πείτε.

Εμείς βλέπετε πώς σεβόμαστε τις κινητοποιήσεις των αγροτών και τι στάση τηρούμε. Η στάση της Αστυνομίας είναι αμυντική στάση. Γιατί, δηλαδή, δεν το βάζετε στο στόμα σας; Έτσι συμβαίνει.

**ΒΑΣΙΛΕΙΟΣ ΚΕΓΚΕΡΟΓΛΟΥ:** …(δεν ακούστηκε)

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αφήστε τα δάκρυα και τους πόνους, γιατί ήδη φορτώσατε τόσα πολλά τον αγροτικό χώρο όλα τα προηγούμενα χρόνια και εμάς μας έλαχε να αναλάβουμε τη διακυβέρνηση της χώρας σε δύσκολες ώρες.

**ΜΙΧΑΗΛ ΤΖΕΛΕΠΗΣ:** Ρωτήστε τους αν συμφωνούν με αυτό!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Να το ξέρετε ότι έχουμε και τη γνώση και την εμπειρία και κυρίως το σχέδιο για να αντιμετωπίσουμε την κατάσταση. Εμείς θα τα βγάλουμε πέρα κι εμείς θα είμαστε που, πραγματικά, θα βγάλουμε τον αγροτικό χώρο από το αδιέξοδο.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Αγροτικής Ανάπτυξης και Τροφίμων κ. Βαγγέλη Αποστόλου.

Ολοκληρώνεται η διαδικασία με την τριτολογία για τρία λεπτά του κ. Θεοχαρόπουλου, εκ μέρους της Δημοκρατικής Συμπαράταξης ΠΑΣΟΚ-ΔΗΜΑΡ.

Έχετε τον λόγο, κύριε Θεοχαρόπουλε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Υπουργέ, πραγματικά, ελπίζω να σας ακούν οι αγρότες σε αυτή τη σημερινή συνεδρίαση. Είστε αποκαλυπτικοί. Ο Υπουργός Εργασίας ήλθε εδώ και έπρεπε να κοιτάει προς την Κυβέρνηση εκείνη τη στιγμή, γιατί έλεγε πώς πρέπει να ασκείται η αγροτική ανάπτυξη στη χώρα μας. Μάλλον σας έκανε επισημάνσεις, που πρέπει να τις λάβετε υπ’ όψιν σας, για το τι δεν ασκείτε αυτή τη στιγμή. Για τα δε του ασφαλιστικού, αφήστε το. Μάλλον οι υπολογισμοί του είναι λάθος. Ο Αναπληρωτής Υπουργός Αγροτικής Ανάπτυξης μας έκανε μια θεωρητική διάλεξη επί πράγματι κώδικα ορθής γεωργικής πρακτικής, που είναι εκτός πραγματικότητας.

Έρχομαι σε σας, κύριε Αποστόλου, που μάλλον δεν λαμβάνετε υπ’ όψιν σας ούτε το εθνικό σχέδιο του κόμματός σας. Έτσι το ονόμασε ο Κοινοβουλευτικός σας Εκπρόσωπος: εθνικό σχέδιο. Να σας πούμε κάτι. Εμείς δεν λέμε εθνικό σχέδιο το σχέδιο ενός κόμματος και φαντάζομαι δεν θα έπρεπε να το εννοείτε κι εσείς, γιατί ο Κοινοβουλευτικός Εκπρόσωπος του ΣΥΡΙΖΑ κατέθεσε το σχέδιο του ΣΥΡΙΖΑ, που το ονόμασε «εθνικό σχέδιο».

Αγαπητοί συνάδελφοι, λέτε ως κόμμα «να προχωρήσουμε στη βελτίωση του ελλειμματικού εμπορικού ισοζυγίου». Με αυτά τα μέτρα θα κάνουμε τη βελτίωση του ελλειμματικού εμπορικού ισοζυγίου; Λέτε «να παραμείνει σήμερα στην παραγωγή ο αγροτικός πληθυσμός». Με αυτά τα μέτρα, τα οποία φέρνει σήμερα η Κυβέρνηση; Πρέπει να ασκήσετε σκληρή κριτική αυτή τη στιγμή σε αυτά που κάνει η Κυβέρνηση, με βάση αυτό το οποίο δώσατε στα Πρακτικά. Συμβουλευτικές υπηρεσίες: υπάρχουν χρήματα, τα οποία δεν αξιοποιούνται. Δεν αξιοποιούνται οι συμβουλευτικές υπηρεσίες. Κάνετε κριτική ή όχι; Δεν ακούσαμε καμμία κριτική για το ότι δεν αξιοποιούνται οι συμβουλευτικές υπηρεσίες σήμερα από την Κυβέρνηση.

Όσον αφορά δε τη φοροδιαφυγή και τη μονταζιέρα, επειδή μας προκαλέσατε, κύριε Υπουργέ, θα σας διαβάσω δήλωσή σας: «Υπάρχει φοροδιαφυγή από τη στιγμή που η αξία της αγροτικής παραγωγής της χώρας υπολογίζεται στα 10 δισεκατομμύρια ευρώ».

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Πού την είδατε αυτή τη δήλωση;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Δημοσίευμα, θα το καταθέσω για τα Πρακτικά.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Άλλο τι γράφουν οι εφημερίδες και άλλο τι δηλώσεις κάνω.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Υπουργέ, αν θέλετε να απαντήσετε να έχετε υπομονή να ακούτε. Διάλογο είπατε ότι έχετε στο DNA σας. Πού είναι το DNA του διαλόγου;

Το εθνικό σχέδιο ΣΥΡΙΖΑ, όπως το ονόμασε ο Κοινοβουλευτικός Εκπρόσωπος, λέει ότι «πρέπει να μειώσουμε τη φοροδιαφυγή σε όλα τα στάδιά της». Άρα γιατί λέτε ότι δεν το λέτε; Το λέτε. Να σας πούμε τη δική μας θέση; Το πρόβλημα είναι ότι δεν την καταπολεμείτε τη φοροδιαφυγή και κατηγορείτε τους αγρότες, οι οποίοι είναι νόμιμοι, οι οποίοι δεν φοροδιαφεύγουν και τους βάζετε όλους στο ίδιο τσουβάλι. Αυτό είναι το μεγάλο πρόβλημα αυτή τη στιγμή, κύριε Υπουργέ.

Είπατε για μονταζιέρα και είναι εδώ Βουλευτής, ο οποίος ήταν σε εκείνη τη συνεδρίαση. Σε μια συνεδρίαση, που είχαμε κάνει σε μια αναλυτική ημερίδα για το αγροτικό, όλοι οι παραγωγικοί φορείς είπαν εκείνη τη στιγμή τι έχετε πει. Δύο δημοσιεύματα έγκριτης εφημερίδας σάς παρουσίασα, τα οποία δεν τα διαψεύσατε εκείνες τις ημέρες.

Και, βεβαίως, όσον αφορά στο πακέτο Χατζηγάκη, είπατε πριν από λίγο καιρό ότι όσο είστε εσείς Υπουργός και όσο υπάρχει Κυβέρνηση ΣΥΡΙΖΑ δεν θα υπάρξουν ανακτήσεις, όταν φέρατε εδώ την τροπολογία για να πάρετε πίσω τα χρήματα. Και αυτό είναι μονταζιέρα; Δεν το είπατε εδώ μέσα, κύριε Υπουργέ; Να μας ενημερώσετε. Μήπως η Ευρωπαϊκή Επιτροπή έχει ζητήσει τον λόγο στην ελληνική Κυβέρνηση γι’ αυτές τις δηλώσεις; Να ενημερώσετε την Εθνική Αντιπροσωπεία.

Πράγματι, δεν θα ξεφύγουμε από την κρίση, αν δεν καταλάβουμε ότι πρέπει να αλλάξουμε ρότα. Εμείς καταθέσαμε προτάσεις. Καταθέσαμε συγκεκριμένες προτάσεις για την καθετοποίηση της παραγωγής, καταθέσαμε προτάσεις για τις ομάδες παραγωγών και το πώς χρειάζονται οικονομίες κλίμακος για να μπορέσει πραγματικά να παραχθεί πλούτος.

Και, βεβαίως, είδαμε με μια φράση σας να κατηγορείτε συλλήβδην το κίνημα των ομάδων παραγωγών και το συνεταιριστικό σε μια τοποθέτησή σας, κύριε Υπουργέ. Αναφέρομαι στη συζήτηση, η οποία έγινε πριν από λίγο.

Εμείς σας λέμε, λοιπόν, ότι καταθέσαμε συγκεκριμένες προτάσεις για τη διασύνδεση της έρευνας με την αγροτική παραγωγή, για όλα τα ζητήματα. Δεκαπέντε προτάσεις. Τις έχετε. Αξιοποιήστε τις. Αλλάξτε ρότα. Δεν είστε λογιστής, είστε Υπουργός παραγωγικού Υπουργείου. Αλλάξτε ρότα, διότι δεν θα μπορέσουμε να ξεφύγουμε από την κρίση αν δεν έχουμε εθνικό σχέδιο αγροτικής ανάπτυξης, αν δεν καταλάβουμε όλοι μας ότι χρειάζεται να παράγουμε. Και για να παράγουμε δεν μπορούμε να συνεχίσουμε με αυτά τα μέτρα, τα οποία φέρνετε και οι αγρότες διαμαρτύρονται. Προχωρήστε σε συγκεκριμένες αλλαγές.

Για να κλείσω, λέω το εξής: Πείτε σήμερα «προχωρώ σε εθνικό σχέδιο αγροτικής ανάπτυξης, κρατώ αυτόνομο τον ΟΓΑ, προχωρώ σε αγροτικό πετρέλαιο και δεν φορολογώ με 26%», να καθίσουμε να συζητήσουμε, για παράδειγμα, το 13%. Πείτε τα αυτά και οι αγρότες, οι οποίοι θέλουν να παράγουν, θα σας ακούσουν κι εμείς εδώ πέρα θα βοηθήσουμε τη διαπραγμάτευση. Δεν το κάνετε, όμως.

**ΠΡΟΕΔΡΕΥΩΝ (Αναστάσιος Κουράκης):** Καλώς, κύριε Θεοχαρόπουλε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Για δευτερόλεπτα, κύριε Υπουργέ. Ορίστε, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και** **Τροφίμων):** Κύριε Θεοχαρόπουλε, από την τοποθέτησή σας και μόνο φαίνεται η αμηχανία σας να υπηρετήσετε όλα αυτά τα αμαρτήματα της κυβέρνησης του ΠΑΣΟΚ επί τόσα χρόνια, γιατί τα κουβαλάτε κι εσείς τώρα, κι ας βρεθήκατε τώρα σ’ αυτόν τον χώρο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Αυτοκριτική κάνετε, κύριε Υπουργέ;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και** **Τροφίμων):** To δεύτερο είναι ότι πραγματικά δεν αντιληφθήκατε ένα απλό πράγμα.

**ΜΙΧΑΗΛ ΤΖΕΛΕΠΗΣ:** Αφήστε αυτό το ποίημα. Δεν σας πιστεύει κανείς.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και** **Τροφίμων):** Σας παρακαλώ.

Κύριε συνάδελφε, δεν αντιληφθήκατε ένα απλό πράγμα, ότι όλα αυτά που σας είπα, τα οποία λέτε να πάρουμε πίσω, μαζί τα ψηφίσαμε. Εσείς δεν ήσασταν στη Βουλή, όμως τι να γίνει; Τώρα ενταχθήκατε σ’ έναν χώρο, ο οποίος κι αυτός «σέρνει το καράβι» της συμφωνίας.

Άρα, λοιπόν, σας παρακαλώ, όχι τέτοιους τόνους, ιδιαίτερα απέναντι σε μένα και σας το λέω προσωπικά επειδή υπάρχει μία σχέση και υπάρχει και από τη δική μου πλευρά και από τη δική σας. Υπηρετούμε έναν χώρο έχοντας απόψεις και προτάσεις.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ.

Κηρύσσεται περαιωμένη η συζήτηση της υπ’ αριθμόν 6/6/27-11-2015 επίκαιρης επερώτησης των Βουλευτών της Δημοκρατικής Συμπαράταξης ΠΑΣΟΚ-ΔΗΜΑΡ προς τον Υπουργό Αγροτικής Ανάπτυξης και Τροφίμων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Με τη συναίνεση του Σώματος και ώρα 19.32΄ λύεται η συνεδρίαση για τη Δευτέρα 15 Φεβρουαρίου 2016 και ώρα 18.00΄ με αντικείμενο εργασιών του Σώματος κοινοβουλευτικό έλεγχο, συζήτηση επίκαιρων ερωτήσεων.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**